
Nicolae DABIJA 
LEGĂTURA ÎNTRE NOI ŞI DUMNEZEU 


Gândim cu ajutorul limbii, cuvintele fiind cele care fac legătura între noi şi Dum- 
nezeu, între noi şi lucrurile care ne înconjoară, între generaţiile ce vor veni şi 
generaţiile care au fost, cu ajutorul lor putem comunica cu strămoșii şi strănepoţii 
noştri peste veacuri, făcându-le cunoscute, şi unora şi altora, ideile, gândurile, 
realizările şi aspirațiile noastre. 


„.„Denumirea limbii vorbite de basarabeni, alfabetul folosit de aceștia, afirmațiile 
despre proveniența ei etc. n-au depins aproape niciodată de adevărul ştiinţific, ci 
de părerile - de regulă, diletante sau răuvoitoare în materie de limbă - ale celor 
care s-au perindat prin scaunele puterii şi care ne-au „eliberat”, de cele mai multe 
ori, de grai. 


Astfel, numai de-a lungul secolului XX, limba română, vorbită în spațiul dintre 
Prut şi până dincolo de Nistru, a trecut de şapte ori de la un alfabet la altul 
(1918, 1932, 1937, 1940, 1941, 1944, 1989): de la alfabetul rusesc la cel latin şi 
viceversa. 


..„S-au făcut încercări să se inventeze „deosebiri” inexistente dintre graiul vorbit 
de o parte de popor şi de cel vorbit de altă parte a acestuia, care ar fi ridicate la 
rang de „limbă” separată (despre aceeași limbă vorbită de moldovenii din dreapta 
Prutului se afirma că ar fi de proveniență latină, şi tot despre ea, dar vorbită deja 


de moldovenii din stânga Prutului, că ar fi de provenienţă slavă). 


Un adevăr însă este clar: limba folosită de basarabeni, oricum ar fi ea botezată de 
politicienii momentului, e aceeaşi cu cea vorbită de toată românimea. Şi cântecele 
ne sunt aceleași. Și istoria e aceeaşi. Şi sângele ni-i acelaşi. 

august, 2006 

MA SIMT SINGUR IN ASTA AEROGARA PNT CA UN 
REGE FARA PDE TARA PNT PE ROR DE TINE 
MNCARUNJESC PNT TE IUBESC puli JE JUBESC PNT 
TE IUBE NMiNGE PE-O IARNA ȘI-O VARA 
fie de spae TINE MU ZBOARA PNT TN HOTEL 
CA PE 0 RUGACIUNE CITESC PROGRAMELE TELEViziuni: 
AŞA CUM CITESC CORANUL ŞIIŢII PNT KAS-CÌTESC 
AN AEROPORT BIOGRAFIILE HOTÌLOR CĂUTAȚI AE POLITII 
PNT MA wT Cum Win6E PE AMBELE PROGRAME ȘI-T! 
piMiT TELEGRAME PNT FARA DE VALURI 3i FARA 
pE MALURI E MAREA PNT AȘTEPT PNT ASTEPT şi 


TRANSCRÌU Mv VERSURI NINSOAREA PNT FuL6uiesc 
ACUM RE LA FACEREA LUMII MINSORILE TOATE 
SA TE FUR WU SE MAI POATE PNT SA TE uiT 
Nu SE MAÌ POATE PWT SiNOPTICIEWii ACESTui 
DESTIN PROGNOZEAZA CA VA NINGE UN VEAc 
CEL PUTIN PNT CERUL COWTIWMUR SA SE 
DESTRAME NINGE și Eu Ni JRIMIT TELEGRAME 
PNT MINGE și Eu aTi VORBESC DE ÎuBlRE 
TELEGRAFİAZA DE PRIMIRE PWT SAu Vivo cu 
URMATOAREA MIWSOARE PNT SCAYA-MA PENTRU 
LUNGA MEA ASTEPTARE PNT ÀRRTA-mA CA MiNGE 
PNT CA CERURILE TOATE SE-NŁAPEZESC PAT 
IRRTA -MA C-ATÂT DE MULT TE iuBesc PWT 
A TROIENELE CRESC PÂVĂ-W WOR 
PAT MINGE Cu DOR PNT PT PNT 


Victor V. DREPTUL 
GRECU LIMBII 


În evoluţia oricărei naţiuni, a oricărui popor, limba, cu 
menirea ei esenţială de a mijloci comunicarea şi de a sti- 
mula înflorirea civilizaţiei, reprezintă cel mai important 
element de recunoaştere şi constituire a unităţii naționa- 
le. Ea este nu numai semnul fundamental al identității et- 
nice, ci şi o mărturie a naționalităţii, o condiţie a existen- 
tei naţionale şi principalul factor de coeziune naţională, 
liantul de o imprevizibilă forță coercitivă. În unitatea 
limbii se întrupează cea mai fidelă şi mai convingătoa- 
re expresie a unității naționale. Limba întruchipează în- 
săși ființa neamului, totalitatea şi unitatea lui. Din vârsta 
etnogenezei sale, limba, alături de istorie şi de credinţă, 
legitima aspiraţiile şi drepturile românilor, le dădea per- 
spectivă, conferind luptelor acestora tenacitatea şi pato- 
sul caracteristice. Istoria şi limba erau primele chemate, 
nesocotind granițele, să releve unitatea națională, să for- 
tifice conştiinţa unității naționale. Ele deschideau tutu- 
ror orizontul întregului neam românesc, anticipau asu- 
pra viitoarei unități naţionale. Interesul manifestat față 
de istorie și limbă avea o solidă fundamentare de ordin 
național-patriotic; ele trebuiau să oglindească unitatea şi 
să servească luptei pentru unificarea politică. Istoria şi 
limba, puse la temelia luptei naționale, au devenit, toto- 
dată, inegalabilul ei suport moral. 


Realitatea politică actuală din Republica Moldova, ostilă 
românilor majoritari de aici, caracterizată prin suprima- 
rea drepturilor acestora în privinţa statutului limbii ro- 
mâne, înlocuirea glotonimului limba română - simbol şi 
rezultat al romanităţii poporului şi latinităţii limbii sale, 
recunoscute, în virtutea temeiurilor etnice, istorice, geo- 
politice şi culturale, ineluctabile şi inalienabile, şi afir- 
mate, încă înaintea secolului al XV-lea, începând de la 
marii voievozi, de către toate marile personalități ştiinți- 
fice, politice, culturale, religioase etc., româneşti şi străi- 
ne — cu cel de „limbă moldovenească, interdicţia folosirii 
celui dintâi, printr-o sfidare simptomatică a adevărurilor 

axiomatice ale istoriei, drepturi legiferate în lumea contemporană de toate fo- 
rurile internaţionale, stârnesc adâncă îngrijorare şi dezaprobare, asemenea acte 
fiind emanaţii şi manifestări ale unei politici, subtile dar abile, de îngrădire a 
drepturilor naturale şi libertăţilor cetăţeneşti ale românilor, cu sumbre ecouri 
şi consecinţe asupra viitorului acestora. 


Toate generaţiile de învăţaţi au declarat şi au perpetuat în timp prețuirea şi iubirea 
pentru limbă, ca şi pentru lege (credinţă), şi s-au jertfit nu pentru apărarea dreptu- 
rilor limbii, pentru că acest drept, natural și istoric, îl au, ci pentru recunoaşterea şi 
respectarea acestuia, a folosirii lui — ca şi a denumirii ei — nestingherite. 


De-a lungul veacurilor, toţi învățații români au fost conştienţi şi au afirmat răs- 
picat semnificaţia socială, națională, politică şi culturală a limbii, ca mărturie a 
identităţii etnice, condiţie a existenței și unităţii naţionale, adevăr - sintetizând 
ideologia unei întregi istorii - consacrat, magistral, pentru posteritate, de către 
academicianul Eugen Simion: „Limba naţională este entitate sacră pentru un 
popor, pentru că este cel dintâi semn al identităţii sale”. 


Intenţia relevării valorii şi funcţiei identitare a limbii este atestată încă de ex- 
ponenții literaturii religioase. Varlaam își intitulează Cazania sa din 1643 Carte 
românească de învăţătură, prin urmare, nu muntenească, moldovenească ori 
ardelenească, ci românească (s.n. - V.V.G.), convins că se adresa şi era destinată 
tuturor românilor, ca entitate etnică unitară ca şi limba, așa cum o consfințea 
argumentat și autoritar şi mitropolitul Simion Ștefan la 1648, în Noul Testament 
de la Bălgrad, şi Biblia de la Bucureşti, din 1688, care, prin acurateţea şi unita- 
tea limbii, circulând și fiind folosită în întreg spaţiul românesc, a contribuit 
la definitivarea normelor şi unificarea limbii literare, întreaga literatură religi- 
oasă, primele traduceri şi primele scrieri în limba română fiind, de fapt, cele 
„prin care s-a susținut unitatea limbii româneşti”. Prin răspândirea şi circulația 
lor printre românii de pretutindeni, ele au îndeplinit o imprevizibilă funcție 
unificatoare. Nu numai pe plan lingvistic, dar şi pe plan cultural și naţional, 
„Aceste cărți bisericeşti au statornicit pentru toate veacurile unitatea limbei 
româneşti”!, consfințea, în 1905, O. Ghibu. 


Pentru cronicari, unitatea limbii era asigurată de latinitatea ei, raportată di- 
rect la romanitatea poporului, cum accentua stolnicul Constantin Cantacuzi- 
no: „românii dintr-o fântână au izvorât şi cură, şi, mai apoi, principele savant, 
Dimitrie Cantemir, relevând romanitatea, continuitatea și unitatea etnică și 
lingvistică a poporului nostru. 


În Înştiințarea Soţietăţii filosofeşti a neamului românesc în Mare Prințipatul Ar- 
dealului de la 1795, se arăta că „prin împodobirea stilului limbii sale şi de- 
prinderea în învățături s-au înălțat firea a multor neamuri până la acea stare a 
nemuririi'?, iar Manifestul Societăţii pentru Cultivarea Limbii Române, 1808, 
îndemna la realizarea celor două imperative: „trebuie să începem cu mijlocul 
cel mai de frunte cu care putem face fericirea naţiei, şi anume cu cultivarea 
limbii noastre şi prin ea cu lăţirea tot mai mare a culturii, câştigându-ne astfel 
vază şi merite”, iar, pentru aceasta, „să fie cât se poate mai mare numărul acelo- 

ra care vorbesc limba noastră, cu încrederea profetică, proclamată autoritar şi 
categoric, încă de atunci, la 1808 [!], în perspectivele limbii: „Putem fi mândri şi 
fericiți, gândindu-ne că, deşi suntem robi, totuși limba noastră va stăpâni odată 
şi în ţara aceasta”“[!]. 


Corifeii Școlii Ardelene fac din romanitatea poporului şi latinitatea limbii pos- 
tulatele cardinale ale luptei lor, cultivarea şi unificarea limbii fiind privite ca 
acte patriotice, de progres cultural, de renaştere românească întru „iubirea nea- 
mului şi cinstirea naţiei”. 


Unitatea limbii este cea mai puternică, mai accesibilă şi mai convingătoare 
mărturie a identităţii etnice a tuturor românilor, încât „un argument mai con- 
vingător pentru unitatea etnică (s.n. - V.V.G.) a românilor din nordul şi din 
Sudul Dunării, în afară de limbă şi nume (s.n. - V.V.G.) nu se poate invoca”. 


Lupta condiționată pentru limbă pune în evidență toate mărturiile care do- 
vedesc unicitatea ei, oferind posibilitatea înţelegerii, a comunicării, faptul că 
românii se înţeleg între ei, indiferent din ce teritoriu lingvistic fac parte, adevăr 
relevat încă la 1838 de Timotei Cipariu: „Românii se înţeleg din orice corn de 
lume să fie”s. O consemnează, la 1839, şi Ion Heliade Rădulescu: „Noi, Mun- 
tenii, Moldovenii şi Ungurenii avem şi aceeaşi limbă şi acelaşi dialect. Mica 
deosebire ce avem între noi la vorbire nu o putem socoti”. O confirmă, de 
asemenea, Mihail Kogălniceanu, la 1843, în Cuvântul introductiv la Cursul de 
istorie națională; o consacră, cu suverană autoritate şi demnitate, G. Bariț, în 
manifestul Cătră filologii noștri, la 1858: „Se înţelege astăzi între sine poporul 
întreg din toate țările, fără a întâmpina vreo mare greutate şi precum rar se mai 
înțeleg părţile vreunei alte națiuni lățite şi răspândite prin atâtea ţări, prin câte 
se află întinsă românimea'5, iar, doi ani mai târziu, în 1860, Alexandru Papiu 
Ilarian, providenţial precursor al făuririi statului naţional unitar, din 1918, în 
Memoriul adresat principelui Cuza, prin care îl îndeamnă energic să continue 
şi să desăvârşească actul unirii de la 1859, prin unirea tuturor românilor şi 
teritoriilor, realizând un „stat ideal al Românilor”, care să cuprindă pe toţi ro- 
mânii, invocă unitatea limbii ca argument irefutabil, pentru a-l convinge pe 
domnitor: „Locuitorii sunt tot români, tot în mase compacte, vorbesc tot o 
limbă, fără dialecte; Românul din extremitatea Maramureșului se înțelege cu 
Românul din Galaţi sau Brăila”, pentru ca, în acelaşi an, Comisia filologică de 
la Sibiu să proclame sentenţios, pentru posteritate, această realitate ca pe un 
adevăr etern, de nezdruncinat: „Națiunea noastră este una, limba ei este încă 
una şi aceeaşi deşi națiunea se află în câteva provincii” [!] (n.n. - V.V.G.). Co- 
munitatea limbii, manifestată prin posibilitatea de înțelegere între vorbitorii ei 
de pretutindeni, constituie o realitate unanim recunoscută şi declarată de toți 
învățații români. Reluând întocmai cuvintele lui Heliade Rădulescu şi Al. Papiu 
Ilarian, ASTRA și revista „Iransilvania” subliniază cu tenacitate pentru poste- 
ritate acest adevăr: „În Regat, ca şi în Transilvania, Banat, Maramureş, Românii 
vorbesc o singură limbă, fără dialecte, pentru că micile deosebiri de vorbe și de 
pronunție dintr-o ţară în alta sunt prea puţine, ca să formeze dialecte; ele sunt 
provincialisme foarte lesne de înlăturat în limba literară”. 

Unitatea limbii românilor, întrebuinţarea ei pentru comunicarea dintre toți vor- 
bitorii din orice teritoriu lingvistic a fost recunoscută şi consacrată, în aceeași 
vreme, de Mihai Eminescu, în articolele sale politice: „Limba română e singura 
în Europa care se vorbeşte aproape în acelaşi chip în toate părţile locuite de ro- 
mâni”. 

Limba este o mărturie a unității etnice, originare a românilor, dar, accentuează 
Gavril Precup la 1902, şi a celei spirituale, ea „este expresia cea mai potrivită a 
unității noastre sufleteşti — care dovedeşte comunitatea originii şi a graiului” ”. 


Raportul dintre limbă şi naţiune este definit multilateral. Limba este o măr- 
turie, o expresie a identităţii etnice. La 1839, Gh. Seulescu, în paginile „Foii 
pentru minte, inimă şi literatură”, relevă legătura genetică a limbii cu naţiu- 
nea care o vorbeşte: „Graiul este nota care caracterizează pe naţii, carele vie- 
ţuiesc atâta încât viețuieşte şi graiul lor şi se sting odată cu stingerea graiului 
lor”!*, de aceea „a se îngriji un popor de cultura limbii sale este a se îngriji de 
existenţa sa națională”. Ea este o condiţie a vieţii naţiunii, cum arăta Bariț, în 
celebrele sale Axiome politice, la 1861, în „Gazeta Transilvaniei”: „Limba este 
sufletul dătător de viaţă al naţiunii” *, precizând valoarea ei vitală pentru ro- 
mâni, pentru care „limba şi viața sunt sinonime”!$. Concomitent, este un ele- 
ment definitor al naţiunii, în interdependenţa lor: „Caracteristica naţionalită- 
ţii e limba, fără limbă nu e naţionalitate”, pleda Vasile Pop, în 1863, în Dieta 
de la Sibiu, ființa unui popor se manifestă prin limba sa, proclama G. Bariț: 
„Orice popor devine la ceea ce este numai prin limba sa naţională”'*, având 
un rol covârșitor în definirea identităţii naţiunii, afirmat plenar de Alexandru 
Papiu Ilarian, în volumul al III-lea al Istoriei românilor din Dacia superioară: 
„Nici sângele nu face națiunea într-atâta ca limba”, accentuând semnificaţia ei 
vitală naţională şi politică: „limba şi naționalitatea, fără de care nu este viaţă, 
sunt condițiunile existenţei politice şi naționale ale românilor””, precum şi în 
păstrarea şi fortificarea acesteia, arăta, la 1860, Visarion Roman în revista sa, 
„Amicul şcoalei”: „Limba este sanctuarul poporului. În limbă viază poporul, 
în limbă este încorporat spiritul lui, limba este tipul, expresiunea vieţii sale 
interioare. Acesta este un factor foarte puternic al patriotismului””, la care, 
în același an, Athanasie Marienescu adaugă o nouă dimensiune a relaţiei: 
„În limba în care poporul îşi exprimă cugetele aflăm expresiunea deplină a 
naționalităţii”?. 


Din recunoaşterea și declararea semnificației limbii în viaţa națională derivă 
şi altă menire fundamentală a acesteia: ei îi revine un rol coercitiv, unificator, 
constituind un liant, principalul factor de coeziune naţională, cu misiunea 
de a contribui, spune, încă la 1839, Gh. Seulescu, „la uniformitatea graiului, 
legând pe români între sine naţional”? (s.n. - V.V.G.), facilitând comunicarea 
între toţi românii, menire pe care o circumscria Athanasie Marienescu: „de 
a face să se înţeleagă prin limbă naţiunile ce sunt de acelaşi sânge””, repre- 
zentând pentru G. Bariț, la 1845, un element de recunoaştere şi constituire a 
unităţii naționale: „Limba este un nod foarte puternic și un magnet atrăgă- 
toriu”, căruia îi asociază, la 1848, calitatea de argument primordial în lupta 

pentru apărarea naționalităţii, ea fiind „un puternic magnet, care Românilor 
dincoace de munţi, până când se vor afla Moldovo-Românii măcar numai în 
rangul lor politicesc de astăzi, pe vremi înainte le chezăşuieşte pentru naţio- 
nalitate”, 


Toate aceste valențe şi rosturi ale limbii, relevând însemnătatea ei vitală pen- 
tru evoluția şi destinul națiunilor şi a cărei îngrădire pune în pericol însăşi 
existenţa şi viitorul lor, converg într-o finalitate supremă, surprinsă cu o pă- 
trundere şi o clarviziune istorică greu de egalat, exprimate, într-o adâncă 
reflecţie, de reputatul savant de la Blaj, Timotei Cipariu: „Căci cu existența 
sau căderea limbei oricărui popor stă sau cade şi istoria aceleia şi unde a în- 
cetat limba, a încetat şi viața lui”%. Corolarul evoluţiei istorice este consacrat 
plenar într-un adevăr axiomatic, ineluctabil, de „vulturul ardelenesc”, cum 
îl numea Alecu Russo pe G. Bariț: „limba pentru noi e condițiunea vieţii sau 
morţii politice” (!). În virtutea realităţilor, percepute cu inegalabilă intuiţie, 
triumfând în dimensiuni și perspective, apreciind însemnătatea naţional-po- 
litică a limbii, G. Bariț proclama perpetuitatea unei convingeri: îndemnând la 
meditaţie, reverberându-şi actualitatea: „Chestiunea limbii, întoarsă şi sucită 
ori şi cum vei vrea, este în zilele noastre o chestiune nu numai națională, ci 
totodată şi politică”. 


Toţi fruntașii generaţiei revoluţionare, toţi învățații români surprind, cu o in- 
tuiție ageră, consecinţele îngrădirii limbii, într-un raționament avertizator, de 
o consternantă actualitate, exprimat magistral de Bariț cu 170 de ani înainte, la 
1838, adresându-se europenilor: „De la țărmurile Mării Negre şi până la Orşo- 
va, peste trei milioane de locuitori îşi au limba țării numai pe cea românească 
şi nu pe alta. Este o rătăcire foarte mare a propovădui că alta ar fi limba româ- 
nească şi alta cea moldovenească: tot una este, pentru că puţinii provinţialismi 
nu fac altă limbă şi nici măcar alt dialect. Voim să ştiţi domnilor europeni cum 
că între limba românească ce se vorbeşte în toată Moldova şi între limba ce se 
vorbeşte în Ţara Românească, nici atâta deosebire nu se găseşte cât aflați Dv. 
între limba nemţească cum se vorbeşte în Viena şi cum se vorbește în Berlin”, 
repetând şi sentinţa, cu valoare de memento, adresată tuturor, după două dece- 
nii, în celebrele sale Axiome politice, ce reflectă o uriaşă şi dramatică experiență 
istorică: „A mărgini pe un popor întru folosirea limbei sale este a-i deschide 
artera ca să moară cu încetul". 


Mărturiile selectate din „conştiința” teoretică a epocii, reprezentând un cor- 
pus unitar de principii, axiome şi convingeri, alături de nenumărate altele, se 
condensează într-un puternic crez național”, şi care raportate la inițiativele 
privind prohibirea utilizării glotonimului limba română şi legiferarea celui de 
„limbă moldovenească” argumentează şi impune, în virtutea dreptului natural 
şi a celui istoric, fundamentate aici, abolirea ei, revenindu-se la folosirea glo- 
tonimului limba română, pe care îl revendică şi îl legitimează originea romană 
a poporului şi latină a limbii române, identitatea şi unitatea etno-lingvistică, 
dreptul românilor la viață şi la viitor, alături de toate popoarele civilizate ale 
Europei / lumii. 

Dumitru IPOSTAZE ALE ÎNTÂLNIRII 
IRIMIA METAPOETICE ÎNTRE NICHITA 
STĂNESCU ŞI MIHAI EMINESCU 


Spaţiul de întîlnire Nichita Stănescu - Mihai Eminescu 
este un spaţiu mitopoetic în care se manifestă deopo- 
trivă fiinţa umană înscrisă în timp şi ființa umană în 
căutarea căilor de transcendere a timpului istoric. Se 
situează la hotarul dintre cele doua temporalităţi ipos- 
taza mitică a întilnirii, ipostază întemeiată prin pri- 
vire — cale de acces la dimensiunea esenţială a ființei 
umane prin ieşirea din determinările spațio-tempora- 
lităţii fenomenale. 


„Arghezi povestea — își aminteşte Nichita Stănescu într-un 
interviu, în 1977 — că fiind copil l-a văzut [pe Eminescu] 
pe Calea Victoriei trecînd în absentă visare. Arghezi era 
copil şi ce face un copil? Un copil se uită cu ochii lui 
de copil, curioşi, în ochii tuturor. Tînăr fiind, m-am uitat 
cu ochii curioşi şi înfioraţi de emoție în ochii ascuţiţi de 
inteligenţă şi de sarcasm ai lui Arghezi. Iată cît e de apro- 
piat Eminescu de noi! Ochii mei s-au uitat în ochii lui 
Arghezi, care s-au uitat în ochii lui Eminescu (s.n. - D.I.) 
(Fiziologia... p. 414-415). 


Această ipostază mitică este dublată în chip semnifica- 
tiv de întîlnirea lui Nichita Stănescu cu Mihai Eminescu 
în creaţia lor prin semantica poetică a privirii, limbaj în 
funcţie ontologică: „Mi-am întins privirea şi ea a întil- 
nit un copac / şi el a fost” (N. Stănescu, Enghidu, O.P, I, 
p.160), „Şi nici visai că gindu-mi te face de ocară / Pentru 
că porţi pe oase un obrăzar de ceară / Şi că priviri groza- 
ve, ca mîni fără de trup, / Se întindeau asupră-ţi cu ele să 
te rup... (Gelozie, O.P, p. 611-612). Termenul privire este, 
de altfel, semn poetic definitoriu, alături de ochi şi a ve- 
dea, pentru cei doi poeți, care îşi situează în miezul lumii 
lor de sensuri ființa umană față cu Fiinţa lumii, cînd în 
ipostază contemplativă, cînd, cel mai adesea, în ipostază 
interogativă. 


CRITICĂ, ESEU 


* 


Într-un alt timp, cu Nichita Stănescu se întilneşte Grigore Vieru, care, prin Ni- 
chita Stănescu, „se întîlnește” cu Mihai Eminescu: „Eu am trecut Prutul foarte 
târziu - dacă unii au visat să ajungă în cosmos și au şi ajuns în cosmos - eu 
viaţa întreagă am visat să trec Prutul. Am reuşit abia în '73. Îmi amintesc că po- 
etul Nichita Stănescu nu mai ştia cum să mă bucure şi într-un miez de noapte 
mi-a spus: «Hai Grigore să îți arăt casa în care Eminescu a citit pentru prima 
oară Luceafărul - casa lui Titu Maiorescu. Hai, Nichita». Şi am mers şi am mers, 
ne-am oprit în faţa unui gard înalt. Eu am încercat să mă uit şi atunci Nichita, 
care în 70 era înalt ca un brad şi frumos şi voinic, m-a luat în brațe şi m-a ridi- 
cat pe umeri şi m-a întrebat «Vezi casa, Grigore? O văd, Nichita!». Nu era nici 
o casă, nimic - aflasem mai târziu că acea casă fusese demolată prin anii 1950. 
Practic, ea exista doar în imaginaţia lui Nichita şi în imaginaţia mea. Astfel de 
pe umerii lui Nichita am văzut casa în care Eminescu a citit pentru prima oară 
Luceafărul, iar, de pe umerii lui Eminescu, am văzut ţara” (Din Cuvîntul rostit 
la Ipotești, la 15 ianuarie 2000). 


Pentru Nichita Stănescu, întîlnirea cu Arghezi media prin privire întîlnirea cu 
Eminescu. Întîlnirea lui Grigore Vieru cu Nichita Stănescu mediază, prin di- 
mensiunea imaginantă a fiinţei actualizată de privire, întîlnirea cu Eminescu 
iar, prin Eminescu, întîlnirea cu Ţara. 


Peste cîţiva ani avea să vadă țara Nichita Stănescu; era în 1976, cînd, după o aş- 
teptare neştiută sau poate doar tăinuită, tăcerea a trecut în verb prin predicaţie 
revelatoare: „Am venit de acasă acasă”. Era întîlnirea lui N. Stănescu cu spațiul 
basarabean al Țării. Poetul era acasă în Patria cu identitatea ei reală, despre care 
vorbea Mihail Kogălniceanu, în Cursul de istorie naţională, în 1843, la Acade- 
mia Mihăileană din Iaşi: „«Eu privesc ca patria mea acea întindere de loc unde 
se vorbeşte limba română şi ca istorie națională istoria Moldovei întregi înainte 
de sfişierea ei, a României şi a fraților din Transilvania» şi pe care o definea, po- 
etic, însuşi Nichita Stănescu, în stilul său: «Pentru mine iarba se numește iarbă, 
arborele se numește arbore, malul se numește mal, iar norul nor. [...]. Noi, de 
fapt, avem două patrii; o dată este patria de pămînt şi de piatră şi încă o dată 
este numele patriei de pămînt şi de piatră»” (Fiziologia..., p. 357). 


* 


Dincolo de întîlnirea în spațio-temporalitatea concretă, cele două direcții de 
întîlnire cu Țara au spațiul lor sacru: lumea limbii române şi lumea poetică înte- 
meiată de Eminescu, două lumi consubstanţiale, cu suspendarea dimensiunilor 
temporalității şi spaţialităţii fenomenale şi ale unui spaţiu cu hotare trasate de 
istoria evenimenţială împotriva firii: „Patria mea e limba română” (ibidem). 


15 


16 


Cu această întemeiere, Eminescu este poetul cel mai prezent în poezia româ- 
nească din Basarabia: „Prin Eminescu, spune Grigore Vieru, noi, românii din 
Basarabia, am visat şi visăm, noi prin Eminescu am luptat şi luptăm şi am obţi- 
nut mari izbânzi pentru scrisul latin şi limba română. Prin Eminescu unii din- 
tre noi ne ispășim păcatele. Eminescu pentru noi este starea care ne păstrează” 
(Ipotești, 15 ianuarie 2000). 


Cu o întemeiere ţinînd de raportul cu limba română şi de rolul său în revelarea 
şi consolidarea identităţii româneşti, Eminescu este poetul cel mai prezent în 
scrisul lui Nichita Stănescu, în creația poetică şi în cea eseistică deopotrivă: 
„Între eseurile şi poezia mea - avea să declare în Fiziologia..., p. 403 - este o 
legătură. Ele mă ajută să-mi exprim părerea nu numai despre marii înaintaşi, ci 
şi despre ideea de poezie în genere”. 


Din această perspectivă două sînt ipostazele întilnirii Nichita Stănescu - Mihai 
Eminescu: 


(1) - o ipostază metapoetică, în eseuri, interviuri, însemnări; 


(2) - o ipostază poetică, a dialogului intertextual, în creația poetică, mai cu 
seamă. 


(1). Ipostaza metapoetică este descrisă, pe de o parte, de întîlnirea celor doi 
creatori în fața unor întrebări privind identitatea şi destinul neamului româ- 
nesc sau în trăirea tensionată a actului creator, pe de alta, de modul în care 
este percepută creativitatea eminesciană de către Nichita Stănescu, cele două 
direcţii intersectindu-se în mod frecvent, cu asumarea întrebărilor şi cu răs- 
punsuri similare. În acest punct s-ar putea încerca o analogie. Dante își luase 
drept călăuză prin lumea pe care el însuşi o întemeia în Divina Comedie pe 
Vergiliu. Într-un anumit sens se poate spune că Nichita Stănescu şi l-a luat 
pe Eminescu călăuză în asumarea mai ales a întrebărilor cu care se confruntă 
ființa creatoare. Pentru Dante, Vergiliu era „divinul poet, pentru N. Stănescu, 
Eminescu este Poetul: „Mari poeţi sunt poeţii de mîna a doua. Repet o ve- 
che glumă pe care o gustam încă de acum două decenii: cel mai mare poet 
sunt cinsprezece, mari poeţi vreo zece şi poet numai Eminescu” (Fiziologia..., 
p. 466). 


Afirmînd că Nichita Stănescu şi-l ia pe Eminescu principală călăuză în hăţişul 
diverselor întrebări care îşi caută răspuns, nu înseamnă că, în mod concret, 
toate interpretările sale şi-ar avea punctul de plecare în scrisul eminescian. 
Interpretările pot fi — şi sînt de multe ori - numai expresia unei rezonanţe sem- 
nificative în perceperea fenomenelor. 


Astfel, în înţelegerea raportului național - universal, concepţia lui Nichita Stă- 
nescu se înscrie în mod explicit în continuitatea gîndirii lui Eminescu sau intră 
implicit în rezonanţă cu aceasta. 


CRITICĂ, ESEU 


Identitatea naţională, interpretată din perspectiva rolului lui Eminescu în acest 
sens, este concepută de Nichita Stănescu printr-o imagine eminesciană: „Ien- 
dința spre sublim a simţirii româneşti s-a întruchipat în opera poetică a lui 
M. Eminescu cum stejarul se întruchipează în propria lui sămânță. Prin Emi- 
nescu tot ce n-am avut ca tradiţie bimilenară a culturii deodată ne apare a fi 
avut” (Fiziologia... p. 411). Prin aceeaşi imagine, în complementaritate cu ima- 
ginea încărcării cu sens a clipei în curgerea fără oprire a timpului, este perce- 
put locul lui Eminescu, esenţial, în dezvoltarea limbii naţionale şi a limbajului 
poetic: „Iu n-ai murit / pentru că eu sunt trupul tău / care vorbeşte cu vorbele 
tale /.../ Ca dovadă timpul ce trece, secunda prea repede / ce ni s-a dat, / ca do- 
vadă locul tău în sîmburele limbii acesteia” (Către Eminescu, Fiziologia..., p. 417). 
La Eminescu, imaginea o aflăm în scrisoarea deschisă, publicată în ziarul „Ro- 
mânul” din 15 august 1871, Domnului Dumitru Brătianu, omul politic care în- 
țelesese sensul profund al Serbărilor de la Putna din 1871, expresie a dezvoltării 
organice a istoriei poporului român: „Este ascuns în fiecare secol din viaţa unui 
popor complexul de cugetări cari formează idealul lui cum în sîmburele de ghin- 
dă e cuprinsă ideea stejarului întreg” (O., LX, p. 99) şi, dintr-o altă perspectivă, în 
nuvela Sărmanul Dionis: „Trecut şi viitor e în sufletul meu ca pădurea într-un 
sîmbure de ghindă, şi infinitul asemenea, ca reflectarea cerului înstelat într-un 
strop de roua” (O., VII, p.93). 


Identitatea naţională a creaţiei unui poet, manifestată în asumarea întrebărilor 
fiinţei umane, e condiția esenţială a participării la universalitate: „Shakespeare 
e universal pentru că a fost englez și nu s-a dezminţit de aceasta; Dostoievski, 
pentru că a fost rus şi nu s-a dezminţit de aceasta; Mozart, pentru că a fost 
vienez şi nu s-a dezminţit de aceasta” (Fiziologia..., p. 391). Pentru Eminescu, 
Shakespeare, cel mai important creator pe care l-a dat umanitatea, e universal 
pentru că e naţional: „Flori mirositoare, însă sălbatece ca florile din cununa 
nebunului rege Lear. [...]. Şi cîtă profunditate în acele gîndiri, şi cît miros în 
acele flori. Astfel a cules Shakespeare şi orice poet naţional... [...] Shakespeare a 
vorbit de om - de om cum e. [...] Poporul concepe cum vede şi Shakespeare a 
fost al poporului său prin excelință” (DCA, p. 52). Cu această concepţie despre 
raportul dintre naţional şi universal intervine Eminescu, în paginile revistei 
„Familia, în problema creării Teatrului naţional: „Prin aceasta nu voi să zic 
cum că naționali româneşti, ci naţionali în genere, autori adecă de aceia cari 
înțelegînd spiritul naţiunii lor, să ridice prin şi cu acest spirit pe public la înăl- 
ţimea nivelului lor propriu” (DCA, p. 148). 


În dezvoltarea specificului naţional, modul de a se așeza în lume propriu unui 
popor implică un raport organic cu limba care i-a dat acestuia identitatea pro- 
fundă. În rezonanţă cu gîndirea eminesciană: „În limba sa numai i se lipesc de 
suflet preceptele bătrîneşti, istoria părinţilor săi, bucuriile şi durerile semenilor 
săi [...], numai în limba sa omul îşi pricepe inima pe deplin. [...] Copilul nu 
învață numai a vorbi corect, el învaţă a gîndi şi a simți româneşte” (DCA, p. 213-214), 

Nichita Stănescu subliniază raportul intim între limbă şi ființa umană: „A-ţi 
iubi patria înseamnă a ţi-o clădi cu propria viaţă. A iubi limba română înseam- 
nă a gîndi în limba română, a tăcea în limba română, a plînge în limba română 
şi a ride în limba română” (Fiziologia..., p. 397). 

Pe de altă parte, în gîndirea raportului dintre limbă şi creația poetică, în opo- 
ziţie cu retorica vremii şi cu falsa poezie patriotică, menită a sluji acestei reto- 
rici, pentru Nichita Stănescu Eminescu este argumentul esenţial în susținerea 
raportului de consubstanţialitate dintre creativitatea poetului şi creativitatea 
divină, cu originea în convertirea limbii în limbaj poetic, în funcţie ontologică: 
„Fiecare îşi iubeşte patria, pe popor în limbă, iar Mihai, marele nostru Mihai, 
prin Luceafărul a scris o poezie patriotică pentru că a creat un nou cer deasu- 
pra acestui pămînt, iar acest pămînt, a fost înnobilat cu o iluzorie — dar pe cît 
de palpabilă creaţie a cerurilor: Hyperion” (Fiziologia... p. 396). 


Prin creaţia sa, Eminescu reprezintă portretul identităţii spirituale a românilor: 
„Eminescu treptat-treptat s-a transformat într-o noţiune [...]”, versurile lui „de- 
vin nu numai autobiografia lui, ci şi spiritualitatea unei culturi [...]. Eminescu 
a devenit stil naţional, enclavă în care ne ridicăm portretul spiritului nostru 
individual, tărîm cucerit în spiritualitate de către efortul de gindire al unei na- 
ţiuni” (Fiziologia..., p. 413). 


În discuţia despre raportul dintre poet şi limbă, N. Stănescu situează creativi- 
tatea lui Eminescu: „Eminescu este însuși destinul limbii române” (Fiziologia..., 
p. 234) în viziunea lui Dimitrie Caracostea: prin creaţia unui poet „se împlineş- 
te... destinul (s.n. - D.I.) către care tindeau virtualităţile expresive ale limbii” 
(Expresivitatea limbii române, p. 11). Cu această înţelegere, Eminescu poate fi 
foarte bine alăturat lui Dante, Goethe, Shakespeare, din interpretarea dată de 
K. Vossler raportului dintre creativitatea poeţilor reprezentativi şi modul în 
care limbile reflectă modul specific popoarelor care le vorbesc de a percepe 
universul: „Așa cum Divina Comedie reprezintă întregul univers în limba lui 
Dante, tot aşa limba națională italiană este întregul univers transpus italieneş- 
te... Faust este universul în limba lui Goethe, iar Hamlet, universul în limba 
lui Shakespeare. Este înseamnă trebuie să fie şi vrea să fie” (K. Vossler, p.9). Şi 
interpretarea ar putea continua prin integrarea poetului român: Luceafărul şi 
Poetul orfic din Mureșanu, Feciorul de împărat fără stea şi din toată creaţia emi- 
nesciană reprezintă universul în limba lui Eminescu şi, prin aceasta, universul 
în limba română. 


* 
Limbii i se alătură, în dezvoltarea identității naționale, creația artistică, populară 


şi cultă. Înțeleasă din această perspectivă, creația populară - expresie a creativi- 
tății ființei umane - este percepută, în esența ei, dincolo de stratul de suprafață, 

pe care, în basm, de exemplu, îl reprezintă desfăşurarea epică, evenimenţială. 
„Tinerețe fără bătrîneţe şi viață fără de moarte e, poate, cel mai frumos text care 
s-a scris vreodată în literatura română - scrie Nichita Stănescu. Nu pot conce- 
pe Tinerețe fără bătrîneţe decit scris pe alocuri cu mîna lui Homer, pe alocuri cu 
cea a lui Eminescu şi pe alocuri cu mîna poetului ce trebuia să se nască [...]. În 
prelucrarea acelui basm s-a revărsat geniul lui Ispirescu, dindu-i, după părerea 
mea, măreţia unui text clasic, care poate sta oricînd alături de cărțile sibiline, 
de Odiseea lui Homer, de unele povestiri biblice, are această măreție! Mă mir 
că unii continuă să nu vadă în el decît un basm (s.n. - D.I.Y (Fiziologia..., p. 402). 
Fraza din urmă rezonează deplin cu exigența cerută de Eminescu - de perce- 
pere a basmului în semantica lui profundă: „E păcat cum că românii au apucat 
de a vedea în basm numai basmul... (DCA, p. 47). Basmul Tinerețe fără bătri- 
nețe este creaţia populară prin care Eminescu deschide o perspectivă sugestivă 
în perceperea raportului dintre dimensiunea istorică şi dimensiunea divină a 
fiinţei umane. În prima parte a unui articol publicat în „Timpul” din 19 martie 
1881, „omul pururea tînăr” din basm este „geniul neamului românesc”: „Între 
legendele noastre naţionale e una (în colecţia Ispirescu) de străveche origine, 
desigur şi de o mare adincime. Un om primeşte de la ursite privilegiul «vieţii 
fără de moarte şi tinereţii fără îmbătrînire» [...]. Dare cine să crează că el e 
geniul neamului românesc pururea avînd în minte trecutul întreg şi de aceea 
neuimindu-se de ceea ce vede acum?” (O., XII, p.105), pentru ca, în final, Emi- 
nescu să situeze în complementaritate ființa istorică românească şi destinul ei 
sub semnul Divinităţii prin imaginea, insolită, a coroanei lui Ştefan cel Mare: 
„În partea ce vine pe frunte, deasupra e crucea formată din cinci pietre scum- 
pe, sub cruce în email Duhul Sfint, sub Duhul Sfînt, tot în email, Dumnezeu 
Tatăl, cu dreapta binecuvîntînd, în stînga ţinînd globul pămîntului. În rînd cu 
Dumnezeu Tatăl, de jur împrejur, chipurile strămoşilor şi între ele mici sceptre; 
sub aceste chipuri un rînd de heruvimi (capete şi aripi) şi sub acest rînd pietre 
scumpe mari, formînd marginea demprejurul coroanei” (O., XII, p. 106). 


* 


Pentru poet, principalul obstacol în captarea esenței lumii şi a raportului dintre 
ființa umană şi ființa lumii, în procesul de semantizare poetică, este limbajul. 
Prin perceperea în acest mod a procesului de creație, Nichita Stănescu intră în 
rezonanță cu gîndirea lui Eminescu. În starea exprimată de el: „Odată, cînd am 
reuşit să scriu un vers într-adevăr bun şi cînd mi-am dat seama că el nu repre- 
zintă nici a suta parte din tristeţea care l-a provocat, m-am rugat lui Dumne- 
zeu: «Dă, Doamne, să n-am niciodată talentul lui Shakespeare, căci bănuiesc ce 
se ascunde în spatele lui..»” (Frumoc..., p. 353) se poate recunoaşte aceeaşi trăire 
dramatică a creatorului ajuns la conştiinţa incapacității limbajului de a con- 
verti în sens adîncimea tensiunilor ființei, din poemul eminescian neterminat 
Îmbătrînit e sufletul din mine: „Ah, ce-i cuvîntul, ce-i coloare, sunet, / Marmura 

ce-i pentru ce noi simţim? /(...)/ Un semn abia ce poate, ce distaină? / Din chi- 
nul nostru vorbe ce arăt? / Neputincioase sînt semnele orcare... / Ce-arată faţa 
mărei ce-i în mare?” (O.P, p. 421). 


Pe fondul acestei trăiri dramatice a confruntării cu limbajul, Nichita Stănescu, 
pe de o parte, subliniază integrarea poeţilor români în spaţiul deschis de Emi- 
nescu prin întemeierea limbajului poetic ca ipostaza cea mai înaltă din dezvol- 
tarea unei limbi: „Mihai Eminescu este cel care ne-a pus în conştiinţă sămînța 
limbii naţionale şi de la care toţi ne tragem” (Fiziologia..., p. 411), „...noi poeţii 
toţi ne tragem din Eminescu”, „Fără Eminescu noi cei care bilbiim miraculoasa 
vorbire poetică am fi fost nişte muţi” (idem, p. 400), pe de alta, el îşi caută, toto- 
dată, între ludic şi tragic, propria cale: „Nu, nu e bine. / A scris-o înainte Serghei 
Esenin... / Altceva, altceva, altceva... / Nu credeam să-nvăţ a muri vreodată. / 
Nu, nu e bine! / E exclamarea lui Mihai Eminescu. / Nu, nu... / A fi sau a nu fi / 
aceasta-i întrebarea” (O.P, II, p. 646). 


Reinstituirea sensului la receptare se întemeiază pe caracterul general uman 
al dimensiunii poetice: „Poezia este o dimensiune care există în absolut ori- 
cine” (N. Stănescu, Fiziologia..., p. 358), dar depinde de deschiderea spre lu- 
mea întemeiată de poet, prin dimensiunea imaginantă a ființei umane, prin 
„cooperarea” dintre poet şi cititor în desfăşurarea raportui creare — receptare: 
„Poezia este un organism viu. Ea se naşte din imaginaţia poetului şi se hrăneş- 
te cu imaginaţia cititorului” (Fiziologia..., p. 356). Raportul este guvernat de 
funcţia ontologică a limbajului artistic în general, a limbajului poetic în par- 
ticular. Din această perspectivă este interpretată Coloana infinitului din com- 
plexul sculptural-urbanistic de la Tîrgu-Jiu: „Se poate spune fără a exagera 
despre Coloana fără sfirșit că ea nu se află la Tîrgu-Jiu; ea este acel obiect care 
face ca ea să se nască în noi” (Fiziologia..., p. 362) şi din aceeaşi perspectivă 
sînt percepute două capodopere eminesciene: „Eminescu ne-a ajutat pe toți 
să ajungem la o înţelegere a Luceafărului, la înţelegerea tragică dar olimpiană 
a acelui «Nu credeam să-nvăț a muri vrodată», dar aceasta pentru că versurile 
lui sînt ale noastre, ale tuturor. Poemul propriu-zis nu a făcut altceva decît să 
nască în noi miracolul” (Fiziologia..., p. 363). Este aceasta perspectiva recep- 
tării în care îşi înscrie Eminescu lumile sale semantice, în condiţiile inocenței 
şi deschiderii ființei umane: „Da, la voi se-ndreaptă cartea-mi, / La voi inimi 
cu aripe. /Ah! lăsaţi ca să vă ducă / Pe-altă lume-n două clipe” (Aducînd cîn- 
tări mulțime, O.P, p. 446). 


Dar, ca şi în procesul de creaţie, în actul de receptare a creaţiei principa- 
lul obstacol pentru accesul la esența lumilor semantice întemeiate de poet, 
sau pentru reinstituirea sensului lor, este limbajul; cititorul se eliberează 
cu greu din determinările limbii neutre, pentru a înţelege limbajul poetic 
în esenţa lui întemeietoare. Interpretarea din această perspectivă a funcţiei 
limbajului poetic la Eminescu îi dă prilej lui N. Stănescu să distingă între 
stratul de suprafață al poeziei şi stratul de adincime. Stratul de suprafaţă, 

care se înscrie în semantica lingvistică, dă impresia de accesibilitate, stra- 
tul de adincime, întemeiat pe semantica poetică, se lasă cu greu descifrat: 
„Eminescu este departe de a fi un poet uşor de înţeles, iar hermetismul lui 
este unul de natură lexicală, cum este cel al lui I. Barbu adeseori. Dacă pu- 
tem vorbi de un hermetism în poezia lui Eminescu, nu putem vorbi decît 
despre acela al profundităţii lui semantice, al revelaţiei lui în natura senti- 
mentelor, socotite ca dimensiune a conştiinţei. Primul strat şi cel mai acce- 
sibil de cunoaştere a lui Eminescu este în fapt şi cel mai neeminescian cu 
putință, cum ar fi, bunăoară, cel al romantismului de suprafață, din poeme 
minore (un fel de-a zice minore), cum ar fi bunăoară Pe lîngă plopii fără 
soț... ( idem, p. 411), „Marele şi cristalinul Eminescu adeseori are versuri 
greu accesibile chiar specialiştilor...” (idem, p. 471), „Eminescu este cel mai 
dificil poet român şi cel mai de neînțeles. Dîndu-ne iluzia totuși că poate fi 
înţeles” (idem, p. 418). 


(2). Ipostaza poetică se dezvoltă prin citate şi imagini eminesciene, prin ecouri 
ale unor componente semantice din creaţia lui Eminescu, prin replici, „con- 
fruntări” cu idei şi cu viziuni din poeme eminesciene. 


Nichita Stănescu intră temerar în dialog cu opera eminesciană încă de la pri- 
mul volum, Sensul iubirii (1960). Poezia O călărire în zori, purtînd dedicaţia, 
conjuncturală, Lui Eminescu tînăr, cheamă poezia cu acelaşi titlu tipărită de 
Eminescu în „Familia, în 1866. Chiar alături de alte poezii, din același volum, 
purtînd amprenta epocii, O călărire în zori, pe alocuri cu ecouri ritmice din 
textul eminescian: „Cîmpul tăindu-l pe două potcoave / Calul meu saltă din 
lut fumegînd. /[...]// Calul meu saltă pe două potcoave / Coama mea blondă 
arde în vînt” (O.P, I, p. 73), se înscrie pe drumul lui Labiş, în sensul despărțirii 
de poetica proletcultistă, şi anunţă prin unele imagini ruptura pe care o va 
produce în funcţionarea limbajului poetic românesc: „Tăcerea se izbeşte de 
trunchiuri, se-ncrucişe / Se face depărtare, se face nisip”, „Sulițe-albastre, fără 
întoarcere, / privirile mi le-azvirl pe-amîndouă” (ibidem). 


Dialogul se va adinci, în timp, pînă la a deveni cale esenţială în întemeierea 
lumilor semantice ale creaţiei lui Nichita Stănescu, printr-o poetică proprie. 
Interpretarea dată de Ioana Em. Petrescu ciclului Elegiilor: „confruntare cu cele 
două mari poeme eminesciene, inserînd aventura ființei umane în spațiul lăsat 
liber între viziunea cosmogonică din Scrisoarea I şi rugăciunea de reîntregire a 
fiinţei prin moarte din Odă” (Eminescu şi mutaţiile poeziei românești, p. 203) se 
poate extinde asupra întregii opere a celor doi creatori. 


În creaţia sa poetică, Nichita Stănescu intră în relaţii intertextuale cu cre- 
ația eminesciană, cel mai frecvent, prin Odă în metru antic, dar, chiar dacă 
mai rar, în mod semnificativ, şi prin Luceafărul, Scrisoarea I, Rugăciunea 
unui dac, Scrisoarea IV şi altele. Citatul intertextual se constituie în cale 
de acces la sensul diverselor poeme, rescrierea unor fragmente sau poeme 

eminesciene generează, prin integrarea lor specifică, în structura semantic-sin- 
tactică a poemelor lui Nichita Stănescu, ipostaze diferite de situare față cu 
întrebările Fiinţei. 


În Elegia întiia, imaginea increatului, definit prin absolutizarea sinelui în sine 
însuşi: „EI începe cu sine şi sfirşeşte cu sine” (O.P, I, p. 221) este o altă iposta- 
ză faţă cu imaginea din Scrisoarea I: „Cînd pătruns de sine însuși odihnea cel 
nepătruns” (O.P, p. 123), în căutarea răspunsului la întrebări privind geneza 
Lumii. Închis în sine însuși, increatul este absolutizarea înlăuntrului, impercep- 
tibil în afară: „EI este înlăuntrul desăvirşit / şi / deşi fără margini, e profund / 
limitat. / Dar de văzut nu se vede” (O.P, I, p. 221), ca şi starea de dinaintea gene- 
zei din Eminescu: „N-a fost lume pricepută şi nici minte s-o priceapă, / Căci era 
un întuneric ca o mare făr-o rază, / Dar nici de văzut nu fuse şi nici ochi care s-o 
vază” (O.P, p. 123). Imaginea nediferenţierii increatului din Rugăciunea unui 
dac, generată de raportul de suprapunere totul - unul: „Nu era azi, nici mine, 
nici ieri, nici totdeauna, / Căci unul erau toate şi totul era una” (O.P, p. 109), este 
re-închipuită de Nichita Stănescu prin confundarea totului cu inversul său, care 
nu-i este antonim: „Totul este inversul totului. / Dar nu i se opune, şi / cu atît 
mai puţin îl neagă” (O.P, I, p. 222). 


Condiţia fiinţei umane revelată de Demiurg lui Hyperion: „Ei doar au stele cu 
noroc / Şi prigoniri de soarte, / Noi nu avem nici timp, nici loc, / Şi nu cunoaș- 
tem moarte” este reinterpretată în poemul lui Nichita Stănescu Jertfă și ardere 
de tot, din perspectiva omului, prin trecerea de la persoana a III-a la persoana I 
plural exclusiv: „Noi numai tălpi avem, iar ele / au rădăcini în mit, / noi numai 
stele-avem pe cer, doar stele, / cînd ele au adîncul lor de timp oprit” (O.P, I, 
p. 618). Pe fondul revelării condiţiei fiinţei umane, condamnată să poarte pova- 
ra, asumată, a jertfirii omului de către om: „Voi rupe în bucate orice animal / Şi 
îl voi arde ca să-ţi placă ţie, / şi toate astea fi-vor un semnal / că tu şi eu sîntem 
ca ei. // (...)// Noi ce avem un trup de animale / şi fără rădăcină ne mişcăm / 
Noi, la suava florilor splendoare, unii pe alții ne mîncăm” (idem, p. 617), Poe- 
tul apără dimensiunea sacră a Fiinţei lumii - Frumosul absolut reprezentat de 
floare: „Dar, n-am să rup nicicînd o floare / n-am să strivesc nicicînd un crin, / 
nicicînd eu nu voi smulge sexul de splendoare / al trupului verdeţii şi sublim” 
(ibidem), sens care poate fi perceput şi ca un ecou din poetica lui Blaga. 


În poemul, Ca o făclie imaginea muzicii sferelor e parte componentă în perce- 
perea condiţiei tragice a Fiinţei: „Blestem mişcării prime, al vieţii primul colţ. / 
Deasupra-i se-ndoiră a cerurilor bolți, /Iar de atunci prin chaos o muzică de 
sfere, | A cărei haină-i farmec, cuprinsul e durere” (O.P, p. 587). În Scrisoarea IV 
şi în Scrisoarea V, în variantele publicate şi prin celelalte variante, imaginea mu- 
zicii sferelor, care ţine în echilibru dinamica ființei lumii, intră în relaţie cu ima- 
ginea tragismului ființei poetului, ajuns la conştiinţa limitelor ființei umane în 
aspiraţia spre Absolut în momentul perceperii principiului armoniei muzicale: 
„geme / Ca un maistru ce-asurzeşte în momentele supreme / Cînd prin sufletul 

lui trece dulcea muzică din sfere” (O., III, p. 360), în momentul imediat anterior 
perceperii condiţiei tragice a ființei: „Ca un maistru ce-asurzeşte în momentele 
supreme / Pîn-a nu-și ajunge culmea acea magică durere | Ce-o produce-n a lui 
suflet armonia cea din sfere” (O., XV, p. 925) sau luat în stăpînire de sentimentul 
incapacității de a capta în / prin propria-i creaţie esenţa lumii: „Ca un maistru 
ce-asurzeşte în momentele supreme / Pîn' a nu ajunge-n culmea dulcii muzice de 
sfere | Ce-o aude cum se naşte din rotire şi cădere” (O., I, p. 160), „N-o mai caut. 
Ce să caut? E același cîntec vechi / Setea liniştei eterne care-mi sună în urechi. / 
Dar organele-s sfărmate şi-n strigări iregulare / Vechiul cîntec mai străbate cum 
în nopţi izvorul sare” (O.P, p. 141), „Aspru, rece sună cîntul cel etern neispră- 
vit... / Unde-s şirurile clare din viața-mi să le spun? / Ah, organele-s sfărmate și 
maestrul e nebun” (O., I, p. 158). 


La Nichita Stănescu, tragismul condiţiei creatorului, exprimat prin imaginea 
eminesciană a organelor sfărmate, îşi are originea, în Elegia a zecea, în asumarea 
durerii universului: „Mă dor de-o rană ce n-a încăput / în trupul meu apt pen- 
tru răni / cheltuite-n cuvinte, dînd vamă de raze / la vămi. / lată-mă stau întins 
peste pietre şi gem / Organele-s sfărmate, maestrul, / ah, e nebun căci el suferă 
de-ntreg universul” (O.P, I, p. 246-247). 


Imaginea muzicii sferelor din imaginarul complex prin care se revelă, la Nichi- 
ta Stănescu, naşterea poeziei prin dialog cu ființa lumii - „Ea se hrănește din 
privirile fixe / ca să poată exista, / şi cînd ochii se-nchid, se adapă / din întune- 
ricul eliberat de polii asurzitori ai timpanelor.//(...)// Ea are articulaţii de pă- 
ianjen / cînd alunecă în tăcere pe suprafaţa sunetelor / şi se ridică la stele, / cu 
sine împerechindu-se, cu ea însăși îngreunîndu-se, / ca să poată cădea înapoi, 
spre pămînt. //Cu pavilioanele-albastre încordate, / numai viitorul o așteaptă 
să-i intre în auz, / şi ea stă acolo, o viață, hrănindu-se /cu muzica sferelor. 
Apoi / se-ntoarce deasupra noastră, / spunîndu-se pe sine în cuvinte” (O.P, I, 
p. 257), poate chema o imagine eminesciană în care sensul fundamental este 
situarea eului poetic sub semnul transcendentului: „Cu arcul tău de stele o uni- 
vers cobori / Cu tainic-armonie din sfere și din sori [...] Pătrunde pentru-o clipă 
suflarea unui om / Şi împle cu-armonia ce ființa ta respiră | Cîntare-nduioşată 
din doritoarea-i lira” (O. V, p. 227), concomitent cu ecouri din dialogul dintre 
Călugărul (poetul orfic), din poemul Mureșanu, Fiinţa lumii şi Chipul (poezia): 
„Vin! eu vin. / Sufletu-mi în vecia-i atras de-a ta chemare / Din noaptea nefiin- 
tei înfiorat apare.../ Acolo el de veacuri, de îngeri salutat / Trecea - un basmu 
palid - cu stele coronat, / Dar auzi o rugă, o dulce rugă - a ta! / La al tău glas 
de jale lumina tremura, /(...)/ ...Ş-acele cînturi pline/ De-amor, de inspirare, le 
îndreptai la mine / Şi am urmat cîntării... ființa mea apare | Şi-aruncă umbra-i 
tristă pe fruntea ta cea mare” (O.P, p. 294-295). 


Distihul final din poezia Stelele-n cer este desfăcut de Nichita Stănescu între 
titlu, Clipa cea repede, şi versul final: ce ni s-a dat al unei creaţii proprii în care 
motivul horaţian „Carpe diem” din poemul eminescian trece în sensul tragic 

al existenţei în condiţiile incapacității ființei umane de a percepe sensul Fiinţei 
lumii şi sensul profund al vieţii: „S-a pus la îndoială piatra / ca vorbire // Au zis 
de fluture că este / o respirare, - / de cartof, de porumb şi de prună, / strigăt de 
nefiind /(...) / Ei n-au ştiut nici să citească / leul în alergare, / că literă preeste şi 
zeiască. // N-au descifrat cimpia mare, / marea cea mare, / viaţa prea singura / 
ce ni s-a dat” (O.P, II, p. 371). 


Din Mai am un singur dor este integrat în poezia Doră versul eminescian 
„Nu voi sicriu bogat”: „iar dacă mor nu voi sicriu bogat” (Album, p. 183). În 
poezia lui Eminescu elemente ale lumii sociale din versurile „Nu-mi trebuie 
flamuri, / Nu voi sicriu bogat” intră în opoziţie cu elemente ale Fiinţei lumii: 
„Ci-mi împletiţi un pat / Din tinere ramuri.//(...)/ Pe cînd cu zgomot cad / Iz- 
voarele-ntr-una, / Alunece luna / Prin vîrfuri lungi de brad”, dezvoltînd sen- 
sul eliberării din determinările concrete ale ființei umane, în spaţio-tempora- 
litatea fenomenală, pentru a se putea reintegra în unitatea Lumii. La Nichita 
Stănescu, termenul al doilea al opoziţiei este Lumea iubirii: „iar dacă mor nu 
voi sicriu bogat / ci părul să ţi-l retezi pe mine”, cu dezvoltarea unui imaginar 
în care sînt puse în relaţie imaginea biblică a izgonirii din rai - „scenariu, 
„rescris în mod ironic”, în interpretarea Ioanei Both (Eminescu și lirica româ- 
nească de azi, p. 84) — cu imaginea izgonirii din marginile lumii concrete a 
vieţii - condiţie, în esenţă, a integrării în nemarginile Fiinţei lumii: „şi măru-n 
mînă să mi-l pui / să-nceapă din nou cea izgonire / din raiul vieţii în raiul 
nimănui / în raiul păsării, / în sîmburele zarzării / în apa sîmbetii / surîsul 
Giocondei” (idem, p. 183-184). 


O secvență din Glossă eminesciană încheie poemul Tonul, poem al învăţării 
stării de indiferenţă, de distanțare de Lume: „Am să mă dezobișnuiesc de stelele 
cerului”, al eliberării de propria ființă din contingent: „îmi voi lua trupul înfri- 
gurat / şi da-l voi eu însumi să mi-l pască iezii, al instituirii eului profund al 
fiinţei, prin forţa întemeietoare a verbului: „Mă voi supune la dezobişnuire de 
felul meu de a fi, / dar nu la părăsire, / ce-o ţine-n dînsul verbul lui a fi. / M-oi 
dezobişnui şi eu de trup, / născînd un făt-frumos al verbelor, / cum lupul s-a 
dezobişnuit de lup, / de foame.//(...) / De lupi mă dezobişnuiesc cel mai greu, / 
sunt singuri şi pe zăpadă. / Desigur va trebui să mă dezobişnuiesc / de singură- 
tate. / Desigur va trebui să mă dezobișnuiesc / de zăpadă. / În rest, vreme trece, 
vreme vine” (O.P, II, p. 715). 


Între întîlnirile lui Nichita Stănescu cu Mihai Eminescu în căutarea căilor 
de înțelegere a condiției ființei umane față cu Ființa lumii, precum şi a 
esenței creativității poetice, a creativității lui Eminescu, proces tensionat de 
întrebările propriei creativități, esențială a fost întîlnirea cu poemul emi- 
nescian Odă (în metru antic). Subliniem mai întîi că, în devenirea acestui 
poem, creativitatea eminesciană a fost în permanență tensionată de aspira- 
ţia armonizării principiului muzical cu principiul mitic, printr-un proces 
în desfăşurarea căruia, pe de o parte, s-a depăşit şi natura clasică a odei şi 

modelul safic - punct de plecare, după încercarea mai multor modele me- 
trice, reproduse de Perpessicius şi numite arpegii metrice (O., III, p. 119), 
pe de alta, s-a trecut de la condiţia ființei umane - de excepţie - în planul 
istoriei (modelul Napoleon) la esenţa fiinţei creatoare față în față cu sinele 
său şi cu Fiinţa lumii. 


La întîlnirea cu Odă (în metru antic) Nichita Stănescu este trimis - în contextul 
unei comparații cu Luceafărul - de Ion Barbu, pe care l-a cunoscut în casa lui 
Sandu Tzigara-Samurcaş: „Îmi spunea - relatează poetul într-un interviu luat 
la împlinirea vîrstei de 50 de ani — că Luceafărul este ca o pînză mare de epocă 
care, prin trecerea timpului, a început să se înnegrească, să crape ca o pînză de 
epocă, după care brusc s-a uitat la mine şi mi-a spus: Niciodată să nu foloseşti 
albastrul de Prusia [...] şi m-a sfătuit să prefer Odă (în metru antic). Într-adevăr, 
Odă (în metrul antic) este un poem absolut genial, dar Luceafărul este chiar o 
cupolă... (Album, p. 71). 


Despre această întîlnire va vorbi şi în Fiziologia poeziei: „Nu pot să uit fra- 
za absolut tulburătoare, aproape imperativă pe care I. Barbu mi-a azvirlit-o 
plecînd, întorcîndu-şi profilul lui frumos dinspre spate spre mine, cum se 
îndepărta ţintuindu-mă cu coada unui ochi: «Preferă Oda (în metru antic). 
O spun în cunoştinţă de cauză». Dreptatea lui Ion Barbu era covirşitoare şi 
mărturisesc că influența acestei opţiuni a lui a germinat cu mult mai mult 
în conştiinţa mea decît distinsele versuri ale Jocului secund” (Fiziologia..., 
p. 413). 


Poemul - situat în repetate rînduri, din diverse perspective, în sfera Abso- 
lutului: „În cazul unui poet genial de tipul lui Eminescu, care scrie memo- 
rabilul vers: «Nu credeam să-nvăţ a muri vrodată», lectorul inteligent care 
receptează o astfel de poezie cu un ochi ride, cu un ochi plinge; pentru ca să 
ajungi să scrii cel mai frumos vers din literatura română înseamnă un mare 
cumul de experiență tragică în spate” (Fiziologia..., p. 563-564), „Ca şi o 
catedrală gotică, cum este cea din Köln, monumentul sublim al artei gotice, 
aşa şi Odă (în metru antic) este vizibilă din toate părţile şi impune o perpe- 
tuă admirare şi intrare în spiritul ei” (idem, p. 570). „Tensiunea poemului 
eminescian, construcția şi viziunea ce le cuprinde ne impun această capo- 
doperă drept ceva statornic pe cerul gîndirii noastre” (ibidem) - va deveni, 
în interpretarea lui N.Stănescu, însuşi portretul lui Eminescu: „Adevărata 
statuie a lui Eminescu, adevăratul portret al lui Eminescu este statuia în 
bronz, este portretul în ulei al Odei (în metru antic)” (Fiziologia..., p. 232). 
Iar versul „Nu credeam să-nvăţ a muri vrodată”, cel mai frecvent integrat în 
poemele sale, dezvoltînd variate sensuri ale raportului ființei umane cu sine 
şi cu Fiinţa lumii, va încheia poezia Către Eminescu, poem al continuității 
perspectivei deschise de Eminescu în poezia română: „Iu n-ai murit / pen- 
tru că eu sunt trupul tău, / care vorbeşte cu vorbele tale. / [...] / Creierul 
sîmburos al acestui apoi / nu este un creier descreierat. / Ca dovadă timpul 


26 


ce trece, secunda prea repede / ce ni s-a dat, / ca dovadă locul tău în sîm- 
burele limbii acesteia, / ca dovadă inima ta ce a făcut pat din creierul meu, / 
ca dovadă vraiştea şi vremelnicia, / ca dovadă singurătatea mea, / care nu 
credeam să-nvăţ a muri vreodată” (Fiziologia..., p. 417). 


În acelaşi orizont al capodoperelor eminesciene - expresie a spiritualităţii 
româneşti — este înscris poemul Luceafărul, concomitent cu respingerea fără 
menajamente a unor poziții, manifestate şi astăzi, care îşi au aceeaşi origine, 
acum ca şi atunci: ignoranța şi opacitatea: „Oda (în metru antic) este un poem 
absolut genial, dar Luceafărul este chiar o cupolă. Şi am să spun de îndată din 
ce punct de vedere susțin acest lucru, şi-l susțin cu tărie, cu atît mai mult cu 
cît o obrăznicătură de june neinstruit, acum cîteva zile, mi-a azvirlit această 
stupiditate, spunîndu-mi că lui Luceafărul nu-i spune nimica. I-am spus: să fii 
sănătos, îți repet fraza goetheană, cînd o carte se izbeşte de un cap şi sună a 
gol, nu tot timpul este de vină cartea. Poemul Luceafărul este nu poemul sin- 
gurătăţii, el este poemul unicității. De aceea el reprezintă splendoarea popo- 
rului şi spiritualităţii noastre [...]. De altfel, construcția uriașă a Luceafărului, 
dar şi a întregii opere eminesciene, altfel sugerată, îndreptățește compararea 
cu Faustul goethean care unora li se pare greoi şi chiar şi Luceafărul unora li 
se pare greoi, dar şi munţii Carpaţi sînt destul de greoi, vă rog să mă credeţi” 
(Album, p. 71-72). 


Poemul Odă (în metru antic), prin care Nichita Stănescu are revelaţia esenței 
creaţiei şi creativității eminesciene, deschide în timp o perspectivă fundamen- 
tală, în care se înscrie „dialogul” lui N. Stănescu cu Eminescu în căutarea căilor 
de răspuns la întrebările ființei umane în general, ale ființei creatoare a poetului 
în particular: „Ce ciudat te pot influența marii poeţi! Preferînd la rindu-mi 
Oda (în metru antic) sau Trecut-au anii... am avut brusc revelaţia unui Emi- 
nescu profund, etern şi în acelaşi timp măreț şi de toate zilele. Acesta este poate 
unul dintre straturile cele mai profund eminesciene, deşi cercetarea atentă a 
postumelor ne indică încă cîteva posibile cărări însemnate de el şi nestrăbătute 
încă în contemporaneitate” (Fiziologia..., p. 412). 


În interpretarea poeziei Ce este omul? Care-i este originea? Ce fel de destin are 
el?, Ioana Em. Petrescu subliniază trecerea de la modelul sintactic al predi- 
caţiei logice la modelul propoziției poetice pe care se întemeiază schimbarea 
de perspectivă în dezvoltarea sensului poetic: „Din obiect al definiției «omul» 
devine în final subiectul tragic al destinului său” (op. cit., p. 237). În imagi- 
narul definirii omului prin structuri sintactice proprii modelului logic, dar 
incompatibile semantic cu acest model, identitatea trece de la consubstanţi- 
alitate cu Fiinţa lumii: „Omul este frunza văzută de om, / Omul este floarea 
mirosită de om, /(...) // Omul este marea pipăită de om./(...) // Omul este 
răsăritul soarelui deasupra omului” (O.P, I, p. 622), la identitatea dată sieși 
şi Fiinţei lumii, printr-un raport de consubstanţialitate cu limbajul, cuvînt 
şi necuvînt, tensionat între înţeles și neînțeles: „Omul este cuvîntul vorbit de 

om. / Omul este cuvîntul înțeles. / Omul este cuvîntul citit de om. / Omul este 
cuvîntul neînțeles” (ibidem), limbaj care integrează identitatea ființei umane 
în dezvoltarea unui statut de autonomie: „Om este cuvîntul care doarme în 
pietrele omului. / Om este cuvîntul care zace în stelele / de deasupra omului./ 
Omul este necuvîntul omului”. Raportat la sine, față cu moartea: „Om este 
omul care moare asistat de om. / Om este cel care depune mărturie / despre 
om în fața omului” şi, în mod paradoxal, situat între existent şi inexistent: 
„Omul nu a existat şi nu va exista niciodată / pentru că nonexistența îşi este 
sieşi martoră”, omul ajunge la conştiinţa destinului său tragic, destin pe care 
îl sensibilizează eul poetic în trecerea de la detașarea persoanei a treia la asu- 
marea condiţiei prin persoana întîi care închide poemul cu versul emines- 
cian-lecţie a învăţării morţii, concomitent cu trecerea de la prezentul etern 
al verbului a crede la imperfect, deschis spre sens perfectiv: „Şi totuşi, omul, 
omul, omul / este cel care nu crede / care nu credea / care nu credeam / să-nvăţ 
a muri vreodată” (idem, p. 623). 


Tot cu ultimul vers din Oda eminesciană, purtînd semnele citării, de această 
dată, semn al intrării în dialog explicit cu poemul lui Eminescu, semn prezent 
încă din titlu, de asemenea pus între ghilimele, în poemul lui Nichita Stănescu 
Oda (în metru antic), lecţia morţii este învățată, iar moartea vine ca o eliberare 
a fiinţei care are revelația limitelor existentului dincolo de imaginarul mitic: 
„Să fiu lăsat odată-n pace / de dragostele dintre prinți şi-ntre prințese / căci boii 
mei şi turma lor de vace / m-au luat din cîmp iar nu de din castel pe-alese / De 
Hamlet cel din Danemarca eu / să fiu odată mai fiind lăsat în pace / porumbul 
creşte tot mai greu / şi el mereu mi-l paşte” (Album, p. 261-262) şi de irealitatea 
visului: „Eu sunt sătul şi eu atît vă zic: / cînd visul se visează în coşmaruri / 
aproape că nu este mai nimic / decît răsfăț de har de har de haruri” (idem, 
p. 262), eliberare însemnînd, în esenţă, o stare de oboseală în care ființa umană 
îşi acceptă resemnată condiţia: „Şi mă întorc pe ce mai am a mă întoarce / de 
mare mi-este greață, de Odiseu nu-mi place / şi-mi este somn, dar nu cu visul 
lor / ci cu pămîntul stelelor / eu, eu, eu, eu, eu, eu / nu credeam să-nvăţ a muri 
vreodată” (ibidem). 


Faţă cu poemul eminescian Oda (în metru antic), semnificînd aspiraţia ființei 
spre reintrarea în armonie cu sine, replica lui Nichita Stănescu, prin care „se 
săvărşeşte”, în interpretarea Ioanei Em. Petrescu, „despărțirea de Eminescu”, 
Dialog cu Odă (în metru antic), „poem al suferinței de a fi în timpul absorbi- 
tor şi al refuzului întoarcerii în sine însuşi” (op. cit., p. 240), dezvoltă sensul 
refuzului refacerii unităţii eului, întrucît aceasta ar aduce cu sine reintrarea 
în raport cu timpul, simţit ca pedeapsă. Dar, totodată, dacă trecem dincolo 
de ambiguitatea versului „Supuși cuvîntului de verb mă rog, putem percepe 
înțelegerea creaţiei (verbul) ca o cale a eliberării fiinţei: „Supuşi cuvîntului de 
verb mă rog, / du-mă odată din groaza vieţii, / du-mă, du-mă, / şi nu mă mai 
pedepsi, / şi mie nu mă mai redă-mă” (Frumos..., p. 170). În Odă în niciun fel 

de metru starea de dizarmonie a fiinţei în raport cu sine și cu lumea îşi are 
originea în pierderea sensului în desfăşurarea relației dintre lume şi numi- 
rea ei, prin autonomizarea cuvîntului: „Mi s-a făcut dor de această lume / în 
care cuvintele ţin loc de obiecte / Mi-e foarte somn de tot ce se vede orbind”, 
dintre pasăre şi aer, prin desacralizarea zborului: „Păsările împroașcă cu zbor 
aerul”, în incapacitatea de a afla sensul curgerii timpului, sensul iubirii şi al 
existenţei, aşezată doar între naştere și moarte: „De ce om fi nu ştim / De ce 
suntem condamnaţi la moarte nu știm / Miine se va face ziuă / Tot mîine se 
va face seară” (Album, p. 143). 


În A unsprezecea elegie Nichita Stănescu desfăşoară un amplu cîmp de ten- 
siuni: interior - exterior, static - dinamic, centru - margine - nemargini: „Voi 
alerga pînă cînd înaintarea, goana / ea însăşi mă va întrece / şi se va în- 
depărta de mine / aidoma cojii fructului de sămînţă, / pînă cînd alerga- 
rea / chiar în ea însăşi va alerga, şi va sta” (O.P, I, p. 251), prin care eul, 
căutîndu-se pe sine, se dăruie Fiinţei lumii, care îl va reîntoarce într-o altă 
identitate: „mă voi privi în toate lucrurile, / voi îmbrăţişa cu mine însumi / 
toate lucrurile deodată, / iar ele / mă vor azvirli înapoi, după ce / tot ceea 
ce era în mine lucru / va fi trecut de mult în lucruri” (idem, p. 252). În 
această nouă identitate, eul poetic, devenit conştient de unitatea lumii şi 
rămînînd în permanentă comunicare cu ea: „lată-mă / rămînînd ceea ce 
sunt, / cu steaguri de singurătate, cu scuturi de frig, / înapoi spre mine în- 
sumi alerg, / smulgîndu-mă de pretutindeni, / smulgîndu-mă de dinaintea 
mea, / dinapoia mea, din dreapta şi / din stînga mea, de deasupra, şi / de 
dedesubtul meu, plecînd / de pretutindeni şi dăruind / pretutindeni semne- 
ale aducerii-aminte: cerului - stele, / pămîntului - aer, umbrelor - ramuri 
cu frunze pe ele” (ibidem), poate să-şi asume „menirea de a fixa lumea în 
trupul statornic al cuvîntului («a spune seminţelor că sînt seminţe, / a spu- 
ne pămîntului că e pămînt») şi revelaţia propriei sale naturi germinative” 
(loana Em. Petrescu, op. cit., p. 204). 


Faţă cu valori perene, lecţia muririi este refuzată, fiind incompatibilă cu elibe- 
rarea acestora din prizonieratul temporalităţii. Întrucît este în contradicţie cu 
dăinuirea peste timp a lecţiei gîndirii lui Ptolemeu: Fiinţa stă în centrul Univer- 
sului, dincolo de opoziția adevăr - fals în interpretarea dinamicii cosmice, lecţia 
morţii lui nu poate fi învățată: „şi felul lui de a spune lucrurile / de la obraz / 
încă mă mai face să roşesc de ruşine, / de vina / că am lăsat cu bună știință / 
minunatul, neverosmilul, nesfîrşitul pămînt / să devină sferă. // Niciodată 
n-am să învăţ că el a murit” (Despre moartea lui Ptolemeu, O.P., I, 489). Lecţia 
muririi lui Eminescu: „Atita să nu uitaţi, — / că ar fi putut să stea / la masă cu 
noi, / la masa cinei celei de taină // Atita să uitaţi! Numai atît, — / că Ela trăit 
înaintea noastră.../ Numai atît, / în genunchi vă rog, să uitaţi!” (Eminescu, O.P, 
II, p. 198) şi a fiinţei româneşti nu poate fi învățată, întrucît dăinuirea lui şi a 
fiinţei umane căreia i-a consolidat, în plan istoric, identitatea şi i-a dat conști- 

ința identităţii profunde sînt una: „Eminescu se mira înminunat că ar fi putut 
să creadă că ar putea să moară vreodată. Atăta vreme cît noi sîntem, el este. 
Atita vreme cît el este, noi nu putem să credem că am putea să murim vreodată” 
(Fiziologia... p. 237). 


BIBLIOGRAFIE 


1. Mihai Eminescu, Opere (ediţia critică întemeiată de Perpessicius), vol. I, Fundaţia pen- 
tru Literatură şi Artă „Carol II, Bucureşti, 1939, vol. III, Fundaţia „Regele Mihai T’, Bucu- 
reşti, 1944, vol. V, Editura Academiei Republicii Populare Române, 1958, vol. VII, Editura 
Academiei Republicii Socialiste România, 1977, vol. IX, Editura Academiei, 1980, vol. XII, 
Editura Academiei, București,1985 (O.I, II, XII etc.). 


2. Mihai Eminescu, Opera poetică (ediţia a II-a, revăzută), Editura Polirom, Iaşi, 2006 
(O.P). 


3. Mihai Eminescu, Despre cultură și artă, Editura Junimea, laşi, 1970 (DCA). 
4. Nichita Stănescu, Album memorial, Viaţa Românească, Bucureşti, 1984 (Album). 
5. Nichita Stănescu, Fiziologia poeziei, Editura Eminescu, 1990 (Fiziologia...). 


6. Nichita Stănescu, Frumos ca umbra unei idei, Editura Albatros, Bucureşti, 1985 (Fru- 
mos...). 


7. Nichita Stănescu, Opera poetică, vol. I-II, Editura Humanitas, Bucureşti, 1999 (O.P. 
III). 

8. Dimitrie Caracostea, Expresivitatea limbii române, Editura Polirom, Iași, 2000. 

9. Ioana Bot, Eminescu și lirica românească de azi, Editura Dacia, Cluj-Napoca, 1990. 

10. Ioana Em. Petrescu, Eminescu şi mutaţiile poeziei româneşti, Editura Dacia, Cluj-Napo- 
ca, 1989. 

11. K. Vossler, Limbile naționale ca stiluri, în vol. Poetică şi stilistică. Orientări moderne, 
Editura Univers, Bucureşti, 1971, p. 5-25. 


Nicolae METAFORA LUMINII 
GEORGESCU ÎN POEZIA LUI EMINESCU (I) 


1. SURSA LUMINII. Eminescu descrie odaia sa în câteva 
poezii şi scrisori care, puse cap la cap, pot da o imagine 
a spaţiului ideal de lucru şi odihnă. Zicem spațiu ide- 
al, pentru că pare același, deşi adresele sunt diferite - şi 
chiar oraşele sunt diferite: Iași ori Bucureşti, poate chiar 
Viena pentru Noaptea (1871). Atmosfera este însă aceeași 
peste tot: un „înăuntru” nocturn. Odaia ca spaţiu pare 
a intra în atenţia poetului în momentul când „Sătul de 
lucru caut noaptea patul”. Chiar dacă momentul în sine 
al ruperii de muncă este important, ne va interesa, mai 
întâi, ceva de dinaintea lui, şi anume lumina din odaie: de 
vreme ce-şi caută patul, înseamnă că cel muncit a stins-o. 
Ca în Scrisoarea I: „Când cu gene ostenite sara suflu-n 
luminare”. 


Pentru versul acesta am îmbinat câteva tradiții editoriale, 
şi, în căutarea obiectului propriu-zis, a sursei luminii, ele 
trebuie desluşite filologic. Prima tipărire a Scrisorii I, din 
„Convorbiri literare”, 1 februarie 1881, are termenul lumi- 
nare, ca în manuscrise. Aşa se păstrează cuvântul în toate 
cele 11 ediţii ale lui Titu Maiorescu (1883-1911) și în edi- 
ţia lui G. Bogdan-Duică (1924). I. Scurtu (1909) schimbă 
însă lumânare şi după el păstrează G. Ibrăileanu (1933) 
şi Perpessicius (1939). Astăzi s-a generalizat lumânarea, 
mai ales prin desenele și gravurile care însoțesc textul 
eminescian (cel mai cunoscut este desenul Ligiei Maco- 
vei) - deşi G. Bulgăr (1999) şi, după dânsul, noi înşine 
(2002) am restituit termenul originar. Trebuie să înțele- 
gem că una este a sufla în lumânare, cum mai facem azi 
de ziua cuiva ori prin biserici, şi a sufla în luminare este 
alta, adică poate să se refere la sursa luminii în general: 
flacără de lampă, felinar, lemn, gaz aerian, lumânare etc. 
În Scrisoarea I este vorba despre lampă, şi vom arăta de 
ce. Mai întâi însă, să ne aducem aminte de atmosfera din 
poezia Noaptea (1871, cu 10 ani înainte). Ediţiile curente, 
de astăzi, au: „Lumânarea-i stinsă-n casă... somnu-i cald, 
molatic, lin’, termenul lumânare fiind pus prima dată în 

text de Titu Maiorescu în ediția a şasea (1894) şi păstrat apoi în lanţ de toți 
editorii (mai puţin G. Bogdan-Duică, pentru că respectă textul „Convorbirilor 
literare”). Tot G. Bulgăr a restituit termenul originar, dar aceste ediţii restitutive 
trec neobservate de manuale, antologii, ediții de editură etc. Să stăm însă şi să 
cugetăm: cum poate să se vadă noaptea, într-o odaie, o lumânare... stinsă?! În 
acest paradox îl lasă editorii pe Eminescu, schimbând un biet semn dintr-un 
singur cuvânt, pe i cu â/ î. Este limpede că avem de-a face cu o expresie de 
limbă, luminarea-i stinsă înseamnă exact ce înseamnă astăzi lumina-i stinsă. 
Expresia are alt sens decât cuvintele din care este compusă. 


Daţi-vă seama, stimaţi cititori, ce ar însemna - ce înseamnă, de fapt - moder- 
nizarea în serie, mecanică, a cuvintelor, câte expresii de limbă se desființează, 
câte paradoxuri citim, gândim şi trăim. Din păcate, trebuie urmărite pas cu pas 
toate aceste situaţii de limbă. Am făcut acest lucru în ediţia noastră sinoptică, 
dar reiau mai explicit, mai pe înţeles, demonstrațiile „încifrate” acolo în chip 
de note pentru a se înţelege, pe de o parte, posibilitățile foarte largi pe care le 
are limba română pentru exprimare şi, pe de altă parte, modul cum noi înşine 
îngustăm, de-a lungul timpului, aceste posibilităţi, cum le epuizăm prin stan- 
dardizare şi reguli normative... Odaia lui Eminescu are, desigur, şi lumânare ca 
sursă a luminii — vezi Cugetările sărmanului Dionis unde carafa pântecoasă doar 
de sfeşnic mai e bună - dar dominantă, pentru creaţie, pentru lucru în general, 
este lampa, cum o vedem în Singurătate (1879): „A târziu când arde lampa”. 


Pentru imaginea din Noaptea importantă este, din punct de vedere filologic, 
poziţia apostrofului şi punctuaţia. Dacă facem un mic efort, fie şi rebusistic, 
putem să ne dăm seama cum înţelege fiecare editor în parte imaginea, metafo- 
ra, cuvintele. În „Convorbiri literare” avem apostroful strâns, acela care indică 
forme legate, iar după expresie urmează trei puncte (de suspensie), exact aşa: 
„Luminarea-i stinsăn casă... somnu-i cald”. Titu Maiorescu păstrează în prima 
ediţie termenul, dar măreşte pragul apostrofului, ca pentru forme disjuncte, şi 
pune virgulă în loc de trei puncte, adică aşa (sunt redundant pentru că-mi este 
teamă de tipografi şi de computerul care şi-a „implementat” ortografia actuală): 
„Luminarea-i stinsă 'n casă, somnu-i cald, molatic, lin”. Celelalte ediții păstrea- 
ză, în serie, apostroful larg maiorescian, dar revin la punctele de suspensie din 
revistă. Se vede clar: Titu Maiorescu face o descriere, enumără ce este „în casă, 
adică luminarea / lumânarea, somnul cald, molatic şi lin sunt înşiruite strict 
în aceeaşi serie gramaticală. Şi ce înşiruire strâmbă: ceva concret, un obiect, 
alături de abstracţiuni sensibile... Vreau să spun că chestiunile acestea nu ţin de 
gramatică ori de lingvistică, nu se supun regulilor sau normelor care standardi- 
zează: este vorba doar de simţul limbii ca atare, o expresie sinonimică la ceea ce 
se cheamă îndeobşte „filologie. Când autorul strânge expresia şi pune puncte 
de suspensie după ea - este de la sine înţeles că o izolează, deci construieşte mai 
întâi atmosfera, lumina stinsă dinăuntru, iar apoi somnul şi visul; se păstrează, 
aşadar, constant în zona abstracţiunilor, nu le amestecă în concret. 


Revenind la Scrisoarea I, şi acolo e chestiune de apostrof. Maiorescu preia, la fel, 
apostroful larg, creând forme disjuncte: sara suflu n luminare, şi instituie la toţi 

editorii acest fel de apostrof. În „Convorbiri literare” Eminescu are un apostrof 
care poate fi considerat mediu, adică ceva mai mic decât cel larg, dar mai mare 
decât cel strâns. Sunt, în toată poezia sa tipărită la „Convorbiri..., trei sau patru 
forme ale acestui apostrof mediu, cea mai uşor de înţeles fiind aceea din Scri- 
soarea IV: „Povestesc ele 'n de ele”, unde avem de-a face cu un calup de cuvinte, 
cu o rostire egală. În imaginea luminării, însă, acest apostrof trebuie considerat 
strâns. Eminescu are multe locuri unde cere lectură imitativă, adică așa cum se 
desfăşoară acţiunea, şi vom reveni asupra lor. Când ai însă scrierea legată: sara 
suflun luminare, şi vezi formele aliterante sa- / su-; a- u-u-u-a - sugestia sufla- 
tului încet şi continuu vine de la sine. Dimpotrivă, pauza după suflu sugerează 
acțiune rapidă. Consideraţi cele două obiecte în discuţie, lampa sau lumânarea, 
şi vedeţi cum se stinge fiecare în parte prin suflat asupra lor. 


Pentru o şi mai bună înţelegere a diferenţei dintre sensul cuvintelor şi cel al 
expresiilor, iată încă două locuri din aceleași poezii. Eminescu are aşa: „Căci 
perdelelentro parte când le dai” şi „De pe fruntea mea cea tristă tu dai vițelentr-o 
parte”. Să se observe: în Noaptea (1871) are cratimă, în Scrisoarea I (1881) are 
apostrof pentru întro / într-o. Dar ediţiile preiau, toate, după Maiorescu, primul 
apostrof larg: perdelele 'ntro parte, şi vitele 'ntro parte. Aşadar, cum e cu perdelele: 
le dă pe amândouă într-o (singură) parte? Dar cu viţele de păr: le dă pe toate 
într-o singură parte, ca şi cum i-ar face o cărare marginală? Este clar că aici apos- 
troful strâns cere citirea împreună, iar în intenţia poetului avem de-a face cu o 
expresie de limbă: într-o parte = la o parte. Poate că odaia nici nu are fereastră cu 
două perdele, poate că pluralul perdele se referă, aici, la o singură perdea cu fran- 
juri ori foarte bogată, din mai multe pânzeturi adăugate una peste alta - oricum, 
sensul este acela al descoperirii spațiului interior, întunecat, pentru a pătrunde 
lumina lunii înăuntru. Iar acest sens - numai apostroful îl stabileşte. 


2. LUMINA DE LA RĂSĂRIT. Dar chestiunea luminii din odaie nu este doar 
a lui Eminescu. S-o urmărim, tot în opera poetului, înconjurând însă un chip 
feminin într-o odaie a unei case cu cerdac. Desigur, ne referim la Sonetul cer- 
dacului, postumă eminesciană descifrată şi editată prima dată de Nerva Hodoş 
în 1902. Fiind un text ce trimite către misterul relaţiei dintre poet şi Veronica 
Micle, merită să-l recitim. lată-l, în editarea lui Perpessicius: „Stau în cerdacul 
tău... Noaptea-i senină. / Deasupra-mi crengi de arbori se întind, / Crengi mari 
în flori de umbră mă cuprind / Şi vântul mişcă arborii 'n grădină. // Dar prin 
fereastra ta eu stau privind / Cum tu te uiţi cu ochii în lumină. / Ai obosit, cu 
mâna ta cea fină / În val de aur părul despletind. // L-ai aruncat pe umeri de 
ninsoare, / Desfaci râzând pieptarul de la sân, / Încet te-ardici şi sufli 'n lu- 
mânare... // De-asupră-mi stele tremură prin ramuri, / În întuneric ochii mei 
rămân, / Şi-alături luna bate trist în geamuri”. Sonetul este datat 1879 de către 
Perpessicius, după hârtie şi scris, iar datarea este acceptată de toţi editorii. Vom 
reveni, desigur, asupra lumânării, care este tot luminare şi aici. Deocamdată să 
rezolvăm (adică: să punem!) problema cronologiei. În albumul pe care şi l-a 
confecționat la Văratic în vara lui 1889 din poeziile ei şi ale lui Eminescu, Ve- 

ronica Micle preia acest sonet şi-l adnotează astfel: „M-ai rugat să-ţi cânt din 
Schumann. Cât de mult îţi place muzica. Este o noapte de mai din acelea ce 
nu se pot uita... Tu priveai în grădină, iar eu, la razele lunii, descifram bucăţile 
triste cerute de tine”. Care să fie casa cu cerdac şi grădină din acest sonet? Cea 
din laşi, strada Butului 4, locuinţa soților Micle? Drept este că ei închiriaseră 
această casă și aveau locuința de serviciu a lui Ştefan Micle, Rectorul Universi- 
tăţii. În mai 1879 Ştefan Micle era în putere (va muri în august al acestui an, în 
urma unei congestii pulmonare sau a unei răceli grave contractate la o partidă 
de vânătoare de rațe sălbatice). Situaţia nu se confirmă nicicum pentru primă- 
vara lui 1879, casa din Iaşi a Veronicăi Micle era fie locuită de către ea şi familia 
ei, fie închiriată, nu era loc aici de stat poetul în cerdac şi cântat poeta la pian. 
Nici măcar nu ştim, apoi, dacă această casă ieşeană avea grădină. 


Desigur, e oţios să faci istorie literară după un text poetic. Faptul însă că sonetul 
este databil 1879 - deci trimite în zona vieţii cronometrice, apoi faptul că Vero- 
nica oferă mărturia de mai sus, întărind impresia timpului real — iată ce ne face 
să insistăm. Până în august 1879, la moartea lui Ştefan Micle, este din principiu 
extrem de puţin probabil ca Eminescu şi Veronica să se fi întâlnit în intimitate la 
ea acasă. Uneori — deşi foarte rar — ea este cea care vine în odaia lui, ca în poemul 
Singurătate. Alte întâlniri sunt realmente de taină, n-avem cum le proba. Știm 
însă că Veronica Micle mai avea două locuri, două case unde se retrăgea - una 
numai a ei, la Târgu Neamţ, şi alta a familiei, la Ungheni, lângă Iași. Aici, la Un- 
gheni, a primit vestea că soţul ei este pe moarte. Casa din Târgu Neamţ, apoi, o va 
ceda Mânăstirii Văratic la 16 octombrie 1886 (câteva săptămâni înainte ca Emi- 
nescu să fie adus la bolnița mânăstirească din acelaşi târg). Ca tânără boieroaică 
moldavă, soţia Rectorului Universităţii - probabil cea mai importantă funcție 
ştiinţifică şi culturală din fosta capitală a Moldovei! -, Veronica petrecea multe 
zile în plimbări, fie pe la rude şi cunoscuți, fie pe la mânăstiri, fie pe la căsuțele 
lăsate de ea în urmă. O casă cu cerdac, grădină şi pian nu poate fi o chilie mânăs- 
tirească, deci rămâne foarte probabilă întâlnirea celor doi îndrăgostiți la Târgu 
Neamţ - poate chiar în 1879, sau poate după această dată, oricând până în 1888, 
cu excepţia fragmentelor temporale când se ştie că ei au fost despărțiți. 


Octav Minar descrie fugar această casă, prin 1924: „Într-o casă cu două etaje, 
din care cel de sus are un cerdac, locuieşte bătrâna Maică Fevronia Sârboai- 
ca, care a găzduit pe Veronica Micle şi în casa căreia poeta şi-a dat duhul” În 
epocă, prin casă cu două etaje se înțelege casă cu parter şi etaj, „casă pe două 
rânduri de odăi”, cum se mai zicea. Această Maică Fevronia povesteşte ea însăşi: 
„În fiecare vară, pe la începutul lui iulie, ştiam că voi găzdui o lună pe Veronica, 
soţia profesorului universitar Ştefan Micle”. În zilele acestea din iulie 1889, când 
s-a retras la Văratec, poeta se plimba, îşi completa albumul cu poezii adnotate, 
primea oaspeţi, cânta, recita. Povestește aceeași Maica Fevronia: „Într-o seară, 
după ce umblase toată ziua hai-hui prin pădurile de brad ale Văratecului, fără 
să prânzească, o văd în amurg că soseşte obosită, palidă, cu ochii împăienjeniţi, 
de abia putând să mai urce cele câteva scări, şi cade zdrobită pe o canapea care 
era în cerdac”, Ea îşi revine şi-şi continuă plimbările. În ultima zi din viaţă, pe 

3 august 1889: „A invitat ca niciodată pe toți cunoscuţii din Văratec. Era bine 
dispusă. A cântat Steluţa şi Vezi rândunelele se duc. Apoi a recitat poezii de-ale 
ei şi de-ale lui Eminescu. Pe la miezul nopţii invitaţii s-au retras, iar Veronica 
a spus că-i obosită și că vrea să se odihnească... Aici pare a se fi aflat cerdacul 
unde Eminescu contempla lumina lunii, iar Veronica îşi căuta liniștea. 


Dacă acest sonet nu ne dă vreo adresă precisă, în schimb poate să ne lămurească în 
privinţa luminii din interiorul odăii. Manuscrisul şi prima publicare (Nerva Hodoș, 
1902) ne vorbesc despre luminare: „Încet te-ardici şi sufli 'n luminare” Este aceeași 
expresie pe care am întâlnit-o în Scrisoarea I: „Când cu gene ostenite sara suflun 
luminare. Am dedus că acolo este vorba de lampă, poate aceeași din Singurătate 
(„A târziu când arde lampa”), şi că poetul suflă încet şi prelung deasupra sticlei de 
lampă ori jos, în focar, după ce-l ridică de pe stativul în care stă gazul sau uleiul 
lampant. De ce ar fi vorba, în sonetul ce-o priveşte pe ea, de lumânare? Un editor 
explică chiar astfel: „Înăuntru, visătoarea, începând să se dezbrace, suflă în lumina 
lumânării şi o stinge. Afară, ochii iubitorului în întuneric, sub stelele care pâlpâie 
prin ramurile arborilor, sub luna care scânteiază trist, în ferestrele întunecate, tris- 
tețea fiind a sufletului osândit să fie singur”. Nu ştiu cât de convins este dl editor 
că acesta ar fi un poem al tristeții: mai degrabă dânsul reia un şablon, zicându-se 
îndeobşte că poezia de dragoste eminesciană este tristă. Mai sus însă, textul spune: 
„Dar prin fereastra ta eu stau privind / Cum tu te uiţi cu ochii în lumină”. Nu este 
de crezut că poate fi aceasta „lumina lumânării”, care este doar o flăcăruie ce dă 
întunericul la o parte pe o rază mică. Aici lumina inundă părul ce se desprinde „în 
val de aur”, lasă minunea să poată fi contemplată pe geam, din cerdac. Înăuntru este 
o sursă de lumină mai vie, mai puternică decât cea a unei lumânări - capabilă chiar 
să învingă lumina lunii, vezi finalul: „Iar luna bate trist în lucii geamuri”: când sursa 
dinăuntru se opreşte, lumina lunii nu mai străbate geamul, nu se mai îngemănează 
cu lumina interioară. Este vorba, material vorbind, de o lampă - una destul de ară- 
toasă chiar - iar spiritual nu putem vorbi în nici un caz de bărbatul care priveşte 
pe furiș, de pe cerdac, femeia dezbrăcându-se, etc.: este o scenă casnică, aşa cum 
sugerează şi înscrisul Veronicăi Micle. 


Această confuzie între lampă și lumânare observ că se face mai ales începând 
de pe la mijlocul secolului al XX-lea (Perpessicisus, 1956) şi nu pot să trec 
cu vederea că acum începe, cu aproximaţie, şi epoca electrificării: lumina cea 
nouă, a becului, este văzută în „antiteză” cu cea mai veche lumină, a lumânării, 
nu se mai ține cont de invenția mediană a lămpii, se uită de lampadare, de pil- 
dă, care făceau o lumină poate la fel de puternică, în orice caz mai odihnitoare 
decât cea electrică. Erau însă pentru cei înstăriți, nu pentru oamenii de rând 
care adunau şi păstrau mucuri de lumânări pentru zile negre... 


Din acest sonet eminescian mai rețin imaginea „Crengi mari în flori de umbră 
mă cuprind”. Ea mă ajută să înţeleg funcția gramaticală a apostrofului postpus 
în scrierea veche - nu numai la Eminescu, dar în mod special la Eminescu. Iată, 
de pildă, aceste două versuri din basmul eminescian Călin Nebunul: „Pe păreţi 
icoane mândre zugrăvite-n umbră par / Cum că chipur'le din ele dintre codri 
mari răsar”. Este vorba tot de lumina lunii, care de data aceasta înălbeşte pereţii 

exteriori ai unui castel. Am redat textul aşa cum îl au ediţiile noastre curente. 
În manuscrisul eminescian este însă aşa: „Pe păreți icoane mândre zugrăvite 
numbră par.... Poetul are, adică, acest apostrof oarecum ciudat: deşi cade vo- 
cala î din în, şi ar fi trebuit scrie zugrăviten umbră, totuşi apostroful este după 
n. Poetul scrie, adică leagă cuvintele așa cum vrea să se accentueze pentru sens. 
Într-adevăr, una e una şi alta e alta: cum avem noi, corect gramatical, înseamnă 
zugrăvite la umbră, zugrăvite şi puse, aflate, undeva în umbră. Cum vrea poetul 
însă e altceva: el spune că aceste icoane sunt zugrăvite cu umbră; în rostire / 
recitare se accentuează al doilea termen şi se citeşte legat: numbră. Sunt tocmai 
florile de umbră din Sonetul cerdacului. Deşi poetul ne spune şi ne repetă cum 
vrea să lege cuvintele, noi nu avem urechi să-l auzim. Apostroful a fost scos din 
scrierea limbii române în 1953, în aceeaşi epocă de elan electric despre care 
am amintit mai sus. Chestiunea este că scrierea tradițională românească are 
trei feluri de apostrof: unul strâns care leagă cuvintele, altul larg care le despar- 
te- şi, iată, unul postpus, foarte frecvent în poezia veche, mai ales la Dosoftei 
(dar foarte frecvent şi în vorbirea liberă, aşa-zis populară, de astăzi). Pe lângă 
acestea, mai există, desigur, şi cratima, adică liniuţa dintre cuvinte. Biata liniu- 
ță — astăzi a preluat funcţiile celor trei apostrofuri naturale ale limbii şi pe cele 
ale cratimei vechi. Limba română este, în fond, singura limbă romanică fără 
apostrof în scriere. Îşi poate cineva imagina franceza lipsită de acest semn? Da, 
dar în anii '50, anii electrici, nu este aşa, lumina încă nu venea de la apus... 


3. LUMINA, CA EXPRESIE. Din textele văzute până acum rezultă că în epoca 
eminescienă erau doi termeni, luminare şi lumânare, cu sensuri diferite. Pen- 
tru omul secolului al XIX-lea o expresie ca „a stinge lumina” era imposibilă, 
lumina fiind un principiu şi o realitate cosmică; el zicea „stinge luminarea”, gân- 
dindu-se la instalaţia care făcea lumină, şi care putea fi lampă, candelabru sau 
chiar lumânare. Modernizându-ne prin întrebuințarea generală a curentului 
electric, noi am „inventat”, dar şi în limbajul nostru curent când zicem „stinge 
lumina” ne referim strict la lumina artificială, făcută de mâna şi mintea omului. 
Sensul invers, aprinderea luminii, pare însă dominat de înțelesul etimologic al 
cuvântului. Într-adevăr, a aprinde vine din latineşte: ad şi prehendere, cu sensul 
primar „a se prinde de”. În latineşte există apprehendo / adprehendo, dar nu are 
nimic de-a face cu focul, înseamnă doar a lua, a prinde, iar sensul românesc 
nu numai că ne individualizează între limbile romanice, dar păstrează o intere- 
santă mitologie (şi metafizică) a focului: când aprind focul nu înseamnă că scot 
focul la iveală dintr-un lemn, că focul ar fi în interiorul obiectului şi n-aş face 
decât să-l exteriorizez; nu, focul se prinde de ceva, el există în sine, are viața, 
imperiul, consistenţa lui — şi în mod deliberat acceptă să se încurce în realitatea 
noastră, să o consume. Sensul primar este „a pune foc” — în lemne, sau în altce- 
va care arde. Focul nu se creează de către om, el trebuie păstrat, întreținut; dacă 
se stinge, ca în basmul Călin Nebunul, stă timpul în loc până ce flăcăul care nu 
l-a vegheat aleargă tocmai pe tărâmul celălalt, ia o scânteie din focul zmeilor şi 
o aduce ca să-l aprindă din nou aici. 

A aprinde lumina, aşadar, este resimţit prin extensie de la obiceiul punerii fo- 
cului, nu înseamnă a crea, a face lumina, ci a o conecta la văzul nostru, a o 
prinde în realitatea noastră. Existenţa ei în tensiunea electrică, în firele electrice 
a devenit lucru de la sine înţeles pentru omul tehnic de azi, care ar trebui să ştie, 
iată, că la fel era resimţit focul în ancestralitatea folosirii sale: ca un element în 
sine, ca o stihie dintre cele patru ale lumii. 


Dacă revenim însă la filologie şi încercăm să lărgim baza de informaţii pentru 
a face diferenţa cât mai clară între luminare şi lumânare, vom vedea că lucrurile 
nu sunt chiar aşa de limpezi. În general teoria este mai simplă decât practica, 
iar verificarea uneia prin cealaltă este dificilă în orice sens. Iată, de pildă, urmă- 
toarea amintire a lui loan Slavici, care încurcă lucrurile: „În primăvara anului 
1883 însă, el a început să se îndărătnicească şi nu mai eram nici eu tot cel de 
mai nainte. (...) Obiceiul lui era că citea cu glas tare ceea ce îi plăcea, mai ales 
poeziile, şi făcea multă gălăgie cînd scria, se plimba, declama, bătea cu pumnul 
în masă, era oarecum în harță cu lumea la care se adresa. Îi băteam în perete; el 
stingea luminarea şi se liniştea, dar era de rea-credinţă şi nu se culca. Peste cîtva 
timp, cînd credea c-am adormit, aprindea din nou lampa şi iar începea să bo- 
dogănească. Mă sculam atunci, mă duceam la el şi-l rugam să mă lase să dorm. 
(...) acesta a fost pentru mine primul semn al bolii de nervi ce-l cuprinsese”. 
Am citat din loan Slavici: Amintiri, Editura Cultura Naţională, Bucureşti, 1924, 
p. 26. În această perioadă Slavici scrie când cu î, când cu â (dânsul / dînsul, 
când / cînd, etc.). Nu asta m-ar deranja în primul rând, ci altele. Mai întâi, faptul 
că această amintire, atât de importantă, nu prea este reluată de biografi. Este una 
dintre extrem de rarele mărturii despre modul cum crea Eminescu, aflăm că el 
declama, îşi interpreta retoric propria poezie, era mereu nemulțumit, revenea. 
De aici reiese importanța deosebită pe care o acorda poetul scrierii ca oglindă 
a poeziei rostite, adică punctuaţiei, poziţiei apostrofului, accentelor etc. 


Să-l lăsăm pe Slavici cu părerile proprii, dar noi, care avem astăzi o informa- 
ţie mai bogată despre Eminescu decât prietenul său de la 1883 (pentru faptul 
că putem corobora nesfârşite informaţii parţiale pe care acela nu le deţinea), 
trebuie să ne întrebăm: ce scria Eminescu în primăvara lui 1883 atât de pre- 
ocupat? Poetul nu mai publica poezii în „Convorbiri literare” din septembrie 
1881, Luceafărul fusese definitivat din 1882 şi dat la almanahul „România Jună” 
din Viena. În vara lui 1883 va avea cunoscutul atac speculat de adversari, iar în 
iarnă va ieşi, sub îngrijirea lui Titu Maiorescu, volumul său de Poesii care cu- 
prinde, pe lângă cele 24 de poezii publicate între timp, vreo 40 de titluri inedite. 
La acestea lucra el intens în primăvara lui 1883; sunt poeziile cu o muzicalitate 
deosebită, ordonată şi organizată de către poet prin scriere. 


Perpessicius ajunge, în notele sale de subsol unde urmăreşte infinitele versiuni 
şi variante ale acestor poezii, la concluzia că volumul din decembrie 1883 i-a 
fost pus lui Titu Maiorescu înainte gata organizat de către altcineva, criticu- 
lui revenindu-i sarcina de a-l pregăti pentru tipar. Nici Perpessicius nu spune 
cine l-a organizat, dar este de la sine înţeles că Eminescu însuși este arhitectul 
volumului său. Oricum, Slavici ne spune că în primăvara lui 1883 poetul lucra 

intens, şi că el, Slavici, a dedus din acest stil de muncă boala ce va exploda la 28 
iunie. Să nu fi ştiut Slavici la ce lucra prietenul și chiriaşul său? 


Noi cunoaştem, astăzi, din tezaurul editat la anul 2000, scrisoarea lui Eminescu 
din 8 februarie 1882 către Veronica Micle: „Titus îmi propune să-mi editez 
poeziile şi am şi luat de la el volumul 1870-1871 din „Convorbiri... unde stau 
Venere şi Madonă şi Epigonii.... Cunoşteam până acum numai scrisoarea de 
răspuns a Veronicăi, prin care-i spunea: „Aud că-i editezi frumoasele tale po- 
ezii.... Publicată încă de la începutul secolului al XX-lea, această scrisoare a ei 
a fost trecută cu vederea, fiind singura dovadă a faptului: fiind întărită însă de 
cea a lui, ambele constituie adevăratul act de naştere al Ediţiei Princeps din 
1883. Observăm însă: Maiorescu ştia, Veronica Micle ştia - cum de nu aflase 
încă Slavici că Eminescu își lucrează intens acest volum?! Asemenea decizii 
de publicare sunt de domeniu public, nu ne putem imagina că se pregătea în 
ascuns, în secret, o carte de acest fel. 


Mai sus cu doar câteva rânduri, Slavici scrie: „Dădeam lecțiuni la şcoala nor- 
mală a societăţii, la «Azilul Elena Doamna» şi la Institutul Manliu. Simbetele 
dar şi-n ajunul zilelor de sărbătoare, cînd nu aveam să fiu la opt dimineața pe 
catedră, stăteam şi eu adeseori cu el şi discutam chestiuni de gramatică, de 
pedagogie, de filozofie ori de istorie, întregi nopţi senine, care nu se pot uita. 
De obicei, însă nu-l lăsam să stea, şi era destul să bat în perete pentru ca să-şi 
stingă lumînarea..?, În sensul întrebării lui Perpessicius, aceea privitoare la cine 
va fi organizat volumul de poezii ajuns în fața lui Maiorescu, Slavici pare a răs- 
punde că nu el, că habar nu are ce făcea poetul etc. 


Sunt de-a lungul istoriei vremuri sincere, când documentele, mărturiile, în- 
scrisurile publice, presa - în general, litera scrisă — se lasă uşor înţelese şi simţi 
la tot pasul că doresc să-şi comunice conţinutul - şi vremuri nesincere, disi- 
mulate, când fie oamenii nu au curajul sau dorința de a spune ce se întâmplă 
în lume, fie scrisul însuși este îmbibat de formule, expresii, cuvinte cu sensuri 
multiple. 'Texte ca cele de mai sus, ale lui Ioan Slavici, trebuie interpretate, iar 
înțelegerea va fi una dedusă, demonstrată. Nu putem să credem că el nu ştia 
la ce lucrează Eminescu în primăvara lui 1883, nu putem să credem nici că 
declamările nocturne ale poetului erau dovezi ale unei boli nervoase. Să stăm 
însă oricum am sta, şi să judecăm drept: Slavici bate în perete, iar Eminescu 
stinge lumânarea. După care poetul „aprindea din nou lampa”. Este clar că pe 
Slavici nu-l interesează lumina ca atare, că aceasta nu străbătea prin perete ca 
să-l deranjeze la somnul profesional. Îl deranjează efectul luminii, faptul că 
ea îl pune pe poet în contact cu manuscrisele sale, îl „aprinde” pe Eminescu 
în operă. Cum poate, apoi, să vadă Slavici, prin perete, dacă în odaia poetului 
este aprinsă lampa sau lumânarea? Vedeţi cum zice; „el stingea luminarea (...) 
şi aprindea din nou lampa (...). Mă sculam atunci, mă duceam la el şi-l rugam 
să mă lase să dorm”. De vreme ce se ducea la el, ar însemna că vede ce e aprins 
acolo, lampa adică. E absurd însă să credem că poetul aprindea la început lu- 
mânarea, iar după ce o stingea pe aceasta aprindea lampa; cu ce ar fi fost mai li- 
niştită una decât cealaltă? Slavici vrea să spună prin „el stingea luminarea” — „el 

stingea lumina, luminarea”, şi prin „aprindea din nou lampa” - „aprindea din 
nou lumina, luminarea, lampa”. Cine are proprietatea termenilor înţelege prin 
„din nou” reiterarea aceleiaşi acţiuni. Nu te poţi descălța de pantofi şi apoi, mai 
târziu, să te descalţi „din nou” de... cizme, de pildă. 


Este vorba, aşadar, de expresii de limbă al căror sens s-a dezlegat, ulterior, în 
cuvintele din care sunt compuse. O dovadă ne este furnizată de Dicţionarul 
român-francez al lui Fr. Dame: în vol. II, din 1894, el înregistrează „luminare, 
ca substantiv feminin, cu sensurile: 1. „action declairer; de luire; de briller” şi 
2. „luminaţie, dând exemplul: „Luminarea-Sa” - „Son Altesse” (mai obișnuit, 
în basme, este „Luminăţia Sa”). Imediat mai jos este înregistrat „lumînare” cu 
sensul „cierge, bougie, chandelle”. Fie că uită, fie că se corectează din mers, în 
volumul IV din 1897, la cuvântul „a stinge, Fr. Dame traduce chiar expresia 
eminesciană din Scrisoarea I: „după stinsul lumînării - après quon eût éteint la 
lumière” — exact expresia care ne interesează: "după ce a fost stinsă lumina” este 
echivalentă cu „după stinsul lumînării”. 


Dicţionarul tezaur al limbii române nu a lucrat, încă, termenul „lumânare / lumi- 
nare”, dar pentru „a stinge” vedem că sensurile sunt bine diferenţiate, cu trimitere 
la Heliade Rădulescu („până se vor stinge luminările”) ori I. Ghica („am stins lu- 
mânarea”). Nu ştiu cum procedau onoraţii domni lingviști sau onoratele colege 
ale dumnealor, dar principiul dicționarului este că termenii sunt luaţi din ediţii, de 
obicei, critice. Or, în ediţiile actuale diferenţele s-au șters, textul s-a netezit: va consi- 
dera Dicţionarul, ca instituţie, că ediţiile mai vechi sunt mai bune decât cele noi, iar 
ediţiile de autor sunt cele mai bune?! Ar fi grozav, asta ar însemna că şi Dicţionarul 
face abstracţie de editologia românească din ultimii 50 de ani şi trece, ca să-şi îm- 
plinească menirea, dincolo de tăietura cenzorială a lui 1953. În această situaţie însă 
avem de-a face cu un corpus foarte, foarte pestriţ; ceea ce numim noi Dicţionarul 
Limbii Române este o lucrare ce porneşte de la litera A şi se opreşte la litera Z - dar 
citează ediţii din 1901 până astăzi într-un sens amalgamatic, foarte, foarte supus 
vremurilor. Mi-e şi frică să mă gândesc ce-ar ieşi dacă cele câteva zeci de volume 
ale imensului corpus de texte ar fi reeditat anastatic, cum se zvoneşte. 


Noi la Eminescu să rămânem, şi să ne uităm ceva mai sus, la unul dintre avata- 
rurile „luminii” pe care le-am înregistrat. Se spune, aşadar, „Luminăţia Ta” pentru 
franţuzescul „Votre Altesse’ Mărimea persoanei nu se judecă, aşadar, neapărat 
după înălțime - mai există un criteriu, acela al luminii. De data aceasta, lumina 
internă, a sa, dar şi lumina care luminează în jur. lată cum în limbajul acesta 
elevat, de înaltă curte, de epocă a luminilor dacă vreţi, lumina poate fi confiscată, 
poate avea un proprietar. Este cazul invers decât al focului, care am văzut că se 
prinde, de undeva din sinea sa stihială, în lucruri, invers decât al luminii electrice 
care, şi ea, aprinde becul sau alt obiect, dar din afară. Cu aceasta suntem în între- 
barea lui Eminescu, la care nu cred să se poată da încă un răspuns: este, sau nu, 
omul o lumină, aceasta-i întrebarea, pe care o vom dezvolta şi în numerele vii- 
toare ale revistei „Limba Română”, doar ca întrebare şi, poate, ceva mai mult — în 
nici un caz însă ca răspuns. „Adevăr deplin în viaţă încă nimeni n-a cules”, cum 
ne învaţă chiar poetul, deci nu-l vom contrazice. 


CRITICĂ, ESEU 


lulian GEORGE COŞBUC - 
BOLDEA METAMORFOZELE 
LIRISMULUI (11)* 


ÎNSCENĂRILE EROSULUI 


Idilele lui George Coşbuc conturează, în „tablouri de 
gen” cu valoare de generalitate decorativă, sentimentul 
iubirii zugrăvit în accente şi forme de o extremă diversi- 
tate. Cadrul în care se integrează sentimentul este unul 
al solarităţii, al optimismului şi al dragostei de viață, un 
cadru ce exprimă mai curând încredere şi care ilustrea- 
ză plenitudinea erosului. Gama de tonalități afective pe 
care le prelucrează autorul în idile este diversă, de la 
stângăcia şi ezitarea înfiorată în fața dragostei (Pe lângă 
boi), absenţa comunicării, a dialogului adecvat dintre 
protagoniștii scenariului erotic (Nu te-ai priceput), ritu- 
alizarea instinctului prin cochetărie şi ludic (Rea de pla- 
tă), gelozie (Fata morarului) şi până la voluptatea solară 
a întâlnirii (De pe deal) sau la dorul insinuat cu gingăşie 
în sufletul fetei, într-o modulație elegiacă a frazei lirice 
(Cântecul fusului). 


Multe dintre idilele lui Coșbuc au un caracter scenic, re- 
prezentabil, concretizându-se în monologuri ori dialoguri 
desfășurate într-un peisaj rustic, ele fiind, în opinia lui 
Mircea Tomuş, „ilustrare dramatizată a unui conținut pa- 
sional cu valoare de ritual, pe un fundal de peisaj sătesc”. 
Obiectivarea viziunii, ori dramatizarea atmosferei lirice 
nu exclud însă energia verbală ce domină idilele, exube- 
ranţa şi robusteţea de viziune şi de stil. În idilele lui Coş- 
buc accentul „cade pe peripeţie” (Petru Poantă), dar, am 
spune noi, şi pe rol, pe măştile eroilor lirici, pe gesturile şi 
vorbele lor care le definesc caracterul, le ilustrează contu- 
rul psihologic, le surprind crizele ori avânturile puberale. 
Petru Poantă observă, de asemenea, că erotica lui Coșbuc 
este prezidată de un cod, dragostea nefiind altceva decât 
un sentiment ce se află situat între naturalețea instinctu- 
lui şi un joc convenţional, ritualizat, stilizat de ceremonial: 


Continuare. Începutul în „Limba Română”, nr. 5-6, 2008, p. 95-107. 

„Codul eroticii lui Coşbuc ţine de secolul trecut, de al XVIII-lea, cu diferența că 
alcovului i se substituie pridvorul autohton, iar «curții» palatului i se substituie 
un mediu natural. Coşbuc transpune psihologia secolului galant într-un spaţiu 
deschis, bucolic în liricile sale fundamentale. «Filozofia» sa constă esenţial în pro- 
vocarea plăcerii. Timpul «mitic» în care trăieşte omul său e clipa. Toate idilele 
coşbuciene sunt veritabile strategii întru realizarea acestui scop. Se simte în ele 
un «libertinaj» de bun simţ şi o senzualitate cvasicerebrală; ceva de un farmec 
aparte, între instinctul raționalizat şi joc”. 


Nu te-ai priceput se înscrie în categoria idilelor nu doar prin tonalitate ori prin 
tematică (sentimentul iubirii, modelat în accentul rafinat-robust al omului din 
popor), dar şi prin construcţia scenică. E vorba de monologul unei tinere ce 
adresează reproşuri flăcăului iubit pentru că „nu s-a priceput” să joace cu ageri- 
me „jocul” dragostei. Trebuie făcută precizarea că în această poezie sentimentul 
nu mai este modulat într-un cadru natural, într-un peisaj rustic (care nu este 
nici măcar sugerat ori bănuit). Scenariul erotic se interiorizează, el este repre- 
zentat pe scena conştiinţei tinerei, capătă reflexe ale unei expresivități afective 
aparte. Concepţia fetei reflectă, în fond, codul erotic țărănesc, conform căruia 
inițiativa în ceremonialul iubirii trebuie să aparţină flăcăului, care trebuie să 
cunoască şi să conducă jocul dragostei cu îndemânare, agerime şi delicateţe. 
Găsim în glasul fetei asprime, toană, reproş, patos şi necaz, o gamă largă de 
reflexe afective ce sunt transmise de autor în monologul acesta în care fluxul 
verbal se desfăşoară energic, iar melodia versului se dinamizează, se destinde, 
se tensionează, în funcţie de sentimentele pe care le reflectă: „Nu te-ai price- 
put! / Singur tu nu mi-ai plăcut, / Că eu tot fugeam de tine? / O, nu-i drept, 
nu-i drept, Sorine! / Ţi-am fost dragă, ştiu eu bine, / Dar, să-mi spui, tu te-ai 
temut. / Şi eu toate le-am făcut, / Ca să poți să-mi spui odată, / Să mă-ntrebi: 
«Mă vrei tu, fată?» / Şi plângeam de supărată // Că tu nu te-ai priceput, / Nu te-ai 
priceput! / Zici că-s mândră şi n-am vrut / Ca s-ascult vorbele tale? / Dar de 
unde ştii? În cale / Ţi-am umblat şi-n deal şi-n vale, / Şi-orşiunde te-am ştiut. / 
Zile lungi mi le-am pierdut, / Să mă-mprietenesc cu tine: / Tu-mi umblai sfios, 
Sorine, / Şi plângea durerea-n mine / Că tu nu te-ai priceput”. 


Şi în această idilă monologată (deşi interlocutorul fetei poate fi bănuit într-un 
fel de arriere-texte) sentimentul de dragoste derivă din fluxul verbal debordant 
al fetei, din dinamismul frazelor, din ritmica nestăvilită a versului. Trecerile de 
la o stare sufletească la alta sunt sugerate cu o percepţie foarte subtilă a ritmului 
interior al monologului, substitut al sufletului fetei, perimetru în care se desfă- 
şoară toate aceste stări afective de o diversitate atât de tulburătoare. De fapt, se 
poate spune că poemul este, în fond, scena pe care se derulează cu repeziciune 
sentimentele de reproş, de dispreţ mascat şi de nemulțumire ale fetei. „Lirismul 
reprezentabil” la care se referea G. Călinescu este perfect plauzibil aici, în aceas- 
tă „scenetă” care poate fi privită, nu fără îndreptăţire, şi ca ilustrare a unui cod 
etic țărănesc. Etica subiacentă a versurilor nu interzic deloc o astfel de interpre- 
tare: „Nu te-ai priceput! / Am fost rea şi n-aş fi vrut / Să te las, ca altă fată, / Să mă 
strângi tu sărutată? / Dar m-ai întrebat vreodată? / Mă-nvingea să te sărut / Eu pe 

tine! Pe-ntrecut / Chip cătam cu viclenie / Să te fac să-ntrebi, şi mie / Mi-a fost 
luni întregi mânie / Că tu nu te-ai priceput. // Nu te-ai priceput! / Zici că de 
m-ai fi cerut / Mamei tale noră-n casă, / N-aș fi vrut să merg? E, lasă! / Că de-o 
fată cui îi pasă, / Nu se ia după părut! / De-ntrebai, ai fi văzut! / Tu să fi-nceput 
iubitul, / Că-i făceam eu isprăvitul — / Tu cu pâinea şi cuțitul / Mori flămând, 
nepriceput!”. În Nu te-ai priceput impresionează, înainte de orice, modul în care 
autorul înscenează monologul fetei, într-un ritm ascendent, cu o gradaţie a 
sentimentelor ce se reflectă în fluxul verbal. 


Conform criticii literare, pasionalitatea romantică, de tip eminescian, de pildă, 
este ritualizată aici, codificată în funcţie de normele eticii țărănești. Chiar dacă 
structura idilei este monologală, ea conţine şi elemente de confesiune, presu- 
punându-se, cum remarcam, prezența interlocutorului. Transpare, în această 
idilă, un simţ specific al compoziţiei, o gradare a efectelor şi un timbru liric in- 
confundabil, conferit de oralitatatea abundentă a textului, de modulaţiile afec- 
tive pe care cititorul le poate bănui ori desluşi în interiorul textului. Universul 
idilelor se înscrie, cum s-a spus, într-un model literar, într-o tipologie în care se 
îmbină naturalețea şi rafinamentul, instinctul ludic şi percepţia frustă a lumii. 
Erotica din idilele lui Coşbuc urmărește, în ansamblu, mişcarea sufletului femi- 
nin, de la cele mai imperceptibile nuanţe afective până la răbufnirile violente 
ale pasionalităţii. Elementaritatea, ca şi spiritualizarea sentimentelor sunt polii 
ce conferă originalitate lirismului coşbucian, ca şi plasarea scenariului erotic 
într-un spaţiu securizant, ce favorizează desfăşurarea idilei (răzorul, moara, 
pridvorul, tinda etc.). Idila Nu te-ai priceput este una dintre poeziile reprezen- 
tative ale lui George Coşbuc consacrate erosului, prin naturalețea frazării şi 
prin fluenţa versului, încărcat de aromele oralităţii, dar şi prin complexitatea 
psihologică a înscenării. 


Mircea Scarlat crede că George Coşbuc este „unul dintre cei mai tipici re- 
prezentanţi ai convenției clasicizante”. Cu toate acestea, nu trebuie ignorate 
nici elementele romantice care structurează viziunea poetului, marcat cu 
deosebire de atracția spre mit, folclor, civilizaţia arhaică a satului sau fas- 
cinat de trecutul istoric, circumscris din perspectiva eroismului. În cadrul 
creaţiei lui Coşbuc, sentimentul iubirii este deci reprezentabil printr-o li- 
rică a rolurilor consumată într-un anume cadru natural. În poeziile pre- 
cum Dușmancele, La oglindă, Numai una!, Rada, Rea de plată, Mânioasă etc. 
iubirea e redusă la aspectele sale oarecum exterioare, idilice şi decorative, 
înfățişându-ni-se mai degrabă concepţia ţăranului român asupra iubirii, o 
concepţie marcată de robustețe, sănătate şi optimism. Erosul este reprezen- 
tat de Coşbuc în toate ipostazele şi configuraţiile sale, de la înmugurirea 
sentimentului de dragoste, de la insinuarea treptată a iubirii adolescentine, 
la dragostea împlinită şi până la starea de jale, de melancolie nedefinită, de 
dor, în Cântecul fusului, unde, ajunsă pe treapta de sus a durerii, „inima nu 
mai suferă pentru ceva precis, a uitat cauza suferinţei; ea parcurge acea sta- 
re greu de definit ce se cheamă jale şi în care sunt contopite afecte variate, 
de la deznădejde la resemnare”. 

Poezia Numai una! a fost publicată în revista „Iribuna”, în anul 1889, şi simbo- 
lizează optica ţăranului român despre dragoste, sentiment care sfidează orice 
prejudecată şi îngrădire socială în calea împlinirii sale. Poezia exprimă mai 
întâi frumuseţea nepământeană a fetei, în versuri plastice şi de o expresivitate 
sporită şi de ponderea repetiţiilor. E un portret ideal acesta, în care trăsăturile 
sunt idilizate, iar făptura fetei pare sublimată de imaginaţia eroului liric („Pe 
umeri pletele-i curg râu - / Mlădie ca un spic de grâu, / Cu şorțul negru prins 
în brâu, / O pierd din ochi de dragă. / Şi când o văd, îngălbenesc, / Şi când n-o 
văd mă-mbolnăvesc, / Iar când merg alţii de-o peţesc / Vin popi de mă dezlea- 
gă. // La vorbă-n drum, trei ceasuri trec - / Ea pleacă, eu mă fac că plec, / Dar 
stau acolo şi-o petrec / Cu ochii cât e zarea. / Aşa cum e săracă ea, / Aş vrea s-o 
ştiu nevasta mea, / Dar oameni răi din lumea rea / Îmi tot închid cărarea”). În 
concordanţă cu etica populară pe care şi-o însuşeşte flăcăul şi de la care nu se 
abate, averea nu trebuie să constituie un argument în căsătorie. Aceasta trebuie 
să fie fundamentată numai pe sentimentul iubirii reciproce. Poetul exprimă 
aici, într-un monolog patetic, necazurile flăcăului, provocate de inegalitatea 
socială a celor doi („Şi câte vorbe-mi aud eu! / Toţi fraţii mă vorbesc de rău, / 
Şi tata-i supărat mereu, / lar mama la icoane, / Mătănii bate, ţine post; / Mă 
blăstemă: «De n-ai fi fost! / Eşti un netot! Ţi-e capul prost / Şi-ți faci de cap, 
Ioane!» // Îmi fac de cap? Dar las să-mi fac! / Cu traiul eu am să mă-mpac / 
Şi eu am să trăiesc sărac, / Muncind bătut de rele! / La fraţi eu nu cer ajutor, / 
Că n-am ajuns la mila lor - / Şi fac ce vreau! Şi n-am să mor / De grija sorții 
mele! // Mă-ngroapă frații mei de viu! / Legat de dânsa, eu să ştiu / Că al urâtei 
drag să fiu? / Să pot ce nu se poate? / Dar cu pământul ce să faci? / Şi ce folos 
de boi şi vaci? / Nevasta dacă nu ţi-o placi, / Le dai în trăznet toate!”). 


Există, cum s-a observat, şi o atmosferă solemnă în această poezie în care 
sentimentul iubirii se caracterizează prin unicitatea lui, prin irepetabilitate şi 
gravitate ontologică. Poetul conturează erosul în toate modulaţiile sale, sur- 
prinzând multitudinea de nuanţe, de reacţii psihologice, de trăiri dintre cele 
mai delicate ori mai energice care decurg din declanşarea stării de dragoste. 
Iubirea este, în cadrul spaţiului rural, o forță întemeietoare și integratoare, 
ce menţine fluxul vital şi își are temeiurile şi în datinile şi tradiţiile legate 
de evenimentele cruciale din viața omului. Complexitatea sentimentului iu- 
birii este notată de Coşbuc în expresii lirice diversificate, în registre poetice 
de mare varietate şi cu o „regie” a textului prin care trăirile sunt înscenate, 
capătă un aspect spectacular, de sărbătoare şi feeric. În Numai una! poetul 
accentuează caracterul de unicitate a iubirii. Un om poate iubi cu adevărat, 
în toată plenitudinea şi profunzimea cugetului său, o singură dată în viață 
în mod predestinat. În acest fel, iubirea este o forță transformă, care preface 
ființa îndrăgostită, îi dă noi repere existenţiale, îi împrumută, parcă, o aură 
mitică: „Ori este om, de sila cui / Să-mi placă tot ce-i place lui! / Aşa om nici 
vlădica nu-i / Şi nu-i nici împăratul! / Să-mi cânte lumea câte vrea,/ Mi-e 
dragă una şi-i a mea: / Decât să mă dezbar de ea, / Mai bine-aprind tot satul!”. 
Poezia Numai una! este reprezentativă pentru orizontul tematic al idilelor 
coşbuciene. Și aici, sentimentul iubirii se consumă în planul verbalităţii, pe 

o scenă a cuvântului rostit energic, „dramatizat”, însoţit de o gestică adecva- 
tă, debordant, cu reflexe ale referenţialității extrem de elocvente. Monologul 
flăcăului e ilustrativ pentru această forță verbală ce dinamizează trăirea, îi 
amplifică ecourile, îi acutizează efluviile vitale. Acest fapt e observat şi de Ioa- 
na Bot: „Eroii idilei coşbuciene sunt ageri în jocul de-a dragostea (...) pentru 
care desfăşoară o enormă energie verbală; erosul se consumă (sau eşuează) la 
nivelul limbajului, al reprezentării sale, într-un balans echilibrat al sensurilor 
explicite şi implicite, care captivează cititorul mai mult chiar decât trama abia 
schițată, previzibilă”. Distilând în versul său, energic şi delicat totodată, trăiri- 
le flăcăului ce-şi clamează iubirea, poetul ilustrează o concepţie despre viața 
şi despre iubirea de sorginte rustică. Versurile au o muzicalitate robustă, ima- 
ginile poetice sunt de o mare prospeţime, de reală forță expresivă, iar lexicul 
are savoarea trăitului, a vieţii în plenitudinea ei. E un lexic evocator, de vădită 
amploare referenţială, în care obiectivarea trăirilor se pliază pe o obiectivare 
a formei şi a viziunii poetice. De altfel, Ştefan Aug. Doinaş observa că „înainte 
de orice, George Coşbuc rămâne un genial mânuitor de limbă românească. 
Citindu-i opera, ne uimeşte nu invenţia sau vastitatea sferei lexicale, ci extra- 
ordinara capacitate de a mula expresia uzuală românească, limba vorbită, pe 
cele mai diverse tipare prozodice”. Valorificând repertoriul de figuri de stil cu 
măsură, construindu-şi poezia pe mai multe paliere ale textului, cu un simţ 
deosebit al gradării efectelor lirice, Coşbuc face dovada rafinamentului trăirii 
şi viziunii, dar şi a ştiinţei convențiilor artistice. 


În idilele sale, Coşbuc se vădeşte un poet al solarităţii, al bucuriei de a trăi 
şi al optimismului. Scenele din viaţa satului pe care le decupează poetul, 
cu un evident simţ al proporţiilor, sunt scăldate într-o lumină de veselie, într-o 
viziune, cum s-a mai spus, obiectivată, prin preluarea „vocii”, a vorbelor 
eroilor lirici. În poezia Mânioasă avem de a face cu un monolog al flăcăului 
care, în cuvinte de o veridicitate plastică, constată indiferența fetei pe care o 
iubeşte. E un scenariu poetic al iubirii şi al geloziei, al neliniștii ce frământă 
un suflet atras de vocea dragostei. Coşbuc dă glas, şi în această creaţie, unei 
sensibilităţi pasionale, unei subiectivităţi năvalnice, marcată şi de accente 
ale energiei afective. Energetismul coşbucian - relevat de Octav Şuluţiu - se 
vădeşte în Mânioasă, ca şi în alte idile, prin substanţialitatea viziunii liri- 
ce, prin caracterul material parcă al cuvintelor flăcăului, al cărui monolog 
este înscenat cu graţie şi vigoare totodată, cu duioşie şi cu încrâncenare 
juvenilă. De altfel, G. Călinescu, încercând să circumscrie originalitatea idi- 
lelor coşbuciene, observa: „Specificitatea lui Coşbuc se află în poeziile cu 
subiecte ţărăneşti, aproape toate erotice, precum s-a şi observat. Îndeosebi 
invazia anxietăţii de criză puberală, tratată întâia oară la Eliade Rădulescu 
în Sburătorul, o găsim în felurite compuneri şi pe deosebite trepte, de la 
jalea inexplicabilă până la toana maliţioasă. Caracteristic este că mai toate 
aceste poezii sunt niște monoloage. Sunt ele epice, dramatice? Propriu-zis 
nu. Deşi aspectul de monolog a ajutat mult răspândirii prin declamarea la 
serbări, fapt ce a dus la o oarecare banalizare (...), lirismul, în forma aceasta 
obiectivă, există ca un mecanism etern al ingenuității umane, ca un hiera- 

tism al instinctelor. E un lirism reprezentabil, o poezie teatrală, aşa cum 
există un teatru de poezie. Mişcarea nu este exterioară, epică, simbolizând 
acte de voinţă, ci interioară”. 


Fără îndoială că erosul coşbucian este valorificat în linii mari sub imperiul unui 
sentiment tonic, plin de viață, ce decurge din optimismul funciar al omului 
aflat în armonie cu ritmurile firii. În glasul flăcăului din Mânioasă se întrevăd 
sentimente contradictorii, afectele se învolburează, relieful trăirilor capătă re- 
zonanţe dintre cele mai diverse şi un timbru liric nuanţat. Din prima strofă 
răzbate îndoiala, necazul flăcăului care se simte respins de fată, sau doar ignorat: 
„Am să merg mai înspre seară / Prin dumbrăvi, ca mai demult, / În privighetori 
să-mi pară / Glasul Linei că-l ascult. / Mai ştiu eu ce-aș vrea s-ascult! / Că-n zori 
Lina sta-n portiță, / Sălta-n vânt a ei altiță, / Vântul îi sălta-n cosiță / Şi-i făcea 
floare-n obraz: / Eu mergeam la plug, în laz / Şi, când trec, Lina se-ascunde, / 
Parcă nici nu m-a văzut, / Îi vorbesc, şi nu-mi răspunde, / Nu-mi răspunde! / 
Şi-o întreb, şi nu-mi răspunde! / Şi mă mir - ce i-am făcut!” Aceste întrebări 
fără răspuns, această înscenare a erosului sub spectrul unei neîmpliniri trucate, 
sunt, în fond, momente şi forme ale ritualului iubirii, alcătuit din toane și of- 
taturi, din suspine neînţelese ori subînțelese, din porniri expansive şi retrageri 
bruşte în sine. Simplitatea, crede George Călinescu, e marca afectivă specifică a 
acestor poezii: „Dar propriu-zis nu din observaţie iese poezia, ci din instinctul 
erotic elementar, al unui poet care a rămas simplu, generic în simţire. Desfăşu- 
rarea sentimentului e rituală, ca în dansurile barbare, aci litanică, aci simetrică. 
Poeziile acestea fără coloare încântă tocmai prin spectaculosul folcloric, ca o 
apariţie de tinere țărănci ardelene cu buciume, sau de zornăitori călușari”. 


Următoarele două strofe se caracterizează printr-un spor de prospeţime şi in- 
genuitate în imaginea fetei şi în expresia sentimentului iubirii. Dinamismul 
imagistic al poeziei este sporit şi de redarea unor mici scene în care sunt impli- 
caţi cei doi protagonişti ai scenariului erotic, prin acumularea de verbe ori prin 
valorificarea resurselor stilistice ale repetiţiei: „Vreau de-aici să rump o floare! / 
Ochii unui înger scump / Au albastrul de cicoare, / Şi cicoare vreu să rump - / 
Mai ştiu eu ce-aș vrea să rump! / Că-n amiazi venind pe vale, / Întâlnii pe Lina-n 
cale: / Fragi i-am dat, ea mi-a zis: «-Na-le! / i-am cerut eu ţie fragi?» / Ochii 
ei frumoşi şi dragi / Priveau tot spre poala rochii, / S-a pus Lina pe tăcut, / Şi 
vedeam că-i umblă ochii, / Umblă ochii, / Şi mă mir - ce i-am făcut!”. Suferin- 
tele iubirii, stările contradictorii ale dragostei induc flăcăului un întreg univers 
afectiv, cu relief contorsionat, caracterizat de o gamă largă de nuanţe sufleteşti. 
În ultima strofă intensitatea acestor sentimente sporeşte, accentele de durere, 
de patimă neînţeleasă, de pasionalitate grea şi de regret se contopesc într-o 
suferință fiziologică. Între afecte şi trup nu mai există o stare de ruptură, dim- 
potrivă, durerea e transmutată din interioritate în exterioritatea trupească: „Să-mi 
pun capul pentr-o Lină,/ Să mă fac un om pribeag! / leşi din neguri, lună 
plină, / Să mă vezi la Lina-n prag — / Mai ştiu eu ce-aștept în prag! / Alte dăți 
suna zăvorul; / Lina pe furiș, ca dorul, / Păşea-n degete pridvorul / Şi la mine-n 
prag venea, / Mamă-sa cât ce-adormea. / Azi ard hainele pe mine, / Mi-e greu 

capul ca de lut, / Stau în prag - şi ea nu vine, / Nu mai vine! / E târziu şi nu mai 
vine... / Şi mă mir - ce i-am făcut!?”. Farmecul poeziei în asta stă: în capacitatea 
poetului de a surprinde, printr-o suită de tuşe lirice teatralizate, printr-o gamă 
de culori şi de imagini dintre cele mai delicate şi mai sugestive, stările sufleteşti 
nedeslușite ce dau relief cugetului flăcăului. O expresivitate scenică decurge de 
aici, cu micile inserări epice care sporesc capacitatea de sugestie şi dau atmo- 
sferei un plus de obiectivare. Limbajul poeziei este natural, de mare prospeţime 
şi spontaneitate, gândurile flăcăului fiind redate prin cuvinte ce răsună verosi- 
mil, într-o ambianţă veridică, necontrafăcută. 


LIRISMUL SOCIAL 


Latura socială şi istorică a liricii lui Coşbuc îl dezvăluie ca un poet-cetățean, mi- 
litant, ataşat idealurilor celor mulţi, un autor care luptă, prin intermediul poeziei, 
pentru dreptatea şi unitatea neamului său. De altfel, idealul artistic al lui George 
Coşbuc transpare, cu suficientă claritate, în poezia Poetul din 1911, în care scri- 
itorul, printr-un act de dedublare ontică și scripturală, se închipuie pe sine ca 
un purtător de cuvânt al neamului din care face parte: „Sunt suflet din sufletul 
neamului meu / Şi-i cânt bucuria şi-amarul - / În ranele tale durutul sunt eu / 
Şi-otrava odată cu tine o beu / Când soarta-mi întinde paharul”. Se poate astfel 
afirma că autorul Nunții Zamfirei e şi un poet cu o fire meditativ-participativă, 
care vede existenţa ca pe o „luptă, o „datorie grea, având în vedere şi multiplele 
implicaţii sociale şi istorice ale vieţii individului greu încercat de destinul său 
istoric. Cântecul de revoltă sau cântecul justițiar, oda solemnă ori elegia socială 
apar ca modalităţi specifice ale neamului românesc de a se manifesta în confrun- 
tările sale cu istoria și cu vicisitudinile existenței. Exemplare în acest sens sunt 
poezii precum Doina şi Hora, în care, prin cântec, revolta dobândeşte alte valențe, 
devine mai intensă, mai puternică şi mai expresivă. 


Această formă estetică a cântecului nu este, de fapt, o lamentaţie a ţăranului, ci 
o atitudine activă, combativă în fața nedreptăţii. Latura militant-socială a cre- 
aţiei lui Coşbuc răzbate cu suficientă convingere în poezia Noi vrem pământ, 
scrisă cu ocazia răscoalelor ţărăneşti din 1894 şi publicată în revista „Vatra. 
Căutând să-şi explice crezul social şi artistic, poetul mărturiseşte: „Toți am fost 
învinuiți câteodată de socialism primejdios. Am fost şi eu şi sunt vrednic de 
învinuire. Am scris odată și l-aș mai scrie, dacă nu l-aş fi scris, cântecul Noi 
vrem pământ!”. De altfel, această creaţie ilustrează în modul cel mai convin- 
gător energetismul lui Coşbuc, element definitoriu subliniat de Octav Șuluţiu: 
„Personalitatea creatoare a lui Coşbuc a fost prin excelenţă energetică. Poetul 
se dovedeşte, în ultimă analiză, a nu fi fost un contemplativ, şi aceasta poate îi 
nedumereşte şi îi nemulțumeşte azi pe poeți şi pe criticii lui. Coşbuc a fost un 
temperament activ, combativ, care nu a scris, ci a înfăptuit poezia. Pentru el, 
mai mult decât pentru alţii, scrisul nu a fost un mod de a visa, ori de a evada 
din realitate, ci o modalitate de a face, de a acționa”. Astfel, Coşbuc lărgeşte, fără 
îndoială, aria tematică a operei sale, amplificând registrul revoltei ţăranului şi 

al nedreptăţii îndurate de sufletul chinuit al acestuia. Prima strofă ne pune în 
faţa suferinței individualizate, reduse la scara unui exponent al clasei sociale a 
țărănimii: „Flămând şi gol, făr-adăpost, / Mi-ai pus pe umeri cât ai vrut, / Şi m-ai 
scuipat şi m-ai bătut / Şi câne eu ţi-am fost! / Ciocoi pribeag, adus de vânt, / De 
ai cu iadul legământ / Să-ţi fim toţi câni, loveşte-n noi! / Răbdăm poveri, răb- 
dăm nevoi / Şi ham de cai şi jug de boi: / Dar vrem pământ! // O coajă de mălai 
de ieri / De-o vezi la noi tu ne-o apuci, / Băieţii tu-n război ni-i duci, / Pe fete 
ni le ceri. / Înjuri ce-avem noi drag și sfânt: / Nici milă n-ai, nici crezământ! / 
Flămânzi copiii-n drum ne mor / Şi ne sfârşim de mila lor - / Dar toate le-am 
trăi uşor / De-ar fi pământ! // De-avem un cimitir în sat / NIi-l faceţi lan, noi 
boi în jug, / Şi-n urma lacomului plug / les oase şi-i păcat! / Sunt oase dintr-al 
nostru os: / Dar ce vă pasă! Voi ne-aţi scos / Din case goi, în ger şi-n vânt, / 
Ne-aţi scos şi morții din mormânt; - / O, pentru morţi şi-al lor prinos / Noi 
vrem pământ!” 


În cele din urmă, revolta se generalizează, „eu” devine „noi”, pentru ca prin 
repetarea sintagmei „noi vrem pământ” să se amplifice revendicarea socială. 
Plânsul capătă astfel, într-o anumită măsură, accente generice, un contur mult 
mai larg, o rezonanță mai amplă: "Și-am vrea şi noi, şi noi să ştim / Că ni-or 
sta oasele-ntru-un loc, / Că nu-şi vor bate-ai voştri joc / de noi, dacă murim. / 
Orfani şi cei ce dragi ne sunt / De-ar vrea să plângă pe-un mormânt, / Ei n-or 
şti-n care şanţ zăcem, / Căci nici pentr-un mormânt n-avem / Pământ - şi noi 
creştini suntem! / Şi vrem pământ! // N-avem nici vreme de-nchinat, / Căci 
vremea ni-e în mâini la voi; / Avem un suflet încă-n noi / Şi parcă l-aţi uitat! / 
Aţi pus cu toţii jurământ / Să n-avem drepturi şi cuvânt: / Bătăi şi chinuri, 
când ţipăm, / Obezi şi lanţ când ne mişcăm, / Şi plumb când istoviţi strigăm / 
Că vrem pământ!. Comuniunea dintre om şi pământ este cea care conferă 
legitimitate revoltei. Pământul, „leagăn şi mormânt, este locul pătimirilor şi 
al idealurilor țăranilor, e spaţiul demnităţii ultragiate („Voi ce-aveţi îngropat 
aici? / Voi grâu? Dar noi strămoşi şi taţi, / Noi mame și surori şi fraţi! / În lături, 
venetici! / Pământul nostru-i scump şi sfânt, / Că el ni-e leagăn şi mormânt: / 
Cu sânge cald l-am apărat, / Şi câte ape l-au udat / Sunt numai lacrimi ce-am 
vărsat — / Noi vrem pământ!”). Finalul poeziei cuprinde o apoteoză a răzvrăti- 
rii. 'Tonalitatea devine vehementă, cuvintele capătă un timbru aparte, de acută 
vibraţie protestatară. Apostrofa, ameninţarea, tonul vaticinar se împletesc în 
aceste ultime versuri pentru a reda în modul cel mai viu sentimentul de frus- 
trare socială pe care îl nutreşte țăranul („N-avem puteri şi chip de-acum / Să 
mai trăim cerşind mereu, / Că prea ne schingiuiesc cum vreu / Stăpâni luaţi 
din drum! / Să nu dea Dumnezeu cel sfânt, / Să vrem noi sânge, nu pământ! / 
Când nu vom mai putea răbda, / Când foamea ne va răscula, / Hristoşi să fiți 
nu veţi scăpa / Nici în mormânt!”). Tensiunea ideatică şi stilistică a poeziei se 
fundamentează şi pe procedeul repetiţiei, al aglomerării de cuvinte ce exprimă 
aceleaşi atitudini, în tonalități și cu rezonanţe diverse. 


În esenţa ei, opera poetică a lui George Coşbuc se situează la confiniile clasi- 
cismului iubitor de armonie şi aderent la o viziune apolinică asupra lumii şi a 

romantismului ce caută să redea sufletul omului în datele sale cele mai adânci, 
să descifreze originaritatea existenţei, să dea glas, în tonalitate patetică, frămân- 
tărilor fiinţei umane şi să redescopere natura, folclorul, nemărginirea existenţei 
prin intermediul fanteziei creatoare. Prin întreaga sa creaţie lirică, George Coş- 
buc a contribuit în mod decisiv la diversificarea formelor poetice ale literaturii 
române de la sfârşitul secolului al XIX-lea și începutul secolului XX. 

Nina PROIECTUL - METODĂ DE 
ACONI PREDARE / ÎNVĂŢARE / EVALUARE 


(APLICAȚIE LA UNITATEA DE CONȚINUT 
MIHAI EMINESCU) 


PREAMBUL DIDACTIC 
Motto: 
„Eu nu vreau ca elevul să ajungă numai să ştie; 
aş vrea ca acesta să ştie să facă ce a învăţat”. 
Spiru C. HARET 


Filozoful şi pedagogul francez Gaston Bergher afirma 
că o educaţie bună presupune menţinerea prospeţi- 
mii intelectuale sub forma unor vii dorinţe de a des- 
coperi, de a studia şi inventa, de a cerceta, de a realiza 
şi valorifica. În acest context, proiectul, ca metodă de 
predare - învăţare - evaluare, generează formarea in- 
dividuală progresivă, problematizată, sociorelaţională, 
pragmatică. Aplicând această metodă la orele de limba 
şi literatura română, avem convingerea faptului că, în 
situația de a căuta / analiza / sintetiza / asocia / compa- 
ra, de a crea un produs final, ce urmează a fi prezentat 
unui public, își formează capacitatea şi îşi animă dorin- 
ţa de a demonstra ce ştiu şi, în special, ce ştiu să facă. 
Astfel, îşi dezvoltă potenţialul creativ. 


În clasa a XII-a, la lecţia „Însingurarea, temă frecventă 
în creaţia literară a lui M. Eminescu”, realizarea unui 
proiect de cercetare de către elevi va începe în clasă 
prin anunțarea temei şi a obiectivelor, prin delegarea 
sarcinilor între membrii fiecărui grup. Elevii se familia- 
rizează cu etapele desfăşurării proiectului, cu algoritmul 
de investigaţie, cu structura produsului final şi cu grila 
de evaluare. Se stabileşte timpul rezervat pentru cerce- 
tarea şi perfectarea proiectului. Elevii sunt motivaţi să 
cerceteze subiectul propus (fiecare grup are sarcina de 
a trata câte un aspect al temei), parcurgând, „împreună 
cu Eminescu”, etapele definitorii ale vieţii şi activităţii 

poetului, valorificând consemnările unor personalităţi culturale, istorice din 
epocă, fragmente de memorii, scrisori sau amintiri ale contemporanilor des- 
pre poet, prin referinţe la anumite idei, concepţii ale scriitorului - toate fiind 
raportate la secvenţe semnificative din operele lui Eminescu. Studierea cre- 
aţiei literare, prin explorarea factorului auctorial, le creează elevilor capaci- 
tatea de a personaliza valoric propriul punct de vedere referitor la problema 
cercetată. 


În prealabil, la unele ore de sinteză şi evaluare, se vor analiza şi se vor consolida 
elemente ale următoarelor competenţe: 

- formularea răspunsurilor prompte şi expeditive în anumite situații; 

- susţinerea argumentată a unei poziţii sau opinii; 

- rezolvarea unei situaţii-problemă şi prezentarea acesteia în fața unui public 
cunoscut / necunoscut; 

- cercetarea unui subiect şi structurarea unui proiect de cercetare; 


- realizarea unui poster sau a unui portofoliu cu referire la o problemă identi- 
ficată în grup. 


OBIECTIVELE DE EVALUARE 


Elevii vor fi capabili: 


01 -— să stabilească registrele însingurării (afective, existenţiale, sociale, axiolo- 
gice) în creaţia lui M. Eminescu; 


02 — să decodeze texte reprezentative ale scriitorului din perspectiva formulei 
estetice (teme, motive, stări de spirit, ipostazele eului liric, mijloace artistice de 
expresie); 

03 - să sesizeze influenţe ale filozofiei germane în creaţia poetului; 

04 — să rezolve o situaţie-problemă şi să-şi argumenteze opinia; 

05 — să integreze operele analizate în circuitul de valori naționale şi universale; 

06 — să-şi argumenteze opiniile referitoare la codul / registrul etic şi estetic al 
operelor studiate; 

07 — să includă mesajul textelor în propriul sistem de valori estetice şi morale; 


08 — să colaboreze în echipă şi să contribuie la realizarea şi prezentarea unui 
produs intelectual. 


Metode şi procedee: investigația, activitate în grup, activitatea independen- 
tă, studiul de caz, problematizarea, discuţia, analiza, sinteza, brainstorming-ul, 
cinquin, jocul de rol, graficul T, diagrama Venn, clustering-ul, ghidul pentru 
învăţare ş.a. 


Elaborarea proiectului s-a desfăşurat în mai multe etape: 

Etapa I, pregătitoare, constând în 

a) lecţii, demonstraţii, activităţi practice; 

b) formarea grupurilor de activitate; 

c) antrenarea elevilor în activități individuale / de grup, prin cooperare. 

Etapa a Il-a, de organizare: clasa este împărțită în 4 grupuri. Fiecare grup in- 
vestighează un aspect al temei: 

Grupul I: Însingurarea socială în creaţia lui M. Eminescu. 

Grupul al II-lea: Însingurarea afectivă în lirica lui M. Eminescu. 

Grupul al III-lea: Însingurarea axiologică şi existenţială în creația emines- 
ciană. 

Grupul al IV-lea: Eminescu: modelul intelectual german (Influențe ale filozofi- 
ei germane în opera poetului). 

Etapa a III-a, de executare a proiectului. 

S-au determinat și realizat grafic formele de prezentare. 

Etapa a IV, de prezentare a proiectelor în fața publicului. 

Etapa a V, de evaluare a proiectelor de cercetare. 


Algoritm de investigaţie 


+ Investighează biobibliografia autorului, încadrând-o în contextul social-is- 
toric; 


e Selectează 3-4 opere reprezentative din creaţia autorului; 
e Lecturează textele, completând agenda cu notițe paralele; 
e Identifică 5 motive romantice, cu selectarea exemplelor; 


+ Interpretează 3-4 opere reprezentative ale scriitorului din perspectiva for- 
mulei estetice; 


+ Formulează mesajul textelor analizate; 

e Cercetează 3-5 surse critice literare, angajând opinii adecvate; 
e Exprimă-ţi ideile în desene, poster, eseu etc.; 

+ Interpretează romanțe pe versurile lui M. Eminescu; 


e Alcătuieşte creaţii proprii dedicate poetului; înscenează unele secvenţe din 
opera scriitorului; 


e Elaborează schiţa viitorului poster, alegând imagini iconice şi versuri adec- 
vate; 

e Alcătuieşte proiectul conform cerinţelor (structură, conţinut, prezentare gra- 
fică); 

e Prezintă proiectul propus de grup și argumentează valoarea acestuia. 


Barem (Grilă de evaluare) 


e Selectarea operelor reprezentative 
+ Descifrarea textelor reprezentative 


e Formularea mesajului 
+ Realizarea posterului: sugestivitate, corectitudine, 

originalitate, aspect 
e Prezentarea produsului final (a proiectului) 

Activitatea se desfăşoară în cabinetul de limba şi literatura română. 


4 puncte 
8 puncte 
6 puncte 
4 puncte 


8 puncte 


Aranjament: portretul scriitorului, vitrina literară, citate din opera lui M. Emi- 
nescu, afirmaţii despre poet, imagini, desene ale elevilor inspirate din lecturile 
eminesciene etc. 


Eveni- È 
iai „|5 
Mente Activitatea profesorului Activitatea Strategii 2 | Evaluare 
instruc- elevilor şi tehnici | :z 
tionale O 
I. Cap- | Propune elevilor să-şi expri- | Notează pe fişă | Activitate |O4|Se evaluează 
tarea me starea de spirit iniţială, indepen- capacitatea: 
atenţiei |la începutul orei, printr-un dentă -dea 
simbol (obiect, cifră, semn argumenta, 
de punctuație, culoare etc.), de a formula 
prezentat grafic pe o fişă cu concluzii; 
forma unui cerc. 
Limitează posibilitatea de Comentează, Discuţia |O4 |- imaginati- 
expunere verbală a emoții- | oral, opțiunea vă a elevilor; 
lor, a gândurilor la un enunț 
argumentat. 
Atenționează elevii că pe 
versoul fişei vor nota starea 
lor de spirt, trăită la finele 
orei. 
II. Evo- | Propune elevilor să asocieze | Cercul - sim- Lucrul cu |04|- de aplicare 
carea simbolul cercului cu desti- | bol al timpului,  |dicţio- a cunoştin- 
nul lui M. Eminescu. al armoniei, al  |narul de tele obținute 
perfecțiunii; zeul |simboluri anterior; 
şi creațiunea sa; Predare 
imită inteligența, comple- 
simbolizează di- mentari 
verse semnificații 
ale cuvântului, Problema- 
dar şi spațiul în- |tizare 
chis, închiderea. 

III. Re- 
alizarea 
sensului 


Propune unui elev să ci- 
tească de pe poster tema și 
aspectele acesteia. 


- Ce vă sugerează cuvântul 
însingurare? 


Propune să se alcătuiască 
câmpul asociativ al lexe- 
mului însingurare (timp 
rezervat: 30 secunde). 


- Comentaţi succint cu- 
vintele-asocieri (cele mai 
originale). 


Recită expresiv poezia Aşa- 
dar de Anatol Codru. 


- Ce vă sugerează titlul 
poeziei? 


- Relaţionaţi mesajul textu- 
lui cu tema proiectului de 
cercetare. 


Asociază simbo- 
lurile cercului cu 
lumea spirituală, 
destinul drama- 
tic al poetului. 


Notează subiec- 
tul. 


Construiesc 
clusteringul pe 
posterul de pe 
tablă. 


Așadar 
Anatol Codru 


Această clipă a 
explorării mele 
în cuvânt 

Nu e decât riscul 
de-a 

inventa piatra la 
modul pasăre, 
Ca şi cum în 
acest chip 

aş tinde spre 
simplitate. 

Şi bucurie - prin 
zbor 

şi lumină. 
Cugetată, piatra 
este modul con- 
cret al materiei 
prime 

În punctul ei 
maxim de a se 
umaniza. 
Imprimându-i 
fizionomia 
sentimentelor 
noastre, 

Piatra devine 
unghi de vedere 


Asocie- 
rea 


Clusterin- 
gul 


Comenta- 
rea 


Argumen- 
tul 


Ascultă, 
meditează 
asupra 
conținu- 
tului. 


Brainstor- 
ming 


06 


O4 
02 


04 


06 


- de a stabili 
asociaţii; 


- de a co- 
menta, de a 
argumenta; 


-dea 
recepta un 
text literar 
la prima 
lectură; 


PRO DIDACTICA 
Concept 
Şi atitudine şi 
poate fi citită cu 
inima - la 
toate 
tim- 
pu- 
ri- 
le... 
Distribuie fiecărui grup câte | Evidenţiază lexe- | Analiza  |O4|- de a aplica 
o fişă cu textul poeziei. mele / sintagmele: cunoştinţele 
ia „explorării mele”, asimilate 
Sarem „în cuvânt”, „la Problema- anterior, de 
- Citiţi poezia expresiv. modul pasăre”, tizarea, a formu- 
- Găsiţi, subliniați cuvintele, | „prin zbor şi lu- la corect 
sintagmele-cheie. mină”, „cugetată”, obiectivele 
Casut aaf „piatra', „senti- unui demers 
x i ei SiR Re mente”, „unghi de didactic; 
a. iectivele esențiale | „edere”, „concept, 
Și seolee „atitudine”. 
Propune să compare obiec- | Formulează Asocie-  |O8 |- x autoe- 
tivele formulate de elevi obiectivele lecției. | "ea diso- vanars; 
i cierea 
cu ci notate, Re au de Co mpa ră, anali- 
profesor pe o planşă. Zeas 
IV. Propune elevilor să se Ordonează mate- 
Etapa de | pregătească (30 sec.) pentru |rialele pregătite: 
prezen- |prezentarea proiectelor de scheme, plange, 
tare a cercetare. desene, creații 
prolec- | Solicită elevilor să respecte | PLOPI poster 
telor de algoritmul de investigație. aa 
cerce- 
tare Propune pentru reflecţie Racordează afir- |Brainstor- |O4|- de a stabili 
afirmaţia lui D. Popovici: maţia la conţinu- |ming asociaţii, de 
„Poetul (Eminescu) este un | tul proiectului. a argumenta; 
Hyperion condamnat să 
rămână în societate şi să îşi Argumen- 
determine poziţia în com- tul 
plexul raporturilor sociale”. 
- Racordaţi afirmaţia la 
conţinutul proiectului. 
Oferă cuvânt membrilor Grupul I 
primului grup. Moderatorul Sarcină cu 
primului grup mai multe 
Creează o atmosferă dega- anunţă subiectul | modalități 
jată, caldă, benefică unei i a pi o- |de evalu- 
activități interactive. cf sata EN 
i sarcinile trasate în 
proiectul grupului. 

Angajează, într-un 
dialog constructiv cu 
autorii proiectului, 
întreg auditoriul (elevi, 
profesori, invitaţi) 


Tema de investigaţie: 
„Insingurarea socială în 


creația lui M. Eminescu”. 


Motto: „Ce-o să-i pese 
lumii că tu te mistui 
luminând?” (M. Emi- 
nescu) 


În alocuţiunea sa, mo- 
deratorul expune ide- 
ile esenţiale reflectate 
în proiect. Colegii de 
echipă intervin cu co- 
municări, completări, 
evidențiind cauzele 
însingurării sociale a 
poetului. Se prezintă: 


- secvenţe din amin- 
tirile contemporanilor 
despre poet: I. Slavici, 
I. Negruzzi, Ş. Caco- 
veanu; 


- volumul modest al 
corespondenţei poetu- 
lui (exceptând dialogul 
epistolar cu Veronica 
Micle); 


— texte relevante 

din creaţia poetului, 
evidențiind mesajul 
comun: omul roman- 
tic are sentimentul 
că nu-și poate găsi 
identitatea în această 
lume și nici în pro- 
priul eu care apare 
scindat. 


Prezintă proiectul 
însoţit de un recital 
din creaţia lui M. Emi- 
nescu şi din creaţiile 
proprii, de comentarea 
desenelor proprii. 


Poezii analizate: Odin 
şi poetul, Viaţa mea 
fu ziuă, Scrisoarea I, 
Scrisoarea II, Mai am 
un singur dor şi altele. 
Motivează judecăţile 
de valoare prin trimi- 
tere la critica literară. 


Expune- 
rea 


Discuţia 


Decodi- 
ficarea 
informa- 
tiei 


Anali- 
zează din 
per- 
spectiva 
formulei 
estetice: 
motive, 
starea 

de spirit, 
ipostazele 
eului liric, 
mijloace 
artistice 
de expri- 
mare. 


Recitare 
expresivă 


O1 


08 


06 


O1 


06 


07 


-dea 
prezenta 
un produs 
intelectual; 


- de a lucra 
în echipă; 


-dea 
argumenta 
opiniile; 


— de a deco- 
difica texte 
reprezen- 
tative ale 
scriitorului; 


-dea 
sistematiza 
informațiile; 


- de a inclu- 
de mesajul 
textelor în 
propriul 
sistem de 
valori esteti- 
ce şi morale; 


PRO DI 


DACTICA 


Solicită auditoriului să 
discute pe marginea 
mottoului, să-şi expu- 
nă opinia. 


Îşi expun opiniile, dis- 
cută, completează. 


Grupul al II-lea 


Subiectul: „Însingura- 
rea afectivă în lirica lui 
M. Eminescu”. 


Motto: „Totul e 
mărginit, durerea nu” 
(M. Eminescu) 


Secvenţe din proiect 


1. Alocuţiunea mode- 
ratorului. 


2. Comunicări ale 
membrilor grupului. 


3. Texte analizate: 


Singurătate — „po- 
ezia tăcerii absolu- 
te” (G. Călinescu), 
Departe sunt de tine 
— „o plângere a des- 
părțirii” (A. Guiller- 
mou), Despărțire, Te 
duci — regretul iubirii 
pierdute, 


Luceafărul — neferici- 
rea geniului, 


Floare albastră ş. a. 


4. Înscenarea unui 
dialog imaginar dintre 
Eminescu, Creangă 

şi Veronica Micle (în 
baza secvenţelor din 
corespondențe, creaţia 
poetului). 


5. Interpretează ro- 
manţe pe versurile lui 
Eminescu. 


6. Comentează desene- 
le proprii, inspirate din 
creaţia poetului 


Conver- 
sația 


Argu- 
mentul 


Expune- 
rea 


Discuţia 


Analiza 


Recitarea 


Jocul de 
rol 


Corelaţia 
cu muzica 


Corelaţia 
cu arta 
plastică 


O4 


08 


06 


02 


O1 


- de a susți- 
ne o opinie 
personală; 


-dea 
prezenta 
un produs 
intelectual; 


-dea 
argumenta 
opiniile; 


— de a deco- 
difica texte 
reprezen- 
tative ale 
scriitorului; 

Propune, ca reper 
pentru meditaţie, 
afirmaţia lui Shopen- 
hauer: „Numai geniul 
găseşte tema absolută 
a preocupărilor sale în 
totalitatea existenţei 
şi a fiinţei lucrurilor 
şi va căuta să exprime 
adânca înţelegere a 
acestei teme prin artă, 
prin poezie sau prin 
filozofie”. 


- Relaţionaţi afirma- 
ţia dată cu mottoul 
proiectului. 


Implică în discuţie pe 
cei prezenți la această 
activitate. 


Propune să se im- 
provezeze un dialog 
cu unele din aceste 
personaje (activitate în 
grupuri) 


Propune elevilor să 
mediteze, în scris, 
asupra aserţiunii din 
motto (2 min) 


Grupul al III-lea 
Subiectul: 


„Însingurarea axiolo- 
gică şi existențială în 
creația” lui M. Emi- 
nescu. 


Motto: 

„O, eu nu cer norocul, 

Cer să mă învăţ 

Ca viața-mi preţ să aibă 

Şi moartea s-aibă preț”. 
(M. Eminescu) 


Secvenţe din proiect. 


Reprezentanţii grupu- 
lui prezintă rezultatele 
investigaţiilor. 


Elevii meditează 
asupra următoarelor 
aspecte: 

- motivaţia etică a 
însingurării poetului; 
- spectacolul moral 
al lumii îi provoacă 
sarcasmul (Mureşanul, 
Gemenii), distanţarea 
(Glossă); 

- poetul e copleșit de 
vid existențial, timp 
gol (Luceafărul, Odă 
(în metru antic), Me- 
lancolie; 

- singurătatea e 
afirmată ca destin (Ce 
suflet trist, Luceafărul); 
- personajele sunt 
simbolice, însingu- 
rate: Magul, Cezarul, 
Filozoful, Luceafărul. 
(Împărat şi proletar, 
Luceafărul, Scrisoa- 
rea I) 


Grupul al IV-lea 


Subiectul: „Eminescu: 
modelul intelectual 
german” (influenţe ale 
filozofiei germane). 


Brain- 
storming 


Argu- 
mentul 


Comuni- 
carea 


Expune- 
rea 
Argu- 
mentul 


Lectură 
interpre- 
tativă 


Analiza 


Sinteza 


Graficul 
concep- 
tual 


O4 


08 


O1 


03 


05 


— de sesizare 
operaţională 
a informa- 
tiei; 

- de a lansa 
idei; 


— de siste- 
matizare a 
informaţiei; 


— de a deco- 
difica texte 
reprezen- 
tative ale 
scriitorului 
din perspec- 
tiva formulei 
estetice; 


- imaginati- 
vă, creativă; 


PRO DIDACTICA 
Provoacă auditoriul Motto: Free wri- |O4|- dea lansa 
la un dialog sincer pe  |„Fii tu însuți!” ting-ul idei; 
baza aserțiunii din 1. Îşi verbalizează 
motto: argumentat gândurile, 
atitudinea, starea de 
spirit. 
Ghidează discuția spre |2. Remarcă modelul Discuţia |O8 |- de a 
subiectul investigat de | culturii, al filozofiei ghidată întreține o 
membrii grupului al germane, care stimu- dis-cuție; 
IV-lea. lează felul de a fi al 
oricărei persoane. 07 | - de a face 
transfer la 
propriul 
sistem de 
valori; 
Oferă cuvânt modera- Secvențe din proiect. Expune- |O1 - de a deco- 
tor ului şi membrilor 1. Eminescu şi etica lui | "°°? ditia n 
acestui grup. Shopenhauer Te că 
tive; 
Texte analizate: 
Scrisoarea I, Glossă, Conver- |02 
Cu mâne zilele-ți saţia 
adaogi. euristică 
2, Confruntări de idei | Diagra- O3 | - de a stabili 
filozofice în Împărat şi | ma Venn similitudini 
proletar de M. Emi- po între texte 
nescu şi Regele Lear de | e z literare ce 
W. Shakespeare. tratează 
i ; Disocie- i 
3. Sensul existenței Ii i iei | 
umane reflectat în pron emie; 
Sărmanul Dionis de 
M. Eminescu şi Faust 
de Goethe. 
Implică în discuţie tot |4. Moderatorul pro- 
auditoriul pune pentru meditaţie 
conținutul planșei: 
Influențe ale filozofiei 
germane în Sărmanul 
Dionis de M. Eminescu. 
(Kant, Fich, Shopenha- 
uer, Novalis). 
Cuvântul profesorului. | Citat: „Totuşi este trist | Brain- 
- Unii critici literari pe lume’. (M. Emi- sormung 
afirmă că Eminescua  |NESCU) 
fost un poet pesimist. 
Voi ce credeți? Co- Aduc argumente pro și 
mentați. contra Graficul T | O4 |- de a ar- 
gumenta o 


opinie; 

V. Re- 
flecția 


Pornind de la afirma- 
ţia lui Eminescu: „To- 
tuşi este trist pe lume”, 
exprimaţi-vă opinia 
referitor la „pesimis- 
mul” său. 


Propune fiecărui grup 
aparte să-şi prezinte 
grafic, într-un poster, 
conţinutul proiectului 
de cercetare. 


Recomandă să se ghi- 
deze şi de afirmaţiile 
afişate pe tablă (5-7 
min). 

Propune fiecărui grup 
să revadă, să comple- 
teze reciproc posterele 
alcătuite de colegi. 


Solicită moderatorilor 
să prezinte conţinutul 
posterelor (mottoul, 
citate, simboluri, moti- 
ve romantice, imagini 
iconice etc.). 

Își exprimă atitudinea 
sa faţă de activitatea 
elevilor. 


Propune moderatorilor 
de grup să sintetizeze, 
într-un poster-sinteză, 
conținuturile discu- 
tate la oră (utilizând 

şi posterele colegilor) 
Timp rezervat: 6 min. 


Solicită prezentarea 
posterului-sinteză, evi- 
denţiind importanța 
temei de investigație. 


Cuvântul profesorului. 


S-a zis nu o dată că 
Eminescu este Ca- 
zania noastră cea de 
toate zilele. Scriptură 
lăstărind lumină fără 
de moarte. Legămân- 
tul nostru dintâi și de 
pe urmă. 


Lucrează pe fundalul 
unei melodii lirice. 


Conţinutul posterului 
va fi prezentat verbal 
de către un reprezen- 
tant - moderator al 
grupului. 


Lucrează cu markere 
de culori diferite. 


Colegii apreciază, 
adresează întrebări, 
argumentează com- 
pletările, rectificările 
făcute. 


În acest timp, ceilalți 
elevi: 

- recită din creaţiile 
proprii, alcătuiesc un 
cinquin. 


Comentează conținu- 
tul posterului. 


Posterul 


Activita- 
tea inde- 
pendentă, 
în echipe. 
Scrierea 
inspirată 
din alte 
arte. 


Sinteza 


Turul 
galeriei 


Prezenta- 
rea poste- 
rului 


Discuţia 


Posterul 
Recitare 
Cinguin 
Analiză 


Sinteză 


Asocie- 
rea 


08 


O4 


07 


08 


05 


O4 


-dea 
realiza un 
produs inte- 
lectual, de a 
sintetiza; 


-dea 
aprecia un 
produs inte- 
lectual; 


-dea 
formula 
concluzii, de 
a argumenta; 


-dea 
sintetiza 
informațiile, 
de a crea un 
produs nou; 


- de a inte- 
gra operele 
în circuitul 
de valori 
naționale și 
universale; 

VI. Eva- 
luarea 
acti- 
vităţii 
didac- 
tice 


VII. 
Transfe- 
rul 


Carte pe care urmaşii 
s-o ia de la început şi 
s-o transmită urmași- 
lor. Spre a-şi cunoaşte 
istoria devenirii, spre 
a-şi cunoaşte propriul 


suflet. 


- Relaționaţi cele afir- 
mate cu tema proiec- 
tului de cercetare 


Propune elevilor să-şi 
autoevalueze activita- 
tea prin tehnica 3-2-1. 


Adresează întrebări 
privind emoţiile, gân- 
durile trăite în timpul 
lecţiei. 


Propune să complete- 
ze pe verso fişa de la 
începutul orei. 


Propune audierea şi in- 
terpretarea cântecului 
„Eminescu” (muzică 
de I. Aldea-Teodoro- 
vici). 

Temă pentru acasă: 
Alcătuiți un dialog 
imaginar cu M. Emi- 
nescu, în care să vă 
exprimaţi emoţiile 
trăite la oră. 


Îşi exteriorizează gân- 
durile, sentimentele. 


Apreciază lecţia prin: 


3 termeni (concepte) 
din ceea ce au învă- 
tat, 2 idei despre care 
ar dori să înveţe mai 
mult în continuare, o 
capacitate, o pricepere 
sau abilitate pe care 
consideră ei că au 
dobândit-o la această 
activitate didactică. 


Îşi verbalizează emoţi- 
ile şi sentimentele. 


Notează pe versoul 
fişei. 


Tehnica 
3-2-1. 


07 


04 
07 


— de autoe- 
valuare; 


- imaginati- 
vă, creativă. 


Petru RECONSIDERĂRI 
BUTUC PRIVIND TITLUL SINTACTIC 
DE COMPLEMENT PREDICATIV 


La delimitarea tipologică a unor părți de propoziţie în 
limba română s-a procedat în mod diferit. Din această 
cauză unele probleme au rămas încă neclarificate, discu- 
tabile sau chiar contradictorii. Bunăoară, elementul predi- 
cativ suplimentar (E.PS. - parte secundară de propoziţie 
dublu subordonată: unui verb şi unui nume) nici după 
apariția ultimei ediţii a Gramaticii Academiei (Bucureşti, 
2005) nu a obţinut un titlu sintactic pertinent, compati- 
bil cu statutul și definiţia lui morfo-sintactică. Totodată, 
nu numai denumirea sa tradițională de element predicativ 
suplimentar îi contrazice statutul sintactic de unitate co- 
municativ-informativă, dar şi alte titluri care i se atribuie 
(se ştie că E.PS. este abordat în cărţile de gramatică a 
limbii române sub mai multe denumiri: element predi- 
cativ suplimentar, nume predicativ circumstanţial, predicat 
circumstantial, predicativ suplimentar, atribut circumstan- 
tial, atribut predicativ circumstanţial ş.a.). Aceste titluri 
sintactice, credem, nu exprimă exact valoarea semantico- 
informativă a părții de propoziţie în discuţie. Prin urma- 
re, în articolul de față încercăm să ne exprimăm şi noi, la 
rândul nostru, opinia vizavi de problema enunțată. 


Se ştie că, formal-gramatical, E.PS. răspunde la întrebarea 
cum?, ceea ce creează impresia că avem de-a face cu un 
complement circumstanţial de mod, însă existența vreunei 
nuanţe semantico-comunicative de circumstanță modală în 
această parte de propoziţie nicidecum nu se face simțită, de- 
oarece E.PS., exprimându-se, de regulă, printr-un adjectiv, 
se acordă în gen, număr şi caz cu un nume din enunţ, iar 
acest nume are funcţia sintactică de subiect al propoziției, 
de complement direct sau de complement indirect. Anume 
acest acord al E.PS. cu subiectul, cu complementul direct şi 
cu complementul indirect formează „o dovadă evidentă a 
caracterului deosebit al acestei părți de propoziţie, deoare- 
ce „acord nu poate exista între un circumstanţial de mod şi 
un nume din propoziție”. Totodată, în română, ca şi în alte 
limbi, E.PS. se caracterizează printr-o dublă funcţie sintac- 

tică: de determinant atât al unui substantiv, cât şi al unui verb. Această parte se- 
cundară de propoziție exprimă o stare, o însuşire pe care o are un obiect în paralel 
cu acțiunea verbului-predicat. În propoziţia „Ea ridică somnoroasă lunga genelor 
maramă” (M. Eminescu), adjectivul somnoroasă cumulează expresia stării psiholo- 
gice a subiectului Ea cu acţiunea pe care o îndeplineşte (ridică), exprimând funcția 
sintactică de E.PS. Structura sintactică citată („Ea ridică somnoroasă lunga genelor 
maramă”), deoarece dispune de un E.PS., poate ușor evolua în două propoziţii: ea 
este somnoroasă, când ridică lunga genelor maramă. Rolul adjectivului somnoroasă 
este primordial în această propoziţie, deoarece determină atât subiectul acţiunii 
(Ea), cât şi acţiunea propriu-zisă, exprimată prin verbul-predicat ridică. 


În limba română funcţia sintactică de E.PS. poate fi îndeplinită nu numai de 
un adjectiv („Fetiţă mergea veselă înainte, iar din urma ei cu o vărguţă în mână 
venea Trofimaș, gata fiind în orice clipă să-şi apere vecinica..., Ion Druţă), de un 
participiu cu valoare adjectivală („Acum mergeau tăcuți şi fiecare era frământat 
de grijile sale, Mihai Sadoveanu) sau de un substantiv („Iu te duci milităraș, dar 
pe mine cui mă laşi”, folclor), dar şi printr-un verb la gerunziu („După ce le vedea 
înflorind, crescând, şi pârguindu-se, venea oarecine noaptea şi le fura tocmai când 
erau să se coac’, Petre Ispirescu). 


Dubla funcţiune a E.PS. este marcată atât prin acordul lui cu substantivul că- 
ruia i se atirbuie, cât şi prin locul lui, de regulă, după verbul-predicat al propo- 
ziţiei. Substantivul determinat de cuvântul cu valoare de E.P.S. poate avea mai 
multe valori sintactice - de subiect în propoziţie („Atunci tu prin întuneric 
te apropii surâzândă / Albă ca zăpada iernii, dulce ca o zi de vară, Mihai Emi- 
nescu), de complement direct („Să te vezi pe tine însăţi visătoare surâzândă”, 
Mihai Eminescu) şi de complement indirect (..., căci poporul vede în ei niște 
apărători meniţi a restabili cumpăna dreptăţii”, Alecu Russo). 


Aceste particularități reprezintă caracteristicile morfo-sintactice de bază ale E.P.S., 
căruia, de fapt, îi revendică o denumire adecvată. Cu atât mai mult, nici sintagma 
nominativă element predicativ suplimentar nu este lipsită de inconveniente. În 
primul rând, cuvântul „element, conform dicționarului explicativ, exprimă „o 
parte componentă a unui tot întreg, a unui lucru”. Partea de propoziţie, numită 
E.PS., constituie însă un tot întreg în componenţa oricărui enunţ şi nicidecum „o 
parte” dintr-o altă parte de propoziţie. Considerăm că nici cuvântul „suplimen- 
tar” din sintagma element predicativ suplimentar nu este compatibil cu semantica 
sintactică a acestei părți de propoziţie. Noţiunea de „suplimentar” se referă la 
„ceva ce se adaugă, ceva ce completează, întregeşte altceva, ceva ce serveşte ca 
supliment” Elementul predicativ suplimentar însă nu alcătuieşte un component 
suplimentar unei propoziţii incomplete, el nu alcătuieşte un fenomen subsidi- 
ar în cadrul propoziției. Statutul logico-semantic şi funcțional al acestei părți 
de propoziţie reflectă faptul că E.PS. este o unitate sintactică completă în toate 
structurile comunicativ-informative. 


Profesorul ieşean Dumitru Irimia de asemenea susține ideea că acestei părți de 
propoziţie îi este impropriu titlul de element predicativ suplimentar, deoarece „sînt 

prea evidente dimensiunile lui funcţionale complementare: 1) de complement se- 
mantic obligator, în anumite condiţii lexicale, morfologice şi sintactice ale verbului- 
predicat regent şi 2) de asumare implicită a predicaţiei printr-o perspectivă secun- 
dară de actualizare”. Pe bună dreptate, orice E.PS. este exprimat printr-un cuvânt 
ce presupune o circumstanţă de mod, fapt ce ne obligă să atribuim acestei părți de 
propoziţie, în primul rând, funcția sintactică de complement, aceasta constituind 


particularitatea lui distinctă ca parte de propoziţie. 


În instituţiile preuniversitare (şcoli, licee, gimnazii) E.PS. este sesizat şi conceput 
strict numai cu valoare de complement, îndeosebi circumstanţial de mod. E.PS. 
este înțeles ca un complement circumstanțial de mod chiar și în situaţiile sintactice 
când se află în prepoziţie față de prim-regentul lui - verbul-predicat. Bunăoară, în 
enunţul „Noaptea, potolit şi vânăt, arde focul în cămin” (Mihai Eminescu) cuvintele 
potolit şi vânăt au certă valoare sintactică de E.PS., deşi se află în imediata apropi- 
ere de substantivul determinat focul, cu care se acordă în gen, număr şi caz. E.PS., 
în atare situaţie, pare să exprime mai întâi o circumstanță modală, ceea ce face ca 
adjectivele respective să se impună, în primul rând, ca nişte complemente şi nu ca 
„atribute predicative circumstanţiale'>. Aceasta nu e deloc întâmplător, deoarece atât 
vorbitorul, cât şi ascultătorul, datorită contextului şi intonaţiei (marcată prin vir- 
gulă din ambele părți) înțelege destul de bine că aceste calificative, exprimate prin 
cuvintele potolit şi vânăt, nu se referă în primul rând la cuvântul focul, fapt pentru 
care ar putea fi luate drept atribute. Adjectivele potolit şi vânăt nu pot fi sesizate în 
funcție de calificative ale substantivului focul, deoarece este foarte clar că ele nu se 
află în opoziţie cu sintagmele „focul nepotolit şi nevânăt” Adjectivele potolit şi vå- 
năt sunt concepute, de fapt, ca nişte complemente ce exprimă anume starea fizică a 
subiectului focul simultan cu acțiunea verbului-predicat în propoziţie. 


Numai cuvântul „predicativ” al sintagmei element predicativ suplimentar este 
compatibil, după părerea noastră, cu morfo-sintaxa acestei părți de propoziţie, 
deoarece prin acest cuvânt se relevă faptul că această parte de propoziţie exprimă 
o valoare predicativă, formând, astfel, o structură lingvistică completă, cu statut 
sintactic deplin. Din aceste considerente credem că unității sintactice în discuţie 
îi este cel mai indicat titlul de complement predicativ, care exprimă valoarea in- 
trinsecă, realitatea imanentă și persuasivitatea acestei părți de propoziţie. 


NOTE 


1 Mioara Avram, Silviu Berejan, Gramatica uzuală a limbii române, Chişinău, Editura Lite- 
ra, 2001, p. 268. 


Maria Rădulescu, Numele predicativ suplimentar // Studii de gramatică, vol. al II-lea, 
Bucureşti, 1957, p. 121. 


3 Noul dicționar universal al limbii române, Bucureşti - Chişinău, Editura Litera Interna- 
tional, 2006. 


1 Dumitru Irimia, Gramatica limbii române, laşi, Editura Polirom, 1997, p. 486. 


> Anatol Ciobanu, Limba moldovenească literară contemporană, Chişinău, Editura Ştiinţa, 
1987, p. 154. 


€ Cf. Dumitru Irimia, op. cit., p. 486. 


ITINERAR LEXICAL 63 


Stelian INGINERIA _ 
DUMISTRĂCEL CA INGINERLAC 


În discursul public strict contemporan ne atrage atenția 
o ciudată împrospătare semantică a substantivului ingi- 
nerie. Folosit mai demult cu determinantele de particula- 
rizare civilă sau militară (pentru a numi domenii de ac- 
tivitate ale inginerilor „tehnicieni” propriu-ziși), apărut 
mai apoi în sintagma inginerie genetică (pentru a numi 
modificarea structurii genetice prin introducerea de 
gene noi, prin organizarea materialului genetic propriu 
etc., domeniu indicat şi de compusul bioinginerie), ter- 
menul a ajuns, astăzi, la o „inginerie” (ce ar trebui scrisă 
între ghilimele!). 


Dacă nu apar ghilimelele, se ivesc determinante lămuri- 
toare: inginerie financiară sau, la rigoare, propagandistică, 
ori juridică, cei care folosesc noile sintagme referindu-se 
la ingeniozități de tipul Caritas, FNI, proiectul de exploa- 
tare a rezervelor de aur din Apuseni sau, recent, „ingine- 
rii financiare pentru Petrom si Tirex-Petrol. 


Numele profesiei a stat, la noi, cel puţin un secol, sub sem- 
nul calificării tehnice superioare în construcții, mecanică, 
construirea podurilor şi a şoselelor, dar şi în agricultură, 
zootehnie, iar inginerul a rămas, şi astăzi, tot inginer. 


Vom observa însă că noile sensuri, de „escrocherie, înşe- 
lătorie; manevră, manipulare, făcătură”, ale termenului in- 
ginerie reprezintă (fără nici un „merit” autohton) o întoar- 
cere spre semnificaţia cea mai veche a etimonului. La baza 
neologismelor împrumutate de limba română, paralel, din 
italiană (ingegnere), franceză (ingénieur, ingénieux) şi din 
alte limbi se află câteva cuvinte latinești, printre care subst. 
ingenium „spirit, talent, inteligență”, adj. ingeniosus „inteli- 
gent, dibaci', adv. ingeniose „cu talent, cu îndemânare. 


Dar noţiunile, respectiv calificările în discuţie nu aveau 
iniţial, obligatoriu, conotaţii pozitive, de etică sau de mo- 
rală socială. Dovada o constituie sensurile primordiale ale 
cuvintelor franțuzeşti din familia de referință: engin a nu- 

mit „îndemânarea, şiretenia”, iar apoi dispozitive dibace de pescuit, vânat şi cele 
întrebuințate în război (vezi şi verbul engeigner „a înşela”). Iar italianul ingegno 
înseamnă „viclenie, şiretlic” (concret: „partea cheii, cu plinuri şi goluri, care se 
introduce în broască”). 


Pe un drum greu de... scurtat aici, cel al pătrunderii franțuzismelor şi latinisme- 
lor savante în engleză, s-a ajuns ca, în această limbă, engineering să desemneze, 
pe lângă aplicarea practică a ştiinţei şi a matematicii în toate tehnicile, respectiv 
profesia tehnicianului având calificare superioară, şi o anumită inventivitate, 
manipularea cu dibăcie (mai exact, după dicționare, „skillful or artful contri- 
vance or manipulation”). 


Aşadar, pentru a numi manevre de pescuit în ape tulburi, de întindere a unor 
enorme şi tentaculare capcane spre ademenirea prăzii particulare sau naționa- 
le, cu găsirea „cheilor” pentru sustragerea de la răspundere prin chichițe avocă- 
teşti, jurnaliştii s-au lăsat contaminaţi de subtilități din engineering. Ceea ce ne 
atrage atenţia asupra faptului că, şi în alte cazuri de utilizare pidosnică a unor 
neologisme în discursul public şi în limbajul publicistic (de tipul arierate), cu- 
riozitatea ni se poate îndrepta spre engleză. Cu alte cuvinte, în locul vechiului 
(dar mereu actualului) avertisment „cherchez la femme” (nu, nu pe o anumită 
Ioana...), îndemnul, în speță, ar putea lua turnura „look for English” sau „check 
the English”! 


De ce să maculăm ingineria? Pe la mijlocul secolului al XIX-lea, pentru acest 
cuvânt, lexicograful G.A. Polizu dădea varianta inginerlâc, explicabilă, în epocă, 
prin alte nume de ocupaţii ori referitoare la statut (boiangilâc, hamalăc, hagialâc). 
Se pare că, datorită numeroaselor depreciative cu aceeași finală, un inginerlâc 
strict denominativ nu a rezistat, ca și avocatlâc ori senatorlâc (iniţial şi acestea 
apelative neutre). 


Astăzi însă, alături de murdalăc, peșcheșlâc, matrapazlăc, codoșlăc sau machiaver- 
lâc, utilizarea termenului inginerlâc ne-ar putea scuti de „inginerie”. 

Cristinel DESPRE CARACTERUL MOTIVAT 
MUNTEANU AL NUMELOR PROPRII 
DIN OPERA LITERARA 


0. Studiul nostru încearcă să determine dacă (şi în ce mă- 
sură) numele unor personaje - în special din literatura 
română - sunt motivate!, altfel spus dacă există vreo le- 
gătură între numele unui anume personaj şi caracterul 
său, înfăţişarea sa fizică ori destinul său. Ideea ne-a venit 
în momentul în care, parcurgând un dicţionar de per- 
sonaje literare?, am constatat că explicaţiile cu privire la 
numele acestor personaje lipsesc aproape cu desăvârșire. 
Excepţie fac unele nume din opera lui Caragiale. 


În învățământul altor ţări de cultură, în predarea litera- 
turii se acordă o mai mare atenţie semnificației, cono- 
tației sau simbolisticii numelui unui personaj în raport 
cu sensul / sensurile operei literare. Acest aspect nu i-a 
scăpat lui Eugeniu Coșeriu, care, în Lingvistica textului 
(Textlinguistik, Tübingen, 1981), apreciază că semnifica- 
tul numelor proprii din textele literare reprezintă un su- 
biect ce merită aprofundat“. 


1. Pentru început, precizăm că în civilizațiile arhaice ac- 
ţiona o regulă potrivit căreia ființa purtătoare de nume 
trebuia să se identifice cu numele său. Oamenii primeau 
curând după naștere un nume în funcție de ceea ce părin- 
ţii sau conducătorul obștii îi doreau nou-născutului pen- 
tru viitor ori în funcţie de vreun eveniment care îi marca 
venirea pe lume sau cu referire la vreo particularitate fizi- 
că” etc. De asemenea, prin nume, persoana putea primi şi 
un ocrotitor din rândul celor care au sacralizat numele, fie 
prin martiriu, fie prin fapte eroice. Multe nume de botez 
s-au transmis ca nume de familie (cognomen), întru- 
cât s-au moştenit de la părinți” sau rude. De la Quintilian 
aflăm că analiza etimologică a numelor proprii constituia 
o preocupare pentru cei antici, îndeosebi pentru retori: 
„Profesorul destoinic şi subtil, așa cum îl văd eu, va cerceta 
originea numelor” (Arta oratorică, 1, 4, 25). 


O bună dovadă că în vechime numele păreau a fi foar- 
te potrivite o constituie Biblia. Patriarhul Isaac se chema 

aşa pentru că mama sa, Sara, a râs (yțhak) la auzirea promisiunii că va naște 
un fiu la bătrâneţe. Povestea numelui lui Iacov este şi mai interesantă. Din Ve- 
chiul Testament aflăm că el s-a născut „ţinându-se de călcâiul lui Esau”. Când 
va creşte, îl va înşela de două ori pe Esau şi o dată pe tatăl său, Isaac, obținând 
fraudulos binecuvântarea părintească cuvenită primului născut. Etimologia 
numelui Iacov (sau Iacob) evocă perfect destinul deţinătorului, căci în ebraică 
aqeb semnifică tocmai ‘călcâi, dar provine din radicalul aqab care, pe de o parte, 
înseamnă a veni pe urmă, pe de altă parte, a înșela (cf. Ionescu, DO). 


2. Astăzi, în general, criteriul alegerii numelor este cel al sonorităţii, puţini 
dintre cei care fac alegerea gândindu-se la semnificaţie şi la personalitatea de 
mâine a progeniturii. Dar în literatură cum se petrec lucrurile? Să fie numele 
motivate ca şi la antici? Așa s-ar părea, dacă acceptăm cele spuse de Ion Rotaru: 
„În viaţa de toate zilele nu există nicio legătură cauzală între nume şi caracterul 
omului. În artă însă potrivirea numelui pe caracter e obligatorie”. Afirmația 
criticului trebuie privită cu unele rezerve, fiindcă este o exagerare atunci când 
se referă la întreaga artă literară. Mai mult decât atât, ea i-a fost prilejuită de 
discuţia numelor personajelor lui Caragiale din capitolul dedicat Junimii, din 
istoria sa literară, inspirându-se dintr-un faimos studiu al lui G. Ibrăileanu, 
studiu pe care îl vom supune şi noi atenţiei (vezi infra). 


2.1. În ceea ce ne priveşte, ne vom mulțumi să declarăm deocamdată că, în li- 
teratură, în genere, numele nu sunt întâmplătoare”, şi nicidecum să susţinem că 
sunt potrivite obligatoriu pe caracter. Unele sunt chiar nepotrivite, numai că 
nepotrivirea are şi ea rostul ei, nu este aleatorie. De exemplu, încă de la Platon, 
din dialogul Cratylos, aflăm cum personajul cu acelaşi nume îşi bate joc de un 
alt personaj, Hermogenes, pe motiv că numele nu i-a fost bine pus. Nedumeri- 
rea dispare când suntem lămuriţi că Hermogenes înseamnă cel care este zămis- 
lit de Hermes. Având în vedere că Hermes este, printre altele, şi zeul inteligenţei 
şi că Hermogenes, pe cât se pare, nu strălucea prin agerimea minţii, se vădeşte 
că numele nu îi evocă adevărata natură. 


2.2. Tot în legătură cu nepotrivirea de nume, redăm o convingătoare analiză a 
filologului Andrei Cornea” făcută numelui lui Romeo din tragedia Romeo și 
Julieta de W. Shakespeare. Din textul shakespearian reiese clar că Julieta decla- 
ră război identităţii sociale a iubitului ei, căci ea este o Capulet, el un Monta- 
gue iar familiile lor se duşmănesc: „...Ce-nseamnă Montague? Nici braţ / Nici 
mână, nici picior, nici chip, nici altă / Bucată dintr-un om. Alt nume ia-ţi! Ce-i 
numele?..:. Dar mai departe spusele Julietei devin ciudate. Ea începe să se re- 
fere nu la numele de familie, ci la numele de botez, la Romeo care, şi acesta, îi 
este duşman: „La fel şi el: de nu-l mai chem Romeo, / Tot fără de cusur şi drag 
rămâne / Şi-atunci, Romeo, leapădă-al tău nume, / Căci nu-i crâmpei din tine... 
(which is no part of thee)’. De unde vine credinţa Julietei că numele Romeo stă 
în calea iubirii ei? De la faptul că Romeo este italienizarea cuvântului greco-bi- 
zantin Rhomeos care înseamnă ‘romar (Julieta este, în ultimă instanță, tot nume 
roman, căci e un diminutiv de la Julia), provenind de la Roma, termen care, 
citit invers, dă Amor. Aşadar, Roma este antiteza, contrariul Amorului. De altfel 

(detaliu neconsemnat de A. Cornea), şi replica lui Romeo conduce la aceeaşi 
interpretare: „Call me but love, and Pll be new baptized; / Henceforth I never 
will be Romeo” („Numeşte-mă iubire [s.n. - C.M.] doar, şi printr-un nou bo- 
tez / Nicicând nu voi mai fi Romeo”). „Nepotrivirile” acestea, în spatele cărora 
stă, desigur, scriitorul, fac ca astfel de nume să fie ironice. 


3. Îndreptându-ne către literatura română în căutarea numelor motivate, ar 
trebui să începem cu basmele. Constituind o specie veche de când lumea, de-o 
seamă cu miturile, ele conservă acest procedeu de a denumi în acord cu natura 
fiinţei. În basmele populare numele sunt cât se poate de clare, exprimând ceea 
ce sunt sau ceea ce fac personajele: Făt-Frumos, Strâmbă-Lemne, Sfarmă-Pia- 
tră, Statu-Palmă-Barbă-Cot (ori Piticot), Muma Pădurii, Sărăcia, Prostia etc. 
Mai obscur, ca origine!!, se dovedește a fi numele Ileana Cosânzeana / Cosân- 
geana ce desemnează personajul feminin mitic (divinitate florală), idealul lui 
Făt-Frumos. Numele ei ar putea fi o amintire a Sfintei Elena, mama lui Con- 
stantin (dacă se admite o formă * Helena Co(n)s(t)antiana!” care s-a contaminat 
ulterior cu Sânziana!*). 


În basmul cult lucrurile stau întrucâtva altfel şi în privinţa numelor, fiindcă 
uneori intervin subtilitățile. De pildă, în Făt-Frumos din lacrimă, Eminescu fo- 
loseşte un nume bizar pentru lumea poveştilor noastre: Genarul. Etimologic, 
termenul se justifică prin italianul Genaro Tanuarie™ (cf. şi Sf. Ianuarie [Gena- 
ro], martir născut în Neapole), însă nici etimologia, nici personalitatea sacră 
evocată (deşi în basm apar Dumnezeu şi Sf. Petru) nu explică statutul perso- 
najului. Textul sugerează o altă soluţie etimologică - am spune personală - a 
lui Eminescu. Se poate susține că Genarul este denumirea poetică a obsesiei lui 
Eminescu pentru ochi, obsesie personificată. Genarul are o uitătură puternică 
şi încruntată ce hipnotizează („fata se uită mult în ochii tatălui său [...], uita- 
se tot ce-i spusese tată-său”). În latină, genitivul plural al substantivului gena 
(semnificând geană, ochi”, pleoapă, orbită) este genarumi!“. Iată şi fragmentul 
ce justifică o atare ipoteză: „Norii cerului înmărmuriră şi se făcură palat sur şi 
frumos, iar din două gene de nouri se vedeau doi ochi albaştri ca cerul, ce repe- 
zeau fulgere lungi. Erau ochii Genarului, exilat în împărăţia aerului”. 


S-a spus despre Creangă că „este atât de realist, încât unele dintre poveştile lui 
sunt aproape lipsite de miraculos” (G. Ibrăileanu). Personajele par niște țărani 
din Humuleşti şi numele lor reflectă acest aspect: Dănilă are şi numele-poreclă 
Prepeleac, fiindcă singurul lucru din gospodăria sa pe care se pricepuse să-l 
facă era un prepeleac (“par cu crăcane scurte în care se atârnă oalele); Ivan se 
mai cheamă şi Turbincă, de la buclucașa sa traistă. 


Creangă se amuză când îşi botează personajele şi este capabil de subtilități 
onomastice. Pe dracul ce îl slujeşte pe Stan Păţitul s-a gândit să-l numească 
tocmai Chirică! Dacă-i potrivit numele sau nu, ne-o dezvăluie următorul frag- 
ment: „— [...] Şi cum te cheamă pe tine? / — Tot Chirică mă cheamă. / — Măi, 
parpalecule, nu cumva ești botezat de sfântul Chirică Șchiopul, care ține dracii 
de păr? / — Nu-l ştiu pe acela, dar Chirică mă cheamă. / —Apoi, despre mine, 

fie oricine ţi-a fi nănaş, dar ştiu c-a nemerit-o bine, de ţi-a pus numele Chirică: 
pentru că eşti un fel de vrăbioiu închircit [s.n. - C.M.P”. 


Dar numele Stan Păţitul (anunţat din titlu) este motivat? De bună seamă, de 
vreme ce în finalul basmului personajul zice: „- Ia păziți-vă mai bine treaba 
şi nu-mi tot spuneţi cai verzi pe păreţi, că eu sunt Stan păţitul!”. De fapt, sub- 
tilitatea constă în aceea că pe Stan îl cheamă şi Ipate ( „de la o boală ce am 
avut, când eram mic, mi-au schimbat numele” din Stan în Ipate, şi de atunci 
am rămas cu două nume”). Ipate (sau Ipatie) este un nume creştin al Bisericii 
răsăritene provenind din adj. gr. ypatos “suprem, atribut al consulilor romani, 
peste care s-a suprapus însă participiul trecut al verbului pathaino “a păţi, adică 
pathes “păţit. Creangă a exploatat această asemănare fonetică (cf. Bălan, DOC, 
p. 295). 


Problema numelui se pune îndeobşte în Povestea lui Harap-Alb. S-a arătat că 
numele feciorului de crai, Harap-Alb (dat de Spânul), este oximoronic și potrivit 
cu destinul şi esenţa sa, ilustrând conceptul eliadesc de coincidentia oppositorum. 
Spânul este foarte convins că i-a dat un nume elocvent: „— De-acum înainte să 
ştii că te cheamă Harap-Alb; aista ţi-i numele, şi altul nu”. Asistăm la o adevărată 
sărbătoare onomastică atunci când Harap-Alb face eforturi de a da nume cores- 
punzătoare (e şi aceasta o probă) tovarăşilor săi de drum, nişte monştri simpatici 
şi vrednici de toată mirarea. De exemplu: „Poate că acesta-i vestitul Ochilă, frate 
cu Orbilă, văr primar cu Chiorilă, nepot de soră lui Pândilă, din sat de la Chiti- 
lă, peste drum de Nimerilă. Ori din târg de la Să-l-caţi, megieş cu Căutaţi şi de 
urmă nu-i mai daţi. Mă rog, unu-i Ochilă pe fața pământului..:; sau „- Dar oare 
pe acesta cum mama dracului l-a mai fi chemând? / — Zi-i pe nume, să ţi-l spun, 
răspunse atunci Ochilă, zâmbind pe sub musteţe. / — Dar te mai duce capul ca să-l 
botezi? Să-i zici Păsărilă, nu greşeşti; să-i zici Lăţilă... nici atâta; să-i zici Lungilă... 
asemene; să-i zici Păsări-Lăţi-Lungilă, mi se pare că e mai potrivit cu năravul 
şi apucăturile lui, zise Harap-Alb, înduioșat de mila bietelor paseri. Se vede că 
acesta-i vestitul Păsări-Lăţi-Lungilă, fiul săgetătorului şi nepotul arcaşului; brâul 
pământului şi scara ceriului; ciuma zburătoarelor şi spaima oamenilor, că altfel 
nu te pricepi cum să-i mai zici |s.n. - C.M.]'. Iată cum Harap-Alb devine un cre- 
ator de nume, adică un onomatourgos, cum ar spune Platon în dialogul Cratylos. 
Onomaturgii „nu pot fi oameni de rând” (Cratylos, 401 b) şi ei sunt cei care se 
străduiesc să instituie numele după firea lucrurilor (Cratylos, 391 a)'%. Aşadar, 
Harap-Alb începe să-şi dezvăluie adevărata esență (căci, vorba lui Călinescu, 
„omul de soi se vădește sub orice strai” ). 


Personajele slab conturate (fraţii lui Harap-Alb, verişoarele sale) nu primesc 
nume, şi pe drept cuvânt. S-ar zice totuşi că fata împăratului Roş ar merita și ea 
un nume mai acătării. Lucrul nu se întâmplă, întrucât apelativul fata împăratu- 
lui Roş este suficient pentru a o uniciza (şi aceasta este funcția de bază a nume- 
lui). Ea este singura fiică, „bucăţică ruptă tată-său în picioare, ba încă și mai şi” 
(după cum o descrie Gerilă), a unui împărat cu totul singular („doar unu-i îm- 
păratul Roș, vestit prin meleagurile aceste pentru bunătatea lui nemaipomenită 
şi milostivirea lui cea neauzită”). De altfel, ea este fata frumoasă („frumoasă de 

mama focului”), după cum Harap-Alb este fătul frumos (verişoarele îl descriu 
ca având „o înfăţişare mult mai plăcută” decât a Spânului). 


4. Pentru analiza numelor personajelor literare, deschizător de drumuri şi punct 
de reper rămâne Garabet Ibrăileanu cu al său remarcabil studiu, Numele pro- 
prii în opera comică a lui Caragiale („Viaţa Românească, 1926, nr. 12)'%. Acesta 
susținea că „în literatură personagiul trebuie să se nască odată cu numele care 
convine naturii fizice şi morale”, observând că la Caragiale numele seamănă, 
prin ele însele, cu personajele, dau impresia că fac parte din ele. De asemenea, 
criticul aminteşte faptul că la Alecsandri procedeul era „copilăros”, deoarece se 
afla într-un stadiu copilăresc al literaturii; el pe escroc îl numea Pungescu, pe 
demagog Răzvrătescu etc., pe câtă vreme Caragiale procedează artistic, mulțu- 
mindu-se să sugereze. 


4.1. Până să menţionăm şi alte idei judicioase ale lui Ibrăileanu, trebuie să pre- 
cizăm că procedeul numelor ce caracterizează personajul se găseşte şi înainte 
de Alecsandri. S-ar cuveni amintit Dimitrie Cantemir cu a sa Istorie ieroglifică, 
vastă scriitură cu cheie în care autorul este Inorogul, Constantin Brâncoveanu 
este Corbul iar Mihail Racoviţă este Struțocămila, care nu este nicidecum un 
„animal himeric” (G. Călinescu), cum s-a crezut şi încă se mai crede, ci chiar 
struțul, uriașa pasăre africană numită pe greceşte Strouthokamelos, adică „Vra- 
biocămila”, de vreme ce gr. strouthos înseamnă “rabie”. 


O tratare aparte ar merita numele din subsolul critic al Țiganiadei lui Ion Budai 
Deleanu, subsol ce se constituie într-un veritabil teatru al receptării epopeii, 
pe niveluri de cititori, în număr de peste treizeci: Idiotiseanul, Simplițian, Mu- 
sofilos, Dubitanţius, Filologos, Onochefalos, Mândrilă, Adevărovici, Arhonda 
Suflănvânt, Chir Criticos, Coantreş, Părintele Evlavios etc. Dar şi numele de- 
osebit de expresive, din punct de vedere fonetic, ale țiganilor prezintă interes: 
Parpangel, Romica, Titirez, Găvan, Parnavel, Ghiolban etc. 


4.2. Revenind la studiul lui Ibrăileanu, vom mai reţine că în literatură „nume- 
le, chiar numai prin sonoritate, fără să mai vorbim de imixtiunea asociațiilor 
de idei, nu sunt indiferente din punctul de vedere al calităţii lor”. Că aşa stau 
lucrurile în dramaturgie şi în proza scurtă, ne-o dovedeşte Ibrăileanu, cu lux 
de amănunte, pe opera comică a lui Caragiale, unde „numele e o însuşire mai 
esenţială a personagiului, decât în alte genuri literare”?!. 

Mai spune criticul ieşean că în viaţa reală, din cauza deprinderii noastre, numele 
„se sudează” cu imaginea fizică şi morală a purtătorului, devenind o însușire a lui, 
oricare ar fi acel nume. Simţim, prin urmare, că Eminescu nu s-ar fi putut numi 
altfel. Mai ales în piesele de teatru se justifică necesitatea corespondenţei dintre 
nume şi personaj, „căci o piesă de teatru e scurtă, şi nu e timp să se facă acea su- 
dare între nume şi personagiu”. „Sudarea” respectivă este posibilă numai „într-un 
lung roman, care, la rigoare, poate imita viaţa şi în privința aceasta” 


Așadar, nu ne rămâne altceva de făcut decât să vedem dacă principiul declarat 
pentru literatură în general mai funcţionează şi în roman. Vom spune, conform 

opiniei enunțate deja, că nici în roman numele nu sunt întâmplătoare, nu sunt 
indiferente, unele dintre ele având o mare putere de sugestie. Intrăm însă pe 
un teren în care problemele de onomastică se complică foarte mult, deoarece 
genul romanului este extrem de complex, extrem de divers. Ni se pare îndrep- 
tățită distincţia operată de Eugen Simion în cazul prozatorilor, care pot fi obser- 
vatori sau creatori”. Creatorii „îşi inventează obiectul, având aerul că reproduc 
realitatea”. [...] Observatorul crede că lumea există ca să devină o Carte. Crea- 
torul epic trăieşte ca să transforme Cartea într-o Lume”. El este, totodată, şi un 
moralist - spune E. Simion —, căci nu scapă din vedere caracterul. 


5. În cele ce urmează ne vom ocupa de numele câtorva personaje literare ale 
romancierilor creatori, în opera cărora impresia de viață este copleșitoare. Cu 
totul sporadic, şi nu într-un studiu special dedicat acestor chestiuni, s-au făcut 
unele aprecieri privind numele unor personaje de roman”. S-a spus, de pildă, 
că Svoboda (din Pădurea spânzuraților de Liviu Rebreanu) înseamnă în cehă li- 
bertate, fiind un nume simbolic. Al. Paleologu (în Treptele lumii sau calea către 
sine a lui Mihail Sadoveanu, Editura Cartea Românească, Bucureşti, 1978, p. 83) 
a arătat, bunăoară, că semnificaţia tandemului onomastic „Vitoria - Nechifor” 
nu este întâmplătoare. Amândoi au natură de stăpâni, de triumfători. Expediția 
Vitoriei „se soldează cu o eclatantă victorie”, iar Nechifor (< Nike-phoros “purtă- 
tor de victorie) are în fond numele schimbat („ca să nu-l mai cunoască bolile 
şi moartea”). Numele inițial fusese Gheorghe, tot nume de învingător, numele 
celui care a ucis balaurul. 


5.1. Observaţii interesante privind onomastica se pot face începând cu Nicolae 
Filimon. În romanul Ciocoii vechi și noi personajele negative au nume sugestive: 
Dinu Păturică”%, Andronache Tuzluc, chera Duduca, Neagu Rupe-Piele etc. Iată, 
spre exemplu, cât de adecvat este numele Andronache Tuzluc, care arată origi- 
nea atât grecească (Andronache, -ache - sufix grecesc), cât şi turcească (Tuzluc 
< tc. tozluc). Şi, într-adevăr, naratorul precizează că acest fanariot („născut în 
ulițele strâmte ale Fanarului”) venise din Constantinopol, în suita lui Caragea, 
îndeplinind meseria de ciohodar (< tc. gokadar), adică îngrijindu-se de încăl- 
țămintea domnului şi a curţii sale. Dacă mai precizăm şi că arhaismul tuzluc 
însemna fie “papuc, fie cizmă de aba, fie ciorap gros, remarcăm că, cel puţin 
în acest caz, N. Filimon îl egalează pe Caragiale în măiestria alegerii numelui. 
Indiferente nu sunt nici numele personajelor pozitive (personaje slab conturate 
însă). Un nume mai potrivit decât Maria pentru o fată exemplară prin virtute 
şi puritate sufletească”, nici nu se putea găsi. 


5.2. La Slavici”, numele Mara din romanul omonim este cel al unei văduve ce 
se plânge în permanenţă că este femeie necăjită, amărâtă (şi naratorul o com- 
pătimeşte chiar dintru început: „A rămas Mara, săraca, văduvă cu doi copii, 
sărăcuţii de ei...). El reproduce un nume ebraic, biblic, din Cartea lui Ruth, 
unde soacra acesteia (cunoscută mai întâi ca Noemi, nume inadecvat pentru că 
înseamnă “bucurie'), Marah, văduvă şi ea, zice că este „amărâtă” şi cere să i se 
spună Mara („căci Cel Atotputernic m-a umplut de amărăciune”). Şi, pe bună 
dreptate, căci ebr. Marah înseamnă “amar'*. 

5.3. La Liviu Rebreanu, ca şi la Marin Preda, în romanele înfățișând viaţa sa- 
tului, onomastica e foarte importantă în a da iluzia unui univers verosimil. 
N. Manolescu sublinia că, într-un roman ca Ion, „un aspect nu îndeajuns rele- 
vat este bogăţia toponimiei şi a onomasticii” %. Una dintre „convențiile centrale 
ale naraţiunii omnisciente” rezidă în faptul că „locurile şi oamenii, ce popu- 
lează tabloul, există din prima clipă cu numele lor cu tot. Diferenţa dintre 
scriitorul creator (realist) şi Dumnezeu este aceea că, în cazul celui dintâi, nu 
avem de-a face cu haosul primordial din care Dumnezeu a scos lumea dându-i 
nume. Universul romancierului - spune Manolescu - presupune anterioritate 
şi a-ţi introduce cititorul într-un univers deja existent „înseamnă a «recunoaş- 
te» lucrurile odată cu numele lor”. 


5.3.1. Numele din romanul Ion nu par a fi nici ele întâmplătoare”. Facem cu- 
noșştință cu cele mai multe dintre ele încă din primul capitol: Alexandru Pop- 
Glanetaşu, Macedon Cercetaşu, Florea Tancu, Zaharia Herdelea, Todosia (vă- 
duva lui Maxim Oprea), Simion Butunoiu, Trifan Tătaru, Ştefan Hotnog, Vasile 
Baciu, Ana, Ion, Savista, George Bulbuc, Avrum, Belciug (preotul) etc., la care 
se adaugă și numele ţiganilor lăutari: Holbea, Găvan şi Briceag. Ele sunt suges- 
tive, fără îndoială, Avrum este un nume potrivit pentru un cârciumar evreu, 
Bulbuc îl exprimă bine pe George, un flăcău masiv şi greoi în mişcări, Vasile 
(< gr. Basileus “rege, conducător”) Baciu este potrivit pentru un om înstărit, stă- 
pân absolut peste pământurile lui şi căruia îi place să fie ascultat (el pretextează 
că bea pentru că Ana „nu vrea să mă asculte şi-s tare supărat că nu vrea să se 
uite-n gura mea”); Belciug sugerează că preotul este strângător; Herdelea - iro- 
nie a sorții — este un nume unguresc (< magh. herdelă “gândac negru, cf. Iordan, 
DNFR); Savista, oloaga satului şi colportoarea de ştiri, are un nume apropiat 
fonetic de zavistie (invidie, ură, intrigă, discordie), ce caracterizează oarecum 
rolul personajului în roman. Se ştie că în societatea rurală numele de familie 
provin din porecle: Alexandru Pop primise supranumele de Glanetaşu („zicea 
atât de frumos din trişcă, parc-ar fi fost clarinet. De aceea l-a şi poreclit lumea 
«Glanetașu».”). Ana are un destin tragic, soarta ei stârneşte milă. Numele i se 
potriveşte, întrucât ebr. hannăh înseamnă “milă. Florica are şi ea, evident, nume 
adecvat, căci e frumoasă. 


L-am lăsat pe Ion Pop al Glanetaşului la sfârşit. Scriitorul mărturisește că punc- 
tul de plecare pentru acest personaj l-a constituit un flăcău ce vorbea cu patimă 
despre pământ şi care avea exact același nume: Ion Pop al Glanetașului. Ne 
putem întreba de ce a păstrat numele Ion”. Pentru că nu există un nume mai 
reprezentativ pentru țăranul român (N. Manolescu spune că „Ion este Țăranul 
obsedat de pământ”). De altfel, era şi cel mai frecvent nume din ţară în acea 
perioadă. Sigur, ne putem referi şi la romanul Răscoala, unde arendaşi precum 
Ilie Rogojinaru sau Cozma Buruiană au nume care trădează faptul că sunt o 
clasă socială parazită. 


5.3.2. Dar poate că cel mai interesant nume din creaţia lui Rebreanu este Apos- 
tol Bologa din Pădurea spânzuraților. Relevant nu este numele de familie Bologa 
(pe cât se pare, provine din magh. Bologa < bg. Blaga, sinonim cu Dobre ‘bur 

cf. Iordan, DNER sau din magh. balog stângaci, cf. Constantinescu, DOR), ci 
numele de persoană Apostol. Unul dintre autorii manualului de limba şi lite- 
ratura română pentru clasa a X-a, Florina Rogalski, face următorul comenta- 
riu: „Repetiţia finală onomastică - «Primeşte, Doamne, sufletul robului tău, 
Apostol... Apostol... Apostol» - aşază personajul printre urmaşii acelor ucenici 
ai Mântuitorului care - sacrificându-se pentru credinţă - s-au transformat în 
Apostolii harului divin'*. Apostol este un nume simbolic, nu întâmplător ales 
de un scriitor care recunoștea că este „credincios şi superstițios”. 


Dar despre care dintre apostoli este vorba? Deşi numele părinţilor (Iosif şi 
Maria) ar trimite nu către vreun Apostol, ci spre Iisus, cele mai multe indicii, 
precum şi evoluţia personajului, fac ca Apostol Bologa să-şi găsească cele mai 
izbitoare asemănări cu Sf. Pavel. 


Sf. Apostol Pavel, bărbat învăţat, era un credincios responsabil şi conştiincios, 
apărător al Legii Vechi, şi un aprig prigonitor al celor ce îl urmau pe Hristos. În 
drum spre Damasc i se arată lisus într-o lumină orbitoare şi din acel moment 
Saul (= Pavel) „devine cel mai neînfricat și luminat mărturisitor al lui Hristos” 
şi, prin aceasta, un prigonit. Va sfârşi în anul 67, ca mucenic, decapitat din ordi- 
nul lui Nero (cf. Bălan, DOC, p. 445). Este destul să comparăm unele pasaje din 
roman cu altele din Biblie (N. T.) ca să ne demonstrăm ipoteza. 


În timpul execuţiei lui Svoboda, „Bologa se aștepta ca gura condamnatului să 
se deschidă şi să scoată un strigăt îngrozitor de izbăvire, întocmai ca cei dintâi 
credincioşi [apostolii, n.n. - C.M.] care, în clipa morţii silnice, vedeau pe Hris- 
tos”. Svoboda aduce cu Sf. Apostol Ştefan care, înainte de a fi omorât prin lapi- 
dare, îl vede pe Hristos: „Iar Ștefan, fiind plin de Duh Sfânt şi privind la cer, a 
văzut slava lui Dumnezeu şi pe lisus stând de-a dreapta lui Dumnezeu. Şi a zis: 
lată văd cerurile deschise şi pe fiul Omului stând de-a dreapta lui Dumnezeu!” 
(Fapte, 7, 55-56). 


Saul, ca şi Bologa, este prezent la locul crimei (v. Fapte, 7, 58) şi aprobă (ca şi 
Bologa) gestul: „Și Saul era de acord cu uciderea lui” (Fapte, 8, 1). La moartea 
lui Svoboda, soldaţii prezenţi au feţele scăldate de lacrimi. În Biblie, „bărbaţi 
cucernici au îngropat pe Ştefan şi au făcut plângere mare pentru el” (Fapte, 8, 
2). Semnificativ este că Ştefan, înainte de a fi lapidat, rezumă într-o cuvântare 
istoria lui Moise, tot un fel de „dezertor” şi el (de vreme ce era socotit egiptean), 
care refuză astfel să-şi asuprească propriul popor evreu (Fapte, 7). Iniţial, Saul 
prigoneşte Biserica (este şi cazul lui Bologa, care face parte din Curtea Marţia- 
lă), dar apoi (v. Fapte, 9, 3: „o lumină** din cer ca de fulger l-a învăluit deodată”) 
devine un propovăduitor al Bisericii. 


5.4. La G. Călinescu semnalăm utilizarea unor nume ironice în romanul Enig- 
ma Otiliei. De pildă, Felix (< lat. felix “fericit') ar părea că este adecvat“ cu des- 
tinul personajului (confirmat de finalul romanului) care, destul de precoce, 
ajunse profesor universitar, celebru în lumea medicală şi „se căsători într-un 
chip care se cheamă strălucit şi intră, prin soţie, într-un cerc de persoane in- 
fluente”. Cei din jur par să-l fericească şi Călinescu își permite următorul joc 

etimologic când Stănică Raţiu îl întâlneşte la sfârşit: „Felix l-a întâlnit o dată şi 
Stănică, bătându-l pe umeri familiar, l-a felicitat: — Bravo, ştiu că te-ai ajuns. Era 
şi de prevăzut”. Dacă este să vorbim de fericire în dragoste, numele nu mai este 
potrivit, aşa cum se întâmpla cu Jim din Cartea nunții, care-şi găsea dragostea 
adevărată în persoana Verei (Vera < lat. verus “adevărat”). 


Numele Aglae, pentru acea mater familias a clanului Tulea, este cu siguranță 
ironic, întrucât Aglaia (< gr. aglâos strălucire, podoabă) era socotită cea mai 
mare dintre Graţii, reprezentând splendoarea. Personajul lui Călinescu are față 
„gălbicioasă, gura cu buzele subţiri, acre, „nasul încovoiat şi acut, obrajii brăz- 
daţi de câteva cute mari, acuzând o slăbire bruscă” și niște ochi „bulbucaţi”, 
în contrast evident cu numele (la fel proceda şi Eugen Barbu când numea în 
capodopera Groapa o bătrână cocoşată şi bârfitoare tot Aglaia). Titi, în schimb, 
este un nume potrivit pentru un tânăr retardat“, în acord până şi cu ritmicul 
legănat pe scaun, destul de frecvent, al personajului. 


5.5. Dar poate că nicăieri ca la Marin Preda, în Moromeţii, nu întâlnim un in- 
ventar mai bogat de nume ilustrând totodată şi sistemul onomastic al societății 
rurale tradiționale româneşti”. O mostră o constituie şi prezenţa pe care o face 
învățătorul Toderici duminica dimineaţa la „premilitară” (în vol. I). Se vede 
clar că multe nume sunt porecle, arătând un defect sau originea omului etc. Cel 
care umbla cu „fonciirea” este poreclit Jupuitu, de la o boală a epidermei. Sora 
lui Moromete, Maria, capătă, în urma unei întâmplări, porecla batjocoritoare 
Guica (de la vb. a guici, variantă pentru a guița). Este şi cazul lui Ouăbei, care 
„avea în acest sens un strigăt care-i şi aduse porecla: «Ouă bei, care mai vinde 
ouă?!». El vroia adică să spună, ouă, bă, care mai vinde ouă, dar în loc de bă 
zicea bei ca să i se mai subţieze glasul mai boiereşte şi să fie şi auzit mai bine de 
urechile muierilor” (vol. II). Numele diferă adesea de cele oficiale și naratorul 
strecoară acest lucru: „Iocmai în acel an se mărită Tita, și Niculae în loc să se 
apropie de tatăl său se lipi de proaspătul cumnat, pe care îl cunoştea de fapt 
de mic, îl chema nea Sandu (numele celălalt, Dogaru, fiind bun doar pentru cei 
mari și pentru autorități)” (vol. II). Apelativele sau poreclele sunt atât de ciu- 
date uneori, încât până şi naratorul îşi pierde pe alocuri omnisciența: „De ce îi 
spunea el Cioroşbulingă [Sandu lui Niculae, n.n. - C.M.] şi ce însemna de fapt 
numele ăsta, nu ştia şi nici nu voia să afle nimeni... (ibid.); „Se spunea despre 
acest Isosică - de fapt îl chema Tăbârgel Gheorghe, după numele lui tat-său, 
dar nu se ştie cine îi scornise această poreclă care oricât te-ai fi gândit tot n-ai fi 
putut să-ți dai seama ce putea să însemne... (vol. IT). Altă dată, nu este cunoscut 
motivul atribuirii poreclei: „...un oarecare Pascu poreclit nu se știe de ce încă de 
când era mic, Terente (numele vestit al unui bandit)..” (vol. II) [s.n. - C.M.]. 


Pe noi ne interesează însă numele lui Ilie Moromete, personaj al cărui prototip 
îl reprezentase chiar tatăl lui Marin Preda, Tudor Călărașu. Într-un interviu 
(„Revista noastră, XIII, nr. 100, Focşani, 1984, p. 1773-1774) Eugen Barbu face 
o caracterizare malițioasă a operei lui M. Preda, apreciind, printre altele, că 
Ilie Moromete este cam dostoievskian și aceasta se vede și de la nume („cam 
rusesc, vezi Ilya Muromeţ care stă pe şanţ şi vorbeşte pe alții de rău”). Nu ne 

îndoim că Preda n-ar face trimitere şi spre acest erou al cântecelor vitejeşti ru- 
seşti (aşa-zisele „bâline”), născut în stepele Ucrainei, din plugari săraci, şi care 
putea fi cunoscut la noi şi din paginile de memorialistică ale lui O. Goga din 
volumul Mustul care fierbe (unde numele este redat ca Ilie Muromets* - vezi 
Povestea lui Ilie Muromets)”, numai că scriitorul va fi speculat identitatea fo- 
netică dintre numele rusesc şi regionalismul moromete (cu varianta moromeț, 
ambele puse de Iordan [cf. DNFR] pe seama oltenescului molomete < adj. moa- 
le) însemnând “om leneş. În societatea rurală numele de familie provine ade- 
seori dintr-o poreclă şi avem dovezi în textul primului volum că cei din jur îl 
privesc pe Moromete ca pe un leneş: „şi din nou feciorii începură să murmure. 
Că tatăl lor nu face nimic. Că stă toată ziua”. Catrina îi reproşează şi ea în mai 
multe rânduri același lucru: „Îţi arde de prostii, se supără mama fără să se uite 
la omul ei. După ce că nu muncești, nici nu taci” sau „Toată ziua stai la vorbă şi 
beai la tutun şi mie îmi arde cămașa pe mine. Dacă alții n-au treabă şi au chef 
de vorbă... Copilul ăsta plânge aici şi el stă la poartă şi bea tutun” ş.a.m.d. În re- 
alitate, ceilalți nu înţeleg esența lui Moromete, care este un spirit contemplativ. 
Ne-o demonstrează şi fragmentul următor: „În acest an la seceriș Moromete 
n-avea de ce să nu fie ca totdeauna el însuși, adică nepăsător față de ceea ce se 
aduna în urma lui, uitând de toate şi pierzându-se pe mirişte în contemplări 
nesfârşite” (vol. I). 


Referirea la un personaj rusesc a putut să deranjeze pe unii care „s-au sesizat” 
imediat. Dar fiul lui Moromete, Nilă, are un nume potrivit pentru a sugera 
prostia, lipsa de agerime a minţii. Ca hipocoristic, Nilă vine de la Dănilă şi ne 
putem întreba dacă textul face vreo aluzie la Dănilă Prepeleac din basmul lui 
Creangă, tot un prost, dar care, la nevoie, capătă minte, dovedindu-se mai meş- 
ter decât dracul. Un dialog din scena tăierii salcâmului, când Nilă este chemat 
să ajute cu caii la doborârea impunătorului arbore, este sugestiv în acest sens: 
„— Unde vii, mă, cu ei, Nilă? îl întrebă batjocoritor. / — Cum unde vin? răspunse 
Nilă, nedumerit. / — Adică da! exclamă Moromete. Treci cu ei încoa să cadă 
salcâmul pe ei”. Episodul ne trimite, fără să vrem, cu gândul la Dănilă Prepeleac 
care taie în așa fel copacul, încât acesta cade „peste car de-l sfarmă şi peste boi 
de-i ucide!” (Creangă). 


Există şi alte nume motivate. Tudor Bălosu sugerează că personajul numit astfel 
este lacom, pus pe căpătuială. În al doilea volum al Moromeților îl găsim pe Mo- 
romete în preajma altor prieteni care îi par mediocri şi care nu sunt în stare să 
glumească inteligent, aspect relevat şi de nume: Matei Dimir (< dimie țesătură 
groasă de lână < tc. dimi), Nae Cismaru, Giugudel etc. 


6. Aproape de încheiere, vom spune că nici în romanele observatorilor numele 
nu par a fi alese la întâmplare. Ne putem opri, de pildă, la romanul lui Camil 
Petrescu, Ultima noapte de dragoste, întâia noapte de război, unde Nae şi Tache 
Gheorghidiu sunt nume cu iz caragialesc (Nae, ca politician, trimite spre Nae 
Caţavencu). Prin nume, Ştefan Gheorghidiu pare consacrat carierei militare 
(aluzie la Ştefan cel Mare, genial strateg, şi, prin Gheorghidiu, la Sf. Gheorghe, 
ostaș prin excelență - tribun şi comandant şef al armatei), dar acesta se dove- 

deşte a fi un nume ironic. Nu e şi cazul căpitanului Corabu, întrucât Corabu este 
o variantă pentru numele Coravu (< bg. korov dur, aspru, cf. Iordan, DNER). 


O menţiune specială merită Ela, despre care Ştefan Gheorghidiu spune în 
prima parte a romanului: „Simţeam că femeia aceasta era a mea în exemplar 
unic; aşa, ca eul meu, ca mama mea, că ne întâlnisem de la începutul lumii, 
peste toate devenirile, amândoi, şi aveam să pierim la fel amândoi..... Eroul 
se autoiluzionează, crezând că reface perechea originară, Adam și Eva. Ela 
este Femeia, dar se dovedeşte o Galateea care devine, treptat, un monstru. 
Florina Rogalski apreciază că Ela vine de la El (Bărbatul) + a, pentru a da 
genul feminin“. Ipoteza nu ar fi absurdă, dacă avem în vedere un citat din 
Biblie (Geneza, 2, 22-23): „Atunci omul [Adam] a grăit: «Aceasta este acum 
os din oasele mele şi carne din carnea mea; ea se va chema femeie [ishshah], 
căci din bărbat [ish] a fost luată»”. Pentru noi, ca cititori, Ela există doar ca 
parte din Ştefan Gheorghidiu. Aşadar, Ela poate proveni din El, după tipa- 
rul Işa < Iş. 


7. Analizele şi exemplele au valoare ilustrativă. Ele se constituie într-o pledoarie 
pentru luarea în consideraţie a numelor proprii (de persoană sau de familie), 
întrucât studierea lor poate duce la o mai bună receptare“! a operei, la desco- 
perirea de noi interpretări sau relaţionări. Oare este lipsit de importanţă faptul 
că personajul principal din romanul dostoevskian Crimă și pedeapsă, Raskol- 
nikov, îşi are numele derivat de la rus. raskolnik “schismatic' ori că prietenul 
său se numeşte Razumihin (< rus. razum ‘rațiune, inteligență)? Merită atenţie 
semnificaţia şi repetiţia numelor (Aureliano, Jose Arcadio etc.) din cartea Un 
veac de singurătate a lui Gabriel Garcia Márquez?” Să nu conteze oare câtuşi de 
puţin amănuntul că, în Numele trandafirului, Umberto Eco îl numeşte pe fostul 
bibliotecar al abației, un venerabil călugăr orb, Jorge din Burgos? Face vreo 
trimitere la Jorge Luis Borges, cel care afirmase că paradisul e o bibliotecă? Mai 
ales că U. Eco chiar se apropie de celebrul prozator prin crearea de false piste 
de lectură sau de bibliografii fictive. Sunt interogaţii retorice. Scriitorii de peste 
tot şi, probabil, dintotdeauna au dat însemnătatea cuvenită numelor cu care-şi 
„botezau” personajele. Şi cercetătorii literari ar trebui să facă la fel. Aşadar, în 
cazul literaturii române măcar, credem că nu ar trebui să ne limităm doar la 
observaţiile făcute asupra numelor din opera lui Caragiale. 


8. Din numărul destul de mare de fapte prezentate aici, suntem în măsură să 
oferim şi două clasificări ale tipurilor de motivări ce caracterizează raportul 
nume - personaj literar. Numele propriu este, în ultimă analiză, tot un cuvânt, 
cuvânt care poate avea atât denotaţie, cât şi conotaţie“. 


[1] Din punct de vedere semantic (după informaţia purtată de nume în / cu 
ele), se pot distinge două tipuri majore de motivări: 


[a] motivare prin denotaţie (prin sensul „propriu” al etimonului — 
atât al radicalului, cât şi al afixelor - indiferent dacă provine dintr-o limbă stră- 
ină, fiind accesibil doar specialiştilor [vezi exemplele discutate: Ana, Mara], sau 
din limba română [de pildă, Florica şi în cazul poreclelor, cu precădere]); 

[b] motivare prin conotaţie (aici intrând tot ce înseamnă aluzie 
biblică, istorică etc., evocare a unei personalităţi, a unui context social [Zita 
şi Veta din comedia lui Caragiale sunt, după cum arăta Ibrăileanu, nume de 
mahala] sau cultural, tot ce se situează în sfera intertextualităţii și se asociază 
cu un nume ori se sugerează” de către un nume de familie sau de persoană [de 
pildă, Ilie Moromete, Gheorghe]; majoritatea numelor din literatură, ce prezintă 
interes, se încadrează în acest loc*6). 


Evident că, pentru ambele categorii, există şi nume ironice, care fac în egală 
măsură - prin negaţie - apel la denotaţie ori la conotaţie, după cum există și 
nume care sunt motivate simultan prin denotaţie şi conotaţie (vezi discuţia 
numelui Moromete). 


[2] După sursa motivării (în funcţie de cel care oferă motivarea) deosebim: 


la] motivare intratextuală (când motivarea este oferită de către na- 
rator [vezi Ouăbei] sau de către personaj [Costache Giurgiuveanu își explică 
numele de familie povestind despre vechii săi înaintaşi, care „când au plecat 
şi-au vândut toate oile şi au făcut parale şi şi-au cumpărat mai mulți frați moşie 
mare pe lângă Giurgiu. D-aia le-a zis Giurgiuveanu”]); 


[b] motivare extratextuală (în cazurile în care motivarea este intuită, 
descoperită de cititor sau oferită / „deconspirată” chiar de scriitor într-o anume 
împrejurare, într-un text autobiografic etc.). 


În funcţie de alte criterii, sunt posibile, cu siguranţă, şi alte clasificări sau chiar 
subclasificări. De pildă, raportul de motivare intratextuală poate fi stabilit de 
către personaj|e] (dar nu neapărat doar de el[e]): 


[a] fie dinspre nume către personaj (adică numele sugerează un anumit tip de 
om), cum descoperim într-un roman sadovenian, Venea o moară pe Siret, unde 
o fată, Rățușca, face comentarii pe marginea unui nume: „- Cum poţi fi fericită 
c-un om pe care-l cheamă Evghenie Ciornei? / - Parcă se mărită cineva cu nu- 
mele lui? observă, râzând uşor, duduia Matilda. / - Ba da, nânăşică, să nu crezi 
mata că numele n-are importanţă. Evghenie Ciornei! Eu când zic Evghenie, văd 
ceva nalt şi uscat. Când zic Ciornei, văd ochi mititei şi-un zâmbet răutăcios”; 


[B] fie dinspre personaj către nume (omul îşi „cere” numele), cum se deduce din 
replicile Eugeniţei (dintr-un alt roman sadovenian, Cazul Eugeniţei Costea): 
„— Am văzut pe băieţii cei cu părul lins din fotografie. Unul are nasul strâmb: 
pe acela trebuie să-l fi chemat Costăchiţă. / - De unde-ţi vine în minte asta? / — 
Nu-mi vine în minte; mă uit şi văd că așa este; pe acel băiat cu părul lins şi cu 
nasul strâmb nu-l poate chema decât Costăchiţă””. 


Mai facem observaţia că dacă nu găsim motivarea pentru un nume, aceasta 
nu înseamnă că ea nu există. Cine ştie ce îi îndeamnă pe scriitori să aleagă un 
nume? Preferința pentru unul anume poate să ţină uneori cont de o conotaţie 
cu totul personală, numai de creator ştiută. Tanti Ghenca din Cartea nunții nu 
are un nume frumos, dar se pare că lui G. Călinescu îi place, de vreme ce îi de- 

dică şi o poezie, Ghenca (pe un pretext de Andre Gide, recunoaște autorul), în 
care apare aceeaşi bătrână mătuşă din „casa cu molii”: „Pe an numai o dată la 
Ghenca merg, mătușa / Din casa moartă-n anul o mie nouă sute; / Cu rochiile 
multiple ce par pe ea cusute, / După puţină pândă la geam, deschide ușa” 

NOTE 


! „Nume motivat” înseamnă, de fapt, că raportul dintre nume şi personaj este motivat. 


2 Constanţa Bărboi, Iustina Itu (coord.), Dicţionar de personaje literare, Braşov, 1987. Ulte- 
rior am consultat şi alte astfel de lucrări, cu același rezultat. 


3 Bunăoară, la Editura britanică Express Publishing (specializată în manuale şi cărți didac- 
tice) sunt publicate variante prescurtate şi mai facile din clasicii literaturii engleze, urmate 
de exerciţii, teme de discuţie etc. În cazul romanelor lui Charles Dickens, am observat că 
unele întrebări vizează tocmai analiza numelor de personaje (şi asta la nivel de gimnaziu!), 
elevilor cerându-li-se să constate dacă există legături între personaje şi numele lor: vezi, de 
exemplu, Charles Dickens, A tale of two cities (retold by Jenny Dooley), Express Publishing, 
2006, p. 146-147. 


1 Vezi Eugenio Coseriu, Linguistica del testo. Introduzione a una ermeneutica del senso (Edi- 
zione italiana a cura di Donatella Di Cesare), Carocci editore, Roma, 2002, p. 155. La doi 
scriitori, cu precădere, înregistrează Coșeriu o tendinţă evidentă de a utiliza numele ca mij- 
loc expresiv: Charles Dickens şi Thomas Mann - la amândoi poate fi observată preferința 
pentru numele analizabile din punct de vedere etimologic. 


> Vezi, de pildă, Aleksandros < gr. alexo “a apăra + andros “bărbat, om (deci, “care îi apără pe 
oameni”) sau Marcellus, hipocoristic pentru Marcus (dedicat lui Marte, deci 'războinic”) sau 
Helene < gr. hele “strălucire solară sau Paul(Dus < lat. paul(Dus “mic ş.a.m.d. 


€ Bunăoară, Cicero vine de la cicer, desemnând în latină “bob de năut. Lui Marcus Tullius 
Cicero i s-a transmis acest cognomen de la un strămoș, împreună cu excrescenţa facială 
care generase numele în cauză. 


7 Vezi ediţia românească: M. Fabius Quintilianus, Arta oratorică (traducere de Maria Hetco), 
vol. I-III, Editura Minerva, Bucureşti, 1974. Discuţii interesante privind modul în care nou- 
născuții îşi primeau numele se găsesc, tot la Quintilian, în I, 4, 25-26. De asemenea, se preci- 
zează că numele cuiva putea reprezenta un motiv de atac sau de ironie într-un proces. Cicero 
obişnuia să glumească pe seama adversarilor folosindu-se de numele acestora (v. Quintilian, 
Arta oratorică, V, 10, 30-31, dar şi VI, 3, 53). La fel procedase anterior, la greci, Demostene 
(cf. Hermogenes, On Types of Style [translated by Cecil W. Wooten], The University of North 
Carolina Press, Chapel Hill and London, 1987, p. 98.). De altfel, şi Aristotel consemnează 
această practică a jocurilor de cuvinte pe baza numelor (Retorica, II, 23, 1400 b). 

8 Ion Rotaru, O istorie a literaturii române, vol. III, Editura Porto-Franco, Galaţi, 1996, p. 174. 


” Aspect valabil mai ales în cazul personajelor care deţin un rol important în economia 
operei literare. 


1 Andrei Cornea, Cuvintelnic fără frontiere, Editura Polirom, Iaşi, 2002, p. 11-15. 


1 Într-un basm de Petre Ispirescu, eroul se numeşte Țugulea. Numele poate veni de la un 
regionalism rar, țugule “om prost, dar nu prea se potriveşte. Mai degrabă el provine de la țugui 
“vârf” (cf. Iordan, DNFR), ceea ce face ca numele să capete sensul de ‘căpetenie, cum s-a în- 
tâmplat şi cu o serie de nume pantracice de tipul Mocas, Mocazia, Mucaporis, Mucatralis etc., 
care au la bază un formant (muca sau moca) cu semnificaţia generală de “vârf; cap, căpetenie, 
formant care, potrivit specialiștilor (vezi Stelian Dumistrăcel, Până-n pânzele albe, [Dicţionar 
de] Expresii româneşti, Institutul European, Iaşi, 2001, p. 242-252), a supraviețuit în cuvântul 
muc (mucul lumânării, mucul cânepii etc.), care a dat apoi şi *mucure > mugure. 


» Cf. Alexandru Ciorănescu, Dicţionarul etimologic al limbii române, Editura Saeculum, 
București, 2001, p. 244. 


15 De la Iana Sânziana (< Sancta Diana), personaj desemnând o zână sau o zeiţă astrală, o 
Selene (cf. Victor Kernbach, Dicţionar de mitologie generală, Editura Albatros, Bucureşti, 
1995, p. 252). 


11 Vezi Constantinescu, DOR, p. 304 şi Bălan, DOC, p. 265. 

15 Sens mai ales poetic, după cum găsim la Ovidiu: fixis in tua membra genis „cu ochii piro- 
niți asupra ta” (apud Gh. Guţu, Dicţionar latin-român, Editura Humanitas, Bucureşti, 2003, 
p. 565). 

16 Versurile următoare constituie cel puţin o dovadă că lui Eminescu sonoritatea genitivu- 
lui de acest tip nu-i era străină: „Cu murmurele lor blânde, un izvor de horum - harum / 
Câştigând cu clipoceală nervum rerum gerendarum” (Scrisoarea II). 


1 Practică magică pe care o vom regăsi și în Baltagul lui Sadoveanu. 


18 În această ordine de idei, un citat din cartea profesorului Ioan S. Cârâc (Teoria și practica 
semnului, Editura Institutul European, Iaşi, 2003, p. 46) este semnificativ: „Existenţa unui 
legiuitor în materie de limbaj, a unui creator de nume, poate părea astăzi neştiinţifică, dar 
nu trebuie să uităm că și astăzi cei care pun poreclele, creatorii de eroi literari, creatorii 
denumirilor ştiinţifice [...] nu sunt altceva decât onomaturgi”. 

19 Vezi Garabet Ibrăileanu, Pagini alese (vol. II), ESPLA, Bucureşti, 1957. 

% Vezi A. Cornea, op. cit., p. 42. 

Două observaţii se cuvin şi aici. Mai întâi aceea că, din necesități proprii, Caragiale îşi 
întocmise un bogat repertoriu de nume, în ordine alfabetică: Artorisidi, Aguridă-Aguri- 
zoaia, Amărăzoiu, Abulidi, Ampotrofagu, Bălmăjeanu etc. (cf. Ion Rotaru, op. cit., p. 173- 
174) — dintre care unele nu se deosebesc de maniera „copilărească” a lui Alecsandri. A doua 
observaţie se referă la faptul că talentul lui Caragiale nu consta numai în a inventa nume 
sugestive, ci şi în a alege nume dintre cele deja existente în viața reală. Bunăoară, despre un 
vestit Hagi Petcu Pristanda din Moldova „de dinainte de 1848” aflăm din memorialistica 
lui Ion Ghica (vezi O călătorie de la București la Iaşi înainte de 1848). 


2 Eugen Simion, Sfidarea retoricii, Editura Cartea Românească, Bucureşti, 1985. 


% Liviu Rebreanu gândea la fel: „Artistul nu copiază realitatea niciodată. Realitatea pentru 
mine a fost numai un pretext pentru a-mi putea crea o altă lume, nouă, cu legile ei, cu în- 
tâmplările ei... 

24 Cu referire la literatura română, precizăm că ne-au interesat îndeobşte operele studiate 
în şcoală, aparţinând, în general, scriitorilor canonici. Altminteri, menţiuni privind sem- 
nificaţia / simbolistica unor nume de personaje se mai pot găsi. De pildă, vezi discuţia din 
jurul numelor unor personaje precum Luchian (pus în legătură cu mitul lui Lycaon sau 
chiar cu etimonul gr. lykos lup’), Vernescu (cf. lat. verna “impostor, şarlatan”) etc. din roma- 
nul Fascinaţia (1977) al lui Laurenţiu Fulga, respectiva discuţie fiind esențială pentru justa 

receptare a textului (cf. Ion Pop [coord.], Dicționar analitic de opere literare românești (vol. 
II), Editura Casa Cărţii de Ştiinţă, Cluj-Napoca, 1999, p. 46-49). 

Numele celorlalți ciocoi (personaje episodice) sunt chiar prea transparente: Boroboaţă, 
Ciolănescu, Chioftea, Ploscă etc. 


% La fel procedează şi Eminescu când numeşte personajul feminin angelic din Sărmanul 
Dionis tot Maria. 


* Încă de la debutul în nuvelistică scriitorul ardelean alegea un nume potrivit pentru per- 


sonajul său, popa Tanda (obişnuit, la început, să cam „tândălească”), ca să nu mai vorbim 
de numele satului din narațiunea Popa Tanda - Sărăceni, ce era perfect motivat. 


% Şi Persida este un nume foarte rar, de provenienţă biblică. Apare în Noul Testament în 
Epistola către romani: „Îmbrăţişaţi pe iubita Persida, care mult s-a ostenit în Domnul” (Ro- 
mani, 16, 12). Contextul este prea scurt şi nu știm dacă există într-adevăr o motivaţie în 
ce priveşte alegerea acestui nume pentru romanul lui Slavici. Persida din Biblie locuia la 
Roma. Ni se pare deci suspect că personajul lui Slavici se orientează spre cei de rit romano- 
catolic (primeşte educaţie la o şcoală catolică şi se căsătoreşte cu un catolic, Hubărnaţi). 


* Nicolae Manolescu, Arca lui Noe, Editura Gramar, Bucureşti, 1999, p. 140. 


% Deşi nu fac obiectul lucrării noastre, trebuie spus că şi toponimele „se potrivesc” într-un 
roman realist. Iată, în acest sens, o mărturisire de-a lui Rebreanu: „[...] Jidoviţa indică sa- 
tul, ce se numea înainte Tradam, dintre Năsăud şi Prislop. Comisiunea oficială care, după 
Unire, a revizuit şi verificat numele tuturor localităţilor din România Mare, a adoptat în 
loc de Tradam numele Jidoviţa pe care i l-am dat eu în roman și care exprimă într-un fel şi 
o realitate, Jidoviţa fiind un sat pur jidovesc în regiunea noastră pur românească, de altfel 
unicul sat jidovesc din Ardeal, afară, bineînţeles, de Maramureş” (L. Rebreanu, Mărturisiri, 
în Opere, vol. 15, Editura Minerva, Bucureşti, 1991, p. 174). Şi Thomas Hardy a fost foarte 
surprins să afle că regiunea de sud-vest a Angliei, numită de el în romane, cu un nume 
fictiv, Wessex (tărâm imaginar şi în ciclul legendelor regelui Athur), a fost adoptată de geo- 
grafi, figurând ca atare pe hărți. 


31 Fata ce i-a servit lui Rebreanu ca punct de plecare pentru personajul Ana se numea Ro- 
dovica, dar Rodovica nefiind un nume semnificativ, nu a fost păstrat. 


32 N. Manolescu, op. cit., p. 142. 


3 Eugen Simion (coord.), Limba și literatura română (manual pentru clasa a X-a), Editura 
Corint, Bucureşti, 2002, p. 118. 


31 De altfel, lumina este un laitmotiv al romanului: lumina din ochii lui Svoboda, lumina 
divină, lumina reflectorului rusesc, lumina răsăritului etc. 


3 Numele de familie al lui Felix este Sima, nume grecesc (cf. Iordan, DNER), şi, pesemne, 
nu a fost pus nici el la întâmplare, de vreme ce Călinescu, făcându-i portretul fizic, vorbeşte 
şi de „tăietura elinică a nasului” său. 


3% Oare Costache Giurgiuveanu nu face cumva trimitere subtilă spre zgârcitul lui Camil Pe- 
trescu, Tache Gheorghidiu? De remarcat şi că Giurgiuveanu este un derivat de la Giurgiu / 
Giurgea (provenit din George), deci şi numele de familie ale celor doi avari au aceeaşi bază. 
Iar despre Călinescu ştim că era un pasionat (şi pasionant) utilizator al jocurilor etimolo- 
gice, revitalizând, de pildă, adeseori sensurile pierdute ale actualelor neologisme. 


3 Marin Preda cunoştea foarte bine rațiunea unui astfel de sistem. Aceasta se demonstrea- 
ză dacă se consultă și lucrarea de sociologie (cap. Sistemul onomastic familial) a lui H. Stahl, 
Satele devălmaşe, vol. II, Editura Cartea Românească, Bucureşti, 1998, p. 118-125. De altfel, 
Preda, ca şi Caragiale, îşi întocmise o listă cu nume pentru personajele romanelor sale (vezi 
Marin Preda, Jurnal intim. Carnete de atelier, Editura Ziua, Bucureşti, 2004, p. 94-97). 


* L-am descoperit scris şi Ilia Moromet. 


* N. Georgescu a scris un captivant articol, „Numele ca un gârbaci peste față... (în „Buco- 
vina literară”, Suceava, anul XVI, nr. 1 [179], ianuarie, 2006, p. 28), în care a argumentat că 

M. Preda a ales numele Ilie Moromete pentru personajul său pornind de la următoarea 
(presupusă!) întâmplare (dar făcând şi o concesie sovieticilor): Scriitorul a precizat în ro- 
manul său autobiografic Viaţa ca o pradă că a făcut câteva clase de liceu în Ardeal, într- 
o clădire dotată cu o bibliotecă impresionantă pe care o frecventa asiduu. N. Georgescu 
deduce că M. Preda va fi descoperit aici numărul, din iulie 1922, din revista lui Octavian 
Goga, „Țara noastră”, în care acesta îşi publicase inițial reportajul despre românii din Basa- 
rabia, intitulat chiar Ilia Murometz. De ce căutase Preda o revistă din 1922? Simplu: pentru 
că era născut în 1922 - şi încercase astfel să-şi satisfacă (asemeni altora) o normală curi- 
ozitate. Un argument în plus pentru ipoteza lui N. Georgescu este că în acelaşi număr din 
„Țara noastră” s-a publicat şi o nuvelă scrisă de Ion Gorun, Salcâmul, prezentând o scenă 
similară cu cea a tăierii salcâmului din Moromeţii, vol. I. 


* În manualul deja citat, la p. 149: „Eroina nici nu poate fi percepută în mod obiectiv de ci- 
titor, de vreme ce coordonatele personalităţii ei sunt fixate exclusiv din perspectiva bărba- 
tului (chiar şi numele de Ela, fiind, deloc întâmplător, forma articulată [sic!] a pronumelui 
«el»), care îi atribuie trăsături deconcertante (de înger şi demon, în acelaşi timp)”. 


“4 Şi Rodica Zafiu (în Naraţiune şi poezie, Editura All, Bucureşti, 2000, p. 113-114) consideră 
că în proză „apariția numelui are explicaţii de mimesis realist, dar şi rațiuni stilistice de 
economie a expresiei şi de ușurință a lecturii”. 


* Când am citit, student fiind, romanul lui Márquez, tocmai numele personajelor m-au 
ajutat să anticipez finalul acestuia. În acest caz, numele (fiecare cu povestea lui) au acționat 
asemeni tehnicii «punerii în abis» (mise en abyme). 


8 Deosebirile dintre nume comun şi nume propriu sunt mai puţine decât se crede de obicei. 
A demonstrat acest lucru E. Coșeriu într-un studiu exemplar, Pluralul numelor proprii (vezi 
Eugeniu Coşeriu, Teoria limbajului și lingvistica generală, Editura Enciclopedică, Bucureşti, 
2004, p. 265-285). 


“ Termenii denotație şi conotaţie sunt folosiţi în sens foarte larg. Că şi numele proprii pot 
avea conotaţii, o dovedește observaţia făcută în treacăt de Ivan Evseev: „Conotaţiile estetice 
sunt mai pregnante la o serie de nume proprii specifice folclorului nostru (cf. Ileana-Co- 
sânzeana, Făt-Frumos etc.) sau împrumutate din mitologia greacă şi latină (cf. Adonis, Ve- 
nus, Apollo etc.) care sunt folosite ca simboluri ale frumuseţii” (Vasile Şerban, Ivan Evseev, 
Vocabularul românesc contemporan, Editura Facla, Timişoara, 1978, p. 148). 


* Desigur că şi aceste două tipuri pot prezenta subtipuri. De exemplu, numele Savista din 
romanul rebrenian Ion are o conotaţie ce reiese din forma cuvântului (are „efect natural”, 
cum ar spune Bally) — face referire la zavistie — şi nu din conţinutul acestuia, ca în majori- 
tatea cazurilor. 


1 Unele nume evocă întreaga poveste a celor care le-au purtat (bunăoară, cele din mito- 
logie). Ele se comportă oarecum asemeni clişeelor internaţionale. Călcâiul lui Ahile are 
semnificația figurată de “punct vulnerabil, dar sintagma ne trimite nolens volens către viața 
lui Ahile şi spre universul de discurs al Iliadei. În cazul numelor de personaje literare, textul 
operei demonstrează dacă acestea se justifică sau nu. 


17 S-a văzut deja (v. supra) că şi Sadoveanu era pasionat de problema potrivirii numelor. El 
transmite această pasiune chiar şi personajelor sale. De pildă, tatăl Eugeniţei (din romanul 
amintit), domnul Costea, motivează alegerea numelui pentru fata sa în felul următor: „- De 
aceea şi numele ei, care, în limba olimpică, însamnă «bine-născută». Potenţial şi progres, 
explică d-l Costea într-o formulă fericită; astfel o generaţie întrece pe cealaltă, urmând 
spirala de îmbunătăţire a umanităţii”, 

FILOLOGIA MODERNĂ: 
REALIZĂRI ŞI PERSPECTIVE 
ÎN CONTEXT EUROPEAN 


La Chişinău, în perioada 7-9 mai curent, şi-a desfăşu- 
rat lucrările cea de-a doua ediție a Colocviului Inter- 
național „Filologia modernă: realizări şi perspective în 
context European. Semiotica şi hermeneutica textului”. 
Reuniunea ştiinţifică a fost organizată de către Insti- 
tutul de Filologie al Academiei de Ştiinţe a Moldovei 
în colaborare cu Facultatea de Ştiinţe ale Comunicării 
a Universităţii „Petre Andrei” din Iași şi Facultatea de 
Litere a Universităţii de Stat din Moldova. Locul des- 
făşurării simpozionului, raportat la tematica propusă 
participanţilor, este semnificativ în sensul în care aces- 
ta reprezintă un indiciu clar al imperativului integrării 
preocupărilor noastre de cercetare în sferele investiga- 
tionale europene. 


Solemnitatea de deschidere a lucrărilor a fost susținută 
de către personalităţi care dirijează activitatea de cerce- 
tare filologică de la Chișinău: dr. conf. univ. Ana Bantoş, 
director al Institutului de Filologie al A.Ş.M., acad. Mihail 
Dolgan, doctor habilitat Anatol Gavrilov, precum şi de 
către cercetători marcanţi în domeniul literelor din im- 
portante centre culturale din România: dr. prof. Nicolae 
Râmbu (ași), dr. prof. Odette Arhip (Iași), dr. prof. Ni- 
colae Felecan (Baia Mare). 


Colocviul a antrenat numeroşi profesori, cercetători 
consacrați şi doctoranzi din diverse centre universitare 
ale Republicii Moldova (Chişinău, Bălţi, Cahul), Româ- 
nia (laşi, Bacău, Bucureşti, Baia Mare, Cluj, Constanţa, 
Suceava, Craiova, Alba-Iulia, Târgovişte, Galaţi, Braşov, 
Timişoara, Arad), Rusia (Moscova), Bulgaria (Sofia), 
interesați de specificul problemelor existente în partea 
estică a Europei în domeniul științelor limbii, literaturii 
şi ale comunicării şi de posibilităţile recuperatorii şi de 
sincronizare. 


82 


La nivel de organizare, prin constituirea secțiunilor şi a atelierelor conform 
graficului tematic, manifestarea a avut mai multe avantaje de eficientizare 
pentru cei care au participat la simpozion. Astfel, a existat posibilitatea optă- 
rii pentru comunicări ţinând de limbaje semiotice, teorii şi strategii ale comu- 
nicării, hermeneutica textului, domenii în interiorul cărora s-au operat şi alte 
grupări în funcţie de perspectivele pe care le-au oferit lucrările (deschidere 
naţională, europeană, comparatistă, teoretică, aplicativă etc.). 


Selectate din secţiuni diferite ale simpozionului, câteva dintre textele comu- 
nicărilor rostite în cadrul acestui colocviu, prezentând un interes deosebit, 


Y» 


sunt găzduite în prezentul număr al revistei „Limba Română. 
Redacţia „L.R. 


COLOCVIU 83 


Nicolae BARBARIA INTERPRETĂRII. 
RÂMBU REFLECŢII DESPRE 
HERMENEUTICA 
LUI SCHLEIERMACHER! 


S-ar putea să pară ciudată asocierea dintre interpretare 
şi barbarie, însă este vorba de un fenomen teribil, care 
a făcut numeroase victime. Este suficient să ne aducem 
aminte de una din amenințările omniprezente din pe- 
rioada comunistă: „Ai grijă ce spui sau ce scrii, fiindcă 
totul se interpretează! Soarta unui om depindea de 
interpretarea unui discurs, a unui gest, a unei atitudini, 
interpretare care nu avea de fapt nici o legătură cu inten- 
ţia autorului. Constantin Noica, de pildă, a scris Poves- 
tiri despre Om, cu intenţia de a oferi cititorului român o 
introducere în Fenomenologia spiritului a lui Hegel, una 
dintre cele mai dificile cărți din filozofia modernă. Cum 
se ştie, lucrarea a fost „interpretată, ca „una dintre cele 
mai periculoase materiale ideologice din ţară, cu „carac- 
ter fățiş anticomunist şi mistic”, constituind unul dintre 
capetele de acuzare în procesul Noica. Este un exemplu, 
dintre sutele care pot fi invocate, de abuz de interpreta- 
re, tehnică utilizată frecvent de nazişti și, înaintea lor, de 
atâția alți asasini rafinaţi. 


Friedrich Nietzsche, el însuși victima atâtor abuzuri de 
interpretare, ridicase o problemă: „Unde se află barba- 
rii secolului XX?” şi, ca o funestă previziune, răspunde: 
„Evident că ei vor apărea şi se vor consolida vizibil abia 
în urma unor uriaşe crize socialiste - devenind elemen- 
tele care sunt capabile de cea mai mare duritate a omului 
față de sine însuși”. Într-adevăr, în ciuda aparenţei de ci- 
vilizaţie şi de rafinament, barbarul interpretării, aşa cum 
va fi definit aici, este capabil „de cea mai mare duritate a 
omului față de sine însuşi”, ca să-l citez, încă o dată, pe 
Friedrich Nietzsche. 


Barbarul şi barbaria în sine nu există. Aceşti termeni se 
definesc şi redefinesc în funcţie de felul în care este pri- 
vită „civilizația. Există, cum se știe, numeroase definiții 
ale civilizaţiei, de aceea trebuie să admitem că există, de 

asemenea, la fel de numeroase definiții ale barbariei. Un autor german „explică 
fascinația operei lui Walter Benjamin prin faptul că acesta se ascunde în spa- 
tele discursului «ca barbar al interpretării» (als Barbar der Interpretation). Din 
acest punct de vedere, barbarul, prefăcând în ruine opere care treceau drept 
sacrosancte, apare ca un provocator. Immanuel Kant a fost un asemenea bar- 
bar al semnificațiilor şi nu întâmplător critica lui devastatoare pentru gândirea 
metafizică tradițională i-a determinat pe contemporani să-l numească „atotdis- 
trugătorul”. Toate răsturnările axiologice spectaculoase din istorie se datorează 
unor asemenea provocatori”. 


Facem abstracție de această semnificaţie pozitivă a barbariei, pe care am relie- 
fat-o de altfel cu alt prilej”, şi ne concentrăm asupra barbarului interpretării ca 
„măcelar al gândurilor”, ca să folosesc expresia unui autor german. Dacă barba- 
ria interpretării s-ar rezuma doar la răstălmăcirea gândurilor, ar putea fi o pre- 
ocupare amuzantă sau, în orice caz, nevinovată. Dar barbarul interpretării nu 
se opreşte aici. El evită lupta deschisă cu oricare adversar, preferând „pumnalul 
invizibil” al cuvântului, cum spune Cioran, sau interpretarea ca o crimă perfectă. 
Poate că asocierea dintre interpretare şi crimă pare cu totul nepotrivită, însă 
totul se petrece ca în cazul celor care au filozofat oarecum nevinovat despre 
arderea cărților, apoi s-a trecut la aruncarea lor în flăcări, la Biicherverbrennung, 
cum spuneau naziștii. Poetul Heinrich Heine remarca, la vremea lui, că „acolo 
unde se ard cărți se vor arde, în cele din urmă, şi oameni”. Nici că se putea un 
citat mai potrivit pentru a marca locul în care, în Berlin, în 1933, au fost arse 
pe rug, 20.000 de volume ale unor autori care au căzut victime barbariei inter- 
pretării. Să-l parafrazăm, aşadar, pe Heine, pentru a determina mai precis acest 
concept: acolo unde se măcelăresc gândurile unor persoane, orice abuz asupra 
lor este posibil. 


Dacă orice spui sau orice scrii poate deveni obiectul unui abuz de interpretare, 
s-ar părea că eşti la adăpost de teribila barbarie a interpretării doar dacă taci, 
însă, cum se ştie, şi tăcerea se poate interpreta. 


Care-ar fi totuși soluţia, pentru ca nimeni să nu cadă victimă inocentă a 
unei asemenea barbarii, fie că este vorba de interpretarea unui text de lege, 
a unui discurs ştiinţific sau filozofic, a unei banale discuţii? Cum am putea 
scăpa de amenințarea că oricând cineva ar putea deveni măcelar al gându- 
rilor noastre, atribuind propriului nostru discurs semnificații pe care nu le-am 
avut în vedere? M-am referit deja la comunism şi la nazism, societăţi în 
care barbaria interpretării s-a practicat la nivel de politică de stat, însă acest 
fenomen este mult mai vechi şi, din momentul în care a fost receptat ca 
un pericol, s-a încercat limitarea sau suprimarea lui. Flacius Ilyricus, unul 
dintre primii reprezentanți de seamă ai hermeneuticii protestante, în lucra- 
rea Clavis scripturae sacrae, atrăgea atenţia asupra „răstălmăcirii barbare” a 
textului biblic,“ răstălmăcire care provine fie din necunoaşterea limbilor în 
care au fost elaborate textele sacre, fie din interese doctrinare sau de altă 
natură ale interpreţilor. 

Tocmai pentru a preîntâmpina atât erorile, cât şi abuzurile de interpretare, 
Martin Luther a tradus Biblia în limba germană, instituind ca principiu herme- 
nutic lipsa oricărui principiu: sola scriptura. Este suficientă, considera Luther, o 
traducere corectă a textelor biblice pentru ca înţelegerea lor să se producă de la 
sine, fără medierea unui interpret, precum preotul sau teologul. Wilhelm Dil- 
they remarca la Martin Luther „o forță a imaginaţiei creatoare, împinsă până 
la halucinație, o putere a expresiei care merge până la brutalitate”. Altfel spus, 
el însuși s-a comportat ca un barbar al interpretării, fiindcă traducerea, cum 
se ştie, este ea însăși o interpretare şi, în această activitate, personalitatea lui 
Luther nu s-a abținut de la excese. Reformatorul german se abate de la textul 
original. Traducerea sa este, într-adevăr, foarte frumoasă şi foarte vie, dar cea 
a lui Zwingli este mult mai fidelă originalului. El adaugă sau suprimă cuvinte 
din pasaje importante ale Bibliei, astfel încât traducerea să corespundă ideilor 
sale despre liberul arbitru, despre graţie şi predestinare. El însuși a recunoscut 
aceste intervenţii, aceste abateri de la original, dar le-a justificat spunând că nu 
face decât să redea cât mai bine spiritul originar al creştinismului. 


În plus, principiul lui hermeneutic, sola scriptura, a deschis calea unor abuzuri 
şi mai mari decât cele pe care a dorit astfel să le curme. Accesibilă tuturor ger- 
manilor ştiutori de carte, Biblia a fost interpretată în cele mai bizare moduri, iar 
consecinţele acestor interpretări au fost, cum se ştie, dramatice. În Germania 
acelor timpuri o mulțime de predicatori străbăteau orașele şi satele cu Biblia în 
mâini, lămurind populaţia că numeroase aspecte economice, sociale şi politice 
sunt neconforme textului sacru. Oricât de diferite erau aceste interpretări, în 
funcţie de interesele interpreţilor şi predicatorilor, toate invocau același prin- 
cipiu: sola scriptura. În numele fraternității creştine, țăranii înarmaţi atacau şi 
jefuiau proprietăţile laice şi bisericeşti, torturându-i pe preoți şi pe nobili. Cele 
mai crunte orori erau făcute în numele Bibliei, interpretată astfel încât acestea 
să fie justificate din punct de vedere moral şi religios. lată cum se adresa 
Martin Luther celor pe care-i chema să înfrângă revolta pe care învățătura lui 
o declanşase: „Ţăranii lovesc aspru, fură, se zvârcolesc ca şi câinii turbaţi, opera 
diavolului. Mânăstirile şi castelele pe care le jefuiesc nu le aparțin. Haideţi, la 
treabă! Această mişcare de protest este un incendiu și, atunci când izbucnește 
un incendiu, fiecare se cuvine să-l stingă. A omori pe un revoltat nu înseamnă 
să săvârșeşti o crimă, ci înseamnă că ai ajutat la stingerea unui incendiu. Astfel, 
nu e vorba aici de a bate zdravăn, ci de a zdrobi, de a gâtui, de a răzbi în orice 
chip! A ucide un revoltat înseamnă a dobori un câine turbat. Punându-se la 
adăpostul Evangheliei, numindu-se frați întru Christos, țăranii înfăptuiesc cea 
mai oribilă dintre crime; ei urmează pe Satana, sub veşmântul cuvântului lui 
Dumnezeu. Pentru aceasta ei merită de zece ori moartea (...). Principii noştri 
trebuie să se gândească că sunt la nevoie ofițeri ai mâniei dumnezeieşti şi că 
aceasta porunceşte ca să-i pedepseşti pe asemenea ticăloşi. Un principe care 
n-ar face-o, ar păcătui cu mult împotriva lui Dumnezeu”*. 


Abuzul de interpretare putea fi preîntâmpinat prin elaborarea unui set de re- 
guli care trebuie respectate. Aşa cum logica a fost elaborată pentru a pune 

capăt desfrâului sofistic al rațiunii, hermeneutica, în calitate de artă a interpre- 
tării, a fost elaborată pentru a pune capăt barbariei interpretării. Hermeneutica 
lui Schleiermacher, ca, de altfel, toate hermeneuticile protestante de până la el, 
au fost rezultatul unei asemenea necesități. Numai că instituirea regulilor şi 
legilor hermeneutice aduce cu sine o nouă formă de barbarie a interpretării. 
Pentru cel preocupat de „pumnalul invizibil al cuvântului” nu există „limite 
ale interpretării” şi nici reguli sau legi, fiindcă el „face legea, interpretarea lui 
este singura valabilă, iar dacă în următoarele momente intreresul i-o va cere, va 
interpreta același lucru cu totul altfel. 


Barbarul interpretării vandalizează semnificaţiile cele mai clare ale textului 
unui autor, răstălmăceşte gândurile cele mai limpezi, tulburând totul, fiindcă 
el este, cum se spune în limba română, un excelent pescuitor în ape tulburi. În 
Republica, Platon foloseşte o excepţională expresie pentru a arăta că barbaria, 
în planul discursului şi al interpretării lui, poate fi uneori similară confuziei: 
mâl barbar. Prin educaţie, prin paideia, spune filozoful grec, sufletul scufundat 
până atunci într-un „mâl barbar” se poate ridica la lumină. El poate vedea astfel 
cu claritate contururile lucrurilor, poate dobândi principii clare de judecată şi 
de apreciere. Pe mâl barbar, adică în atmosfera instinctelor, a pasiunilor oarbe 
şi a gândurilor confuze nu se poate construi nimic durabil. 


Cu aceasta am ajuns la o altă definiţie a barbarului, pe care o întâlnim în opera 
lui Cicero, cel care a elaborat o veritabilă filozofie a barbariei. „Dacă barbarilor 
le place să trăiască de pe o zi pe alta, planurile noastre trebuie să ia în conside- 
rare eternitatea.” Barbarul, aşadar, trăieşte de pe o zi pe alta, fără o perspectivă 
clară, fără planuri de viitor pe care să le realizeze treptat. Din această perspecti- 
vă, barbaria este doar o reacţie faţă de realizările altora, în sensul în care a defi- 
nit-o Goethe într-una din convorbirile lui cu Eckermann: distrugerea a ceea ce 
este elevat’. „Vorbăria mișşelească”!?, de care pomeneşte autorul lui Faust, este o 
perfectă ilustrare a barbariei interpretării. De fapt, spune Goethe, este vorba de 
„O formă mai nouă a urii cu care sunt urmărit ani de zile şi cu care adversarii 
mei ar vrea, pe nesimţite, să mă lovească. Ştiu foarte bine că multora le sunt 
ca sarea-n ochi și toți ar vrea să scape de mine. Şi, cum nu pot să se atingă de 
talentul meu, se gândesc să-mi atace caracterul. Ba că sunt mândru, ba egoist, 
ba invidios pe cei tineri şi talentaţi, ba mă las pradă simţurilor, ba n-am nici pic 
de credință creştinească şi, colac peste pupăză, nu-mi iubesc nici ţara şi nici pe 


bunii mei germani”). 


Revin acum la întrebarea: ce se poate face pentru a te pune la adăpost de bar- 
baria interpretării, indiferent de forma în care aceasta s-ar manifesta? Trebuie 
instituite reguli clare de interpretare a unui discurs. Acesta este răspunsul lui 
Schleiermacher. Trebuie remarcat faptul că el n-a vorbit despre o știință, ci 
despre o artă a interpretării pe care, de fapt, n-a publicat-o niciodată, simţin- 
du-i fragilitatea. Atât cât se conturează în fragmentele şi notele de curs publi- 
cate postum, hermeneutica, în concepţia lui Schleiermacher, nu poate deveni 
niciodată o ştiinţă. Fie că este vorba de interpretarea gramaticală, fie de cea 
psihologică, elementul esenţial îl reprezintă talentul, flerul, geniul interpretului. 

El trebuie să intuiască sensul unui discurs. „Fericita exercitare a hermeneuticii 
ca artă se întemeiază pe talentul lingvistic şi pe talentul cunoașterii omului ca 
individ”"?. În lipsa talentului, ca înzestrare naturală, în cele două forme evocate, 
regulile de interpretare nu-ţi folosesc la nimic. Este suficient să ne gândim la 
faptul că oricât de bine ar stăpâni cineva o ars poetica, dacă nu s-a născut poet 
nu poate deveni poet, ci doar versificator, „înşirând cuvinte goale ce din coadă 
au să sune”, cum spunea Eminescu. În hermeneutică, la fel ca în oricare artă, 
„regulile sunt ca nişte cârje pentru un invalid, dar reprezintă o piedică pentru 
un om sănătos”!?. 


Barbarul interpretării recurge însă la o presupusă ştiinţă spre a da barbariei 
lui aparenţa unui rezultat „ştiinţific” sau, altfel spus, aparenţa civilizației. Mă 
rezum aici la un singur exemplu, de altfel, binecunoscut: un autor trebuie înțe- 
les mai bine decât s-a înţeles el însuşi. Acesta este, într-adevăr, un principiu al 
hermeneuticii lui Schleiermacher, de care face mare caz barbarul interpretării. 
El comite un abuz, nu prin exces, ci prin lipsă, fiindcă formularea completă 
a acestui principiu este următoarea: „Discursul trebuie înţeles mai întâi la fel 
de bine cum a făcut-o autorul şi apoi mai bine decât el însuşi”!*. Ca romantic, 
Schleiermacher considera că o anumită latură a creaţiei ţine de inconștient, ast- 
fel încât un cercetător, un psihanalist, de pildă, ar putea pune în lumină anumite 
aspecte ale actului creator necunoscute creatorului însuși. Apoi limba însăşi, în 
organicitatea ei, transfigurează toate creaţiile care au fost elaborate în acea lim- 
bă într-o asemenea măsură, încât ele ar deveni de nerecunoscut pentru autorul 
însuşi. Ele se transformă, aşa cum se transformă în vis dorinţele noastre diurne, 
sau aşa cum se transformă scrisul de pe scoarța unui copac după douăzeci de 
ani de la scrijelirea lui. De aceea, spune Schleiermacher, sarcina interpretării 
este infinită şi nimeni, niciodată, n-ar putea înţelege un discurs până la capăt. 
În termeni kantieni, se poate spune că există un lucru în sine al textului, un 
sens profund la care nu vom avea acces niciodată. De aceea hermeneutica, aşa 
cum o concepe Schleiermacher, poate decepţiona, oferindu-ţi prea puţin, dar, 
în aceeași măsură, ea poate stârni entuziasmul pentru infinita sarcină pe care 
ţi-o trasează. De altfel, el însuși consideră că „această artă poate entuziasma la 
fel ca oricare alta” şi că „în măsura în care o scriere nu produce entuziasm, ea 
este nesemnificativă”. Tipic romantic! s-ar putea spune. Entuziasmul, ca for- 
mă naturală a delirului, cum l-a definit Emil Cioran, este întotdeauna o binefa- 
cere pentru inițierea unei cercetări, însă un dezastru pentru finalizarea ei. 


Cu privire la principiul înţelegerii unui autor mai bine decât s-a înţeles el în- 
suşi, trebuie să remarcăm faptul că barbarul interpretării reține din el doar 
partea care-i convine, la fel cum dintr-o celebră spusă latină s-a reținut doar 
„mens sana in corpore sano”. Se ştie însă că formularea completă era următoa- 
rea: „Optandum est ut sit mens sana in corpore sano’, este de dorit să existe o 
minte sănătoasă într-un corp sănătos. Barbarul interpretării, înarmat, chipurile, 
cu hermeneutica lui Schleiermacher, pretinde că-l înțelege pe un autor mai 
bine decât s-a înţeles el însuşi, delirând pe seama unui text pe care-l ia ca pre- 
text. Inutil să mai luăm aici un exemplu. Ele sunt mult prea numeroase, în orice 

cultură, reprezentând mai degrabă regula, decât excepţia. În atichitate, când era 
lăudat un filozof, Diogene replica astfel: „Oare ce mare scofală a făcut, din mo- 
ment ce s-a ocupat atâta vreme cu filozofia şi încă n-a supărat pe nimeni”. 


v» . 


Atunci când o mare personalitate, precum Goethe, „supără” prin geniul său, 
barbaria interpretării intră în funcțiune pentru a o compromite, așa cum se 
arată foarte clar în anumite pasaje din Convorbirile cu Eckermann. 


În concluzie, contestarea radicală a hermeneuticii, aşa cum este ea prezentată în 
eseul Împotriva interpretării, de Susan Sontag ar fi o soluţie la delicata problemă 
a raportului dintre discurs şi receptarea lui? Dacă este vorba de operă de artă, 
înclin să cred că, într-adevăr, interpreţii ar trebui să lase opera în pace, chiar și 
atunci când sunt animați de cele mai bune intenţii. A recurge la interpretarea 
„specialistului” poate fi, într-adevăr, comod, însă înseamnă a lăsa pe altcineva 
să gândească și să simtă în locul tău. Este o idee pe care Eugen Ionesco a expri- 
mat-o de nenumărate ori”. 


În ceea ce priveşte opera filozofică, explicația este infinit mai importantă de- 
cât interpretarea. Oricine poate interpreta, cu sau fără limite, un text filozofic, 
însă explicația presupune un efort de documentare și de gândire. Ca să in- 
terpretezi o pagină din Critica rațiunii pure, de Immanuel Kant, ai nevoie de 
20 de minute, însă ca să o poţi explica ai nevoie de cel puţin 20 de ani, timp 
în care trebuie să-ţi însuşești limba originalului, să parcurgi întreaga operă 
a lui Kant, să pătrunzi în atmosfera culturală a epocii. În filozofie, cine nu 
ştie, interpretează. Spre deosebire de o operă literară, deschisă prin esenţa ei 
unui număr mare de interpretări, limitele interpretării unui text ştiinţific sau 
filozofic sunt restrânse. 


A fost abordată, din diferite perspective, intenția autorului, dar prea puţin în- 
tenția interpretului, care, dacă nu mă înșel, nu se regăseşte printre cele „trei 
tipuri de intenţii”, intentio auctoris, intentio operis şi intentio lectoris'5, de care 
s-au ocupat numeroşi cercetători. Lectorul nu este interpret, în sensul restrâns 
al termenului, sau dacă este, doar pentru sine. Interpretul, în schimb, nu este 
un simplu cititor, ci el se adresează unui public, spre a-i facilita înţelegerea unui 
text sau spre a-l orienta într-o anumită direcție. În orice caz, interpretarea, din 
această perspectivă, nu este un scop în sine, ci un mijloc. Interpretul rău inten- 
ţionat este, de fapt, barbarul interpretării. Este evident că o operă se îmbogăţeş- 
te cu interpretările ei, cum a demonstrat-o Gadamer în Wahrheit und Methode, 
însă nu trebuie să facem abstracţie de faptul că valoarea aceleiași opere poate fi 
diminuată sau chiar distrusă printr-o barbarie a interpretării. 

Irina REFERINŢE NONVERBALE 
CONDREA ŞI PARAVERBALE 
IN TEXTUL DRAMATIC 


Teatrul reprezintă genul de artă în care comunicarea 
umană se manifestă în toate ipostazele sale - text / cu- 
vânt, intonaţie, mimică, gest, mișcare, semne spaţiale etc. 
Pe primul loc se situează, fără îndoială, cuvântul, vorbi- 
rea, dar în timpul vorbirii, aflându-se față în faţă, oamenii 
comunică şi cu ajutorul altor semne, emise voluntar sau 
involuntar, și foarte bine înţelese şi decodificate de inter- 
locutor, ca de exemplu: 


e expresia feţei - zâmbetul, încruntarea, tristeţea; 


e gesturi — mişcarea mâinilor şi a corpului pentru a expli- 
ca sau pentru a accentua mesajul verbal; 


+ poziția / atitudinea corporală - modul în care stăm, în 
picioare sau aşezaţi; cu fața sau cu spatele către interlo- 
cutor, privind într-o anumită direcţie; 

e proximitatea - distanţa la care se află interlocutorii, 
schimbarea acesteia; 


e contactul vizual - dacă cei care discută se privesc sau 
nu, dacă evită privirea directă; 


e contactul corporal — o bătaie uşoară pe umăr, strângerea 
de mână etc.; 


e aspectul exterior - înfăţişarea fizică, alegerea vestimen- 
taţiei; 

e aspectele paraverbale - variaţii ale vocii, ale tonului şi 
ritmului vorbirii etc. 


Ansamblul elementelor non-verbale ale comunicării 
este uneori denumit prin termenul de „metacomunica- 
re” (cuvântul grecesc meta însemnând „dincolo” sau „în 
plus”), astfel că „metacomunicarea” reprezintă ceva în 
plus față de comunicarea doar prin cuvânt. „Odată des- 
chisă, comunicarea față-în-față exploatează, de regulă, 
concomitent, minimum două coduri: codul mimicii şi 
codul lingvistic. Uneori comunicatorii aleg numai codul 
mimic, dar acesta este slujit în subsidiar de metalimbajul 
corespunzător, traducând în cea mai mare parte mesajul 

kinezic (privirile a doi îndrăgostiți, strâmbăturile a doi copii, plânsul copilului 
în fața mamei etc.). La aceste două coduri se mai adaugă gesturile, utilizarea 
obiectelor, modul de a se îmbrăca, utilizarea spaţiului etc. În cazul alegerii mai 
multor coduri, mesajul se construiește ca text, într-o perspectivă sintagmatică, 
şi, odată cu expresia lingvistică, pe baza raporturilor analogice, sunt inserate şi 
mişcările mimice semnificative” [Georgeta Corniţă, 2006, p. 13]. 


Textul dramatic, elaborat şi prezentat prin prisma dialogismului, este, în 
fond, lipsit de „vocea personală” a autorului, de reflecţiile sale asupra eveni- 
mentelor sau situațiilor, exprimate sub forma unor secvenţe narative, a unor 
aprecieri generale. Personajele interacționează oarecum de la sine, chiar dacă 
sunt ghidate foarte subtil de voinţa autorului. În textul piesei poate fi urmă- 
rită linia comportamentală şi psihologică a fiecărui personaj, iar principalul 
mijloc de caracterizare este limbajul, modul de exprimare al fiecăruia dintre 
actanţii piesei, care însă este de multe ori secundat de limbajul nonverbal şi 
paraverbal. 


Jocul expresiei verbale poate fi urmărit cu uşurinţă, în special în dramaturgia 
lui Caragiale, pentru care maniera de individualizare a personajelor prin limbaj 
a devenit o adevărată carte de vizită. Anume din piesele lui Caragiale, din gura 
eroilor săi şi-au luat zborul o serie de expresii devenite celebre datorită ironiei 
ingenioase a autorului care le-a plăsmuit: famelie mare, renumeraţie mică, după 
buget; aveți puțintică răbdare!; angel radios!; eu cu cine votez? şi multe altele. 


Dacă în proză caracterizarea personajului se poate face prin descrieri amănun- 
tite, de exemplu, în textul dramatic nuanțele comportamentale alcătuind lim- 
bajul paraverbal capătă aspectul unor sugestii ale autorului, care completează, 
de fapt, ceea ce denotă cuvântul scris. Caţavencu din O scrisoare pierdută este 
numit de Tipătescu „infam, „mizerabil”, „canalie, spunând că se ocupă cu „in- 
trigile proaste” şi „trebuie să-l dezarmăm cu desăvârşire”; Trahanache rămâne 
şi el dezolat de comportamentul lui Caţavencu: „dar ţi-ai fi închipuit aşa mişe- 
lie... Trăsăturile de caracter ale lui Caţavencu, dorinţa lui de a face impresie şi 
de a capta cu orice preț atenţia şi aprobarea publicului sunt reliefate printr-o 
serie de mijloace suplimentare, care fie că însoțesc vorbirea, fie că reprezintă un 
mod nonverbal de transmitere a unor informaţii. 


Comportamentul nonverbal joacă un rol esenţial în una din scenele cele mai 
agitate ale piesei, în care mersul, poza, gesturile, mimica, manipularea unor obiec- 
te cum ar fi batista, pălăria, hârtiile, paharul cu apă de pe tribună etc. trebuie 
să devină semne reprezentative ale unui om sigur de sine, ale unui politician 
versat, dar sensibil şi stăpânit de dragostea de ţară. 


Caragiale descrie cu maximă precizie mişcările personajului: „Caţavencu (ia 
poză, trece cu importanță prin mulțime şi se suie la tribună; își pune pălăria la 
o parte, gustă din paharul cu apă, scoate un vraf de hârtii şi gazete şi le aşază pe 
tribună, apoi își trage batista şi-şi șterge cu eleganță avocățească fruntea. ”- toate 
aceste acțiuni corespund aşteptărilor celor de față şi cu cât mişcările sunt mai 
teatrale şi mai exacte, cu atât aprobarea publicului este mai mare; sunt acțiuni 

tipice pentru o persoană obişnuită să vorbească în public, de aceea devine evi- 
dent faptul că emoţiile afişate sunt false şi constituie doar o poză. 


Starea de spirit a personajului este scoasă în relief cu multă eficiență prin in- 
dici de ordin nonverbal. În schița Amicii, când absurditatea discuţiei ajunge la 
apogeu, tensiunea psihologică a personajului rezultă anume din descrieri de 
ordin nonverbal: 


„Mache: Care va să zică, nu vrei să-mi spui? 
Lache: Nu. 


Mache: Mersi. (Cheamă pe chelner şi plătește. Pauză lungă, în timp ce Mache 
bate toba cu degetele pe masă, având aerul că plănuieşte ceva adânc...). 


Asemenea gesturi sunt, de regulă, manifestarea unui comportament afectiv ste- 
reotip, având motivații legate de diverse tradiții de ordin sociocultural [a se 
vedea: P. Collet, 2006; A. A. Axumuna, 1991]. 


Unele schiţe ale scriitorului, chiar dacă au aspectul de text dramatic, bazat în 
totalitate pe dialog, pe schimbul de replici, sunt totuși destinate preponderent 
receptării prin lectură şi autorul are grijă să ofere ansamblul de elemente non- 
verbale, paraverbale şi spaţiale, pentru a descrie cât mai nuanțat situaţia. În 
Five oclock situaţia tensionată şi încurcătura în care este pus personajul nu ar 
putea fi decodificată doar din cuvintele pronunţate, care, de fapt, spun cu totul 
altceva decât gândesc personajele. Intenţiile acestora reies cu mult mai clar din 
gesturile, mişcările, privirile lor, descrise cu multă precizie de autor: 


„Eu (având un presentiment şi luând pălăria): Doamnelor, daţi-mi voie să vă 
salut... Îmi pare bine că vă găsesc totdeauna vesele şi grațioase... Eu trebuie să 
mă retrag. 


Tincuţa (făindu-mi calea): Aşa degrab'? 

Eu: Vă asigur că... o afacere... urgentă... 

Măndica (acoperindu-mi ușa): Fără să iei măcar un ceai? 

Eu (apăsat din ce în ce mai mult de negrul meu presentiment): Parol... 
Măndica: Iocma acu? 

Tincuţa (smulgându-mi pălăria): Peste poate! 

(Eu, trebuind să cedez, cad zdrobit pe un puf.) 

Feciorul: Madam Potropopesco. 


(Măndica se face roşie, Tiuncuţa vânătă, eu galben. Madam Miţa Potropopesco 
apare, uimitoare de frumuseţe şi de toaletă ca totdeauna, purtând pălăria bleu 
gendarme. Cele trei dame se sărută foarte afectuos.)” 


Şocul şi starea emotivă a personajelor sunt redate prin expresii conținând ter- 
meni cromatici în cadrul unor forme uzuale de exprimare, care evident sunt 
utilizate pentru deliciul lectorului, pentru un cititor, şi nicidecum ca indicaţii 
pentru actori şi regizori obișnuite într-o piesă. Emoţiile care îi cuprind pe cei 
trei sunt şi acestea diferite, fiecare culoare fiind legată de o anumită stare: o 

persoană se face roşie de furie şi de agitaţie, vânăt la față este cel plin de răutate, 
iar galben este un om cuprins de spaimă, de groază. Urmărind evoluţia celor 
trei personaje, comportamentul lor, se poate observa că aceste caracteristici 
„cromatice” ale stărilor afective redau cu o deosebită expresivitate starea psihi- 
că a fiecăruia. Pe tot parcursul dialogului Măndica este foarte pornită, vorbeşte 
mult şi strigă agitată către Tincuţa „Taci tu!, „Taci, soro!, „Iaci!. Tincuţa, care 
din această cauză nu-şi poate revărasa emoţiile, devine „vânătă” de ciudă, iar 
musafirul celor două, văzând în ce situaţie a nimerit, se face galben, căci este 
de-a dreptul speriat şi este gata să fugă. 


În O scrisoare pierdută aceste figuri de exprimare sunt utilizate chiar de eroii 
piesei: Brânzovenescu şi Farfuridi remarcă starea lui Tipătescu, care se află 
într-o situaţie delicată: 


„Brânzovenescu (aparte): E galben! 
Farfuridi (aparte): Ce roşu s-a făcut” 


Indicii paraverbali se referă la modul de a vorbi, de a pronunţa şi la tot ceea 
ce însoţeşte vorbirea. Acestea sunt adeseori manifestări involuntare ale unor 
emoții, ale unor stări de spirit, cum ar fi, de exemplu, tremurul vocii, râsul, 
bâlbâiala, oftatul, geamătul, mormăiala ezitantă (mmm..., ăăă..., îiî...), suspinele, 
tusea, dresul vocii, plânsul în timpul vorbirii, văicărelile, ridicarea vocii etc. Pe 
de altă parte, există elemente paraverbale bine orientate şi special utilizate de 
vorbitor pentru a face comunicarea mai expresivă şi mai convingătoare. Prin- 
tre acestea sunt tonul (mai ridicat sau mai coborât, apăsat, exclamativ), ritmul 
vorbirii (lent, rapid, sacadat, cadenţat), pauzele, accentuarea specială a unor cu- 
vinte sau secvenţe, intonația (fermă, sigură / nesigură, rugătoare, imploratoare, 
interogativă, cadenţată, indiferentă, dură ş.a.); la fel timbrul vocii poate fi sonor, 
sec, plăcut etc. 


În aceeași scenă din O scrisoare pierdută, după indicaţiile amănunțite de ordin 
nonverbal, autorul prezintă discursul lui Caţavencu bazat în totalitate pe efecte 
paraverbale, codificate fie prin utilizarea punctuaţiei expresive, cum ar fi sem- 
nul exclamării sau punctele de suspensie, fie prin indicaţii paraverbale directe, 
plasate în paranteze: 


„Caţavencu (este emoționat, tușeşte și luptă ostentativ cu emoția care pare a-l 
birui. - Tăcere completă. Cu glasul tremurat): 


Domnilor... Onorabili concetăţeni!... Fraţilor!... (plânsul îl îneacă) lertaţi-mă, frați- 
lor, dacă sunt mișcat, dacă emoţiunea mă apucă aşa de tare... suindu-mă la această 
tribună... pentru a vă spune şi eu... (plânsul îl îneacă şi mai tare)... Ca orice român, 
ca orice fiu al țării sale... în aceste momente solemne... (de abia se mai stăpâneș- 
te) mă gândesc... la țărișoara mea... (plânsul l-a biruit de tot) la România... (plânge. 
Aplauze în grup)... la fericirea ei!... (același joc de amândouă părțile)... la progresul 
ei!... (asemenea crescendo)... la viitorul ei! (plâns cu hohot. Aplauze zguduitoare). 


În textele dramatice ale lui I. L. Caragiale asemenea indici paraverbali apar de 
multe ori în „cascadă” şi descriu starea emoţională în gradație. Acelaşi Caţa- 

vencu apare foarte energic în vorbire, după consumarea scenei cu plânsul în 
hohote, iar tonul discursului său devine din ce în ce mai ferm: 


„Caţavencu (ștergându-se repede la ochi și remițându-se d-odată; cu tonul 
brusc, vioi și lătrător): Fraţilor, mi s-a făcut o imputare şi sunt mândru de aceas- 
ta!... O primesc! Mă onorează, aş zice că o merit!... (foarte volubil) Mi s-a făcut 
imputarea că sunt foarte, că sunt prea, că sunt ultra-progresist... că sunt liber- 
schimbist... că voi progresul cu orice preţ. (scurt și foarte retezat) Da, da, da, de 
trei ori da! (aruncă roată priviri scânteietoare în adunare. Aplauze prelungite). 


„Nu mă tem de întreruperi, venerabile domnule preşedinte... (cătră adunare, 
mai ales cătră grup, cu tonul sigur) Puteţi, d-lor, să întrerupeţi, pentru că eu am 
tăria opiniilor mele... (reintrând în tonul discursului şi îngrăşând mereu vorbele) 
şi... şi... finanţiară”. 


De foarte multe ori Caragiale foloseşte ca semn distinctiv al personajului mo- 
dul acestuia de a vorbi, de a pronunța, de a articula unele cuvinte şi în felul 
acesta întregeşte „portretul” respectiv, în special în scurtele dialoguri, care au 
doar câte două-trei replici, dar în care intonaţia, comportamentul nonverbal 
cumulează cele mai diverse semnificații, de exemplu: 


„Costică (dulce): Ce mai faci, Mitică? 

Mitică (mâncând cu lăcomie): Mă apăr de moarte, monşer! 

Mitică (cu glas drăgăstos): Amice Costică, fii bun şi mă-mprumută cu trei lei. 
Costică: N-am! 

Mitică: Nu te face al dracului, căci știu bine că ai. 

Costică: Bine, să zicem că te împrumut; dar când mi-i dai înapoi? 


Mitică (repede): Un franc când voi avea, altul când voi putea, iar pe celălalt 
după moarte!” 


În altă lucrare, stările emotive ale personajelor (schiţa Justiţie) sunt fixate de autor 
anume prin indici paraverbali, care vizează modul de vorbire, de pronunție şi, în 
general, descriu situația şi comportamentul fiecăruia într-un mod foarte concis. 
Leanca, în prima parte a procesului, vorbeşte cu emoție treptată, cu volubilitate, cu 
obidă, iar când se simte mai sigură - dă cu tifla şi este veselă. Foarte expresive sunt 
replicile, gesturile şi mimica pârâtului. Citind doar textul din paranteze, obținem 
un portret complet al personajului, care e afumat și pronunţă foarte îngălat, îşi 
spune replicile râzând ironic, cu un zâmbet de fină intenţie, vesel, obidit, maliţios şi 
face cu ochiul zicând: „Am vrut numai s-o speriu c-o stric (face cu ochiul), pardon, 
la fixonomia obrazului..:. Felul de a vorbi al judecătorului este în perfectă con- 
cordanță cu importanţa funcţiei sale, pentru exprimarea acestuia Caragiale are 
doar un singur determinativ, care pe parcurs sporeşte în intensitate - judecătorul 
se adresează aspru, mai aspru şi foarte aspru. 


Un personaj pentru care I. L. Caragiale a folosit un întreg arsenal de ele- 
mente nonverbale şi paraverbale este Marius Chicoş Rostogan, protagonis- 
tul din Un pedagog de școală nouă. De la bun început, cititorului i se pune 

la dispoziţie o listă de echivalenţe de pronunție, în care scriitorul averti- 
zează: 


„Irebuie prealabil să spunem că d-sa, totdeauna înainte de e şi i pronunţă pe: 
n ca gn franțuzesc, 

tca k, 

d ca gh, 


gcaj, 
cca g. 


Aceasta pentru uşurarea citirii citatelor din vorbirea d-sale, pe cari voim să le 
transcriem pe cât se poate cu pronunţarea lor originală. Cititorul va suplini 
părţile din cale afară originale, pe care ne-a fost prea greu să le transcriem 
exact, ca de exemplu gn şi ș”. 


Conferinţa distinsului pedagog este redată cu toate particularităţile de pronun- 
ţie menţionate inițial. Iată începutul: 


„Onorat aughitoriu, 


Vom căuta să ne roskim astăzi ghespre metoda ghe a prăda grămakica în jenăre 
şi apoi numai doară ghespre metoda intuikivă şi ghespre răspunsurile neapăra- 
ke, nețăsitake ghe lojica lucrului, amăsurat inkelijinţii şcolerului!”. 


În textul O inspecțiune, acelaşi profesor, în prezenţa inspectorului, vorbeşte pe 
rând cu câţiva şcolari. În funcţie de răspunsul acestora, profesorul - dă din 
cap afirmativ la fiecare nume de stat cu satisfacție și cu mândrie; apoi, văzând că 
elevul se încurcă, i se adresează încruntându-se, începând să scrâșnească, mai 
aspru, magistral, din ce în ce mai sus, indignat, ca la sfârşit să vorbească șoptind 
amenințător printre dinți şi concluzionând energic: „Merji la loc, boule!”. 


Pentru răspunsurile altui elev, Caragiale dă în paranteze caracterizarea tonu- 
lui cu care acesta vorbeşte despre Traian, despre daci, rostind cuvintele sigur, 
energic, brav, mai brav, cu multă mândrie națională. Reacţia profesorului este şi 
ea pe măsură - el dialoghează cu elevul zâmbind cu bunătate filosofică, făcând 
cu ochiul inspectorului care stă în admirație, emoționat, râzând cu mult chef, pu- 
ternic, aprobând cu tărie şi, după ce elevul zice cu multă mândrie naţională că 
voievozii s-au bătut „Cu draci!” - Profesorul exclamă entuziasmat: „Cu draci! 
zic zău lui Dumnezeul... Merji la loc!... Bravo, prostovane!”. 


Întreaga gamă de tonalități, gesturi, emoţii poate fi găsită în prezentarea acţiu- 
nilor din schița Dovă loturi. Aici comportamentul nonverbal şi paraverbal cel 
mai expresiv îi revine domnului Lefter. Autorul utilizează un lung şir de indici 
pentru a reda poza, mimica, tonul, privirile, mişcările prin care se manifestă 
starea de spirit a personajelor. Astfel, „Pe cât îşi aducea aminte mai limpede 
domnul Lefter, pe atât madam Popescu se tulbura, se roşea, se-ngălbenea.... 
Urmează reacţia lui Lefter când vede farfuriile: „Bravo! Bun gust ai! Zise rân- 
jind sardonic”, iar după ce sparge toate farfuriile, acesta „se aşază grav pe scaun, 

apoi, cu tonul sever, dar calm, al judecătorului ne-nduplecat cătră criminalul 
care-i stă de față-n picioare”. 


În „discuţia” cu Chivuţa Țâca patimile izbucnesc într-un mod incendiar: 
„— Ce mi-ai făcut cu biletele? Răcnește îngrozitor cu pumnii-ncleștați d. Lefter... 
- Care belete? zbiară şi Chivuţa ca o nebună... 


- Să-mi scoţi biletele! scrâșnește d. Lefter; să-mi scoţi biletele, hoaţo! că te omor, 
mă-nţelegi? te omor! 


Şi-i trage Tâchii o palmă, s-o năucească. Atunci toate trei femeile se pornesc pe 
răgete, să crezi că s-a aprins o cușcă cu pantere”. 


Tot d. Lefter „se uită cruciş, fioros şi scrâşnește din dinţi”. La berărie — iarăşi 
un întreg joc de priviri şi schimbări la față: „La un moment, d. Popescu se face 
palid: un domn a intrat în berărie şi trece pe lângă masa lor cătră fund. E şeful 
său de la minister, un tip foarte posomorât şi din cale-afară aspru”; „Cu tot 
respectul ce-i insufla d-lui Lefter şeful său, care-l ochea pe sub sprâncene din 
când în când cu privirea plină de mustrare... cu tot respectul acela foarte legitim, 
d. Popescu... izbucni într-un hohot de râs, un râs vânăt”; „D. Lefter parcă n-a 
auzit nimic; bate toba cu deștele pe marmura mesii”. 


Punctul culminant al trăirilor dlui Lefter, când acesta află că nu a câştigat la 
loterie, se manifestă prin multiple şi variate acţiuni specifice stării psihologice 
în care se află personajul. El „simte o sfârșeală şi cade, alb ca porțălanul, pe un 
scaun lângă cantor, întinzând maşinal mâna cu biletele”; „Cum aude cuvântul 
viceversa, d. Lefter se face vânăt ca ficatul şi se ridică izbucnind cu o volubili- 
tate supremă”. D. Lefter se indignează, acuză, se revoltă, iar apoi „a-nceput să 
se jelească, să se bată cu palmele peste ochi și cu pumnii în cap şi să tropăie din 
picioare, făcând aşa un tărăboi, încât a trebuit bancherul să ceară ajutorul forței 
publice, ca să scape de d. Lefter.... 


Chiar şi numai această scenă demonstrează că pentru manifestarea unei ase- 
menea avalanşe de emoţii cuvintele nu sunt suficiente; anume gesturile, mimi- 
ca transmit toate nuanțele necesare de sens decodificate cu ușurință de cititor. 
Asemenea secvențe comportă un mare potenţial pentru actori; deşi Două lo- 
turi nu este o piesă, textul conține numeroase scene în care personajele „joacă”, 
mimează, înscenează exact ca în teatru, unde lucrurile trebuie, în primul rând, 
văzute. Personajele lui Caragiele sunt atât de autentice, deoarece sunt zugră- 
vite în planuri diferite şi amănunțite, ele au un comportament „copiat” întru 
totul din scenele care se desfășoară permanent în viața cotidiană. Caragiale era 
un observator remarcabil şi foarte fin al comportamentului şi al psihologiei 
umane, căci el însuşi trăia în vâltoarea atmosferei cotidiene. Despre felul cum 
îşi cerceta Caragiale tipajele scriu contemporanii săi: „Impulsul irezistibil de 
a dezmorţi teatralitatea potenţială a celorlalţi îi definește, în egală măsură, pe 
Caragiale cel din viaţa de toate zilele şi pe nea Iancu din Schițe. Astfel Cella 
Delavrancea își aminteşte că, la Braşov, scriitorul se ducea în piață să se certe 
cu unguroaicele, prefăcându-se că e un om prost şi cicălitor, şi nu se lăsa până 

nu ajungea gâlceava la culme. Scenele acestea povestite de Caragiale, cu accen- 
tul bietelor vânzătoare exasperate, aveau un haz irezistibil” (Ion Vartic, 1997, 
p. XVIII). 


În textele sale dramatice, I. L. Caragiale, prin didascalii, îl ghidează pe cititor 
spre o recuperare cât mai completă a sensului; toate nuanțele pot fi decodificate 
doar în urma a ceea ce Umberto Eco numea activitate de cooperare, „care îl 
determină pe destinatar să extragă din text ceea ce textul nu spune (dar pre- 
supune, promite, implică şi implicitează), să umple spațiile goale..” (Umberto 
Eco, 1991, p. 95). Marele dramaturg se dovedeşte a fi cel care inițiază această 
cooperare, el vrea ca personajele sale să vorbească nu numai prin cuvinte, ci 
şi prin gesturi, mimică, intonaţie, priviri şi acest lucru îi reuşeşte cu prisosin- 
tă. Pentru I. L. Caragiale o asemenea formă de redare a stărilor tensionate, a 
pasiunilor dezlănţuite este una specifică; în orice text, fie dramatic, fie narativ, 
aceste referințe de ordin nonverbal şi paraverbal sunt la fel de importante şi 
au aceeaşi valoare pentru lector. În special în proza scurtă, în schiţe, în textele 
bazate pe multiple şi variate dialoguri între personaje, mulțimea şi intensitatea 
pasiunilor este redată cu ajutorul indicilor nonverbali şi paraverbali. 

Viorica-Ela POEZIA COTIDIANULUI - 
CARAMAN SCRIITURA SAU LIMBAJ POETIC? 


Pornind în căutarea originii poeticului şi ţinând cont de 
cele trei genuri esenţiale ale literaturii - proză, poezie, 
dramaturgie —, dar şi de evoluţia lor în diferite vârste ale 
scrisului literar, concomitent cu discuţiile despre auto- 
nomia imperativă a poeticului față de celelalte genuri 
literare, dincolo de abordările unei autonomii graduale 
faţă de entitatea creatoare sau față de alte instanţe ce ţin 
de referenţialitate, se impune analiza termenilor scriitu- 
ră şi limbaj, aceştia desemnând principial literaritatea în 
ipostazele ei contextuale de proză şi poezie. Primul este 
relativ recent apărut, în comparaţie cu discurs, care, chiar 
dacă a suportat nenumărate mutații semantice, provine 
încă din epoca aristoteliană. Termenul scriitură este lan- 
sat în 1953 de către Roland Barthes prin lucrarea sa de 
referință Le degré zero de Lecriture!, dar utilizat, în mod 
necesar, deşi fără a-l accentua, alături de cel de limbaj. 


Cum defineşte esteticianul francez această noţiune, scri- 
itură, şi de ce poezia cotidianului din postmodernitate îl 
poate aduce în discuţie fie că decide sau nu să se înscrie 
în aria lui de semnificare? 


Roland Barthes ajunge să definească termenul de scrii- 
tură ca pe unul care tinde să ocupe locul prozei ca gen 
literar, aşa cum reiese din cele ce urmează, dar fără a 
spune acest lucru în mod explicit: „Scriitura este, (...) în 
mod esenţial, morala formei; este alegerea ariei sociale 
în care scriitorul decide să-şi plaseze Natura limbajului 
său”. Ideea socialului însă presupune conştientizarea de 
către scriitor a unui destinatar al scrisului său pe care să-l 
încânte?. Alegerea destinatarului „este una de conștiință, 
nu de eficacitate. Scriitura este o manieră de a gândi Li- 
teratura, nu de a o lărgi”. Astfel, considerăm că această 
definire şi regândire teoretică a literaturii este o premisă 
de reevaluare a genurilor literare, aşa încât proza, din gen 
literar, va deveni un atribut al scriiturii sau, de la caz la 
caz — în poezia cotidianului mai ales —, o particularitate 
a limbajului poetic, pentru că, la nivel formal, desigur, 

aceasta adoptă un stil de scriere prozaică şi se plasează pe coordonata socială 
de instituire a limbajului ei. 


În continuare însă se impune întrebarea dacă acest stil prozaic este unul care 
absoarbe poeticul, afectându-i autonomia, sau, dacă nu, cum se explică prezen- 
ţa acestuia în poezie, care este deci statutul lui în textul poetic? 


Pentru a confrunta termenul scriitură cu poezia, întrebându-se dacă există o 
scriitură poetică, Roland Barthes este nevoit să compare, la nivelul expresiei 
şi al semnificării, poezia modernă cu cea clasică, întrucât acestea reprezin- 
tă diferenţe fundamentale de structură. Autorul afirmă că despre o scriitură 
poetică se poate vorbi numai în cazul poeziei clasice în care semnificaţia ele- 
mentelor constitutive ale textului poetic este actualizată unilateral, în funcție 
de contextul social stabilit, iar particulele lexicale constituie doar nişte relații 
de explicitare a mesajului, voit dezambiguizat, şi de înfrumusețare a spune- 
rii ce îşi proiectează obligatoriu un destinatar: „Nu se ridică nicio obiecţie 
atunci când vorbim de scriitură poetică a propos de clasici şi de epigonii lor, 
sau despre proza poetică pe gustul Fructelor pământului, în care Poezia este 
cu adevărat o anumită etică a limbajului”?. Prin urmare, noţiunea în discuţie 
este referențială poeziei clasice, ca şi prozei, genuri extrem de apropiate în 
epocă, la cele două nivele de producere a textului - al expresiei şi al sem- 
nificării şi încadrându-se perfect în formula lui Monsieur Jourdain: 
Poezie = Proză+a+b+c; a, b, c fiind nişte atribute particulare ale limbajului 
poetic, sau Proză = Poezie-a-b-c. 


Cu referire însă la poezia modernă, pe care o atestă nu de la Baudelaire, ci de la 
Rimbaud încoace (deşi lucrurile nu stau tocmai atât de categoric - nici măcar 
un curent literar nu are „dată de naştere”), pentru care, de exemplu, în poezie 
existenţa eului liric este una cu desăvârșire autonomă faţă de alte instanțe „as- 
cunse”, prin raporturi specifice, în spatele acestuia, Roland Barthes își dă seama 
de faptul că termenul scriitură nu mai spune nimic, acesta este la fel de străin 
poeziei moderne ca şi, de exemplu, sentimentul din poezia clasică raportat 
direct la cel care scrie: „În acest moment cu greu am putea vorbi de o scriitură 
poetică, pentru că e vorba de un limbaj autonom (subl. - V.-E.C.) care distruge 
orice deschidere etică. Gestul oral (verbalizarea lumii - V.-E.C.) vizează aici să 
modifice Natura, el e o demiurgie; nu este o atitudine de conştiinţă, ci un act 
de coerciţie”. Poeţii moderni „îşi asumă poezia nu ca pe un exercițiu spiritual, 
o stare sufletească sau o punere în poziţie, ci drept splendoarea şi prospeţimea 
unui limbaj visat”. O stare sufletească din clasicism devine în modernitate 
şi, am spune, în postmodernitate o „stare a poeziei”, concept lansat în litera- 
tura română de Nichita Stănescu şi preluat, de asemenea, de critica literară 
contemporană‘, pentru a desemna particularitatea structurală a poeziei. Astfel, 
este anulat orice sentimentalism din poezie manifestat efectiv, identificându-se 
acum o stare inerentă unui mod total de a fi în lume. În aceeași ordine de ideii, 
Jules Monnerot, în La poésie moderne et le sacre, scrie: „Poezia s-a născut (...) nu 
datorită faptului că unele ființe şi-au propus să fie poeţi, ci datorită faptului că 
unele ființe vizând existenţa au ajuns la poezie”. 

Care este dar raportul dintre scriitură, limbaj poetic, conceptul de poezie, perce- 
put în sensul lui major, şi poezia cotidianului, dacă aceasta din urmă explorează 
suprafețele realului şi ale socialului, arie de plasare a discursului poetic clasic, 
prozaic deci, aşa cum a demonstrat Barthes, şi care nu reprezintă o autonomie a 
limbajului poetic? Cu alte cuvinte, această poezie din postmodernism suportă 
cumva, în acest sens, o degenerare sau o regresiune, pierzând starea poeziei? 


Tentaţia imediatului, depoetizarea unor anumite toposuri poetice certificate 
de epoca modernă a poeziei, respiraţia discursiv-atonă a versului, lipsa unui 
sentiment special de creare / receptare a metaforei şi, în general, absenţa ei sunt 
semnificative pentru poezia actuală. Problema inspirației divine, de exemplu, 
de mult nu se mai pune: divinitatea este înlocuită cel puţin cu hazardul, în 
spatele căruia se află... cine?, poate că tot divinitatea! George Astaloş, într-un 
dialog cu Alexandru Lungu, exprimă o atitudine reprezentativă pentru starea 
poeziei cotidianului: „Nu există «inspiraţie» şi cred că a venit momentul ca 
poeţii să demistifice sensul deviat al acestei vocabule (...)'5. (Accentul însă va 
cădea pe altceva, pe „o vocaţie (atunci când ea există cu adevărat) a gândirii 
poetice şi a traducerii în termeni de expresie în sine care, chiar dacă nu cere 
certitudine, instruieşte despre esenţial”.) Toate acestea determină, cu referire la 
poezia cotidianului, poziţia criticului contemporan aflat pe punctul de a recur- 
ge la criteriile de evaluare a scriiturii. De aici şi impresia omogenităţii poeziei 
postmoderne. Am fi mai degrabă tentaţi să analizăm un stil al poeziei de azi şi 
nu un limbaj poetic, pistă absolut eronată. O anumită sistematizare formală a 
textului poetic, inconfundabilă de la un autor la altul odinioară (ne referim la 
poezia de după romantism, adică începând cu cea simbolistă), astăzi lipseşte, 
iar maniera actuală de textualizare a poemului (cea de explorare a realului) este 
pusă în comparaţie cu procedeele absolut diferite de metaforizare în poezia 
din modernitatea românească stănesciană, de exemplu. Astfel, când vorbim de 
o sistematizare formală, dincolo de prozodie, de altfel absolut opţională, avem 
în vedere mai ales modalitatea punerii în text a ideii, genul de mijloace la care 
recurge un poet sau altul. Spaţiul de creaţie, de configurare a metaforei azi este 
redus la un cadru strict al cotidianului în care mijloacele de poetizare se reduc 
şi ele, şi în care, pe neobservate, motive diferite dar uşor confundabile, repe- 
rează viziuni poetice distincte. Aşadar, cuvântul poetic ce poartă aceste viziuni 
este încadrat, am spune, arbitrar, într-un context denotativ banal şi evită nive- 
lul unei structuri elaborate a textului conform vechilor tipare poetice, în sensul 
în care prin coerență i s-ar reduce substratul semantic. 


Pe aceeași axă a confruntării poeticului cu scriitura se identifică şi conceptul 
de personaj din poezie, pe care îl invocă Nicolae Leahu într-un studiu al său 
fundamental, Poezia generaţiei '80?, cu referire la lirica optzecistă cu tentă bi- 
ografică. Explicând modalităţile în care este construit liricul într-un text poe- 
tic egocentric, criticul recurge, de asemenea, la argumentul incoerenţei, despre 
care spuneam mai sus că sporeşte câmpul semantic al cuvântului, devenind 
limbaj poetic: „Ruptă în bucăţi, sfâşiată de inegalitatea simţurilor, biografia 
personajului poate fi reconstituită doar de perspectiva întregului. Trilogia lui 

Mircea Cărtărescu își leagă componentele ei prin fibra biografică ce prinde 
desenul compozit al viziunii într-o unitate spirituală, cea a poetului însuși. 
Abia ansamblul operei ne edifică asupra pasiunilor şi angoaselor, a simpatiilor, 
a antipatiilor şi resentimentelor pe care le trăieşte omul care scrie, momente 
inevaluabile altădată decât la nivelul deducției”!”. Deşi reperată prin date şi 
evenimente concrete, cu siguranţă că biografia reconstituită de întreg este una 
spirituală, transpusă în trăire; fiecare indiciu biografic nu este decât invocarea 
unei stări, iar totalitatea reperelor identificate în real nu este un simplu inven- 
tar, ci constituie etape succesive ale întregirii figurii creatorului. 


În poezia cotidianului, despre care este vorba, Cuvântul în sine face abstracție de 
context anume prin „starea de poezie, în stratul de adâncime al semnificării, unde 
se prezintă în starea lui totală de semnificare, mizând, în postmodernitate, și pe 
memoria lui enciclopedică. De exemplu, în loc de mașină, motiv suprasolicitat atât 
în poezia modernă, cât şi în cea postmodernă, şi care nu afectează în nici un caz 
poeticul, se va citi mecanizare, automatism, ireal, în raport cu animalicul. Ca să 
dăm doar un exemplu - poemul lui Matei Vişniec, O iluminare: „Pe şoseaua plină 
de noroi / autobuzul nostru s-a izbit aseară de un animal ciudat, un animal / spun 
specialiştii / cum demult nu mai trăieşte pe planeta noastră // noi, cei o sută de 
călători / am coborât iluminaţi / şi am stat de veghe lângă trupul ud al animalu- 
lui / până când acesta mirat şi obosit de singurătate / şi-a dat duhul cu un zvâcnet 
ușor // atunci am văzut cu toții / că duhul animalului semăna perfect / cu animalul, 
cu ploaia şi cu noroiul / semăna foarte bine cu întinderea câmpului / şi mai semăna 
de-a dreptul izbitor / cu şoferul autobuzului / şi cu fiecare dintre noi”. Încă G. Că- 
linescu, în Principii de estetică, nota cu referire la acest motiv învestit să ilustreze 
esteticul că „Zgomotul motoarelor Diezel, revoluţia rotativelor nu pare să interese- 
ze în mod deosebit pe poet. Şi cu toate astea un motor e un monstru, o himeră, şi 
ar trebui să îmbogăţească lumea spețelor fantastice. Răspunsul la întrebare îl găsim 
chiar în noțiunea de «himeră», «un animal ireal», «sugerând o nouă formă de via- 
ță»”!. Aşadar, esteticul şi poeticul pot fi recuperate prin memoria enciclopedică şi 
adâncimea semantică a cuvântului, depășind limitele unei scriituri care se identifi- 
că din principiu cu stilul şi făcând apelul unui limbaj autonom. Iar autonomizarea 
acestuia se va realiza prin revelarea stării totale a cuvântului, necondiționat de con- 
text, aşa încât convenția prozaizării de la nivelul de suprafaţă al semnificării poetice 
nu va mai atenta în vreun fel la identitatea poeticului, stilul prozaic având un statut 
pur formal de verbalizare a lumii poetice şi intenția de spulberare a unei inerții 
anihilante în receptarea poeziei. Iar „noul antropocentrism', sintagmă înlocuind 
termenul de postmodernism, lansată de Alexandru Muşina, pentru că explorează 
intimitatea banală a ființei umane, se referă deci mai mult la gestul formal al in- 
tegrării realității umane în textul literar, şi din acest motiv, credem, sintagmei lui 
Muşina îi este preferată astăzi în critică noțiunea de postmodernism. Tocmai prin 
relevarea ființei umane şi a micilor ei preocupări, conotaţia fantasmei şi a miraco- 
lului universal se implică decisiv în producerea expresivităţii şi a sensului, în pofida 
repetatelor declaraţii ale postmoderniştilor în textele de ars poetica sau în eseuri 
despre poezie, referitoare la absenţa metafizicului şi a misterului. Totuşi, chiar prin 
tentaţiile teribilismului, mărturiile lor în acest sens nu pot evita referințele la o 

poezie care depăşeşte convențiile expresiei. Când Emil Hurezeanu scrie, într-un 
poem, „Eu nu scriu versuri / eu aşa vorbesc”, exprimă anume anularea convenției, 
predestinarea poeziei şi, în cele din urmă, finalitatea creatoare a actului „vorbirii” 
(poetul fiind conştient de un anumit tip de vorbire). 


Punerea în discuţie a acestor termeni, scriitură şi limbaj poetic, dintre care, după 
cum am văzut, poezia cotidianului îl reprezintă, în esenţa ei, pe ultimul, atrage 
într-o măsură considerabilă şi problema temporalităţii în poezie. Acest aspect 
este direct proporţional poeticului şi constituie un punct de reper valoros în de- 
limitarea unui nivel de suprafaţă al semnificării de unul de profunzime. Pentru 
Roland Barthes, se știe, gradul zero al scriiturii este tocmai limbajul poetic şi pre- 
supune actualizarea potenţelor semantice totale ale cuvântului din poezie, utili- 
zarea lui cu toate sensurile deopotrivă, valorizarea lui enciclopedică şi excluderea 
posibilităţilor elective pentru o singură direcţie de semnificare, elemente carac- 
teristice deci poeziei moderne care-şi revendică „prospeţimea limbajului”, adică 
noutatea (a se citi autonomia) față de cel utilizat în proză. Prin urmare, această 
lărgire semantică stabileşte şi reperele unei temporalități nedefinite, anulându-i 
durativitatea funcţională: „În poetica modernă cuvintele produc un fel de conti- 
nuum formal din care emană puţin câte puţin o densitate intelectuală ori senti- 
mentală imposibilă fără ele; discursul devine, astfel, timpul dens (subl. - V.-E.C.) 
al unei gestaţii mai spirituale, în care gândirea e preparată, instalată încet-încet 
prin hazardul cuvintelor. Această șansă verbală, din care se va desprinde fructul 
copt al unei semnificaţii, presupune, prin urmare, un timp poetic [în interiorul 
limbajului poetic deci - n. V.-E.C.], un timp care nu mai e cel al „fabricării, ci 
acela al aventurii posibile, al întâlnirii dintre un semn şi o intenţie”!?. Pe de altă 
parte, poezia cotidianului pune altfel problema temporalităţii. Însăşi sintagma 
prin care s-a consacrat constituie o referenţialitate temporală: cotidianul - un 
timp trăit efectiv într-o banală intimitate” şi în care mici gesturi cronometrează 
crud un timp consumându-se inutil. Se instituie, în acest fel, un raport direct cu 
poezia clasică, despre care tot Barthes spunea că nu are decât durata „necesară 
alcătuirii sale tehnice”"*, doar că acest raport se realizează acum la un nivel strict 
de suprafaţă, întrucât poezia cotidianului aduce în prim-plan un eveniment tre- 
cător doar în mod aparent. Însă concepția eliadescă a realității imediate, conți- 
nând obligatoriu miraculosul, fantasmaticul, este repusă în valoare; revenind la 
exemplul din Matei Vişniec, alături de autobuzul cu o sută de călători, imaginea 
din O Iluminare a animalului ciudat este profund revelatoare în acest sens. Adică, 
pe lângă un timp care se consumă pe măsura derulării tehnice a poemului şi pe 
durata trăirii imediate din stratul expresiv al textului, se instituie o axă temporală 
în profunzime, ţinând de iluzoriu şi de coordonatele unei lumi distincte, nerepe- 
rabilă într-un timp al contingentului. 


Prin urmare, în interiorul poeziei cotidianului, sintagmă devenită categorie re- 
ferenţială a poeziei postmoderne, numărul creaţiilor constituind limbaje poeti- 
ce este egal numărului de universuri lirice şi de autori care o reprezintă. 


Din cele stabilite mai sus se impune, pe lângă ideea unei rupturi fundamentale 
între poezia clasică şi cea modernă, în sensul convertirii scriiturii care absoarbe 

stilul în limbaj poetic autonom, cea a unei continuități fireşti, a evoluţiei coe- 
rente între poezia modernă şi cea postmodernă în sensul testării şi reafirmării 
autonomiei limbajului poetic prin traversarea unor ipostaze prozaice aparent 
decalificative pentru identitatea liricului. 


NOTE 


! Carte apărută şi la Chişinău, foarte târziu, în 2006 - Roland Barthes, Gradul zero al scri- 
iturii, traducere din franceză de Alex. Cistelecan, Editura Cartier. 


2 Se ştie foarte bine, miza poeziei prerimbaldiene, aflată la etapa respectivă, era cea de a 


înfrumuseţa spunerea, având finalităţi etice, şi nu de a întemeia un univers poetic. 


3 Roland Barthes, Gradul zero al scriiturii, traducere din franceză de Alex. Cistelecan, Edi- 


tura Cartier, 2006, p. 17. 
+ Ibidem, p. 43. 
> Ibidem, p. 42. 


€ De exemplu, Ştefania Mincu îşi intitulează o antologie de eseuri critice Despre starea 
poeziei, Editura Pontica, Constanţa, 2003. 


7 Jules Monnerot, La poésie moderne et le sacre, p. 21, apud Ştefan Augustin Doinaș, Orfeu 
şi tentația realului din Poeți străini, Editura Eminescu, Bucureşti, 1997, p. 81. 


s Alexandru Lungu, Misterul poeziei. Între turnul de fildeș și zgomotul istoriei, Editura Pa- 


ralela 45, Piteşti, 2003, p. 14. 

” Nicolae Leahu, Poezia Generației '80, Editura Cartier, Chişinău, 2000. 

10 Ibidem, p. 232. 

u G. Călinescu, Principii de estetică, Editura Litera Internaţional, Bucureşti - Chişinău, 
2003, p. 137. 

2 Roland Barthes, op. cit., p. 37-38. 

3 Un alt paradox al postmodernităţii - cel privind ideea de autenticitate. Credem că în 
postmodernism intimitatea individului, în sens social şi nu metafizic, nu constituie o miză 
de captatio benevolentiae, ci un lucru comun care nu impresionează, deci nu o diferență 
specifică, ci un gen proxim, pentru că diferența specifică este, de fapt, sensul secund al 
cuvântului din poezie şi anume intimitatea metafizică, ce ar însemna o trăire specifică, 
individuală a raportului cu universul. 


"1 Roland Barthes, op. cit., p. 37. 

Tatiana SINESTEZIA CA PROCEDEU 
FISTICANU DE CONSTRUCȚIE A SENSULUI 


ÎN TEXTUL POETIC 


Deschiderea largă oferită de principiile lingvisticii inte- 
grale elaborate de ilustrul savant basarabean E. Coşeriu 
a favorizat apariția în ultimii ani a mai multor studii ce 
semnalează necesitatea abordării textului literar dintr-o 
nouă perspectivă, numită în conformitate cu accepţia in- 
tegralistă a termenului, tipologică, aceasta implicând cel 
puţin două aspecte care nu numai că nu pot fi ignorate, 
dar neasumarea lor poate conduce la impasuri sau chiar 
la erori de interpretare a textelor literare. Aceste aspecte 
sunt: 


1. Textul (şi implicit conţinutul semantic al acestuia, sen- 
sul) trebuie înțeles ca manifestare a activității lingvistice 
creatoare (ca energeia), şi nu ca obiect (ergon); 


2. Finalitatea poetică trebuie înțeleasă ca distingându-se 
tipologic de celelalte finalități (pragmatică şi apofantică) 
într-un moment profund al instituirii sensului, a cărui 
finalitate intrinsecă este cea a „creaţiei de lumi” (după 
Oana Boc, Textualitatea literară şi lingvistica integrală, 
Cluj, 2007, p. 167). 


Fundamentală ni se pare de aici înţelegerea sensului tex- 
tual ca procesualitate, acest fapt antrenând în domeniul 
poeticii aplicate un demers reinstaurator al activității 
creatoare, ceea ce asigură textualităţii poetice o autono- 
mie funcțională ireductibilă. 


Prin acest studiu intenționăm să ilustrăm o modalitate 
textuală internă de instituire a sensului — sinestezia, re- 
levantă, considerăm noi, pentru decelarea tipului textual 
plasticizant sintactic, unul dintre cele patru tipuri func- 
tionale de poezie, preconizate de cercetătorul clujean 
Mircea Borcilă: la. tip poetic sintactic (poetica lui Tu- 
dor Arghezi), 1b. tip poetic asemantic-asintactic (poezia 
avangardistă) - cu finalitate plasticizantă; 2a. tip poetic 
semantic (simbolic-mitic) (poetica lui Lucian Blaga), 
2b. tip poetic semantico-sintactic (simbolic-mate- 

matic) (poetica lui I. Barbu) - cu finalitate revelatoare (după M. Borcilă, Con- 
tribuţii la elaborarea unei tipologii a textelor poetice, în SCL, XXXVIII, nr. 3, p. 
185-196). Poezia ce se subordonează tipului plasticizant sintactic, spre deosebi- 
re de cea cu finalitate revelatoare, produce o revoluţionare a sensibilităţii prin 
atragerea în sfera percepţiei intensificate (a limbajului deci) a celor mai diverse 
aspecte ale lumii fenomenale. Lipsa unei demarcaţii între real şi transcendent 
proiectează modelul referenţial creat prin aceste texte într-o „serie unică de 
existență”, analogică lumii fenomenale, în care chiar şi conţinutul de mister al 
lumii este convertit în imagine perceptibilă, în chip accesibil al lumii, recupe- 
rabil prin expresie. Componentul sintactic este susținut prin menţinerea coe- 
renţei semantice discursive, spre deosebire de tipul asemantic-asintactic, care 
distruge această coerență. Așa cum menţionează cercetătorul clujean Mircea 
Borcilă, autorul acestei clasificări, tipul plasticizant sintactic este cel mai bine 
ilustrat de Tudor Arghezi. De aceea vom insista în continuare asupra a două 
poezii argheziene - Cântec mut şi Morgenstimmung, în care sinestezia devine 
un principiu generator al sensului textual poetic alături de alte două modalităţi 
unanim recunoscute de exegeţii operei argheziene - oximoronul şi dialectica 
celor două dimensiuni: sacrul şi profanul. 


Credem însă binevenită aici o paranteză prin care amintim că sinestezia, ca 
figură semantică şi procedeu artistic, cunoaște o largă răspândire în lirica ro- 
mânească, înregistrând şi o evoluţie impozantă atât în planul expresiei, cât şi 
în cel al conţinutului, al semnificaţiilor. Astfel, de la sinesteziile binare, stere- 
otipe, întâlnite sporadic încă la Iancu Văcărescu, C. Conachi sau Gh. Asachi, 
se ajunge treptat, prin Eminescu, Macedonski, Bacovia, Arghezi, Barbu, Blaga, 
la construcţii sintactice inedite, noncanonice, cu reverberaţii în întregul text 
poetic. (O descriere amplă a fenomenului urmărit în plan evolutiv este făcută 
de cercetătoarea Mihaela Mancaş în cele două studii Limbajul artistic românesc 
în secolul XIX, Bucureşti, 1983 şi Limbajul artistic românesc în secolul XX, 
București, 1991)!. 


Pentru eficientizarea demersului nostru aplicativ nu vom analiza sinestezia la 
nivelul sintagmei, unde avem a face cu o asociere pur lexicală. Mai interesantă ni 
se pare recuperarea ei la un nivel mai extins, contextual, întrucât constituirea tex- 
tului / sensului în baza acestui procedeu antrenează o suprapunere a codurilor 
creatoare de efecte semantice / stilistice / estetice inedite. Devierile care alimen- 
tează construcţiile sinestezice nu sunt un scop, ele devin un mijloc ce implică un 
blocaj al denotaţiilor paralel cu multiplicarea izotopiilor conotative. 


Aflate într-un continuu proces de semiotizare şi de-semiotizare, semnele 
din componenţa structurilor sinestezice urmează linii tematice axate pe 
nucleul de opoziții abstract vs. concret. La diferiți autori direcţia de rea- 
lizare a desemantizării este diferită. Astfel, la G. Bacovia, poet de factură 
simbolistă, pentru care sinestezia este o tehnică indispensabilă de lucru, 
„nici plastica formelor, nici cromatica nu duc la imagini picturale, poetul 
reținând, în felul impresioniștilor, vibrația, ritmul unui moment sufletesc” 
(C. Ciopraga, apud I. Boldea, Bacovia, Reprezentările eului poetic, „Limba 

Română”, nr. 1-2, 2008, p. 209). Realitatea fizică, perceptibilă stimulează 
doar o sensibilitate acută la elementele unui decor al naturii dezolant ce se 
regăseşte, armonios (!), în universul lăuntric alienat al poetului. Ideea este 
susținută de Iulian Boldea care menționează că, la Bacovia, „reperele pei- 
sajului sunt transferate în spaţiul conştiinţei, realul rezonând în imaginar, 
după cum specificul peisajelor bacoviene nu rezultă din însumarea unor 
detalii plastice, ci din conturarea unei atmosfere specifice. Astfel, ploaia, 
plumbul, muzica pianului nu desemnează nimic prin ele însele, dar evocă, 
prin intermediul sugestiei, un climat sufletesc, o impresie sintetică, totaliza- 
toare” (I. Boldea, ibidem). 


Revenind la poezia lui T. Arghezi, precizăm că aceasta „se subordonează mo- 
delului plasticizant sintactic caracterizat prin anexare de teritorii noi ale lumii 
reale, renovarea, distrugerea clişeelor, lipsa de demarcaţie între real şi transcen- 
dent” (după E. Parpală, Poetica lui T. Arghezi. Modele semiotice şi tipuri de text, 
Bucureşti, 1984). Poetul înlocuieşte raporturile cunoscute cu altele noi, inedite 
şi secrete, descoperind o neașteptată contiguitate. Poezia lui Arghezi fiind una 
a percepţiei prin excelenţă (N. Balotă, E. Parpală, I. Guţui), vom observa că de- 
semantizarea sinestezică se produce invers decât la Bacovia, adică în direcția 
spre concret şi, implicit, desacralitate, abstracţia luând forma unor reprezentări 
de densă materialitate. 


În Cântec mut, de exemplu, elemente fundamentale ale sacralităţii - Dumne- 
zeu, îngerii, sfinţii, care apar în ipostaze umane de vizitatori —, sunt nu numai 
personalizate, ci şi reprezentabile sinestezic. Aceste asocieri sinestezice sunt 
amplu transpuse contextual şi vizează domenii diferite: auditiv („Ei au cântat 
din buciume şi strune / Câte o rugăciune, / Şi au binecuvântat / Lângă doftorii 
şi lângă pat”), olflactiv („Diaconii-n stihare / Veneau de sus, din depărtate, / 
Cădind pe călcâie / Cu fum de smirnă şi tămâie” [...] „Şi odaia cu mucegai / A 
mirosit toată noaptea a rai”), caloric („La patul vecinului meu / A venit aznoap- 
te Dumnezeu. / Cu toiag, cu îngeri şi sfinţi. / Erau aşa de fierbinţi, / Că se făcuse 
în spital / Cald ca sub un şal”); vizualul este predominant şi tinde spre pictural 
prin minuţiozitatea detaliilor: „Doi îngeri au adus o carte / Cu copcile sparte, / 
Doi o icoană, / Doi o cârjă, doi o coroană. Auditivul este vizat şi în titlu, doar 
că adjectivul din sintagma oximoronică Cântec mut anulează prezența se- 
mului-nucleu [+ sonor]. „Astfel, textul este structurat în imagini perceptibile 
pe multe niveluri senzoriale, orientând procesul creaţiei de sens spre finalitatea 
“plasticizantă. Prin acest procedeu sinestezic, sacrul este transformat în sub- 
stanță a lumii fenomenale, este supus datelor perceptibilităţii acestei lumi. Ca- 
drul ipostazierii sacrului este cel bisericesc, dar formal instituționalizat, întrucât 
biserica nu apare ca mediatoare între om şi sacralitate, ci numai ca recuzită, ca 
decor necesar. Rezultatul este reducerea sferei semantice ce implică o proiecție 
orizontală a sacrului, omogenizarea ipostazelor enunţiative fiind consubstanţiale 
şi aparținând unui model monoplan al lumii” (Oana Boc, op. cit., p. 188). 


Referindu-ne la Morgenstimmung, considerăm organizarea formală a acestui 
text extrem de relevantă pentru dinamica instituirii sensului. Astfel, ampla 

imagine senestezică - cea a cântecului ca o lavandă sonoră din primele trei 
strofe, care transpune elementele spiritualităţii în substanţă a lumii cognoscibi- 
le, este urmată de o imagine opusă, a deconstrucţiei, a distrugerii: mi-s șubrede 
bârnele ca foile florii. Cântecul primeşte o consistență materială triplă: pe lângă 
cea sonoră, specifică, el devine perceptibil olfactiv (ca o lavandă), dar şi tactil 
(pipăia mierlele pe clape). 


Astfel materializat, cântecul devine elementul prin care cele două spaţii — exte- 
rior, locativ, concret deci, perceptibil, şi cel interior, sufletesc, lipsit de concre- 
tete, imperceptibil senzorial, se prelungesc unul într-altul până la amalgamare: 
„tu te-ai dumicat cu mine vaporos - / nedespărţit - în bolți”. 


În acest sens interesantă ni se pare remarca lui Radu Mihăescu, după care la 
Tudor Arghezi „aspiraţia absolută este dublată la fiecare pas de primatul con- 
creteței ca unică certitudine în cunoaştere”, fapt care corelează, în opinia au- 
torului citat, cu viziunea argheziană a obsesiei „unei sfâşietoare antinomii de 
esențe în structura intimă a omului” (Radu Mihăescu, Deschidere și structură în 
Morgenstimmung de T. Arghezi în Ion Coteanu (coord.), Analize de texte poeti- 
ce. Antologie, Bucureşti, Editura A.R.S.R., 1986, p. 40). 


Această acuitate a percepţiei asigură şi aici finalitatea plasticizantă de tip sin- 
tactic a poeziei argheziene, ceea ce confirmă rolul sinesteziei ca strategie efici- 
entă în orientarea procesului de instituire a sensului poetic. 


NOTE 


! De altfel, Mihaela Mancaş apreciază că, în contextul liricii interbelice, Tudor Arghezi 
este „scriitorul care îmbogățește în cea mai mare măsură sinesteziile multiple, complexe ca 
varietate şi număr al termenilor” (Limbajul artistic românesc în secolul XX, Bucureşti, 1991, 
p. 247). 

Nicoleta HERMENEUTICA 
IFRIM FRACTALILOR 


ŞI TEXTUL LITERAR 


Raportul invocat dintre literatură şi concepţia fractalilor 
ia o formă specifică a căii de cunoaștere, reprezentând 
modul sintetic al pluralităţii semnificante numite exis- 
tență. Fractalitatea literarului surprinde complexitatea 
ontos-ului şi a cosmos-ului sub diversele înfățișări exis- 
tențiale, convergente spre punctul de vedere al orientării 
originare a privirii contemplative. 


Categoriile literarului, timpul, spaţiul, eul sunt redimen- 
sionate într-o nouă paradigmă literară. Din această per- 
spectivă, timpul devine relaţional şi nu ca succesiune, 
amintind de durata bergsoniană. În acest sens, tempo- 
ralitatea are o structură calitativă de unitate continuă: 
„Durata cu totul pură, spune Bergson, este forma pe care 
o capătă succesiunea stărilor noastre de conştiinţă atunci 
când eul nostru le trăieşte pur şi simplu, când se abţine 
de a stabili o separație între starea prezentă şi stările an- 
terioare [...]. Poate fi astfel concepută succesiunea fără 
distincția momentelor, ca o întrepătrundere, o solida- 
ritate intimă de elemente, între care, fiecare dintre ele, 
reprezentativ al totului, nu se distinge și nu se izolează 
decât pentru o gândire capabilă de abstracție”. Infiniţia? 
temporală de natură fractală nu mai intră sub incidența 
determinării, dezvoltându-se ca spaţiu predilect al frac- 
turii. Timpul îşi construieşte involutiv profilul, fragmen- 
tarea acționând regresiv de la un nivel la altul, ceea ce nu 
înseamnă reducere la elementaritate temporală, ci resu- 
recția unității de timp ca fragment morfogenetic amplifi- 
cabil către complexități implozive. Acest timp paradoxal, 
care descoperă diversitatea temporală în regresiunea că- 
tre fragmentar, capătă relevanță narativă în volumul de 
povestiri On with the Story al lui John Barth: „Istoria este 
un set Mandelbrot, la fel de perpetuu subdivizibil ca şi 
spaţiul din paradoxul lui Zenon. Orice interval trecut sau 
viitor poate fi împărțit şi subîmpărțit, articulat prin scări 
de măsură din ce în ce mai fine şi mai auto-similare, ca 
țărmurile dințate ale geometriei fractale? 

Spaţiul, la rândul său, aboleşte trăsăturile tradiționale ale liniarităţii şi succesi- 
unii formale, fiind definibil prin sintagma întregului multiplu. Fenomenologia 
spaţiului în literatură derivă din concretizarea geometriei fractalilor; subiectul 
nu este o entitate care se inserează în lume ca într-un cadru material pre-exis- 
tent, ci operează el însuși plasarea lui aici conform unei reguli de ordonare 
calitativă. Vorbim astfel de configurarea unui alt fel de spaţiu, relațional-inten- 
siv, care înlocuieşte toposul ordonat-extensiv tradițional. Crearea noului topos 
cere două atitudini fundamentale ale eului literar, disponibilitatea şi dis-poziția, 
despre care discută Ciprian Mihali în analiza fenomenologiei lui Jan Patocka: 
„Disponibilitate ca atitudine de deschidere şi de asumare necondiționată a ceea 
ce ne vine din lume, de înfruntare a provocărilor evenimentelor lumii; dis- 
poziţie, ce poate fi înțeleasă şi ca dis-poziţie, prefixul jucând aici rolul a ceea 
ce împrăștie, diseminează. În lume suntem printre lucruri, ele sunt presărate 
în jurul nostru, noi înşine suntem dispuși la contactul cu ele şi suntem risi- 
piţi printre ele. O asemenea împrăştiere originară face ca lumea să nu poată 
fi dată ca uniformitate a unei suprafeţe sau a unui recipient, ci mai degrabă ca 
reţea, în care termenii relaţiei şi relaţia dintre ei se presupun reciproc şi se dau 
simultan”?. Spaţiul trăit fractalic este unul al producerii continue, al conținu- 
turilor calitative, al experienţei şi al experimentului personalizator. În cazul 
prozei lui Thomas Pynchon, spaţialitatea capătă o dimensiune fractală prin 
intermediul celor două principii narative, entropia şi negentropia care provoa- 
că interacțiunea spaţiilor narative iconice. Acelaşi tip de perspectivare spaţială, 
după cum observa Ion Manolescu, este ocurent şi în romanul lui John Barth, 
The Last Voyage of Somebody the Sailor. Aici, contururile haotice ale țărmului 
Maryland-ului sunt transpuse fractalic în configuraţia feliei de pâine prăjită 
pe care peronajul numit Simon o mănâncă la micul dejun: „Crestăturile de pe 
suprafața feliei mele de pâine prăjită de culoarea gălbenușului de ou dădeau o 
hartă falsă a ținutului nostru mlăștinos." 


În acest context, statutul eului în literatură este rediscutabil în termenii com- 
plementari de holism şi fragmentarism. Rolul de hermeneut al acestui tip de eu, 
de contemplator al sensurilor morfologice ale lumii în actul său de descifrare 
a universului interior şi exterior capătă concreteţe într-un discurs plurimorf în 
care toate cuvintele devin imagini relaţionale ale Realului. Actul său de cunoaş- 
tere exclude norma, categorialul, singularitatea, fiind caracterizat mai ales de 
seducția deschiderii eului către diversitatea formelor cu care inter-relaționează 
acesta. 


În literatura contemporană eul implică o structură de tip individualist, mar- 
cată de ruptura ireconciliabilă față de Celălalt şi față de Cosmos. Factorul de 
individuaţie (Durkheim) generează cezura, cadrul preponderent al manifestării 
dominanţei ego-ului văzut ca element de diferenţiere, de distincție, de altfel 
specific mentalității occidentale de tip dualist. Paradigma anima mundi este 
înlocuită de concepţia imanentă a ființării umane care subordonează eul unui 
acum şi aici receptate ca centre de forță. Conştiinţa alterității ca diferență pro- 
voacă în eul contemporan angoasă şi incertitudine, de unde necesara fugă de 

sine şi cantonarea într-un cotidian care poate oferi doar iluzia recuperării de 
identitate. Golită de misterele ontologice, natura umană se desacralizează, iar 
contingenţa este unica realitate asumată. 


În schimb, perspectiva fractală asupra literarului reface în mod necesar legătura 
eu — cosmos, reconstruind o lume „singulară unde fenomenele nu sunt precis 
reperate, unde timpul nu pune, între evenimente şi existenţe, o ordine riguroa- 
să de succesiune, unde ceea ce a încetat să fie poate exista încă, unde moartea 
nu împiedică o ființă să mai existe şi să se retragă în alte ființe, cu condiţia să 
prezinte anumite similitudini”. Eul fractal reconstruieşte dimensiunea holistă 
a existenţei, integrându-şi prezenţa unui continuum fluid, iar esența umană este 
similară consistenţei cosmosului şi naturii. Modelul individualist al posesiunii 
(căderea în corp) nu-i mai este consubstanţial, eul nemaifiind un individ, ci 
un nod de relaţii. Noţiunea de „persoană” redevine plurală, fiind mai degrabă 
sinonimă cu cea metaforică a „grăuntelui de univers”. Astfel, eul îşi recâştigă 
o altfel de identitate, total diferită de modelele ontologice actuale care privesc 
omul drept univers autonom, întors spre sine. 


Natura relaționară a eului aduce în discuţie noţiunea complementară a frag- 
mentarismului, văzut ca modalitate de structurare ontologică: interioritatea 
Fracman-ului este un imens puzzle de fragmente actualizate imploziv, pe mă- 
sură ce detaliul ontologic descoperă regresiv un altul, la fel de complex ca şi 
cel anterior. Relativitatea şi indeterminarea din primele decenii ale epistemei 
moderniste sau dispersia, fractalitatea şi fragmentarismul din momentele post- 
moderniste ale sfârşitului de secol declanșează noi perspective asupra eului în 
literatură: natura sa este regândită în sensul unui continuum spaţio-temporal 
discontinuu ce marchează descentralizarea ficțională, personajul are conștiința 
identităţii fragmentare şi inițiază fenomenul regăsirii unității de sine. Această 
ipostază a eului se regăseşte şi în romanul lui Mircea Cărtărescu, Orbitor, unde 
personajul-narator omonim meditează asupra structurii fractale a interiorită- 
ţii umane şi asupra locului său în cadrul ansamblului fractalic universal: „Că 
suntem larve ale unei ființe astrale ne-o arată trunchiul nostru cerebro-spinal. 
Cu măduva spinării ca rădăcină şi cu cele două emisfere cerebrale din țeastă ca 
două cotiledoane cărnoase, el seamănă perfect cu o plăntuţă în primele stadii 
de după-ncolţire. 


Pe de altă parte, relaţia dintre literatură şi teoria fractalilor este de natură pro- 
blematizantă, deoarece pune sub semnul întrebării viabilitatea unor invariante 
critice deja emise asupra domeniului literar, devenite între timp adevărate pre- 
judecăţi critice. Vom încerca să punctăm în continuare aceste aspecte, rediscu- 
tându-le apoi prin epistema fractalică. 


Premisa de la care pornim este că opera literară, ea însăşi o formă generată de 
principiul complexităţii şi al diversităţii structurale, poate fi interpretată mor- 
fogenezic ca un model fractal care respectă regulile compoziționale specifice 
definite de teoria lui Mandelbrot. Cele cinci principii fractale (primatul deta- 
liului, non-liniaritatea, primatul contemplaţiei, omotetia internă şi dimensiu- 

nea fractală) îşi găsesc în domeniul literaturii sugestive expresivităţi şi valenţe, 
pentru a proceda la o hermeneutică fractală a literarului. Ceea ce ne permite 
nouă să pornim pe acest drum, pe parcursul căruia vom descoperi o altă față 
a literarului, este afirmaţia lui I. P. Culianu: „Toate interpretările posibile sunt 
echivalente din punct de vedere axiologic” Abordând literatura ca univers al 
fractalilor, nu intenționăm să surprindem rigurozitatea matematică a ecuaţiilor 
ce explicitează această dimensiune, ci să potențăm nivelul estetizant al spațiu- 
lui fractalic literar, îndeosebi percutanţa ei vizuală perceptibilă de oricare 
lector-spectator. 


De asemenea, hermeneutica fractalică a literarului se vrea a fi o replică viru- 
lentă contra oricărei forme de reducționism critic, configurând polemic o „cele- 
brare a diversităţii” (Alain Boutot). Amintim aici critica biografistă ca formă de 
reducționism extern, deoarece ea explică evoluţia operei prin filtrul acţional al 
biografiei empirice a autorului. Amprenta biografică devine astfel o structură 
semnificantă, o formă exterioară care capătă relevanţă în descoperirea sensului 
operei. Reducţionismul intern, cel care argumentează evoluţia sensului prin 
intervenţia factorilor interni ai operei, este şi el amendat: formele de atomism 
critic (aminteam mai sus tematologia, structuralismul etc.) nu creează decât o 
structură de sens strict ierarhizată, canonică şi obsesiv de liniară. 


Alte forme de reducționism critic privesc relaţia dintre creator şi textul său. 
Metodele critice care analizează textul din perspectiva (non-)intenţionalității 
producătorului său, autorul, se limitează la discutarea funcţiei contextului ide- 
ologic sau cultural căruia îi aparţine opera. În acest caz, textul este o structură 
traversată de coduri culturale şi estetice care îi impun un anumit sens depen- 
dent strict de contextul exterior. Pe de altă parte, funcția expresivă a discursului 
literar transmite calitatea creatorului de instanță impersonală existentă în ope- 
ră sau de instanță personalizată manifestă prin operă, ceea ce înseamnă a căuta 
reducţionist mărcile de semnificaţie auctoriale în discurs. Disputa conceptuală 
din jurul noţiunilor de eu social / superficial / empiric (critica biografistă) şi eu 
profund/poetic (critica textualistă, psihocritica, critica feministă şi postcoloni- 
ală etc.) nu a făcut decât să grupeze metodele interpretării operei în cele două 
mari orientări: reducționismul extern şi cel intern. 


Hermeneutica recentă selectează din ansamblul semnelor textuale pe cele re- 
ductibile la o interpretare coerentă conținută într-o ordine precisă epistemo- 
logică şi ideologică. Marcel Corniș-Pop discută scenariile critice ca şi căutare a 
diferitor semnale din perspectiva a patru modele dominante. Modelul mimetic 
şi cel expresiv reduc actul interpretativ la identificarea semnificanţilor obiectivi 
sau subiectivi. Modelul retoric (estetic) presupune, la rândul său, configurarea 
unei structuri particulare de elemente materiale individuale. „Chiar şi în va- 
rianta structuralistă actualizată a modelului retoric, se aşteaptă de la critic să 
opereze o interpretare imanentă - o căutare a matricelor de adâncime ale ope- 
rei”? Modelul cathartic, care interpretează sensul drept efect al textului asu- 
pra lectorului, propune identificarea „temei identitare” a cititorului, așa cum 
procedează modelul receptării hollandiene. Articulațiile poststructuraliste ale 

receptării privesc textul în dependenţa sa față de convențiile exterioare; pentru 
critica feministă, de exemplu, interpretarea urmăreşte principial identificarea 
sensului în contextul unui „cadru teoretic deja elaborat al realității construite 
social, ideologic şi lingvistic”$, a cărui funcţie primară este aceea de subminare 
a ideologiei falocentrice a narării. De fapt, aşa cum observa Marcel Corniș-Pop, 
„poststructuralismul promite să integreze lectura într-un praxis cultural extins 
[...]. Atenţia critică este refocalizată de la întrebarea ce face ca literatura să fie 
literatură? la aparatul sociocultural care pune stăpânire pe literatură, o orga- 
nizează, o traduce şi o refract”. Un rol primordial îl joacă lectorul, invitat să 
rescrie textul într-o atitudine dinamic-participativă: „Cititorul trebuie să ope- 
reze [...] trei serii de transformări fenomenologic-retorice: una de la suprafața 
textului la structura de adâncime a textului, o transformare ulterioară de la 
structura de adâncime la seturile derivate de abstracțiuni ideologice (ideolo- 
gia procesului narativ şi ideologia lumii reprezentate) şi, în final, la înțelesul 
estetic-ideologic total'5. Câştigurile interpretative ale teoriilor orientate asupra 
lectorului par a veni, în viziunea criticului, din trei direcţii: 


1. are loc trecerea de la ontologia textuală la o dialectică a lecturii. Dar esenţa 
dinamică, tranzacțională a sensului care distruge vechea stabilitate a operei ca 
obiect autonom depinde strict de performanţa interpretativă a lectorului. 


2. analiza formalistă este înlocuită de receptarea estetică. „Desfătarea cititorului 
începe în momentul în care el însuși devine productiv” (Iser); iarăşi o reducere 
la poziţia atomară a lectorului. 


3. se mută accentul de la mesajul literar la producerea și receptarea lui prin lec- 
tură. Dar procesul lectorial este focalizat exclusiv pe capacitățile aperceptive ale 
cititorului, o altă fomă de reducționism critic. 


Postmodernitatea fractalică aduce o viziune diferită asupra metodelor inter- 
pretării textelor. Așa cum afirma Lyotard, „un artist sau un scriitor postmodern 
este în situația unui filozof: Textul pe care îl scrie, opera pe care o produce nu 
sunt, în principiu, guvernate de reguli prestabilite şi nu pot fi judecate conform 
unei judecăţi determinante, aplicând categorii familiare/cunoscute textului sau 
operei”. Născut din epistema postmodernistă, fractalicul ca metodă de inter- 
pretare a textului deconstruieşte iconoclast orice canon critic, nemaifiind sub- 
ordonată unei singure perspective: acum opera se află deasupra grilelor inter- 
pretative, creându-şi propriile exigenţe şi recâştigându-şi autonomia specifică. 


Postmodernismul literar pare a fi parte integrantă a lumii fractalice prin „eli- 
berarea poeziei de metafizică, de transcendent, prin coborârea ei în stradă, în 
realitatea cotidiană, haotică şi fluidă, revenirea narativităţii, a impurităţii şi 
hazardului, a criteriilor metaestetice””. O astfel de literatură cere, prin urma- 
re, o metodă de lectură adecvată, așa cum propune John Briggs: „Haosul și 
fractalii sunt fenomene non-liniare, așa încât sunteţi invitaţi să evitaţi citirea 
liniară a acestei cărți. Încercaţi să vă croiţi prin text propriul dumneavoastră 
drum fractalic [...]. A sări dintr-un punct în altul poate părea puţin haotic, dar 
acesta este tiparul despre care discutăm aici”. Specificul acestui tip de lectură 


>» 


(o „inginerie textuală” sau o „practopie” în termenii lui Călin Vlasie) derivă 

din constantele ideologice ale postmodernismului literar care dezvoltă cultura 
fragmentului şi conștiința discontinuităţii onto-textuale prin: antropocentrism; 
imanentism; integralism; recuperare; textualism; experimentalism; sincronie stilis- 
tică; ironie şi ludic; conștiință teoretică; democratizarea publicului”. Teoreticienii 
postmodernismului vorbesc în acelaşi sens despre anarhie, hazard, dispersare 
(Ihab Hassan), discontinuitate, fragmentare (David Lodge). 


Plecând de la observaţia că textul postmodernist implică un nou tip de an- 
gajare atitudinală a eului, pe care Călin Vlasie îl etichetează drept „psiheism”, 
Alexandru Muşina propune înlocuirea termenului de „postmodernism” cu 
cel de „nou antropocentrism”: „Această poezie post-modernistă, aş îndrăz- 
ni să o numesc poezia noului antropocentrism. Trăsăturile ei esenţiale mi 
se par a fi centrarea pe ființa umană, în datele ei concrete, fizic - senzori- 
ale, pe existenţa noastră de aici şi de acum și o anumită «claritate a privi- 
rii» [...]. Nu va fi vorba de o reluare, mai mult exterioară, a unor atitudini, 
modele sau personaje şi texte clasice, aşa cum s-a întâmplat în clasicismul 
sec. al XVIII-lea, ci de încercarea de a regândi omul concret, integral şi 
ireductibil”!?. Din această perspectivă, eul fractalic, creator de lume, diferă 
de ipostaza sa modernistă pentru că, aşa cum sesiza Ion Bogdan Lefter, „în 
spaţiul modernist, atitudinea eului era de dezangajare, de «purificare», de 
proiectare în suprareal, de «dezumanizare» [...], în timp ce în postmoder- 
nism esenţială e reorientarea eului către existența reală, «reumanizarea», 
«re-personalizarea» şi «re-biografizarea» ființei psihologice şi sociale, care-şi 
descoperă integralitatea şi părăseşte utopia izolării în limbaj”. Convenţia 
autenticității moderniste ce favoriza receptarea rațională a cotidianului este 
devalorizată în noul discurs identitar postmodernist în care realitatea este 
recuperată în plan textual prin intermediul procedeelor lucidităţii scriptu- 
rale. Autoreferenţialitatea, metatextul, hipertextul sunt mijloace de re-se- 
mantizare a unei lumi în care biografismul nu mai înseamnă perspectivă a 
integralităţii, ci relativizare a valorilor. 


Aşadar, postmodernismul literar aduce în spaţiul textului, considerat exten- 
sie ficțională a realităţii, întreaga problematică a omului de tip fractalic în era 
postmodernă căreia i se descoperă sensul ontologic tocmai prin valorizarea 
diversității morfologice a existenţei şi a neantului. Așa cum afirma Mircea Căr- 
tărescu, „dacă omul modernist era prin excelenţă tragic, strivit, ca personajele 
existenţialiste, de confruntarea cu neantul, vehiculând o mistică a suferinţei şi o 
paranoia intelectualistă centrată pe omniprezenţa (sau omniabsenţa) sensului, 
postmodernul, în schimb, pare să-și fi găsit cel mai confortabil adăpost chiar 
în inima neantului”!*. Această poziţionare a textului şi a personajului față de 
existența căreia i se caută o integralitate a sensului în fragmentar generează o 
rupere ideologică şi tematică de metamorfozele Centrului modernist: raționa- 
litate, transcendență, progres. Valorile postmoderniste fundamentale ilustrate 
în scrierile literare sunt acum pluralismul, heterotopia, relativizarea, ecumenis- 
mul ideologic, formele literare impure, negarea ideii de diacronie şi înlocuirea 
ei cu simultaneitatea şi sincronismul. Mircea A. Diaconu observa în acest sens: 

„Pentru postmodernişti, soluţia sceptică - la care ajungeau modernii, care-şi 
vedeau căzute utopiile - e înlocuită de o recuperare a secundarului, fragmen- 
tarului, marginalului, de o bulversare şi o ignorare a ierarhiilor şi nu întâmplă- 
tor s-a spus că noua sensibilitate e «post-dichotomică» şi «post-reducționistă» 
(Monica Spiridon)”. Transgresarea oricărei forme dichotomice se realizează 
în textul postmodern prin utilizarea constantă a ironiei, parodiei, intertextului, 
toate combinate în spaţii textuale electice din punct de vedere genurial. Ele de- 
vin strategii ludice prin care lumea şi textul, cândva antitetice, se întrepătrund, 
creând o reţea identică celei a fractalilor, proces determinat, în viziunea lui 
Mircea Cărtărescu, de „principiul constructiv” al ironiei postmoderne care şi-a 
pierdut veleităţile de armă ideologică. 


Îmbinând în scriitura dialogică înregistrarea detaliului, a anodinului și a mar- 
ginalului cu deschiderea către totalitate, eul postmodern se auto-construieşte 
din ipostaze heteromorfe adiacente, fiind în acelaşi timp, aşa cum considera 
Cristian Popescu, biografic, moral, ontologic, lectorial. Sedus de ludicitatea rea- 
lului textualizat, dar având conştiinţa artificiului şi a imanenţei, eul postmoder- 
nist filtrează hiperlucid banalul, discontinuul, fragmentarul, pentru a identifica 
un sens în identitatea butaforică a lumii, în inconsistenţa ei ontologică. Trăind 
într-un prezent al indeterminării, când totul este guvernat de efectul de simula- 
re şi seducţie (Baudrillard), eul se metamorfozează în manieră postmodernistă 
într-o sumă de fragmente, puzzle-uri care nu mai formează un tot convergent. 
Intertextul devine, din procedeu al scriiturii, un principiu ontologic fractalic 
care generează transformarea „textului ca texte” în „texte ca existențe. 


NOTE 


! Henri Bergson, Eseu asupra datelor imediate ale conștiinței, traducere de Diana Morăraşu, 
Iaşi, Editura Institutul European, 1998, p. 95. 


2 Termenul este folosit de Emmanuel Lévinas în Totalitate și infinit. Eseu despre exteriori- 
tate, laşi, Editura Polirom, 1999. 


* Ciprian Mihali, Inventarea spațiului, Bucureşti, Editura Paideia, 2001, p. 14-15. 


1 Afirmația lui Lucien Febvre are în vedere omul Renașterii, dar se apropie izbitor de ceea 
ce înseamnă „Noua filozofie a Naturii” - apud David Le Breton, Antropologia corpului și 
modernitatea, Timişoara, Editura Amarcord, 2002, p. 61-62. 


> Marcel Corniş-Pop, Tentaţia hermeneutică şi rescrierea critică, Bucureşti, Editura Funda- 
tiei Culturale Române, 2000, p. 16. 


€ Deirdre Burton, apud ibidem, p. 17. 

7 Ibidem., p. 18. 

8 Ibidem, p. 20. 

? Mircea Cărtărescu, apud Mircea A. Diaconu, Poezia postmodernă, Braşov, Editura Aula, 
2002, p. 179. 

1 John Briggs, Fractals. The Patterns of Chaos, New York, London, Toronto: Simon & Schus- 
ter, 1992, p. Il. 

1 Aceste mărci individualizatoare ale postmodernismului sunt comentate de Corin Braga 
în: 10 studii de arhetipologie, Cluj-Napoca, Editura Dacia, 1999, p. 195-197. 

12 Alexandru Muşina apud Mircea A. Diaconu, Poezia postmodernă, Braşov, Editura Aula, 
2002, p. 63. 


'5 Ion Bogdan Lefter apud Mircea A. Diaconu, op. cit. 


14 Mircea Cărtărescu, Postmodernismul românesc, Bucureşti, Editura Humanitas, 1999, 
p. 63. 
'5 Mircea A. Diaconu, op. cit., p. 10. 

Angelica COMUNICARE 
HOBJILA ŞI CONTEXTUALIZARE - 


REPERE PRAGMATICE 


1. COMUNICAREA CA SUPRASEMN 


În condiţiile în care se poate vorbi şi despre o semiotică 
a comunicării din perspectivă teoretică, în contextul ar- 
ticolului de față vor fi avute în vedere două perspective 
pe care le implică semiotica realității comunicative: pe 
de o parte, ansamblul de semne valorificate / actualiza- 
te în cadrul comunicării şi valenţele acestora (prin pris- 
ma intenţiei comunicative a locutorului într-un anumit 
context) şi, pe de altă parte, comunicarea ca (supra)semn 
pentru conținutul şi forma discursului (ce spun acestea 
despre locutor, interlocutor, despre modalitatea în care 
locutorul se raportează la interlocutor), respectiv ca 
(supra)semn pentru însăşi atitudinea față de comunicare 
(ce spune aceasta despre locutor, despre relația locutor — 
interlocutor etc.). 


Prin prisma raportării la triada semiotică semantică — 
sintaxă - pragmatică!, respectiv la hexagonul situaţiilor 
de comunicare?, lucrarea de față vizează identificarea 
unora dintre reperele pragmatice ale raportului comuni- 
care - contextualizare şi ilustrarea acestora prin actuali- 
zarea anumitor ritualuri comunicative, a coordonatelor 
lingvistice ale acestora. 


Astfel, în condiţiile în care „hexada situaţiei semiotice” 
implică „D, referința, ca semnificație paratextuală, ex- 
tensională, participând (alături de S şi I) la semnifica- 
ţia locuţionară; I, sensul (sau înţelesul), ca semnificaţie 
intensională, participând (împreună cu polul S) la con- 
stituirea semnificației textuale; E, autoexpresia, partici- 
pând (împreună cu variabilele I, D şi C) la semnificaţia 
alocuţionară; S, semnificația gramaticală („operaţională” 
sau morfosintactică) a unei expresii discursive; R, perlo- 
cuţia, contribuind (împreună cu polii S, I, D, C şi E) la 
semnificaţia realizată; C, conotaţia sau performanţa, ca 
semnificație contextuală, participând (alături de S, I şi 
D) la semnificaţia ilocuţionară” (loan, 1999, 80), comu- 

nicarea poate fi percepută ca suprasemn care-şi subsumează valenţe specifice, 
diferite de la o situaţie de comunicare la alta, de unde și multiplele perspective 
de prezentare a conceptului de comunicare şi a realităţii acesteia, în general. 


De altfel, comunicarea - ca act / realitate supraordonat(ă) - implică o serie de 
nuanțări, redimensionări ale coordonatelor teoretice tocmai prin raportare la 
dimensiunea considerată (mai) relevantă într-un anumit context, dintr-o anu- 
mită perspectivă: a locutorului, a interlocutorului, a altor persoane prezente 
(fizic sau implicit) în situaţia de comunicare respectivă, a reperelor circum- 
stanțiale, (inter)personale, social-politice, culturale etc. subordonate contextu- 
lui, a proiecţiilor comunicative ale locutorului / interlocutorului, a aşa-numi- 
tului „orizont de aşteptare” etc. 


(a) Comunicarea-relaţie 


Această coordonată a comunicării implică, din perspectivă semiotică, trimiteri 
nu doar la cei doi poli (auto)comunicanţi (locutorul şi interlocutorul), ci şi 
raportarea mesajului la cadrul referenţial, acţional, comportamental etc., pre- 
cum şi înseși raporturile stabilite între componentele mesajului. 


Prefigurând ideea de „ritual comunicativ” (pe care o vom avea în vedere în 
articolul de față), în acest context, pentru a căpăta relevanţă şi consistență, 
conținutul mesajului / comunicării trebuie înscris într-un sistem de relații 
compatibile“ în ceea ce priveşte codul valorificat în codificarea / decodificarea 
mesajului, canalul de transmitere a acestuia, valenţele contextuale etc. 


Comunicarea-relație se constituie, astfel, într-o realitate procesuală cu două fa- 
tete (în această interpretare): una care vizează relaţia cu / raportarea la cadrul 
referenţial, personal, interpersonal, acțional etc. şi cea de-a doua care presu- 
pune ancorarea într-un sistem minim de compatibilități care să optimizeze 
(deşi în măsură diferită de la caz la caz) actul comunicativ - acestea inclusiv 
ca modalități de adaptare / readaptare permanentă a acestui act la valenţele 
contextului - de unde și situaţiile de recunoaştere / intrare într-un ritual co- 
municativ, în condiţiile în care realitatea relaţiilor interumane implică, la nivel 
comunicativ, şi posibilitatea ieşirii din rigorile / limitele unui ritual, tocmai ca 
manifestare mai puternică a eului autocomunicant; ritualul este astfel adaptat 
la particularitățile unui (inter)locutor care-l recunoaște, dar nu i se subsumea- 
ză în totalitate, conferindu-i nuanţe specifice de la o situaţie de comunicare 
la alta: salutului Bună ziua! i se poate răspunde „adaptat”: Bună ziua!, Bună], 
Salut!, Sărut-mâna! etc. (nu avem în vedere aici concretizările nonverbale ale 
salutului) — situaţii în care interlocutorul (locutorul 2) alege să marcheze în 
mod deosebit raportul copil - adult, tânăr - bătrân, masculin - feminin, copil / 
tânăr - rudă mai în vârstă etc. 


(b) Comunicarea-subiectivitate / intersubiectivitate 


Actul comunicării se constituie, în general, într-o modalitate de concretiza- 
re — în diferitele componente ale mesajului — a subiectivității* (prin prisma su- 
biectivității locutorului şi a subiectivităţii interlocutorului), respectiv a intersu- 

biectivității” comunicative, rezultat al coroborării coordonatelor „individuale” 
ale situaţiei de comunicare. 


În ceea ce priveşte subiectivitatea locutorului, se poate realiza o distincţie între 
subiectivitatea reflectată în etapa de proiecţie / construire / codificare a me- 
sajului şi cea reprezentată în etapa de transmitere propriu-zisă a acestuia, de 
realizare a actului comunicativ locutorial, acțiune guvernată - într-o anumită 
măsură - de caracteristicile de ordin individual ale locutorului (timbru, in- 
tensitate a vocii, plan afectiv, motivaţional, particularităţi ale limbajului etc.). 
De altfel, gradul subiectivităţii locutorului are nu atât atributul constanței în 
tranziția de la o etapă la alta, cât pe cel al relativităţii; se remarcă, de altfel — în 
demersul construcţie X transmitere a mesajului - tendințe de augmentare, 
respectiv de diminuare a aspectelor „individuale” subordonate subiectului lo- 
cutor, cuvântul-cheie fiind, în acest context, adaptarea. Adaptarea însăşi poate 
fi, de altfel, subordonată subiectivității locutorului, în condiţiile în care, pe de 
o parte, locutori diferiţi sau acelaşi locutor în contexte de comunicare diferite 
se caracterizează prin grade diferite ale capacităţii de adaptare şi, pe de altă 
parte, implicaţiile adaptării apar la nivelul conţinutului şi al formei mesajului 
în măsura în care locutorul proiectează şi realizează acest lucru pe parcursul 
actului comunicativ. 


Din punctul de vedere al formei pe care locutorul o alege - prin prisma pro- 
priei subiectivităţi - ca suport al mesajului transmis, se remarcă o oscilație 
între a reflecta respectarea normelor recunoscute şi a fi original, atipic în actul 
comunicativ; astfel, subiectivitatea locutorului se manifestă în alegerea manie- 
rei de a transmite un anumit mesaj, în codul valorificat - de exemplu, cuvinte 
sau elemente iconice; mesaj verbal sau gestual, prin intermediari tip melodie, 
secvenţă de film etc., în jocul explicitului şi al implicitului“ etc.; subiectiv, de 
exemplu, locutorul poate alege să spună Bună dimineaţa! în orice (alt) mo- 
ment al zilei / nopţii, cu mesajul implicit Fii atent / trezește-te! 


Dintr-o perspectivă similară, pe aceeași axă se situează subiectivitatea interlocu- 
torului, concretizată în însăşi atitudinea pe care acesta o manifestă față de me- 
sajul care i-a fost transmis într-o anumită situaţie de comunicare. În general, 
interlocutorul se caracterizează printr-o serie de valenţe specifice care impun, 
implicit, permanente nuanţări, redimensionări ale demersului comunicativ, în 
măsura în care se vizează optimizarea acestuia. Subiectivitatea interlocutorului 
este reperabilă, aşadar, cu precădere în etapa de receptare (prin particularităţile 
de ordin fizic - vizuale, auditive etc., prin capacitatea de a ignora, în anumite 
contexte, factorii perturbatori care pot apărea în anumite situaţii de comunica- 
re), respectiv de decodare a mesajului (în etapa de construcţie a acestuia fiind 
reprezentată numai în măsura în care locutorul o are în vedere, prin tendința de 
adaptare a mesajului la coordonatele subiective ale interlocutorilor). 


De asemenea, interlocutorul alege (şi este, de cele mai multe ori, subiectiv în 
această alegere, preponderent prin prisma orizontului de aşteptare care-l ca- 
racterizează, dar şi din considerente de tip contextual, gen stare de spirit, dis- 

ponibilitate la nivel temporal, relațional etc.) să decodeze sau nu un mesaj re- 
ceptat, să dea un feed-back (pozitiv sau negativ) locutorului (vezi, de exemplu, 
răspunsul la salut, la anumite formule de adresare etc.). Toate acestea conferă, 
de altfel, comunicării calitatea de suprasemn care-şi subsumează toate aceste 
elemente particulare şi relaţiile dintre ele. 


Rezultat al coroborării subiectivităţii locutorului şi a subiectivităţii interlo- 
cutorului, intersubiectivitatea este corelată în primul rând contextului per- 
sonal, respectiv relaţional” al situaţiei de comunicare în general, unde con- 
textul personal este avut în vedere preponderent prin prisma elementelor 
care individualizează locutorul şi interlocutorul, premise ale subiectivităţii 
acestora, iar cel de-al doilea tip de context implică relaţiile dintre locutor şi 
interlocutor, relaţii de ordin interpersonal (familial, amical, colegial etc.), 
ierarhic (superior - subordonat, subordonat - subordonat etc.), contextual 
(cunoscut - necunoscut, gazdă - musafir / invitat etc.) existente, impuse, 
(re)stabilite, nuanţate, redimensionate etc., toate aceste coordonate purtând 
însă amprenta relativităţii. 


(c) Comunicarea-contextualizare 


În calitate de concept (şi termen) supraordonat celor prezentate supra, contex- 
tualizarea se constituie într-o modalitate de interpretare a unui mesaj prin ra- 
portare la valenţele subiectivităţii / intersubiectivităţii / obiectivităţii, respectiv 
la coordonatele diferitor tipuri de context în care actul comunicativ este an- 
corat. Contextualizarea este cea care oferă, în realitatea comunicării, cheia de 
descifrare a mesajului, în principiu în conformitate cu intenția comunicativă a 
locutorului, şi - implicit - premisele analizei pluriperspectiviste a unei situaţii 
de comunicare în general - raportate la diferite tipuri de context, dintre care 
avem în vedere aici: 


e contextul circumstanțial (situațional”) — reperele de tip spaţio-temporal, mo- 
dal, cauzal, „obiectual” etc. care diferenţiază o situaţie de comunicare de alta; 


e contextul (a)locutorial (subiectiv) - componentele subiective care se constituie 
în mărci ale locutorului, respectiv interlocutorului (subiectivitatea locutorului 
şi subiectivitatea interlocutorului); 


e contextul relațional (intersubiectiv) — reflectare a intersubiectivităţii, ansam- 
blu de relaţii stabilite între persoanele implicate în constituirea / derularea 
unui act comunicativ!9; 


+ contextul lingvistic — cotextul: elementele anterioare, respectiv ulterioare unei 
anumite componente a unui mesaj şi contextul idiomatic — caracteristicile sis- 
temului de semne în care se concretizează idiomul ales drept cod al comuni- 
cării verbale; 


e contextul sociocultural — reflectare a tradiţiilor, mentalităților, aspectelor par- 
ticulare care caracterizează fiecare comunitate (a)locutorială — includem aici, 
ca particularizare, şi contextul cutumal, contextul socio-profesional, contextul 
laic versus cel religios etc. 

Particularizând, în cadrul situaţiei de comunicare, contextualizarea!! capătă 
valenţe specifice ca: 


= acțiune de plasare - într-un anumit context — a unui mesaj; 


= modalitate de dezambiguizare, de optimizare a realizării actului comunica- 
tiv; 

= formă / manieră de evidenţiere a relațiilor” existente între componentele 
mesajului şi cele ale situaţiei de comunicare, relaţii explicite / implicite, în mă- 
sură diferită, în principiu, pentru locutor şi interlocutor, tocmai prin prisma 
acceptării comunicării ca rezultantă a (inter)subiectivităţii ce caracterizează 
raportul locutor - interlocutor - mesaj. 


Prin raportare la elementele prezentate supra, poate fi realizată distincția în- 
tre: 


-  contextualizare din perspectiva locutorului - în condiţiile în care locutorul 
inițiază actul comunicativ încadrat într-un anumit registru (vezi şi contextul 
idiomatic, cel relaţional, cotextul și contextul sociocultural); 


-  contextualizare din perspectiva interlocutorului — asocierea mesajului cu 
anumite elemente anterioare / ulterioare, cu nivelul de „aşteptare” etc., de 
unde o posibilă redimensionare a mesajului, în sensul de maximizare sau mi- 
nimizare a perspectivei semantice și pragmatice a acestuia; 


-  contextualizare de tip relațional / intersubiectiv - valorificând, de fapt, anu- 
mite forme de intracontextualizare — redimensionare a coordonatelor contex- 
tuale în cadrul unei anumite situații de comunicare (de exemplu, adresarea 
către unul sau mai mulți interlocutori; folosirea sau nu a unor plurale inclusive 
etc. 


Particularizări / concretizări pentru: 


= contextualizarea supraordonată - reflectată în aşa-numitele ritualuri comu- 
nicative; 


= contextualizarea subordonată - contextualizarea-artificiu: de exemplu, în 
reclame, pentru a mări gradul de persuasiune al mesajului transmis, acesta este 
adaptat unor contexte cutumale: Paște, Crăciun, 1-8 Martie etc. 


(d) Comunicarea-interacţiune 


Comunicarea ca proces înseamnă acțiune, înseamnă manifestare pe multiple 
planuri, înseamnă comportament de emiţător, de receptor, de „observator” 
etc., înseamnă implicare (în grade diferite), deci şi interacţiune, în condiţiile în 
care fiecare participant la actul comunicativ îl / îi influențează pe celălalt / cei- 
lalți (voluntar şi / sau involuntar), influențând în același timp însuși procesul 
ca atare (în etapa de proiecţie, construcţie, în derulare sau retrospectiv). 


Aşadar, „a spune înseamnă a se comporta”! — de unde şi direcţiile de analiză 


şi de acţiune privind comportamentul de emițător, respectiv de receptor de 
mesaje, după cum înseamnă și „a acţiona asupra celuilalt”!, realități identifi- 
cabile, recognoscibile în planul comunicării!?, în general. 

Comunicarea-interacțiune înseamnă, astfel, pe de o parte, o reţea de acțiuni 
dirijate unele către altele, intersectându-se, corelându-se în atingerea unui 
scop comun şi, pe de altă parte, adaptarea ca necesitate în realizarea optimiză- 
rii actului comunicativ (vezi, de exemplu, variantele salutului, ale formulelor 
de adresare în limba română etc.). 


(e) Comunicarea-normă 


Aparent limitativă ca sintagmă, comunicarea-normă trimite către ceea ce ar 
putea presupune actul comunicativ „normat” („normal”), respectiv către ceea 
ce abaterile de la normă pot genera, într-un demers construit voluntar sau 
involuntar astfel. Ce există / se acceptă drept normă în realizarea comunicării, 
când, de ce, cum se alege / se manifestă o abatere în acest sens. În condiţiile 
în care, conform opiniei generale, a comunica înseamnă „a intra în normă”, a 
suprima elementele aleatorii, orice tip de comunicare presupune respectarea 
unor norme, încadrarea în anumite scheme comunicative, construirea altora 
etc. Pe de altă parte, este inerentă necesitatea nuanţării a ceea ce reprezintă „ti- 
pic” într-o anumită situație de comunicare, dar „atipic” în alta, prin raportare 
tocmai la raportul normă - abatere de la normă, atât din punctul de vedere al 
conţinutului mesajului, cât şi din perspectiva formei. 


Raportându-ne la ideea de „ritual comunicativ”, norma ar fi reprezentată de 
încadrarea în tiparele acestuia (în plan lingvistic, extralingvistic, atitudinal, 
comportamental etc.), abaterea de la normă constituind manifestarea atribu- 
tului subiectivităţii locutorului / interlocutorului - de exemplu, alegerea de a 
saluta / de a răspunde la salut / de a se adresa etc. altfel decât ceilalți vorbitori 
ai aceleiaşi comunităţi lingvistice, socio-culturale în contexte similare. 


(f) Comunicarea-proces 


În cadrul comunicării-proces (ca formă de reflectare a relaţiei, a subiectivităţii / 
intersubiectivităţii, a contextualizării, a interacțiunii, a normei / abaterii de la 
normă etc.), prin contextualizarea variabilelor sale, sunt reperabile anumite 
ritualuri comunicative care, pe de o parte, conferă consecvență comunică- 
rii derulate într-o anumită comunitate şi, pe de altă parte, unicizează - atât 
prin conformism, cât şi prin nonconformism (în măsură variabilă, de la caz la 
caz) — fiecare ipostază de locutor / interlocutor implicat într-un act comunica- 
tiv, într-un anumit context. 


2. RITUALURI COMUNICATIVE - CONTEXTUALIZARE 


Ca posibile repere pragmatice (vizând elementele ce caracterizează limbajul 
utilizat pentru a-i „afecta” / influența, în măsură variabilă de la caz la caz - pe 
cei implicaţi într-o anumită situație de comunicare) în analiza comunicării şi 
a contextualizării, ritualurile comunicative iau forme diferite, preponderent în 
funcţie de tipul de context!” căruia i se subordonează şi de intenția comunica- 
tivă a locutorului într-o anumită situație de comunicare. 

Poate fi identificată astfel problema +/- semantismului unui mesaj încadrat 
într-un ritual comunicativ, de unde întrebarea „Cât mai este semantism în 
replicile din anumite ritualuri comunicative?”. Vezi, de exemplu, Ce faci? — 
Bine — invariabil’ aproape, în contexte mai mult sau mai puțin formale, când 
de fapt un răspuns complet ar necesita multe nuanţări, sau Bună ziua! - Bună 
ziua! (salut clasic) versus Ce faci? - Binișor / Se poate şi mai bine; Bună ziua! — 
Bună! / Bună să fie! Bună să-ți fie inima (în substrat — „astfel va fi şi ziua bună”) 
etc. Pe de altă parte, aceste elemente se constituie în chei de decodare a coor- 
donatelor actului comunicativ, în condiţiile în care „comunicăm cu întregul 
nostru trecut şi ar fi inutil să căutăm o cauză unică pentru fiecare replică pe 
care o dăm celorlalți. Cu atât mai mult cu cât există şi o intertextualitate a co- 
municărilor” - Arhip, 2005, 14. 


Subordonându-şi, în accepțiunea demersului nostru, celelalte valenţe (circum- 
stanțiale, personale, idiomatice) ale situaţiei de comunicare, considerăm rele- 
vante / semnificative - pentru perspectiva pragmatică asupra unora dintre ri- 
tualurile comunicative reperabile în limba română - contextul sociorelațional 
(rezultat al coroborării anumitor componente ale contextului sociocultural, 
respectiv ale celui intersubiectiv / relațional) şi contextul cutumal (particu- 
larizare a celui sociocultural), pentru care vom avea în vedere, selectiv (aici), 
concretizări particulare ale unor structuri lingvistice caracteristice anumitor 
ritualuri comunicative. 


2.1. Contextul de tip sociorelațional implică identificarea unor situaţii-tip în 
care sunt actualizate elemente precum: salutul, formulele adresative, formulele 
de începere, susținere, încheiere a unui dialog, mărci ale contextului explicit 
relațional etc. 


a) Salutul: bună dimineaţa / ziua / seara, salut / sal, la revedere, pa / pa-pa etc. 
este nuanțat, căpătând, în cadrul ritualului salutului, valenţele unui semn de- 
codor pentru atitudini, relaţii locutor - interlocutor, coordonate contextuale, 
raport explicit - implicit etc. Vezi, în acest sens, succesiuni precum: 


- Bună ziua! - Bună să-ți fie inima, voinice!, Bună dimineața, soare! etc. — per- 
cepute ca posibile „ieşiri” din ritual prin prisma unor raporturi inter-, respectiv 
intracontextuale, prin trimiteri la basmele populare româneşti, la creaţii clasice 
culte etc., în condiţiile în care, de altfel, „orice comunicare se realizează prin- 
tr-o serie întreagă de relaţionări între memoriile, vocabularele, imaginaţiile şi 
percepțiile aflate în joc” (Peretti-Legrand-Boniface, 2001, 8), mesajele conținând 
„indicaţii despre societatea în sânul căreia sunt produse” (Bonville, 2000, 19); 


- Sărut mâna! — Salut!, Bună!, Bună ziua! — intrarea în ritual, în cod, ar presu- 
pune un răspuns de tipul Bună ziua!, în timp ce primele două structuri Salut], 
Bună! trimit către o conservare de către interlocutor (locutor 2) a manierei 
proprii de a răspunde la salutul unei persoane (în condiţiile unui raport ami- 
cal / familiar locutor — interlocutor); 


- Sal - sal — intrare în cod, chiar dacă interlocutorului nu îi sunt proprii 
abrevierile în comunicarea online (ca şi în cazul lui k, formă simplificată a lui 

ok — cu nuanțţări de ordin semantic, în condiţiile în care ok este interpretat ca 
fiind „mai puternic” decât k); 

- Să trăiţi! - Să trăiţi! (într-un mediu profesional militar), Sărut mâna! - 
Doamne-ajută! (într-un mediu profesional religios / teologic) etc. - aşadar, ca 
mărci ale unor contexte de tip socioprofesional. 


b) Formulele de adresare (domnule, mamă, bica / bunico etc.) îndeplinesc, 
în derularea actului comunicativ, funcţii specifice. Din perspectiva nivelului 
pragmatic al comunicării, termenii de adresare au, în opinia lui D. B. Parkin- 
son, trei funcţii pragmatice esenţiale: în raport cu actul de limbaj pe care îl 
însoțesc (folosiri impuse, uzuale sau facultative - în cazul salutului, mulțumi- 
rilor etc.); în raport cu aşa-numita „mecanică a conversaţiei” (rol important, 
cu precădere în cazul schimbării rolurilor); în raport cu nivelul „relaţional” 
al interacțiunilor (rol fundamental în negocierea identităţilor şi a relaţiei in- 
terpersonale; aceşti termeni pot exprima diferenţa, distanța sau intimitatea, 
tandrețea sau injuria, flatarea, tachinarea, sarcasmul etc.) - de unde posibila 
funcţie de manipulare, respectiv ludică a acestor expresii - Parkinson, apud 
Kerbrat-Orecchioni, 1992, 24-25. 


Dintr-un alt punct de vedere, într-o analiză semantico-pragmatică a acestor 
termeni, se disting funcţii precum cea de interpelare și identificare / desem- 
nare a interlocutorului, de marcare a rolului comunicativ al acestuia (funcția 
conativă) şi a relaţiei interpersonale locutor - interlocutor (în adresarea inver- 
să, şi de indicare a locutorului, a condiţiei acestuia şi a atitudinii față de inter- 
locutor), funcţia de marcă dialogală (funcţia de iniţiere a unui dialog, funcția 
fatică, funcţia de încheiere a unui mesaj şi de transferare a rolului de emițător 
interlocutorului), de instaurare a unui anumit tip de relație/a unui anumit re- 
gistru comunicativ într-o anumită situaţie de comunicare (funcţia socială) etc. 
(vezi Charaudeau-Maingueneau, 2002, 31; lonescu-Ruxăndoiu, 1999, 89 etc.). 


Factorii determinanţi”” care influenţează alegerea anumitor termeni de adre- 
sare (în detrimentul altora) într-o anumită situaţie de comunicare sunt de or- 


din: 


(a) individual - trăsături specifice, distinctive (sex, vârstă, statut social, tip de 
educaţie, mentalitate etc.) ale interlocutorilor; 


(b) relațional - elemente ce caracterizează relaţia existentă (prealabilă momen- 
tului în care se realizează comunicarea) între locutor şi interlocutor: gradul 
de cunoaştere, o anumită legătură de tip familial, profesional, amical, de grup 
etc.; 


(c) contextual comunicativ - relaţia care se stabileşte sau care se dorește a fi sta- 
bilită între participanţii la actul comunicativ pe parcursul derulării acestuia; 


(d) contextual situațional, corelativ - prin raportare la caracterul formal / in- 
formal al situaţiei de comunicare, la eventualii martori / co-participanţi la ac- 
tul comunicativ respectiv etc. 

Ca elemente deictice şi relaţionale, termenii de adresare se caracterizează prin 
valenţe specifice, dispuse prin raportare la diferite tipuri de relații (nuanţate, 
cu precădere, la nivel terminologic): 


(a) relaţia „orizontală? - axa distanţei, proximităţii, a distanţei / solidarității, 
axa intimitate vs. distanţă etc.; 


(b) relaţia „verticală” — axa dominării sau a sistemului „locurilor”, a ierarhiei, a 
statutului/puterii, axa egalitate vs. inegalitate ierarhică etc. (Brown, apud Ker- 
brat-Orecchioni, 1992: 17; Gramatica, 2005, 653); 


(c) relația de conflict vs. cea de consens (Kerbrat-Orecchioni, 1992, 35-36) - 
plasată pe o axă care le guvernează, în actul comunicativ, pe celelalte două, 
care pot fi prezentate, în plan orizontal sau vertical, în termeni de conflict 
sau consens (valențe manifestate, de exemplu, în valorificarea - pentru primul 
caz — a unor forme distincte de tipul tu, dumneata, dumneavoastră ca termeni 
de adresare, respectiv în folosirea reciprocă - pentru a doua situaţie — a acele- 
iaşi forme: tu sau dumneata sau dumneavoastră), 


cu precizarea că realitatea comunicativă impune, frecvent, relativizări (deter- 
minate de factorii prezentaţi anterior) ale acestor componente, de unde și di- 
ferenţierea, în cadrul microsistemului termenilor de adresare dintr-o limbă, a 
mai multor subclase. Acestea (diferenţiate, în lucrările de specialitate, ca pro- 
nume ~, nume ~, respectiv „interjecţii de adresare”) se raportează la diferitele 
valenţe pragmatice ale comunicării şi contextualizării, reflectând situaţii parti- 
culare de valorificare a unor: 


- pronume personale propriu-zise şi de politeţe - ca mărci ale contextului re- 
laţional / interpersonal: tu, dumneata, mata, dumneavoastră, Excelența Voastră 
etc. — ritual comunicativ definit aici prin idiomul asociat (compară cu engleza, 
unde este folosită o singură formă pronominală - you); 

-  apelative de tipul doamnă, domnişoară, domnule, băiete, băieţele, copile, a 
numelui în locul prenumelui (actualizat în mod obişnuit în anumite contexte 
comunicative) — ca formă de atenţionare; 


- nume marcând cadrul etnic / regional căruia îi aparține interlocutorul 
- ca mărci ale consecvenţei cu diferite componente ale mesajului, cu atitudi- 
nea specifică etc.: măi oltene, române etc., respectiv ca forme de evidenţiere / 
punctare a unor comportamente asociate anumitor culturi / etnii etc.: neam- 
tule; 

- apelative cu funcție peiorativă, ironică, afectivă etc.: hoțule, deșteptule, urâ- 
tule etc.; 

- structuri adresative de tipul stimate domnule, stimate domnule Toby Hime 
etc. - ca mărci ale stilului epistolar oficial versus dear Toby (în acelaşi stil, dar 
în cadrul altor norme de comunicare epistolară) etc., 


toate trimițând către anumite „roluri”?! identificabile / reperabile într-o situa- 
ţie de comunicare dată sau creată; 

c) Formulele de începere, susținere, încheiere a unui dialog: alo, sigur / în- 
teleg / de acord /... etc. se înscriu în ritualuri comunicative faţă de care apar rar 
abateri (eventual, preluări de formule din alte limbi: hello, ok, d'accord etc.). 


d) Mărcile unor contexte de tip explicit relațional: drum bun - mulțumesc, 
baftă! - să fie!, mulțumesc - cu plăcere / pentru puțin / pentru nimic / cu drag; 
sărut mâna (pentru mulțumesc) — cu plăcere / să creşti mare / pentru puţin; ce 
faci? - bine / multumesc etc. ancorează locutorul şi interlocutorul într-un cu- 
mul de reguli tradiționale, care nu sunt puse sub semnul întrebării, doar există, 
se manifestă, intrigă atunci când nu sunt respectate (voluntar sau involuntar), 
sunt datum-uri” (astfel încât nici construcția pleonastică, la rigoare, să crești 
mare nu mai este percepută ca atare). 


2.2. Contextul de tip cutumal poate fi reperat prin prisma a două coordonate, 
ca premise ale diferenţierii unor structuri lingvistice-tip: 


a) contextul cutumal laic: La mulți ani! - mulțumesc / la fel, Noroc! - Noroc! / 
Mulţi ani! (la ciocnitul paharelor), strănut urmat de Sănătate!, Noroc!, Chef; 
Sărut-mâna pentru masă! — să-ţi fie de bine / să crești mare / să trăieşti / să fii 
sănătos etc.; 


b) contextul cutumal religios: Hristos a înviat! - Adevărat a înviat!, Hristos 
s-a-nălțat! — Adevărat s-a-nălțat! etc., 


cu precizarea că în aceste cazuri (cu precădere, în cel de-al doilea) „ieşirea” din 
ritual este aproape nulă în cele mai multe dintre situaţiile de comunicare. 


Concluzii contextualizante. Ritualul rămâne, astfel, şi în planul comunică- 
rii, preponderent atributul cutumei, contextul oferind, pentru ambele ipostaze 
ilustrate supra, cheia de decodare, respectiv de ancorare într-un act comuni- 
cativ. 


Triada comunicare - contextualizare - ritual comunicativ se constituie, din 
această perspectivă, într-o posibilă premisă de interpretare (în diacronie şi în 
sincronie) a unora dintre componentele realităţii comunicative actuale, ca re- 
pere ale reconstituirii unor scheme de comunicare - semne pentru contexte, 
culturi, cutume, raportări unice / unicizante la general. 


NOTE 
1 Morris, 1946, 217-218. 


2 „Dispunerea spaţială a celor şase parametri semiotici: «S» (semnificant, respectiv cuvân- 
tul, sintagma nominală şi fraza ca niveluri de suprafață ale sensului), «E» (emitent, respec- 
tiv autoexpresia, ca univers al locutorului), «I» (intensiune, respectiv sensul «literar» şi 
sensul «istoric», comprehensiunea şi, tot astfel, enunţul ca nivel de adâncime al sensului), 
«D» (denotaţie, respectiv referința sau extensiunea), «C» (conotaţie, respectiv ilocuțiune, 
performanţa, sensul «mistic», sensul «alegoric», sensul figurat, sensul «metaforic», sensul 
«parabolic» etc.), «R» (receptor, respectiv perlocuţia, ca univers al interlocutorului), cu 

eventuala etalare a 2* combinaţii ce descriu tot atâtea forme «verticale» sau moduri ale 
exprimării interumane” (loan, 1999, 76-77). 


* Metaforic, „a comunica înseamnă a intra în orchestră” - Bateson, apud Bougnoux, 1998, 
20. 


+ Precizăm că subiectivitatea este înţeleasă - în context comunicativ - ca atribut al su- 
biectului locutor, respectiv interlocutor, atribut impregnat în mesajul codificat / transmis, 
respectiv receptat / decodificat într-o anumită situație de comunicare. 


> Vezi şi Hobjilă, 2003, 9-12; subiectivitate, intersubiectivitate / subiectivitate asociată — 
Sfez, 2002, 67. 


€ Actele de vorbire pot fi literale (locutorul spune ceea ce gândeşte: „mă dor picioarele”) 
sau nonliterale (mesajul nu arată explicit ceea ce gândeşte locutorul „exact când aveam 
nevoie de asta, şi mai mult de mers pe jos”) - Owens, 1988, 19; pentru implicit şi explicit 
în interpretarea enunţurilor, vezi şi Moeschler-Auchlin, 2000, 179-180. 


7 Coșeriu, 1962, 282-323, Slama-Cazacu, 1999, 121-122, O'Sullivan, 2001, 89. 


8 Precizăm că tipologia prezentată este asociată problematicii avute în vedere în lu- 
crarea de faţă, literatura de specialitate oferind şi alte perspective asupra aceluiași su- 
biect; vezi, de exemplu, contextul idiomatic, verbal şi extraverbal - fizic, empiric, natu- 
ral, practic / ocazional, istoric, cultural (Coşeriu, 1962, 282-323); „situativer Kontext”, 
„Wissenskontext”, „sprachlichkommunikativer Kontext” şi „andere kommunikative 
Kontexte  (parasprachlichkommunikativer Kontext / nichtsprachlichkommunikativer 
Kontext)” (Koch-Oesterreicher, 1990, 11); contextul explicit şi cel implicit - Slama-Ca- 
zacu, 1999, 121-122; contextul asociat planului extralingvistic (aşa-numitul context situ- 
aţional) şi contextul asociat planului lingvistic (cotext) - Gramatica II, 2005, 781 etc. 


°” O altă perspectivă vizează distincția dintre cotext şi contextul nonlingvistic şi experien- 
ţial (contextul situaţional şi contextul cultural, respectiv interpersonal, subsumate unui 
aşa-numit „background knowledge context”) - Frențiu, 2004, 22. 


1 Reflectări ale contextului relaţional concretizat în elemente ca: kinships, friendships, 
work, social contracts, acquaintanceships apar şi în Fisher, 1987, 60-64. 


1 Prezentată, în general, în literatura de specialitate, ca obiect al teoriei pragmatice a per- 
formanței, în condiţiile în care „contextualizarea” este asociată sociolingvisticii, „inter- 
pretarea în context” - pragmaticii, iar „achiziția? - psiholingvisticii - Moeschler-Reboul, 
1999, 29. 


2 Vezi şi Bougnoux, 1998, 18: „a descifra un mesaj sau a înțelege un comportament presu- 
pune cunoașterea cadrului, adică a tipului de relaţii în care acesta se înscrie” [trad. ns.]. 


13 Lohisse, 2001, 62. 


"1 Lohisse, 2001, 63. Aceeaşi direcție a analizei și interpretării procesului comunicativ este 
reflectată şi în opinia lui Daniel Bougnoux (1998, 9), care subliniază faptul că, în general, 
comunicarea „pare să implice o acţiune asupra spiritului persoanelor: acțiunea comuni- 
caţională nu pune în relaţie subiectul şi obiectul (cuplu tehnic), ci subiectul cu subiectul 
(cuplu pragmatic). Omul acționează asupra (reprezentărilor) omului prin intermediul 
semnelor” |trad. ns.]. 


15 Vezi, în acest sens, şi perspectiva asupra ecolingvisticii, vizând „cunoașterea interacţi- 
unii dintre limbă şi lume, dintre vorbitori şi grupuri de vorbitori, în condiţiile asumării 
unei diversităţi de relaţii corespunzătoare diversităţii sferei fenomenologice” - Dumistră- 
cel, 2001, 42. 

16 Mattelart, 1996, 9. 

1 Vezi, în acest sens, limbajul în context social - cuvinte tabu, mărci ale politeţii, ale apă- 
rării etc. - Salzmann, 1998, 193-196, precum şi diferite genuri (actele de vorbire realizate 
în anumite situații de comunicare, caracterizate prin elemente particulare: stil, formă - de 
exemplu, în ocazii ritualice sau religioase), chei (ton, manieră, spiritul în care se realizează 

actul comunicativ: serios sau nu, ironic, îngăduitor etc.), reguli ale interacțiunii (cu accep- 
tarea sau nu a întreruperilor), norme ale interpretării etc. - Salzmann, 1998, 223-224. 


' Tatiana Slama-Cazacu, (2005, 17) a semnalat, prin raportare la stratagemele comunicaţi- 
onale ale Puterii, tendința de „instalare de automatisme, inoculare de clișee, de stereotipie 
în exprimare, deci uniformizare a gândirii” - nu acest aspect este avut în vedere aici, deşi 
se constituie într-o dezvoltare deforma(n)tă, manipulatoare, a principiilor așa-numitelor 
ritualuri comunicative. 


19 Aceşti factori capătă o importanţă diferită în funcţie de tipul de societate / cultură în care 
este valorificat un anumit idiom; de exemplu, în SUA, factorul dominant este gradul de 
cunoaştere, în Italia - vârsta, clasa socială şi originea, sexul, apartenenţa politico-ideologi- 
că; în Coreea - rangul social, vârsta; în China - pentru unii, vârsta, pentru alții - gradul de 
înrudire, statutul social etc. - Kerbrat-Orecchioni, 1992, 37. 


% Vezi Kerbrat-Orecchioni, 1992, 18; D. Andre-Larochebouvy, apud Kerbrat-Orecchioni, 
1992, 22-23; lonescu-Ruxăndoiu, 1999, 90; Charaudeau / Maingueneau, 2002: 30-31, Gra- 
matica, 2005, 642, 653-654, 842-846 etc. 


2 De altfel, comunicarea interpersonală, în general, implică asumarea unor roluri sociale 
(LeFleur-Kearney-Plax, 1997, 114-115). 


” Este ceea ce se subsumează, prin excelenţă, așa-numitei „memorii semantice” (cuvinte 
şi definiţii simbol - „semantic memory is a mental thesaurus, organized knowledge a per- 
son possesses about word and other verbal symbols, their meaning and referents, about 
relations among them, and about rules, formulas, and algorithms for the manipulation of 
these symbols, concepts, and relations” - Tulving, apud Owens, 1988, 17) versus „memoria 
episodică” (cu trimitere la experienţe personale, autobiografice). 

Anatol O GENERAȚIE 
RURAC CARE PLANEAZĂ LIBER 


În comparaţie cu anii debutului meu, când până şi or- 
ganizarea activităților artistice, inclusiv a expozițiilor de 
lucrări plastice, aveau loc doar la date prestabilite şi de 
„importanță civică majoră, prezentul le oferă tinerilor 
creatori posibilitatea unor largi deschideri spirituale. 
Astfel, frecventele reuniuni de creaţie ale tinerilor ar- 
tişti plastici de la noi nu se lasă prea mult în așteptarea 
rezultatelor. În cadrul unei expoziţii de pictură, grafică 
şi artă decorativă, inițiate în primăvara anului curent la 
Casa Limbii Române, am avut ocazia de a cunoaște lu- 
crări remarcabile, ce lansează noi personalităţi artistice 
mărturisind, cu certitudine, apariţia unei generaţii care 
planează liber în sfera înaltelor aspirații estetice. Autoa- 
rele prezente cu cele mai bune lucrări la eveniment au 
fost: Maria Domnița Vieru, Galina Vieru, Natalia Procop, 
Olga Tricolici şi Elena Stadnicenco. 


Prin lucrările lor, aceste tinere experimentează o diver- 
sitate mare de tehnici și tematici, exprimând o direcție 
estetică ce se caracterizează mai ales prin interesul față 
de posibilitățile materialului; ele încearcă să armonize- 
ze, în forme structurale, materiale, care în afara operei 
sunt lipsite de valoare artistică sau având chiar utilitate 
practică. 


Un alt aspect reprezentativ pentru creaţia lor este cro- 
maticul şi acromaticul, care, bine dozate, induc o gamă 
largă de stări. 


Maria Domnița Vieru, deja membră a Uniunii Artiștilor 
Plastici din Republica Moldova, lector şi doctorandă, se 
prezintă cu picturi aflate într-o fază destul de matură în 
sensul în care expresiile calme ale lucrărilor ei conţin vi- 
ziuni puternice. Se remarcă prin ilustrațiile în acuarelă, 
dar mai bine realizate sunt foile litografice, ofort, tehnici 
tradiționale pe care le-a însuşit şi le exploatează cu multă 
siguranţă. 

Fire cu o sensibilitate deosebită, Galina Vieru expune lucrări realizate în for- 
mule diferite. Unele sunt executate în tehnici tradiționale, ținând de pictura în 
ulei, altele alcătuiesc armonii abstracte din combinaţii de materiale netradiţio- 
nale, autoarea mânuind cu o dibăcie exemplară și domeniul tapiseriei. Lucrarea 
„Relieful sufletului meu”, realizată în tehnică mixtă, se evidenţiază prin forța 
de a surprinde şi exterioriza gânduri, sentimente, emoţii, făcând dovada unui 
neobişnuit simţ al întregului. Componentele formă, factură, culoare denotă 
simplitate şi împlinire. 


Spiritul artistic pe care încearcă să şi-l dezvăluie Olga Tricolici vibrează între 
principiile unui mesaj bazat pe tradiții populare, îmbinând în mod fericit tapi- 
seria cu ceramica, dar manifestând şi tendința depăşirii unei faze artizanale, de 
exemplu, în lucrarea „Iradiţii”, dar şi în alta, mult mai elaborată, „Dintre sute 
de catarge”, reprezentând abstracții coerente care îți alimentează imaginaţia şi 
sufletul. 


Formulele artistice surprinzătoare pe care şi le-a definit Natalia Procop traver- 
sează etape de perfecţionare prin interesantele lucrări pe care le semnează. Itine- 
rarul estetic astfel configurat este, am spune, nou în arta plastică din Basarabia. 


Elena Stadnicenco se dovedeşte pasionată de dificila tehnică a baticului în care 
foloseşte un cromatism activ: culori complementare cu accente de contrast, 
dar, neaşteptat pentru această tehnică, autoarea explorează subiecte din arealul 
realist-figurativ. Şi mai mult uimeşte în foile grafice, unde acromaticul se con- 
stituie în domenii abstracte, cuprinzând spaţiul cu vibraţiile ritmice ale nega- 
tivului şi pozitivului. Formele inovatoare ale lucrărilor Elenei Stadnicenco ne 
supun ochiul unor experiențe cromatice frapante. 


Vernisajul de la Casa Limbii Române poate fi considerat un început de bun au- 
gur. Evident că drumul ascensiunii artistice este lung și întortocheat. Important 
e ca tinerele artiste să conştientizeze că numai prin muncă asiduă şi acumulare 
de experienţă ai şansa sigură de a învinge toate dificultățile procesului de crea- 
ție şi de a elabora - cu timpul — o operă cu reale calități. 


Îmi place să cred că participantele la vernisaj sunt din generaţia ce planează 
liber. N-au fost molipsite de dogme, sunt receptive la tot ce e nou şi relevant 
pentru un autentic om de creaţie, cu o bună ţinută intelectuală pentru vârsta 
lor, fapt ce ne determină să fim încrezători în viitorul lor. Remarcând mesajul 
dezinvolt al lucrărilor, încurajând dorinţa tinerelor de a depăși forme şi metode 
obişnuite de travaliu artistic, rămânem în aşteptarea unor noi şi revelatoare în- 
tâlniri dintre Spirit şi Materie, întâlniri care, sperăm, să se producă spectaculos 
şi cât mai curând. 

Galina VIERU 

Natalia PROCOP 

Materie şi Spirit. Maria Domnița VIERU 
Intersecţii de limbaj Olga TRICOLICI 


Elena STADNICENCO 


Galina Vieru. Iarna pe strada Kogălniceanu. Tehnică mixtă 


La 11 martie 2008, la Casa Limbii Române „Nichita Stănescu” din Chişinău, a 
avut loc inaugurarea unei expoziții de pictură, grafică şi artă decorativă cu gene- 
ricul: „Materie şi Spirit. Intersecţii de limbaj". Ilustrăm acest număr de revistă cu 
lucrări ale participantelor la vernisaj. 


Galina Vieru. Sonata lunii. Ulei / pânză 

Elena Stadnicenco. The Est. Batic 


Natalia Procop. 
Ancora vremii. 
Tehnică mixtă 


V 

Galina Vieru. Clipa din urmă... Ulei / pânză 


VIII 


Natalia Procop. Coline. Tapiserie 

Galina Vieru. Giuvaergie. Melhior, sidef 

Galina Vieru. Laleaua albastră. Ulei / pânză 

Maria Domnița Vieru. Meșterul Manole I. Aquafort 


XII Limba 


Galina Vieru. Pasărea Phoenix. Hârtie / acuarelă 

Maria Domnița Vieru. Meşterul Manole II, Aquafort 


XIV 


Olga 'Tricolici. Tradiţie. Tehnică mixtă 


DIALOGUL ARTELOR XV 


Galina Vieru. Roşu, galben şi albastru. Ulei / pânză 


XVI 


anza 


A 


Galina Vieru. Noaptea floriilor. Ulei / p 

Nicolae EXPOZIȚIE DE ICOANE 


DABIJA 


Icoane pictate peste alte icoane 
mai vechi: 
rugile tale abia mai ajung 
la sfinţii dintâi 
cu vopsea peste ochi, 
cu vopsea în urechi, 
şchiopătând de vopselele de pe călcâi. 


Ochii lor închişi 
pe dinăuntru deschişi 
văd — ce nu zăresc sfinţii 
din față — 
lacrima, 
cea de care obrajii ţi-s 
scriși, 


Colegul şi prietenul nostru Nicolae Dabija a împlinit recent vâr- 
sta de 60 de ani. Cu acest prilej revista „Limba Română” şi Casa 
Limbii Române „Nichita Stănescu” îi adresează cele mai calde fe- 
licitări, urări de multă sănătate, curaj şi rezistenţă în a-şi urma cu 
demnitatea dintotdeauna destinul hărăzit de Dumnezeu. Suntem 
cu tine, dragă Nicolae, la bine şi la rău, pentru că exprimi, prin tot 
ce faci, aspiraţiile şi visele generaţiei de basarabeni care își asumă 
în totalitate sinuosul şi dificilul făgaş al renașterii naţionale. 


Te îmbrăţişăm. La mulţi ani, frate Nicolae! 

în care nu se știe 
cât este foc 
şi cât este gheaţă. 


PARACLISER ÎN MUNŢI 


Sunt paracliser într-o biserică veche 
zidită de-un sulger 
care aprind lumânările 
de la fulger, 
mă agăţ, ades, de nori 
ca să trec peste hău 
şi strig: lată-mă, Doamne!, 
Uită-te, Doamne! — 
acesta sunt eu! 


Când pârâie cerul de trăsnete grele 
îngenunchez pe pragul 
chinoviei mele 
şi mă rog (eu, o biată furnică): 
lată-mă, Doamne!, 
Iartă-mă, Doamne, 
că nu mi-i frică. 


În biserica mea zidită pe-o buză 
de hău 
nu mă rog decât eu, 
aprind câte-o mie de lumânări 
la icoana lui Christ 
şi zic: lată-mă, Doamne!, 
Vezi-mă, Doamne!, 
cât sunt de trist. 


Mă simt aici în biserica zidită 
de sulger 
ca un arbore-n care 
locuiește un fulger; 
şi-ntre stânci — 
din câlţi de ceaţă - fac punți 
când ning singurătăți de sus, 
peste munți. 


Visez, în sihăstria mea, 
de multe ori 
cum păcatele mele mă trag către nori, 
iar eu strig, prin viscol şi ger: 
Iartă-mă, Doamne! 
Iată-mă, Doamne! — 
eu sunt ninsoarea 
ce cade în cer... 


MOARTEA ÎN SCENĂ 


Actorii în scenă se prefăceau că mor 
(Era o înscenare după un mit, 

cu zei, măscărici, decor), 

când unul dintre actori chiar a şi murit. 


Atunci când au ieşit din scenă, pe-o poartă; 
(ori s-au retras din mit, 

cum avea să scrie un critic de artă) 

unul dintr-înşii n-a mai ieşit. 


„Ce e cu el? E beat? Sau - tâmpit?” 
(regizorul — nu zadarnic e artist emerit — 
ştie mai bine când şi cine să moară!) 
„Scoateți-l dracului din scenă afară!” 


Spectatorii au râs zgomotos 

(cum alți actori îl trăgeau de picioare, 
culegând câte-o floare căzută pe jos): 
domnilor, ăştia habar nu au cum se moare! 


Era ca un înger bătrân, cu o față frumoasă — 
(a jucat numai în roluri secundare 

sau figurant — în scene de masă) — 

prima dată interpretase un om care moare. 


Spectatorii n-auziseră de dânsul, prea poate, 
(răsplătind cu aplauze înflăcărate 

moartea actorului, fără s-o ştie) 
actori ca aceştia sunt, desigur, o mie... 


Mai apoi tot oraşul de incident a vorbit 

(că: „Pe scena Teatrului Cutare 

un actor s-a ţinut de cuvânt, și-a murit!”) 
Şi-a fost un scandal, ehe!, din cel foarte mare. 


Regizorul-prim, desigur, a protestat 

(„La noi e teatru adevărat, 

la noi pe scenă, domnii mei, nu se moare!”) 
la conferințele de presă ulterioare. 


Deşi fusese o banală-ntâmplare cu un actor 
(Era o înscenare ordinară, după un mit, 

cu zei, măscărici, decor), 

când unul dintre actori chiar a şi murit. 


În timp ce marii actori se prefăceau doar că mor. 


PREMONIŢII 


E toamnă. Ning frunzele, 
rânduri. 
Şi cad toţi copacii pe gânduri. 


Ceaţă amestecată cu ramuri — 
ca o perdea stă 
la geamuri. 


În cărţile 
ce le citeşti, 
pe sărite, 
cuvintele şed 
zgribulite. 


Degrabă va ninge, 
degrabă! 


Şi cărți 
încăpea-vor 
într-o silabă! 


Pe dealul 
ce-n nouri se curmă — 
păstorul 
păscut e 
de turmă. 


E toamnă. Ning frunzele, 
rânduri. 
Şi inima cade pe gânduri. 


ORA DE METAFIZICĂ 


Dumnezeu se întreabă, 
câteodată, 
de acolo, din norii lui: 
„Dar oare omul 
există?” 
Priveşte 
către planeta înconjurată 
de smog, de fumul unor războaie 
fraterne, de ceața unor diversiuni 
contra vieţii, 
înfăşată ca-ntr-un bandaj, lăptos, prin care nici 
ochiul divin 
nu mai poate pătrunde. 
Dar asta - numai pentru-o clipă, 
căutându-şi după aceea 
de treburile lui. 


PSALM 


Sunt, Doamne, atât de trist şi singur: 
precum un rug în care ninge, 
ce ba învie, ba se stinge... 

Sunt, Doamne, atât de trist şi singur... 


Precum de rouă - nişte crânguri, 
mi-s zilele de lacrimi pline. 


Se vede, Doamne, de la Tine 
cât sunt de trist, 
cât sunt de singur?! 


De orice rază ce m-atinge 
mă simt rănit până la sânge... 


Sunt, Doamne, atât de trist şi singur: 
precum un rug în care ninge. 


UMBRA 


Nu sunt singur 
cât umbra e cu mine. 


TĂCERI ASURZITOARE 


Tăcerile sunt pline de cuvinte: 

ele au colti, 

sunt colorate, 

şi prezic; 

dânsele pot preamultul a-l cuprinde 
cum vorbele, ades, nu spun nimic. 


Tăcerile sunt pline de cuvinte, 

cu fulgerări și prăvăliri de stâncă. 
Au mai rămas pe lume lucruri sfinte 
Neprofanate de cuvinte încă. 


Tăcerile sunt pline de cuvinte... 
Învață să le-asculți. Şi să le-auzi. 

Să poţi vorbi cu morţii din morminte, 
cu cariul ce lucrează în aguzi... 


Tăcerile sunt pline de cuvinte. 
Iară în urma ultimei Plecări 
numai tăcerea te va ține minte... 
Şi poate-o carte, plină de tăceri. 


IUBIREA MEA... 


„e un vis mai mult ca realitatea, 

ca un turn — mai mult decât cetatea, 

ca un ecou — mai mult decât tumultul, 
ca multul cel mai mult decât mai-multul. 


INVERS 


Plouă invers, dinspre pământ spre cer. 
Curg arborii spre nouri, înfrăgezind departe. 
Ce-aş mai putea, o, Doamne, de-acuma să-ți 
mai cer, 
când mi-ai trimis iubirea aceasta 
ca pe-o moarte?! 


Şi uruitul ierbii răzbate în odăi, 
tot mai matern, 
mai blând, 
mai auster; 
cu gura mea când caut, setos, buzele ei: 
ca un spion fiola cusută la rever. 


MAMA CRISTINA 


Nucul stă tot mai bătrân lângă poartă, 
răsfirând, printre ramuri uscate, lumina; 

cade pe casă frunza lui moartă 
căutând-o, în zboru-i, pe mama Cristina. 


A plecat pe cărările tot mai uituce; 
lacrimile mele sunt tot mai puţine; 
trupul ei e-n cimitir sub o cruce, 
sufletul ei e aici lângă mine. 


Vântul îngrămădeşte frunza-n ogradă 
şi mama Cristina nu-i să le-adune, 

şi nici să măture praful, ca o zăpadă 
pe pragul casei ce, trist, se depune. 


Cerul stă peste sat ca un dig — 

pe el se cațără-n seară verbina; 

în ograda noastră e frig, tot mai frig 

de când s-a dus de-acasă mama Cristina. 


Pustie e înserarea... Şi numai pe zare — 
acolo unde se amărăşte lumina - 

plopul se-ndoaie ca o lumânare, pe care 
toamna o aprinde pentru mama Cristina. 


VÂRSTA DE TRECERE 


Am, Doamne, treizeci şi trei de ani 
şi-s numai bun de răstignit, 

şi-s numai bun de pus pe crucea 
poemului desăvârşit; 


poemului care-ar putea 

cu-o clipă iarna s-o amâne. 
Sunt pedepsit azi pentru-o gafă 
pe care o voi face mâine. 


Revolta sângelui din mine 
se domoleşte în părinți. 


Dar unde-i Iuda să mă vândă 
pentru cei treizeci de arginți?! 


Se-ntinde-amurgul peste ziduri 
precum un muşchi trandafiriu; 

când moartea-mi face blând cu ochiul, 
eu mai învăţ să fiu, să fiu... 


TESTAMENT 


Copiii mei, îşi toarce steaua firul — 
cu poezia nu aduni avere: 

vă las ca moștenire trandafirul, 
lumina lui de pace şi durere. 


Şi spinii, ce văzduhurile ară: 
să sângeraţi de ei, 

în veşnicii, 
mireasma, care-n orice primăvară — 
deşteaptă şerpii 

îngropaţi de vii... 


Mireasma să i-o smulgi e foarte greu, 
nici nu i-o poţi căra cu coviltirul, 

sau în bucăţi s-o-mparţi c-un ferestrău: 
vă las ca moştenire trandafirul. 


Iar dacă-l veţi iubi 

cu-adevărat — 
în veci n-o să vi-l poată răpi nime: 
chiar de-i va smulge tufa vreun gealat, 
un fir de rădăcină tot rămâne! 


Mireasma lui scrie pe vânt poeme. 


„„„Dar când se încâlceşte-n rami zefirul — 


tufele scunde ard ca nişte steme! 


Vă las ca moştenire trandafirul. 

LAPSUS 


N-am uitat să scriu câteva cărți de poeme, 
n-am uitat să iubesc o femeie şi câteva poene 
în viaţa asta scurtă, cât un scăpărat de chibrit... 


„„Am uitat doar să fiu fericit. 


Dabija Nicolae, n. 15 iulie 1948, Codreni, judeţul Chişinău, Basarabia, scriitor şi om po- 
litic. 


Absolvent al Universităţii de Stat din Chişinău, Facultatea de Filologie. 


Din 1986, redactor-şef al săptămânalului „Literatura şi Arta”, organ al Uniunii Scriitorilor 
din Moldova. 


Sub conducerea lui N. Dabija „Literatura şi Arta” devine o revistă naţională militând pen- 
tru repunerea în drepturi a limbii române, a alfabetului latin, a tricolorului, ajungând să 
fie editată, în 1990, cu un tiraj de 260 000 de exemplare. 


Fost deputat în parlamentul sovietic (1989-1991) şi în Parlamentul Republicii Moldova 
(1990-1994, 1998-2001). 


Preşedinte al Forului Democrat al Românilor din Moldova şi al Asociaţiei Oamenilor de 
Ştiinţă, Cultură şi Artă din Republica Moldova. Laureat al Premiului Naţional al Republi- 
cii Moldova (1988); al Premiului „Mihai Eminescu” al Academiei Române (1995); al Ma- 
relui Premiu „Nichita Stănescu” (1992); al Marelui Premiu „Sfântul Gheorghe” din cadrul 
Festivalului Internaţional de Poezie de la Uzdin (Serbia); Cavaler al Ordinului Republicii 
(1996), cea mai înaltă distincţie a Republicii Moldova; Cavaler al Ordinului „Steaua Ro- 
mâniei”, cu grad de Comandor (2000), cea mai înaltă distincţie a României. În 2003 este 
ales membru de onoare al Academiei Române. 


A debutat cu volumul de versuri Ochiul al treilea în 1975. Alte culegeri de poeme: Apă 
neîncepută (1980), Zugravul anonim (1985), Aripă sub cămaşă (1989), Dreptul la eroare 
(1998, în prestigioasa serie “Biblioteca pentru toţi”), Tăceri asurzitoare (2000), Doruri in- 
terzise (2004), Fulger înrourat (2005), Maraton printre gloanțe (2008) ș.a., volume în care 
poetul uneşte linia confesivă cu lirica de tribun. 


Eseistica - Pe urmele lui Orfeu (1983, 1990), Moldova de peste Nistru - vechi pământ stră- 
moșesc (1991), Libertatea are chipul lui Dumnezeu (1997), Icoană spartă, Basarabia (1998), 
Harta noastră care sângeră (1999), La est de vest (2001), Vai de capul nostru! (2001), În- 
semnări de pe front (2002), Râul în căutarea mării (2003), Basarabia, țara de la răspântii 
(2004), Bezna vine de la răsărit (2005), Paznic pe înălțimi (2007) ş.a. - punctează repere ale 
identităţii spirituale naționale și momente ale renașterii basarabene. 

Autor de cărți pentru copii: Povești de când Păsărel era mic (1980), Alte povești de când 
Păsărel era mic (1984), Domnia lui Ştefan cel Mare (1991), Nasc şi la Moldova oameni 
(1992), În căutarea identității. Istoria neamului românesc din Basarabia povestită pentru 
elevi (2002) ş.a. şi de manuale şcolare: Daciada, ciclul de manuale şcolare la istorie pentru 
cl. I-IV (1991-1993), Literatura română, cl. a VI-a (1988-2007). 

Coordonator la Antologie a poeziei vechi moldovenești (1988). 

A tradus în limba română: Federico Garcia Lorca, Romancero țigan (1980), I. W. Goethe 
Suferințele sărmanului Werter (1987), A. Jukovski Povești (1983) ş.a. 


Volume aparte i-au apărut în S.U.A., Italia, Rusia, Ucraina, iar cicluri de poeme i-au fost 
traduse în mai multe limbi ale lumii. 

NICOLAE DABIJA: 
REPERE PENTRU UN PORTRET 


„L-am citit de-a lungul anilor, l-am ascultat rostindu-şi versurile în fața unei săli arhipline 
ce-l copleșea cu aplauze, i-am recitit acuma într-o zi şi o noapte de vară toată opera sa 
poetică, și nu-mi voi tăinui bucuria şi entuziasmul ce m-au cuprins de atâtea ori până la 
lacrimă, aşa cum ţi se întâmplă ori de câte ori irupe adevărul frumuseţii în opera de artă, 
când pecețile cedează şi se stabileşte comuniunea cea tainică între inima ce vorbeşte şi una 
ce ascultă, asupra vieții de necuprins, asupra suferințelor ce-și află transfigurarea din care 
se bănuie ieșirea biruitoare resurecţională. 


Un poet angajat așadar, un mare poet social, este acest tânăr plăpând, cu frunte înaltă, 
numai ochii, scânteietori, ce ştiu plecarea-n jos, întru smerită cugetare, nu întru umilință 
stearpă cum ar spune cei vechi, fixat ca-n rama dureroasă necuprinsul viu al câmpului 
unui tablou, pândă la eveniment, pază la pasiuni dezghiocându-le miezul înainte de-a le 
da frâu liber, aproape nicicând, ca şi Grigore Vieru, lacrimă uriaşă umbrită de enigmati- 
cul surâs din colțul evlavioasei guri arsă, buză de lut, de văpaia cuvântului, ca să înveţe 
neplânsul, ca să deprindă răbdarea îndelungă, pânda cea sfântă întru lucrare şi priveghere 
pentru edificarea semenilor. 


Căci poezia ține de iubire, este foc mistuitor întrupat în cuvânt, este acest dor de comuni- 
une, irezistibil exprimat, lapidar, într-un poem memorabil de către Nicolae Dabija: 
Doru-mi-i de Dumneavoastră 


>» 


Ca unui zid — de o fereastră”. 


loan ALEXANDRU, „Luceafărul”, 29 iulie 1989 


„Legat prin mii de fire de fenomenul basarabean în complexitatea lui, tribun, rapsod şi 
evocator, Nicolae Dabija continuă, alături de alții, cântul atât de repede întrerupt al lui 
Alexei Mateevici. Continuare la nivelul altui timp şi cu alte mijloace, dar o continuitate 
sui generis, ca început perpetuu... 

Poezie de şoapte şi rememorări care s-ar vrea citită sau rostită în acompaniament de har- 
pe și flaute, în lumini catifelate, scăzute. 

Între viaţă şi moarte, între pământesc şi astral — necontenit în căutarea unui echilibru -, 
poetul de la Chișinău e un centru de balans, o voce caldă care-și reprimă accentele înalte. 
Efuziunile sale cheamă, în contrapunct, propoziții în surdină, tăceri, elocvente, pauze. 


Proiectată în orizont metafizic, trecerea în neființă are în frumoasa Baladă cu Toma Ali- 
moș gravitatea poemelor unui Blaga: a unui Blaga asediat”. 


Constantin CIOPRAGA, Nicolae Dabija - o conștiință vizionar-patetică, 
prefaţă la volumul Aripă sub cămașă, lași, Editura Junimea, 1991 


142 Limb: 


i: 


Nicolae Dabija cu Vasile Tărâţeanu 
şi generalul Mircea Chilaru la Putna 


Cu Grigore Vieru la mormântul lui Ştefan cel Mare (1989) | 


POESIS 143 


1989. În parlament cu profesorii lon Dumeniuk 
şi Nicolae Mătcaş în timpul examinării legislaţiei lingvistice 


Cu profesorul Valeriu Rusu 

„De câțiva ani buni, «Literatura şi Arta» se citește de la editorialele lui Nicolae Dabija, 
care sunt adevărate exerciții de înviorare a spiritului în diminețile de joi. 


Împotmoliţi în mâzga rutinei, obosiţi de manevrele politicianiste ale guvernantilor - abile, 
absurde, aberante, abisale, abjecte, abnorme, abominabile (iată-ne în extaz lingvistic 
postmodernist pe care nu-l agreează Dabija, cultivator, totuşi, de jocuri de limbaj wittgen- 
steiniene), fiindcă abhoră, abjură și abiotrofizează tot ce ține de firesc, de adevăr, de neam, 
de istoria şi de bunul-simț —, necăjiţi de reluările sisifice ale acelorași probleme parcă spre 
a legitima condiția noastră manolină (alături de cea mioritică), de a ne întoarce mereu la 
punctul zero, găsim în luările lui de atitudine - tranşante, „eminesciene”, fără concesii — o 
oază de prospeţime, de relaxare psihică. 


În această lume româno-basarabeană uitată de Dumnezeu, sortită experimentelor de tot 
felul — politice, economice, sociale, ecologice, lingvistice, plurietnice, demografice etc. -, 
hărăzită veşnicei neuniri din cauza dihoniilor şi ambițiilor partidare, ele sunt ca niște 
iradieri magnetice călăuzitoare. 

Sunt, la propriu şi la figurat, ca o busolă, ca o călăuză pentru întreaga noastră societate 


=» 


dramatică sau chiar debusolată”. 


Mihai CIMPOI, „Literatura şi Arta”, nr. 28, 10 iulie 2008 


„I-am citit, mai demult, poezia şi am analizat-o cu atenţie încercând să-i prind modelele şi 
stilul. Am remarcat fără dificultate că Dabija i-a citit bine pe marii poeți, de la Eminescu 
la Nichita Stănescu, şi este la curent cu literatura europeană (din care a şi tradus). Este un 
«optzecist» care nu renunţă la tradiția spirituală și nu desparte biografia individuală de 
marea şi mica istorie. Crede că poezia are încă o misie socială şi națională în epoca post- 
modernității și că poetul trebuie să rămână, atunci când este necesar, o voce a tribului. 
Scrie, de aceea, despre neliniştile spiritului său, dar scrie şi despre tragediile, vechi şi noi, 
ale comunității din care face parte. Este prin aceasta un tradiționalist, un poet nesincro- 
nic? Poate că este, dar ce înseamnă în poezie a fi tradiționalist şi a fi modernist? Ce pot să 
spun aici, pe scurt, este că tradiționalismul şi modernismul sunt concepte ideologice, nu 
estetice, şi că, în multe cazuri, ele se amestecă în poezie”. 


Eugen SIMION, „Literatura și Arta”, nr. 28, 10 iulie 2008 


„Într-o perioadă când predomina inerția, conform căreia sentimentele intime, lumea 
interioară trebuiau lăsate să aştepte, în prim-plan continuând să fie evidenţiat marșul 
triumfal al unui imaginar socialism «înalt dezvoltat», se impunea gestul discret al lui 
Nicolae Dabija care punea în valoare „peisajele sufletului”. Fără să cadă în sentimen- 
talism, poezia sa este la început ușor sentimentală. Nu aceasta însă o caracterizează în 
întregime, ci anume tendința de reabilitare a poeticului. Puse într-o lumină diafană, lu- 
crurile «înfrunzesc», dau lăstari, înmuguresc. Îndrăgostirea de lucruri generează o stare 
de cântec perpetuu. Dar în cel de al doilea volum (Apă neîncepută, 1980), de rând cu 
căutarea frumosului, acesta fiind legat mai ales de graiul matern, de baştină, de Patrie, 
de sentimentul de dragoste sau de pioșenie față de părinți şi față de înaintaşi, Nicolae 
Dabija își schimbă brusc instrumentarul liric. Cuvântul ales pentru melodicitate face 
loc unui vocabular mult mai energic. Interesul pentru eufoniile străvechi ale limbii ma- 

terne devine constant şi îl diferențiază între confrații săi de condei. Într-o realitate în 
care fastul şi graba de a lustrui superficial lucrurile contribuie la neglijarea vechii spi- 
ritualităţi, el readuce în actualitate lumina cuvântului bătrânesc și proiectează atât în 
versuri (i-au mai apărut volumele Zugravul anonim și Aripă sub cămaşă, 1989, Drep- 
tul la eroare, 1994, Lacrima care vede, 1995, Oul de piatră, 1995), cât şi în eseuri (Pe 
urmele lui Orfeu, 1983, și în Antologia poeziei vechi moldoveneşti, 1988) valoarea 
culturală a sufletescului. Nu putem însă neglija aspectul dublu al revenirii la tradiție: 
unul ține de necesitatea recuperării tradiției neglijate, ca şansă unică de supravietuire, 
iar celălalt de faptul că instalarea în carapacea tradiţiei conține în ea riscul stagnării. 
Din cadrul tradiţiei autorul lansează mesaje cu aceeași demnitate cu care ar vorbi, de 
exemplu, un poet francez prin intermediul limbii sale înnobilate de tradiția culturală. Și 
are dreptate să o facă. Dar în acest moment ni se dezvăluie și reversul situaţiei: singura 
şansă a poetului care îmbracă toga aristocratică a tradiţiei este, așa cum afirmă şi Orte- 
ga y Gasset, «să trăiască în calitate de moştenitor, adică trebuind să îmbrace carapacea 
unei alte vieți». Eul artistic riscă să piardă din autenticitate. Poeţii basarabeni îşi asumă 
acest risc în mod conștient, scopul fiind perpetuarea adevărului despre fiinta spirituală, 
în condițiile unui stat în care politica naţională consta în așa-numita apropiere dintre 
naționalități până la dispariția lor. Mecanismul interior al tradiționalismului poeziei 
basarabene ține de un context concret istoric şi de un adevăr, definit de către Ortega 
y Gasset drept al destinului. Revenind la poezia autorului nostru, vom observa că aici 
este prezentă pledoaria împotriva contopirii mecanice a eului concret cu falsele batali- 
oane sau cu masele abstracte. Acestui fel de contopire cu colectivitatea Nicolae Dabija îi 
opune unirea prin suflet, care nu contravine socialului, dar care pune în lumină lumea 
interioară a fenomenelor. De acolo, din interior, poetul priveşte către lumea din jur cu 
ochiul al treilea, care aparține nu altcuiva decât copilului”. 


Ana BANTOȘ, Dinamica sacrului în poezia basarabeană contemporană, 
Editura Fundaţiei Culturale Române, Bucureşti, 2000, p. 148-149 


„Înverşunarea lui de a trăi din plin soarta luptătorului şi a artistului angajat e sublimată 
de jertfă şi sacrificiu, de ingeniozitate și intransigenţă, de risc și îndurarea propriilor sale 
izbânzi. 

El renaşte mereu. 

Mi-l reamintesc: e peste tot. Acum și dincolo de angoasa și avatarurile timpului trecător”. 


Anatol CODRU, „Literatura și Arta”, 9 iulie 1998 


„În glasul acestui poet răzbate amintirea cântecului orfic. O blândeţe sfâșiată prelung 
străbate vocea lui Dabija ori de câte ori vorbeşte în public sau îşi rostește versurile. Sunt 
convins că această voce a contribuit la reînvierea sufletească a românilor basarabeni. 


Lirica lui Nicolae Dabija este o poezie a legendelor şi Memoriei. Împotriva veacului peltic, 
mutilator al popoarelor, se ridică melodia verbului dabijian. Menade încrâncenate ar dori 
să-l sfâșie pe acest modest și cuminte Orfeu al Basarabiei. Poate de aceea am și scris aste 
rânduri, în speranța că invidia ucigătoare va dispărea dintre frați”. 


Theodor CODREANU, Basarabia sau drama sfâșierii, Chişinău, 
Editura Flux, 2003, pag. 217-233 

„Un poet modern, în toată puterea cuvântului, un poet dintre cei mai proeminenţi de azi, 
este Nicolae Dabija. 


Ochiul al treilea ne propune un tărâm al poeticului purificat de scoriile istoriei, oferă 
poetului o tribună sau un soclu care să domine prin vis şi viziunea suprafirească a artei 
lumea, să o transforme (sau măcar să încerce efortul acesta înfricoșat) în FRUMOSUL 
absolut, totuna cu BINELE şi cu ADEVĂRUL. 


lon ROTARU, O istorie a literaturii române, 
vol. V, București, Editura Niculescu, 2000, pag. 612-619 


„Cel mai notoriu poet al promoției '70 din Basarabia... își asumă patetic responsabilitatea 
comunitară şi morală, interzicând poetului „dreptul de eroare” şi punându-l în fața urgen- 
telor istoriei. Misionar şi elegiac, Dabija a transformat poemul într-o armă a renașterii 
naționale, lăsându-și ca registru de rezervă, pe lângă cel preeminent - declamatoriu și 
patetic, unul de sublimare a stărilor lăuntrice, de decantare a confesiunii în viziune”. 


Alexandru CISTELECAN, Dicţionarul esenţial al scriitorilor români, 
coordonat de M. Zaciu, M. Papahagi, A. Sasu, București, 


Editura Albatros, 2000, pag. 231-233 


„Veţi descoperi în această carte, Fotograful de fulgere, pe unul dintre cei mai originali 
poeţi care scriu poezia de azi. 


Republica Moldova este un stat tânăr, care s-a desprins de Uniunea Sovietică, anunțân- 
du-și opțiunea pentru libertate. 


Fără cunoașterea unor realități prin care a trecut această ţară nu veţi înţelege pe deplin 
poezia acestui poet. Mi-a făcut o onoare deosebită să lucrez asupra traducerilor lucrărilor 
dlui Dabija”. 


Rand BRANDES, Hickory, Carolina de Nord, S.U.A., 
„Literatura şi Arta”, 1 noiembrie 2001 


„La 60 de ani, Nicolae Dabija, eşti un copil neliniștit al secolului şi al întâmplării; continui 
să lupți pentru limba ta strămoșească şi asta nu e un lucru întâmplător. 


Crezi într-un Dumnezeu care este al basarabenilor și al întregului popor român urgisit. 


Scrisul tău nu a îngenuncheat, nu a făcut compromisuri niciodată, același car olimpian, 
aceeași claritate, aceeași exactitate în aprecierea faptelor. Aceeași acuratețe, aceeași fru- 
musețe a limbii noastre literare, una şi nedespărțită”. 


Viorel DINESCU 

VLADIMIR ZAGAEVSCHI - 75 
FIŞIER BIOBIBLIOGRAFIC 


S-a născut la 3 iunie 1933 în satul Palanca, comuna Coto- 
va, plasa Bădiceni, judeţul Soroca, România. 


Termină cu menţiune Şcoala primară în satul natal, apoi 
Şcoala de şapte ani din satul Cotova, raionul Zguriţa, şi 
Şcoala medie nr. 1 de cultură generală din satul Chetro- 
su, raionul Drochia. 


Între anii 1957-1959 învaţă la Institutul de Stat de Medi- 
cină din Chişinău (azi: Universitatea de Stat de Medicină 
şi Farmaceutică „Nicolae Testemiţeanu”), Facultatea de 
Medicină Generală. 


Absolvent al Facultăţii de Filologie a Universităţii de Stat 
din Moldova, Secţia de Limbă şi Literatură Română, cu 
teza de licenţă: „Sistemul fonetic şi fonologic al graiului 
cosăuţean” (1963). 


În 1971 susţine teza de doctor în filologie: „Cercetări pri- 
vind morfosintaxa şi sintaxa unui grup de graiuri izolate 
din regiunea Transcarpatică a R.S.S. Ucrainene în com- 
paraţie cu graiurile din R.S.S. Moldovenească” [Graiurile 
din Maramureşul istoric din dreapta Tisei]. 


Cercetător ştiinţific la Institutul de Limbă și Literatură al 
Academiei de Ştiinţe din Moldova, Sectorul de Dialecto- 
logie şi Fonetică Experimentală (1963-1964). 

În octombrie 1996, la Simpozionul Naţional de Dialectologie de la Baia Mare, 
este ales membru al Consiliului Coordonator (Executiv) al Societăţii de Științe 
Dialectologice din România. 


În august 2007 Consiliul comunei Palanca (satul de baştină) îi conferă titlul 
„Cetăţean de Onoare al comunei Palanca”. 


Activitatea didactică și științifică. Lector universitar la Catedra de Limba Ro- 
mână a U.S.M. (1964-1967); lector universitar superior la Catedra de Limba 
Română a U.S.M. (1971-1978); din 1978 până în prezent - conferenţiar univer- 
sitar la Catedra de Limbă Română / Catedra de Lingvistică Română, Generală 
şi Romanică / Catedra de Limbă Română, Lingvistică Generală şi Romanică. 


A ţinut cursurile normative: Introducere în lingvistică, Fonetică, Dialectologie, 
Gramatica istorică a limbii române şi cursuri speciale: Probleme de fonologie, 
Probleme de ortografie a limbii române, Bazele teoretice ale ortografiei - la U.S.M. 
şi, prin cumul, la Universitatea Pedagogică de Stat „Ion Creangă, la Universi- 
tatea Real-Umanistică din Cahul şi la Universitatea de Stat din Tiraspol (cu 
sediul la Chişinău). În repetate rânduri a fost preşedinte al Comisiei de Stat 
la examenele de licenţă la Universitatea Pedagogică de Stat „Ion Creangă” din 
Chişinău. 


A realizat cercetări în următoarele domenii: fonetică și fonologie, ortografie, or- 
toepie şi grafie, dialectologie şi istoria limbii, gramatică, lexicografie (vocabular 
regional), istoria lingvisticii, cultivarea vorbirii. Este autor a peste 200 de lucrări 
ştiinţifice şi ştiințifico-didactice publicate în Republica Moldova, România, 
Ucraina. 


A participat cu referate și comunicări ştiinţifice la numeroase colocvii, congre- 
se, simpozioane şi conferinţe, unionale (în fosta U.R.S.S.), internaţionale, naţi- 
onale, republicane, interuniversitare, în Republica Moldova, România, Ucraina, 
Federaţia Rusă. 


Este conducător ştiinţific la teze de masterat şi de doctorat. A fost în mai multe 
rânduri referent (oponent) oficial la susținerea tezelor de doctorat la Chişinău, 
la Kiev şi la Cluj-Napoca. 


Publicaţii. Culorile accentului, Chişinău, Editura Ştiinţa, 1988, 184 p.; Studii 
de gramatică dialectală comparată, Chişinău, Editura Știința, 1990, 252 p.; Curs 
de gramatică istorică a limbii române, Chişinău, Editura Lumina, 1991, 312 p. 
(coaut.); Curs de dialectologie română, Chişinău, Editura Lumina, 1991, 232 p. 
(coaut.); Fonetica, Chişinău, Editura Lumina, 1993, 272 p. (coaut.) ş.a.; supor- 
turi didactice şi programe analitice la cursurile predate; redactare ştiinţifică a 
mai multor lucrări ale colegilor (fonetişti, dialectologi); numeroase studii, ar- 
ticole, recenzii, cronici, în reviste şi culegeri prestigioase, inclusiv în România 
şi Ucraina. 

Vladimir „CA NEAM SUPRAVIEŢUIM 
ZAGAEVSCHI PRIN GRAIUL MATERN...” 


- Stimate domnule Profesor Vladimir Zagaevschi, 
până la 1989 s-a vorbit expres despre „lingvistica so- 
vietică moldovenească”, făcându-se o periodizare a ei 
începând cu anul 1924. Cum calificaţi acest „segment” 
al „ştiinţei” noastre? 


- La venirea ruşilor în 1940 intelectualitatea basarabeană 
(primari, ex-primari, profesori, învăţători, medici, studenți 
etc.) s-a refugiat peste Prut de frica monstrului enkave- 
dist comunist-bolşevic din răsărit. Printre aceştia au fost 
şi Eugeniu Coșeriu, originar din s. Mihăileni, jud. Bălţi, pe 
atunci student la Universitatea „Al. I. Cuza” din Iaşi, care 
mai târziu a ajuns lingvistul numărul unu al lumii, şi Boris 
Cazacu, originar din Nisporeni, ulterior profesor la Uni- 
versitatea din Bucureşti, şi Valeriu Rusu din s. Mihăilean- 
ca, jud. Hotin, devenit mai apoi cercetător ştiinţific la In- 
stitutul de Fonetică şi Dialectologie al Academiei Române, 
în ultima vreme stabilit în Franţa la Aix-en-Provence, şi 
mulţi alţii. În felul acesta, în Basarabia s-a format un vid 
intelectual, pe care au venit să-l umple intelectualii (ling- 
vişti, scriitori etc.) din R.A.S.S.M. (un fel de Transnistrie 
formată în 1924), cu studii superficiale făcute la Balta (nu- 
mită ironic „Sorbona” noastră), cu „limba moldoveneas- 


Vladimir Zagaevschi este un vechi şi constant colaborator al re- 
vistei noastre. Textele domniei sale - publicate de-a lungul ani- 
lor - elaborate cu rigurozitate, conștiinciozitate şi competență 
profesională, au contribuit la elucidarea unor probleme contro- 
versate, la nuanțarea unor puncte de vedere privind identitatea 
limbii şi a poporului nostru. Interviul acordat revistei „Limba 
Română” de către distinsul profesor cu prilejul împlinirii celei 
de-a 75-a aniversare de la nașterea sa nu este o excepţie. Invităm 
cititorul să parcurgă răspunsurile formulate cu acribie de către 
lingvistul Vladimir Zagaevschi şi îi adresăm autorului felicitări, 
ani mulţi plini de rod. Să ne revedem cât mai des în paginile 
publicaţiei noastre, stimate domnule Profesor. 


Alexandru BANTOŞ 


S 

că” bazată pe graiul din stânga Nistrului, cu Gramatica linghii moldovenești a lui 
I. D. Ceban, cu literatura „moldovenească, scrisă şi ea în grai transnistrian („ma- 
lurostângistnic”), a scriitorilor transnistrieni: Ion Canna, Lev Barschi, Iacob 
Cutcoveţchi, Leonid Corneanu (Cornfeld) ş.a. Toate acestea îşi aveau începutul 
în 1924 şi urmăreau scopul să ne impună o „limbă moldovenească, diferită de 
cea română, o „literatură moldovenească” fără clasicii noştri moldoveni (români), 
consideraţi şi etichetaţi ca scriitori burghezi români: M. Eminescu, V. Alecsandri, 
Ion Creangă... 


Cei care au făcut studii în timpul războiului și după război, până la moartea lui 
I. V. Stalin şi până la „dezgheţul hrușşciovist, nu au avut acces nici la literatura 
artistică românească, nici la cea lingvistică. În procesul de cercetare a limbii 
noastre aveam dreptul să utilizăm doar surse, izvoare sovietice, care, desigur, 
justificau, direct sau indirect, teoria celor două limbi şi două popoare. „Lingvis- 
tica sovietică moldovenească”, considerată un apendice al ideologiei timpului, 
era, prin urmare, obligată să ascundă adevărul despre originea etnolingvistică 


a basarabenilor. 


- Filologilor din fosta R.S.S.M. li se reproşează (din rea-voinţă sau din ne- 
cunoașterea realităţilor politice sovietice) că nu au avut curajul să spună 
limbii române pe nume. Cât de justificată este această „învinuire”? 


5 iulie 2003. La Alma Mater, după 40 de ani de la terminarea U.S.M., împreună cu 
Vitaliu Zagaievschi, Anatol Codru, Mihail Dolgan, Timotei Melnic ș.a. 

- Filologii şi scriitorii moldoveni, studenţii, dar şi unii dintre elevi, conștienti- 
zau că sunt români, că vorbesc limba română, că alfabetul nostru este cel latin, 
nu cel rusesc, că avem o literatură clasică extraordinară, dar care a fost interzisă 
la est de Prut imediat după război sau a fost puternic cenzurată și revizuită mai 
târziu. Se afla la index şi literatura ştiinţifică privind evoluţia, identitatea şi uni- 
tatea limbii române. Era taxată din punct de vedere ideologic chiar utilizarea 
cuvântului „român” şi derivatele lui. În acest context sociopolitic, ce a durat 
aproape o jumătate de secol, cum să aibă curajul filologii noştri să promoveze 
numele adevărat al limbii române?! Regimul era dur şi neiertător cu cei care 
încercau să se revolte şi să militeze pentru dreptate şi echitate națională. Crudă 
în acest sens a fost soarta lui Nicolae Costenco, a lui Petre Ştefănucă, a lui Ale- 
xei Marinat, a lui Gheorghe Ghimpu, a lui Mihai Moroşanu, a lui Alexandru 
Şoltoianu şi a altor neînfricați români basarabeni, care au făcut ani grei de 
pușcărie pentru... „naționalism românesc”. 


Însuşindu-şi această tristă experienţă, filologii moldoveni şi-au luat drept armă 
de luptă reticenţa şi lucrul cu mănuși. Aşa, pas cu pas, festina lente, prin anii 
'50 ai secolului trecut, s-a obţinut să fie editaţi la noi clasicii (M. Eminescu, 
I. Creangă, V. Alecsandri, A. Russo, M. Kogălniceanu ş.a.), dar numai cei mol- 
doveni, nu și munteni, aceștia din urmă erau interzişi, fiind... români. Noi, cei 
care am trecut prin şcoala medie până la această mică, dar necesară biruință, 
am studiat literatura fără clasici, cunoşteam doar fabulele lui Donici, Stamati şi 
Istoria vieţii mele de Toader Vârnav, poezia lui Leonid Corneanu, Petrea Cru- 
ceniuc şi Petrea Darienco, romanul Mama de Ion Canna. În uz se afla doar 
alfabetul chirilic şi ortografia „elaborată” pe baza limbii vorbite în R.A.S.S.M. 


Tot prin anii '50, după moartea lui Stalin, desigur, ani ai „dezgheţului hrușcio- 
vist”, s-a reuşit revenirea la o limbă şi norme ortografice mai aproape de cele ale 
românilor de peste Prut. Ţin minte, a fost pentru mine o adevărată sărbătoare 
când am văzut scris pentru prima dată în ziare: zi, sită, seară în loc de ză, sâtă, 
sară etc., Budapesta, Londra, Paris, Varșovia în loc de Budapeșt, London, Parij, 
Varşava ş.a. Pe George Coşbuc l-am citit într-o noapte, dintr-o răsuflare, fiind 
deja student. Tot așa i-am citit pe M. Eminescu, I. Creangă, pe ceilalți clasici. 


Dar introducerea literei + ($) pentru x (Žž): geană [gană] în loc de jeană [zană]? 
Dar culegerile de Cultivarea limbii, redactate şi editate, începând cu anul 1961, 
de Institutul de Limbă şi Literatură? (observați? nu şi Moldovenească, cu sigu- 
ranță / mai degrabă Română, dar se ascundea şi aici un caz de reticență). Dar, 
mai apoi, cartea lui V. Mândâcanu Cuvântul potrivit la locul potrivit (2 ediţii, 
1979 şi 1987) ş.a. 


Mult mai târziu, într-un interviu, solicitat de „Revistă de lingvistică şi ştiinţă 
literară” (1990, nr. 4), acad. N. Corlăteanu, fost director al ILL al A.$.M., avea să 
mărturisească: „În ceea ce mă priveşte, m-am străduit ca ideea unităţii lingvis- 
tice moldo-române să fie mereu prezentă, dar în forme, bineînţeles, acceptabile 

în vremile de grea cumpănă”. Reputata lingvistă, regretata Mioara Avram, a 
apreciat înalt şi la justa valoare activitatea filologilor moldoveni, în lungi ani 
de „cumplite vremi”: „este meritul incontestabil al intelectualilor basarabeni 
că, încă din anii '50, au ştiut să profite de orice moment de relativă destindere 
internă şi externă pentru a-şi reorienta norma lingvistică din ce în ce mai mult 
după cea de peste Prut” (RLȘL, 1993, nr. 3, p. 36) şi „tocmai pentru că au de lup- 
tat mai mult cu degradarea limbii, lingviştii din Republica Moldova au şansa să 
ocupe locul întâi în domeniul cultivării limbii române” (idem, ibidem, p. 37). 


Acesta-i, pe scurt, adevărul. Tinerii noştri trebuie să ştie, să cunoască această 
istorie şi, în alte condiţii, de-a dreptul favorabile, să continue munca grea, dar 
patriotică, de cultivare a limbii române, în ambele forme: scrisă şi orală. 


- Recent, unul dintre politicienii aflaţi acum la putere afirma că noi am 
avut, în întreaga noastră istorie de până la 1989, un singur alfabet, cel chi- 
rilic, astfel fiind pusă sub semnul întrebării continuitatea alfabetului latin 
la români. Ce argumente există despre începuturile alfabetului latin în cul- 
tura noastră? 


- Da, am auzit și eu această afirmaţie și am rămas nedumerit (a câta oară?) de 
faptul că demnitarii noştri nu cunosc sau, mai degrabă, nu doresc să cunoască 
istoria neamului. 


În revista de istorie şi cultură „Cugetul” (2001, nr. 2, p. 17-22) am publicat un 
articol la acest subiect, intitulat chiar Despre continuitatea alfabetului latin la ro- 
mâni. Acolo aduc numeroase mărturii, directe şi indirecte, care arată că româ- 
nii au fost creştini de rit roman şi, prin urmare, au avut scrisul lor - pe cel latin, 
până când, în urma unor circumstanţe, au fost siliți să accepte creștinismul de 
rit slavon, respectiv cărțile bisericeşti în limba slavonă şi scrisul slavon (la ho- 
tarul sec. X-XI). Despre aceasta vorbesc scriitorii, istoricii, oamenii cărturari, 
care urmăresc începuturile şi continuitatea scrisului latin la români în strân- 
să legătură cu creştinismul de rit roman. C. Negruzzi în Scrisoarea X (Despre 
Mitropolia Moldovei) scrie că „România era creştină încă în veacul III, iar 
istoricul Ion Nistor afirmă: „Noi primiserăm creştinismul în formă latină cu 
secole înaintea slavilor”. O informaţie în această privință găsim şi la Dimitrie 
Cantemir în Descrierea Moldovei: „Înainte de Soborul bisericesc de la Florenţa, 
moldovenii foloseau litere latinești, după pilda tuturor celorlalte neamuri al 
căror grai se trage din cel roman”. 


Dovezi directe sunt mai multe, printre care şi inscripţii pe monede, pietre fune- 
rare, vase ş.a. Ca probe indirecte servesc datele filologice, inclusiv terminologia 
religioasă, care, în bună parte, este latină: Dumnezeu, biserică, creştin, cruce, lege, 
câșlegi, Paști, păcat, păgân, rugăciune, înger ş.a., iar cuvintele a scrie, scriptură, 
carte sunt încă o dovadă că tradiţia scrisului latin la români, începând cu peri- 
oada romanizării, nu s-a şters de-a lungul secolelor. 

Alfabetul latin a fost reintrodus în Ardeal, fără 
să fi fost legiferat de stat, încă pe timpul acti- 
vităţii reprezentanţilor Școlii Ardelene (sfârş. 
sec. XVIII - încep. sec. XIX). În Principatele 
Unite alfabetul latin a fost adoptat: în Munte- 
nia în 1860 şi în Moldova în 1862. În Basarabia, 
ocupată de ruşi la 1812, s-a scris cu grafie lati- 
nă după Marea Unire, adică din 1918 până în 
1940, apoi în anii războiului (1941-1944). Şi în 
Transnistria (R.A.S.S.M.) alfabetul latin a fost 
folosit din 1932 până în 1938 şi în anii războiu- 
lui (1941-1944). 


Mai departe istoria alfabetului e cunoscută. 


- În mai multe lucrări ale Dumneavoastră, 
stimate domnule Profesor, inclusiv în teza 
de doctorat, examinaţi anumite particulari- | 3.07.1955. Ostaş în or. Kaluga 
tăți ale graiurilor din regiunea Transcarpa- 

tică, Transnistria şi fosta R.S.S. Moldovenească. Cum se manifestă unitatea 
şi identitatea limbii noastre din punct de vedere „dialectologic”? Granițele 
politice şi geografice afectează unitatea limbii române? 


- Interesul faţă de Dialectologie, ca disciplină lingvistică, mi-a apărut încă în 
anul II de studenţie, când, conform programei de învățământ, am făcut practi- 
ca dialectologică pe teren într-un şir de sate situate pe cursul inferior al Nistru- 
lui. După anul III, în august, m-am aflat într-o adevărată expediție dialectolo- 
gică în satele din reg. Cernăuţi (partea de nord a Bucovinei şi Ţinutul Herţei), 
împreună cu echipa de dialectologi-anchetatori de la Institutul de Limbă şi 
Literatură al A.$.M. Apoi am fost într-o expediţie în stânga Nistrului, în câteva 
sate din r. Râbnița (corect ar fi: Râmnita, cf. Râmnicul-Sărat). Şi mai departe, tot 
aşa, timp de 30 de ani, vară de vară, deja în calitate de conducător de echipă, în 
fruntea unei grupe academice de vreo 25 de studenţi, am cutreierat Moldova 
interriverană în lung şi în lat, încât nu există vreun centru raional în care să 
nu fi poposit cu studenții, iar de acolo ne-am deplasat în câte 3-5 sate pentru a 
efectua anchete dialectale. Am ajuns cu studenţii, în două rânduri, şi în satele 
româneşti din reg. Transcarpatică (Maramureşul din nordul Tisei), aflate acum 
în Ucraina. Graiurile din Maramureşul din nordul Tisei, fiind încă necercetate, 
prezentau un interes ştiinţific deosebit prin caracterul lor arhaic şi arhaizant, 
aproape de graiul cronicăresc. Le-am şi luat ca temă de studiu pentru doctorat, 
deplasându-mă personal pe teren timp de 6 ani (1965-1970) pentru anchete şi 
înscrieri de texte. 


În acest spaţiu - basarabean, bucovinean, transnistrian, maramureşean — cir- 
cumscris în rețeaua Atlasului lingvistic moldovenesc, cutreierat şi cercetat în 30 

1958. Student la Institutul de Medicină. 
Al doilea din dreapta - V1. Zagaevschi 


de ani de activitate, nu am putut înregistra deosebiri dialectale sau de limbi 
diferite (moldovenească şi română). Diferențe - de ordin fonetic, lexical şi gra- 
matical — pot fi înregistrate doar la nivel de grai, cel mult la nivel de grupuri de 
graiuri. Se disting astfel grupul de graiuri din raioanele Râbnița şi Camenca, 
regiune limitrofă din stânga Nistrului, unde circulă mai multe ucrainisme și 
rusisme, dar şi multe latinisme, păstrate în această zonă marginală / izolată; 
grupul de graiuri din regiunea Cernăuți, unde putem întâlni ucrainisme, dar 
şi germanisme; grupul de graiuri din Maramureşul de nord, cu mai multe un- 
gurisme şi, în cele din urmă, aş numi grupul de graiuri din sudul Basarabiei, 
colțul de sud-vest (Ismail, Cahul), unde se întâlnesc şi particularităţi comune 
cu graiurile subdialectului muntean. Grosso modo, am putea spune că în spa- 
tiul dacoromân avem numai două subdialecte: unul de tip moldovenesc sau 
de nord, de la Nistru (chiar de la Bug) până la Tisa, cuprinzând Ardealul şi 
Maramureșul, şi altul de tip muntenesc sau de sud. Această delimitare a fost 
intuită, după 1927, de către Alexandru Philippide, susținută mai apoi de către 
discipolul lui, Iorgu Iordan, de către Em. Vasiliu, Ion Gheţie şi Alexandru Ma- 
reş. Într-un articol Despre limbile romanice şi subdiviziunile teritoriale ale limbii 
române („Limba Română, Chişinău, 1991, nr. 3-4, p. 120-126) concluzionam: 
„moldovenii din provincia Moldova (România) şi cei din Republica Moldova 
nu numai că nu vorbesc limbi diferite, dar nici chiar dialecte diferite, nici chiar 
subdialecte diferite. Ei vorbesc graiuri sau grupuri de graiuri diferite care se 
subordonează aceluiași subdialect moldovean, aceluiaşi dialect dacoromân, al 
aceleiaşi limbi române, unice pentru românii de pretutindeni”. 

Încă în teza de doctorat (1971) vorbeam despre „unitatea lingvistică şi etnică a 
purtătorilor graiurilor din Transilvania de nord, Maramureş, Bucovina de sud, 
Moldova de peste Prut (România), regiunile Transcarpatică şi Cernăuţi şi a 
celor din R.S.S. Moldovenească”. 


Mai adaug aici că am insistat şi am izbutit cu greu până la urmă să introduc 
în monografia mea Studii de gramatică dialectală comparată (Chişinău, Ştiinţa, 
1990, 252 p.), cel puţin la Încheiere (p. 231-233) şi la cele 3 rezumate (p. 242- 
247), în limbile rusă, franceză şi engleză (textul cărții fiind de acum pregătit 
pentru a fi legat / broşurat), glotonimul moldo-român, care pe atunci venea, 
de data aceasta şi pe cale oficială, să desemneze identitatea şi unitatea limbii 
(v. Actele legislative..., Chişinău, 1990, p. 5), iar în Prefață să notez: „...glotonimul 
«limba moldovenească», întâlnit în monografia de față, urmează a fi considerat 
ca un tribut plătit trecutului, de la 1940 încoace” (p. 5). 


Granițele politice şi geografice nu au putut afecta unitatea limbii române, decât 
în cazul asimilării totale a unor sate întregi de vorbitori de limbă română, cum 
s-a întâmplat cu foarte multe localităţi româneşti dintre Nistru şi Bug (sau 
chiar dintre Nistru şi Nipru), aflate într-un mediu alogen, izolat, secole la rând, 
de centrele culturale şi lingvistice. 


- Într-un articol publicat la Cernăuţi în 1966 abordaţi problema influenţei 
limbii slave asupra sistemului fonetic al limbii noastre. „Elementele” respec- 
tive sunt o trăsătură distinctivă doar pentru limba vorbită la est de Prut? 


- Genericul Conferinţei ştiinţifice interuniversitare de la Cernăuţi, la care au par- 
ticipat lingviști, literați şi folclorişti din Moldova (Chișinău, Bălți), din Ucraina 
(Cernăuţi, Kiev, Ujgorod, Lvov, Odesa, Dnepropetrovsk) şi din Moscova, a fost „Re- 
laţii glotice, literare şi folclorice est-slave — est-romanice” („BocTouHocaBAHCKO — 
BOCTOWHOPOMaHCKHE A3bIKOBBIE UTepaTypHoble n WonbKnopHole cBasn”). Co- 
municările erau dintre cele mai diferite şi vizau influenţe reciproce, nu numai 
ucrainești / ruseşti asupra limbilor sau graiurilor moldoveneşti / româneşti, ci 
şi în direcția opusă, în plan mai larg sau într-un spaţiu mai îngust, în regiunile 
limitrofe, periferice sau insulare. Colegii ucraineni, mai ales cei de la Ujgorod, 
Lvov, Cernăuţi, foloseau liber glotonimul „limba română” (de ex.: „Elemente ro- 
mânești în antroponimia Transcarpatiei”). Noi, cei de la Chișinău, deşi aveam în 
vedere limba română, trebuia să rostim şi să scriem „limba moldovenească”. De 
aceea comunicarea mea s-a intitulat Elemente ale influenței est-slave asupra siste- 
mului fonetic al limbii moldoveneşti (Oremenmoi gocmounocrasancKkozo G7IuAHuA 
Ha Ponemuueckyro Cucmemy MONda6cKo20 A3b1Ka)). 


Am prezentat atunci anumite puncte de vedere ale fonetiştilor români privitor 
la unele elemente slave, în linii mari acceptate, în sistemul fonetic al limbii ro- 
mâne. A fost deci o abordare eclectică a problemei şi nu mi-am pus drept scop 
să demonstrez (pentru că nici nu aveam alte fapte) că ar exista vreo trăsătură 
distinctivă între limba vorbită la est și cea vorbită la vest de Prut. Există, în mare, 

un singur grai de tip moldovenesc sau de nord (I. Iordan, Em. Vasiliu, I. Gheţie 
ş.a.) al dialectului dacoromân, pe care îl putem urmări de la Nistru până la Tisa. 
Izoglosele (izofonele) nu sunt dispuse pe verticală, de-a lungul Prutului, ci, după 
cum susține Eugeniu Coşeriu, pe orizontală, pornind de la Nistru, trecând Prutul 
şi urmând calea până la Tisa (cităm): „nu putem, pentru nici un fapt fundamen- 
tal, stabili o frontieră undeva, care să coincidă cu Prutul. Dacă există diferențe, 
varietăţi ş.a.m.d., marcate prin linii cărora li se spun izoglose, acestea ne duc de 
multe ori nu numai până la Carpaţi, ne duc în Ardeal... Acesta este adevărul şi nu 
pot spune altfel” (E. Coşeriu, Unitate lingvistică — unitate națională). 


- Să ne referim în continuare la accent, care, afirmaţi Dumneavoastră, „este 
sufletul cuvântului” (Culorile accentului, Chişinău, 1988). Or, accentul, sub 
diferite forme de manifestare, constituie una dintre marile noastre dificul- 
tăți. Prin ce mijloace, metode, forme de instruire ne putem debarasa de 
această „meteahnă”? 


- Când am început să lucrez la Culorile accentului, am vrut să fac o carte ştiin- 
țifică, dar, în acelaşi timp, accesibilă pentru masele largi de cititori, pe care, când 
scrii, cum spunea Sextil Puşcariu, „nu poţi şti cine o va lua în mână” sau, cum 
spunea altcineva, să o poţi citi şi în concediu. Judecând după numeroasele re- 
cenzii apărute la noi şi în România şi după rezultatele studenților care o folosesc 
pregătindu-se pentru orele de seminar, cred că am reușit să scriu o lucrare utilă. 


Cu siguranță, accentul este o componentă indispensabilă pentru buna funcţi- 
onare a limbii. K. S. Stanislavski, regizor şi actor rus, pedagog şi teoretician al 
teatrului, susținea, şi pe bună dreptate, că „accentul care a nimerit nelalocul lui, 
schimonoseşte, denaturează sensul, schilodeşte fraza, pe când acesta, dimpotri- 
vă, trebuie să contribuie la făurirea eil”. 


Accentul precizează sensul cuvântului (compânie „unitate militară” şi companie 
„tovărăşie”), categoria lexico-gramaticală (veselă, adj., şi veselă, subst.), forma 
morfologică (el cântă, prez. ind., și el cântă, imperf.), dar şi sensul logic, corect 
al unui enunţ întreg. Dacă nu am şti cine a fost Ion Druţă - poet, prozator, 
dramaturg - următoarea frază: Ion Druţă n-a scris numai versuri am putea să 
o citim greşit, să-i denaturăm sensul, dacă am pune accentul pe predicatul n-a 
scris, ceea ce ar însemna că el a fost poet, a scris versuri, dar a mai scris şi nişte 
povestioare pentru copii. Sensul adecvat este: Ion Druţă n-a scris numai ver- 
suri, — în rest, el a scris şi proză, şi dramaturgie, şi publicistică. 


Cu regret, auzim foarte des, la radio, în emisiunile televizate, în comunicarea cotidi- 
ană, cuvinte accentuate greşit, deci cu sensuri denaturate. Reprezentanți ai Armatei 
Naţionale pronunţă greşit companie, pentru unitatea militară respectivă, în loc de 
compânie. Cei de la Comisia Electorală Centrală - rostesc campanie electorală, în 
loc de campânie electorală. Dar câte forme verbale schilodite atestăm când accen- 
tul e pus pe silaba a doua de la sfârşit: exercită, felicită, necesită şi cele cu sufixul 
-ifica: clasifică, justifică, modifică ş.a. Accentul corect e pe silaba a treia de la sfârşit: 

exercită, necesită ş.a., respectiv, clasifică, justifică, modifică (vezi şi Alexandru Graur, 
Puţină gramatică, Bucureşti, Editura Academiei R.S.R., 1987, p. 83, 193). 


- Incapacitatea de a vorbi și de a scrie corect limba română standard con- 
tinuă să fie o problemă pentru basarabeni, inclusiv pentru filologi, de ce 
am ascunde acest adevăr? Cum credeţi, ce trebuie să fie întreprins în şcoala 
primară, medie, în învățământul superior pentru a înlătura acest handicap, 
care poate fi explicat, dar nu și tolerat?! 


- O întrebare la care voi răspunde cu plăcere, dar, sincer vorbind, şi cu durere. 


Mă voi referi, mai întâi, la situaţia privind rostirea corectă, literară, exemplară. 
Mulţi ani la rând, în calitate de conducător al unui grup de studenţi la prac- 
tica pedagogică, am avut ocazia să asist la lecţii, de limbă şi de literatură, în 
unele şcoli / licee din Chişinău. Am observat şi m-a mirat mult faptul că elevii, 
răspunzând tema, fie că fac analiza unei opere literare — la orele de literatură, 
fie că expun definiţia, tipurile, posibilităţile de exprimare ale complementului 
circumstanţial etc. - la orele de limbă (la orele de limbă!), acordă prioritate 
conținutului, pentru care primesc nota meritată, inclusiv note bune şi foarte 
bune. Însă forma răspunsurilor, rostirea, mai mult sau mai puţin, e neglijată. Fi- 
ecare cu „graiul” său de la bucătărie, după care poţi determina / stabili originea 
de baştină a părinţilor: de la Cahul, de la Briceni etc. Elevii din familii mixte 
moldo-ruse / ucrainene îşi menţin, nestingheriți de nimeni, pronunțţii de tipul: 
dimineață, pe perete, de la mine până la tine etc. 


M. Eminescu, în Tratat de ortoepie, pe care nu l-a dus până la capăt, scria: „Să ne 
silim prin şcoli, de nu în casă şi în viaţa publică, de a introduce o pronunție gene- 
rală'. Iar Nichita Stănescu spunea şi el că „niciodată limba nu poate să fie a unuia 
singur, chiar dacă el se numeşte Eminescu. Numele ei este numele întregului po- 
por, viaţa ei e destinul acestui popor” În acest context, aş mai adăuga că, mulți ani 
în urmă, postul de radio BBC transmitea, în orele de seară, o emisiune care venea 
în ajutorul celor care doreau să însuşească minimul de cuvinte în limba engleză. 
Emisiunea se numea: „Rostiţi cuvântul”. Aşadar, trebuie să pornim de la rostirea 
corectă, adecvată, elevată a cuvintelor sub aspectul literar, exemplar. 


„Să ne silim prin şcoli, de nu în casă... (M. Eminescu). Dar se poate şi „în casă, 
prin dorința părinților, ca, în procesul de a educa la copii frumosul, să nu uite 
că şi o rostire corectă îl face pe om frumos. Scriitorul-medic rus A. P. Cehov 
spunea că un om trebuie să fie frumos în toate: şi la chip, şi la port, şi la vorbă. 


Aş mai adăuga că la Facultatea de Litere a U.S.M. există un curs opțional de or- 
tologie („arta de a vorbi corect într-o limbă oarecare”), curs ascultat cu interes 
şi apreciat ca necesar de către studenţii anului III, un curs opţional de ortoepie 
(la anul I), altul de punctuație (la masterat). Spre regret, un curs foarte indicat 
pentru masterat, Bazele teoretice ale ortografiei, a fost scos, fiind înlocuit cu alte 
cursuri, departe de cerinţele stringente ale şcolii. 


158 


- „Ca neam supraviețuim prin graiul matern”, - susțineți Dumneavoastră într- 
un articol. Expuneți, vă rog, succint, argumentele ce probează dăinuirea noastră 
prin limbă. De ce pierderea ei, a limbii, atrage după sine şi „rătăcirea” noastră? 


- Întrebarea pusă mi-a amintit de un caz de pe când îmi făceam serviciul militar 
în armata sovietică în oraşul Kalinin (azi Tveri). Eram într-o companie în aceeași 
cazarmă cu un băiat din Ural. Îndeplinea funcţia de furier (pisar) în cancela- 
ria comandantului de companie. Purta un nume de familie românesc, Prutean. 
Când l-am întrebat odată dacă nu e din Moldova, căci numele lui e românesc, 
chiar şi prin sufixul -eanu, el a negat totalmente, considerând că e, de când lumea, 
rus, rus din Ural. În anii de studenție, răscolind dosare de arhivă, am dat de multe 
cereri ale basarabenilor, adresate autorităţilor ţariste, să le permită colonizarea 
în locuri cu „pomânt dişărt” (adică pământ liber). Așa au colonizat basarabenii 
teritorii depopulate în Ural, în Extremul Orient (Dalnii Vostok), întemeind sate 
moldoveneşti, două dintre care, Moldovanovka şi Kişiniovka, au fost anchetate de 
către dialectologii noştri de la Chișinău. Asemenea localităţi au fost înființate de 
moldoveni şi în Caucaz, câteva din ele, situate în munți şi la poalele munților, au 
fost cercetate, în 1996, de Vasile Pavel, care cu amărăciune a constatat un proces 
intens de rusificare. O femeie, în vârstă de 67 de ani, din comuna Moldovanskoie, 
mărturisea cu mult regret: „Noi cu copchii noştri moldovenești am grăit. Amu ii 
cu a lor copchii grăiesc rusăști” (RLȘL, 1996, nr. 6, p. 88-89). Prin rusificare trep- 
tată a ajuns la mancurtizare şi tovarăşul meu de arme, Prutean, din Ural, stare 
în care şi-a uitat și limba, şi neamul, și originea pruteană, românească, şi, prin 
urmare, mormintele bunilor şi străbunilor, rămase în Moldova. Așadar, ca neam 
supraviețuim prin graiul matern. Să-i mulţumim ţăranului de la plug, care ne-a 
păstrat graiul timp de aproape 200 de ani sub regim țarist şi sovietic, în condiţii 
de rusificare planificată şi bine regizată. Datoria noastră e să-l cultivăm cu grijă, 
să-l scoatem din paragina în care s-a împotmolit. E o misiune sacră a noastră, a 
tuturor, dar, mai ales, a tineretului, căci viitorul îi aparține. 


- Domnule Profesor, vă mulțumim pentru interviul acordat și vă urăm sănă- 
tate multă şi realizări frumoase în continuare! 

Stelian LA 
DUMISTRACEL UN 
PRIETEN 


Printre bucuriile pe care mi le-au adus anul 1989 şi aproa- 
pe uitatele (acum) „Poduri de flori” a fost şi cunoaşterea 
personală a unor colegi basarabeni, deveniți între timp 
apropiaţi prieteni, printre care şi Vladimir Zagaevschi. 
Am făcut cunoştinţă la o masă rotundă organizată de In- 
stitutul de Lingvistică al Academiei de Ştiinţe a Moldovei 
(Chișinău, 24 martie 1992), intitulată „Cercetări de dia- 
lectologie”, la care o echipă de dialectologi de la Iaşi ne- 
am întâlnit cu colegii chişinăuieni, pentru a pune bazele 
colaborării la proiectul Graiuri românești de la est de Car- 
pați. Etno- şi sociotexte. Atunci, Vladimir Zagaevschi mi-a 
oferit şi mie un exemplar din frumoasa sa carte Culorile 
accentului, despre care aflasem dintr-o recenzie publicată 
după apariţie (1988). Aveam să ne revedem peste câteva 
luni, în octombrie, la Simpozionul Naţional de Dialecto- 
logie de la Bucureşti. 


Mai ales în această din urmă împrejurare, am avut ocazia 
să constat că atitudinea uşor rezervată a colegului de la 
Chişinău era numai o ţinută prevenitoare a omului dis- 
cret, dar deschis discuţiilor și, de aceea, chiar confruntă- 
rile pe eventuale puncte de vedere opuse aveau asigurate, 
şi din partea Domniei Sale, atmosfera de schimb onest 
de cunoştinţe şi opinii, finalitatea plusului de informa- 
ţii indispensabil demersului ştiinţific. Între noi, la una 
din şedinţele de lucru fiind şi moderatori ai discuţiilor, 
s-au creat de îndată punțile de legătură ale credibilității 
şi aprecierii; am reţinut ca autorizate şi profitabile punc- 
tele de vedere ale lingvistului chişinăuian în legătură cu 
expunerea mea de atunci despre Împrumuturile lexicale 
rusești în graiurile de la est de Prut: flux şi reflux (la care 
i-am avut colaboratori pe colegii Doina Hreapcă, Valen- 
tina Corcimari şi Ion Horia Birleanu). Căci acestea ve- 
neau de la un specialist avizat, ce stăpânea „din interior” 
problema abordată: Vladimir Zagaevschi este un dialec- 
tolog ce a studiat fonetica, lexicul şi morfologia graiuri- 
lor pe bază de material pe care l-a adunat personal și l-a 

interpretat în confruntare şi în dialog cu toate aspectele domeniului; aşadar, 
prestația Domniei Sale la catedră şi în ceea ce priveşte îndrumarea lucrărilor 
studenților este a unui profesor-cercetător (impresionează plăcut faptul că, în 
lista publicaţiilor, colegul nostru, sub semnul asumării responsabilităţii profesi- 
onale, aminteşte și lucrările, nu puţine, ale discipolilor săi cărora le-a consacrat 
efortul de formare şi le-a inspirat încredere în viitor). 


Din documentele cu caracter biografic, pe care sărbătoritul de acum şi de acum 
câţiva ani le-a pus la îndemâna cititorului (confrații i-au marcat, cu frumoase 
aprecieri, şi împlinirea a 70 de ani), pot fi descifrate şi alte, numeroase, trăsături 
caracterologice: foştii maeştri l-au prețuit, iar colegii îi cunosc foarte bine com- 
petenţele şi valoarea, asigurându-şi colaborarea Domniei Sale, în calitate de 
coautor, la redactarea unor cursuri şi tratate, iar Vladimir Zagaevschi ţine să-şi 
manifeste recunoştinţa față de înaintaşi şi să-şi afirme solidaritatea de grup 
profesional-didactic, la momente aniversare ale confraţilor, ca preţios martor al 
reuşitelor unor eforturi colective benefice, coerente şi încununate de succese. 


Pe de altă parte, pentru descifrarea potrivită a omului Vladimir Zagaevschi, în 
pofida impresiilor de prim moment la care m-am referit anterior, mie personal 
(dar extrapolarea pentru alţii este uşor de admis) mi-au venit în ajutor două sur- 
se. 


În primul rând, Culorile accentului, o admirabilă analiză a multiplelor valenţe 
ale accentuării din perspectiva tipologiei, a funcţiilor şi a expresivităţii, ce se 
caracterizează prin excelentă documentare, interpretare sistematică şi aprofun- 
dată, fericită alegere a exemplelor; dar aceste trăsături pot fi atribuite oricărei 
exegeze reușite. Autorul cărții şi-a asigurat însă succesul demersului printr-o 
tonalitate a expunerii care, fără a face concesii ştiinţei, cucereşte prin talentul 
comunicării inspirate în registrul public informal, uneori chiar familiar, ceea 
ce denotă alegerea inspirată a datelor unui contract de transmitere performant: 
autorul „simte” aşteptările diferitor segmente de public cititor cărora li se adre- 
sează şi le vine în întâmpinare nu doar cu ştiinţă, ci şi cu interes şi solicitudine; 
frecvent, ai impresia că „emiţătorul” trăieşte încă o dată, împreună cu „recep- 
torul, bucuria redescoperirii diferenţelor dintre „pára (mălăiaţă)” şi o „pară 
(chioară)”, dintre adverbul (şi adjectivul) repede şi forma verbală (el) repede şi 
multe altele ca acestea; de remarcat o preocupare extrem de binevenită: com- 
paraţia se face, adesea, cu regionalisme sau arhaisme, dar și cu rezultate ale 
„licenţelor poetice” - deci interesează, iarăşi, perspectiva limbilor funcţionale 
şi complexitatea diferitor registre ale vorbirii. Aceste căi, favorizante, spre cu- 
noaştere şi pentru acceptare, sunt în deplin acord cu tonul abordării temei, 
dat fiind că autorul se punea, de la început, şi sub autoritatea unui gramatician 
latin pentru care accentul este însuși „sufletul cuvântului”. 


Aşadar, (şi) acesta este Vladimir Zagaevschi: dincolo de rezerva bonomă a unui 
caracter ponderat în aşteptarea reacţiilor interlocutorului, se pot întrevedea 
nuanțele meditaţiei care capacitează şi poți descifra temperamentul sentimen- 
talului optimist. 

În al doilea rând, mi-a venit în ajutor fratele sărbătoritului, Vitaliu Zagaievschi, 
autor al unei cronici de recuperare cultural-sentimentală a trecutului unor 
oameni şi al unei aşezări, prin volumul Palanca, cu subtitlul „Omul sfințește 
locul”, naraţiune despre coloniștii din Cosăuţii de pe Nistru care au înființat 
„baştina” unei adevărate... dinastii Zaga(i)evschi. Trebuie să adaug că am par- 
curs cu interes această carte, deoarece o scurtă incursiune în istoricul unui sat 
basarabean de pe Prut, acesta năpăstuit, am întreprins şi eu într-o pledoarie 
privind salvarea patrimoniului cultural al satelor amenințate, aspect amintit în 
dedicaţia de pe exemplarul ce mi-a fost oferit. 


Ceea ce nu poate cuprinde niciun curriculum vitae al lui Vladimir, aflăm, aşa- 
dar, de aici: colegul nostru, fire poetică, a renunţat la compromisul reprezentat 
de începerea, după absolvirea şcolii medii, a studiilor de medicină, căci scria 
poezii şi era atras de miracolul fenomenului lingvistic şi de literatură, astfel că, 
în calitate de cercetător ştiinţific la un institut de profil al Academiei de Științe 
a Republicii Moldova, iar, mai apoi, de cadru didactic la Universitatea de Stat 
din Chişinău, şi-a împlinit un frumos destin de umanist, pe care îl desăvârşeşte 
în continuare. 


Şi, pentru că ne aflăm şi în momentul unei evaluări de ansamblu (dar numai 
de etapă!), ne face plăcere să reamintim o trăsătură definitorie a cercetătorului, 
subliniată de mulţii recenzenţi ai operelor Domniei Sale: Vladimir Zagaevschi 
face parte din categoria acelor specialişti din Republica Moldova care, după 
1989, în investigarea problematicii generale a limbii române, din comanda- 
mente ale deontologiei profesionale, pune la contribuţie atât luminile exegezei 
romanice şi româneşti (ocultată anterior colegilor moldoveni), cât şi aportul de 
cunoaştere şi de originalitate al specialiştilor ruşi (şi sovietici), ca o experiență 
mai puţin accesibilă în trecut cercetătorilor români. Dar, din aceleași comanda- 
mente, prin orientarea lucrărilor şi a intervențiilor la numeroasele manifestări 
ştiinţifice la care a participat domnul profesor, se numără, cu cinste, printre 
lingviştii din Republica Moldova pentru care limba română literară este una 
şi indivizibilă, aducând, întru aceasta, mărturia fundamentată a unui reputat 
dialectolog. 


La această frumoasă aniversare, ni-l dorim, cu toţi, mereu, la fel de activ în efor- 
tul de cunoaştere, la fel de temeinic şi de cumpănit în judecata asupra faptelor şi 
a oamenilor, ca un garant al adevărului. 


Împreună cu un călduros „La mulţi ani!” din parte-mi şi din partea colegilor 
ieşeni, o cordială îmbrăţişare din partea unui prieten! 

OMUL, PROFESORUL, SAVANTUL 
VLADIMIR ZAGAEVSCHI 
VĂZUT DE: 


Anatol CIOBANU 


„La prima vedere s-ar părea că Domnia Sa nu se grăbeşte deloc, că se conduce 
de principiul primului împărat roman Octavianus Augustus festina lente („gră- 
beşte-te încet”). În realitate, nu este chiar aşa, pentru că dr. VI. Zagaevschi este 
mereu în căutare, scrie, zămisleşte, face reflecții, consultă literatură de specia- 
litate şi nu numai. Şi dacă s-a apucat de un lucru, îl duce numaidecât la bun 
sfârşit. Zicem la „bun, deoarece tot ce spune, ce scrie, ce propune conf. VI. Za- 
gaevschi are valoare intrinsecă... 


De aici vine şi recunoaşterea profesorului Zagaevschi drept un merituos dia- 
lectolog şi fonetist în tot spaţiul românesc. Colegii de breaslă, dialectologii din 
marile centre universitare din Cluj-Napoca, Bucureşti, Iaşi ş.a. îl preţuiesc înalt, 
îl citează, îl aprobă şi îl invită la conferinţe ştiinţifice, simpozioane, mese rotun- 
de, la susţinerea tezelor de doctorat, în calitate de referent oficial. 


Monografiile publicate de conf. VI. Zagaevschi Culorile accentului (1988) şi Stu- 
dii de gramatică dialectală comparată (1990) sunt veritabile micro-enciclopedii 
în domeniu. Autorul, fiind şi pedagog de profesie, reuşeşte nu numai să facă 
o constatare a fenomenelor de limbă, ci şi să le explice, sub toate unghiurile 
de vedere: apariția, dezvoltarea, perspectiva (prognozarea) lor în viaţa limbii. 
Autorul nu scapă din vedere aspectul normativ, corectitudinea vorbirii atunci 
când tratează probleme legate de accent, fonetică ş.a. Mai mult decât atât, lim- 
bajul scrierilor semnate de către dl VI. Zagaevschi e cât se poate de accesibil şi 
extrem de expresiv, pentru că autorul îl respectă pe cititor, îi ajută să se descur- 
ce în probleme de stringentă actualitate. 


Ca profesor universitar, ca dascăl, sărbătoritul nostru este stimat şi iubit de 
către studenți, masteranzi, doctoranzi pentru disciplinele predate, cursurile 
şi seminarele speciale ţinute cu mult succes, pentru îndrumarea calificativă 
a zeci de teze de an şi de licență. Domnul profesor Vl. Zagaevschi este co- 
ordonatorul (conducătorul ştiinţific) al unor preţioase teze de magistru şi 
doctor în filologie. Studenţii îl aşteaptă în auditorii, dorind să afle cât mai 
multe din domeniul foneticii (ortografiei, ortoepiei), dialectologiei, grama- 
ticii istorice etc., masteranzii şi doctoranzii se îndreaptă spre maestru pen- 
tru a clarifica nişte probleme dificile de care se lovesc în cercetare. Şi tot 
aşa... Zilnic...” (2003). 

„Profesorul şi savantul Vladimir Zagaevschi, în cei 45 de ani de activitate peda- 
gogică la U.S.M., este mereu în căutarea celor mai accesibile căi de a-l implica 
pe student în procesul de însușire a materiei predate, este necontenit preocupat 
de cercetările ştiinţifice în diverse domenii ale lingvisticii româneşti. Cursurile 
de bază pe care le ţine sunt Fonetica, Gramatica istorică, Bazele teoretice ale or- 
tografiei. Toate acestea, precum şi celelalte materii, predate de colegii de facul- 
tate (Morfologia, Sintaxa, Dialectologia ş.a.), sunt legate între ele prin fonetică. 
Nu poţi trata, de exemplu, evoluţia categoriilor gramaticale fără a ţine cont 
de schimbările care au avut loc în sistemul fonetic. Regrupările pe declinări 
ale substantivelor în procesul evoluţiei de la latină la română se explică prin 
reducerea sunetelor finale, ca mărci ale flexiunii. Ortografia, una din verigile 
slabe ale învățământului, nu este însușită temeinic tot din cauza atitudinii ne- 
glijente faţă de fonetică, prin care se poate conştientiza orice ortogramă. Aşa se 
explică străduința eminentului nostru coleg Vladimir Zagaevschi de a găsi cele 
mai performante procedee de predare a sistemului fonetic al limbii, astfel încât 
studenţii să însușească această materie temeinic, să o poată trata sub aspect 
fiziologic, sub cel acustic, dar şi, mai ales, sub cel funcțional. 


Conştient de importanţa literaturii didactice care să asigure pregătirea eficientă 
a studenților, dl VI. Zagaevschi a reuşit să ofere discipolilor mai multe manuale 
şi suporturi didactice. Acestea se disting nu doar prin expunerea metodică con- 
secventă, ci şi printr-o înaltă ţinută ştiinţifică, fiind rezultatul unor îndelungate 
cercetări în domeniu. O dovadă în acest sens este manualul Fonetica, elaborat 
în colaborare cu acad. Nicolae Corlăteanu și apreciat de numeroşi specialişti 
drept o carte ce e „bazată pe investigaţii aprofundate de ultimă oră, face parte 
din seria studiilor românei contemporane apărute în ultimii ani la Chişinău, 


Părinţii, Anastasia şi Cozma Zagaevschi, între nepoți 

servind ca manuale universitare şi pledând pentru ideea unităţii şi cultivă- 
rii limbii române literare” (Vasile Pavel). Manualul nu doar expune o materie 
ştiinţifică, ci este, mai ales, un studiu original de fonetică română, de care pot 
beneficia nu numai studenții, cercetătorii ştiinţifici, ci şi toți cei interesaţi de 
posibilităţile şi valenţele expresive ale sistemului fonetic al limbii române. 


Un alt manual la care a colaborat Vladimir Zagaevschi, alături de profesorii 
Ion Ciornâi şi Mihail Purice, este Curs de dialectologie română. În capitolele 
semnate de Domnia Sa (Particularități dialectale morfologice şi Particularități 
dialectale sintactice) vom găsi rezultatele unor ample investigaţii dialectologice 
ale autorului, realizate pe parcursul a mai multor ani. 


Graiurile teritoriale au constituit dintotdeauna un obiect de studiu predilect 
pentru omul de ştiinţă Vladimir Zagaevschi, cu succese remarcabile în special 
la cercetarea sistemului gramatical. Astfel, în urma unor numeroase anchete pe 
teren şi a analizei în plan comparat şi confruntativ a bogatului material faptic 
adunat, Vl. Zagaevschi răstoarnă o opinie încetăţenită de mai multă vreme şi 
anume că în graiurile teritoriale nu există particularități gramaticale regionale. 
Cercetările în acest domeniu, încununate cu susținerea tezei de doctorat și cu 
monografia Studii de gramatică dialectală comparată (Chişinău, 1990), comple- 
tează dialectologia română cu un material autentic înregistrat în Maramureş, 
dar şi printr-o tratare a sistemului gramatical al graiurilor teritoriale, care până 
atunci nu s-a prea bucurat de atenţia cercetătorilor. 


Mai mult, în baza materialelor adunate, Vladimir Zagaevschi publică glosare ce 
tezaurizează multe din elementele regionale arhaizate. 


Autorul mai menţionează că diferenţierile dialectale la care se referă în aceste 
studii, ariile geografice discutate nu coincid cu graniţele politico-administra- 
tive, ele nu pot servi drept probe ale unor încercări de a dovedi ideea a două 
limbi în acest spațiu. 


O reputaţie deosebită profesorul Vladimir Zagaevschi o obţine prin activi- 
tatea sa fructuoasă de savant. În cei 45 de ani de activitate în învățământul 
superior elaborează peste 200 de lucrări ştiinţifice, ce se disting şi prin pasi- 
unea cu care au fost scrise. Materialul fonetic, ce pare atât de „sec” în ochii 
multor cititori, sub pana profesorului nostru devine interesant, viu, colo- 
rat. Mă refer la lucrarea Culorile accentului (Chişinău, 1988). Găsim aici, 
în primul rând, ceea ce prevede o programă de studii: definiţia accentului, 
tipurile de accente, cazurile de mobilitate a accentului, funcţiile accentului, 
posibilităţile lui expresive, probleme de corectitudine. Dar limba în care 
este scrisă şi stilul în care este oferit materialul fac din această carte mult 
mai mult decât un manual. Paginile ei constituie pentru cititor chiar prilej 
de lectură distractivă. Prin variate şi extraordinar de interesante exemple se 
confirmă afirmaţia lui Diomede că „accentul este sufletul cuvântului”. Înseşi 
denumirile paragrafelor sunt extraordinar de plastice: În familia comorilor 
(despre locul accentului în sistemul elementelor fonetice), Câţi încap sub 
o umbrelă (câte accente are cuvântul), Între ciocan şi nicovală (despre ac- 

centul dinamic), Între arcuș şi 
vioară (despre accentul muzi- 
cal), Accentul şi dansul verbelor 
(despre mobilitatea accentu- 
lui la verbe), Accentul și gustul 
pâinii (despre funcția distinc- 
tivă a accentului), Acolo lângă 
izvoare (despre expresivitatea 
accentului), De la roşu la verde 
(despre corectitudine) ş.a. Este 
revelatoare comparația accen- 
tului cu regina dintr-un stup 
de albine. Regina ține în jurul 


14.08.07. La Primăria comunei Palanca 


său toate albinele adunate într- cu Vitaliu Zagaievschi (din stânga) şi Alexei 
un roi. Fără accent nu există cu- Zagaievschi (din dreapta) în ziua conferirii 
vânt. Fără ritm si intonatie nu titlului onorific „Cetăţean de Onoare 


există propoziţie sau frază. Arta al comunei Palanca 


teatrală a făcut un pas înainte prin metoda cunoscutului actor, regizor şi 
teoretician de teatru K. S. Stanislavski, care afirma că „accentul logic este 
degetul arătător în arta teatrală”, iar accentul care nimereşte nelalocul lui 
„schimonoseşte, denaturează sensul, schilodește, mutilează fraza”. Mulţi 
vorbitori de limba română din Republica Moldova, în virtutea unor condi- 
ţii nefaste, vorbesc pocit, cu rusisme şi calchieri, dar şi cu greşeli ce ţin de 
accent, în unele cazuri foarte supărătoare (autâbus, biogrăfie, fil6log, Export, 
import, concurs, televizor, graniță etc.), altele, cu dificultăţi la alegerea vari- 
antei corecte (âulă - aulă, exercită — exercită, íntim - intim, Rusia — Rusia, 
metrâpolă - metropblă, stâvilă - stavilă, forfotă - forfótă etc.). Cartea este, 
prin urmare, un suport solid în procesul de cultivare a vorbirii. 


Rămâne să regretăm că generaţiile actuale de studenţi nu mai au acces la aceas- 
tă carte, devenită o raritate bibliografică. Într-o ediţie nouă, cu grafie latină, 
revăzută, ea ar suscita un deosebit interes din partea cititorilor”. 


Ludmila BERZOI 


„Sprinten, elegant, cu un deosebit gust estetic, o ţinută clasică, acum. O ţinută 
impecabilă, de altfel, ca şi cea de câţiva ani care divulga un «crunara» cu rădă- 
cini coborâtoare în epoca preslyană... Flegmatic disimulat, pentru că la diferite 
ocazii, inter pocula, dulcile ispite îi suscitau tăinuitele valenţe ale carmenului 
secular individual şi, atunci, descopeream dominanta unui temperament select, 
un dinamism energetic tăinuit, rămas, în mare parte, necunoscut pentru mulți 
dintre noi... Inteligență fluidă, imaginaţie constructiv-creativă. Este suficient să 
menţionăm, doar, câteva dintre preocupările tematice de cercetare ştiinţifică 
reflectate în titlurile a numeroase studii, monografii, manuale: Despre limbile 
romanice şi subdiviziunile teritoriale ale limbii române; Funcţiile fonologice ale 
accentului în limba română; Unitatea limbii române şi sistemul unic de transcrie- 

re fonetică; Viabilitatea dativului posesiv în encliza substantivului în graiurile din 
regiunea Transcarpatică; Derivate arhaice şi regionale din domeniul substantivu- 
lui în graiurile moldoveneşti (rețeaua A.L.M.); Particularitățile dialectale privind 
propoziţiile secundare din cadrul frazei (pe baza materialelor A.L.M.); Culorile 
accentului; Fonetica limbii române etc. 


Vocaţie didactică ireproşabilă. În activitatea de la catedră dl VI. Zagaevschi şi-a 
realizat întotdeauna cele mai frumoase aspirații şi intenţii nobile. Personalitatea 
Domniei Sale, erudiţia, cultura exprimării (mesajele meticulos conturate şi revi- 
zuite, proces pe care, la ore, îl puteam cu claritate urmări și însuşi), modalităţile 
iscusite de combinare a constituenţilor didactici cu cei de conţinut asigură întot- 
deauna cele mai bune condiţii de desfăşurare a activităţii didactice şi științifice. 


Colegialitate cordială. Calităţi deosebite de îndrumător. Capacitate extraordi- 
nară de muncă. Am avut fericita ocazie să învăţ a face primii paşi de dascăl pe 
scara ierarhică universitară la seminarele de fonetică, avându-l mentor pe dl 
VI. Zagaevschi. După mai multe ore de asistență la prelegerile şi seminarele 
Domniei Sale, am înţeles că euforia de didactician pe care o aveam trebuie în- 
hămată la carul greu al adevăratei ştiinţe şi îmbogăţită cu numeroasele tehnici 
formative”. 


Lidia CODREANCA 


„Când alung timpul înapoi, revăd 
cea mai luminoasă pagină a studen- 
tiei mele- expediţia dialectologică 
în Apşa de Mijloc (Maramureşul 
din dreapta Tisei, Ucraina). Pagină 
lăsată de dirigintele nostru de gru- 
pă Vladimir Zagaevschi. Pe atunci 
dumnealui a găsit mijloace pentru 
acea expediţie de o lună de zile pen- 
tru două grupe din / de 50 de stu- 
denţi. Domnul profesor Zagaevschi 
era la începuturile carierei universi- 
tare, iar noi, după anul doi de studii, 
abia descopeream cât de năzbâtioşi 
putem fi în acea neuitată călătorie 
spre Transcarpatia Ucraineană. 


Fuge trenul Cernăuţi - Ujgorod, 
fluierând din când în când să tre- 
zească văile din împrejurimi şi pe 
unii dintre pasagerii care dormitea- 
ză. Fug şi căpițe nenumărate de fân, 
cocoţate sus pe nişte furci de lemn, 1945. Cu mama Anastasia, sora Eugenia 
nu ca pe la noi. şi fratele Vitaliu 

„„Încântătoare călătorie. Fără de sfârşit apar frumuseţile de la poalele Carpa- 
ţilor. Creste de munţi verzi-fumurii atât de aproape şi atât de departe, că ba le 
vezi, ba nu le vezi. 


„„„Ce mult a trecut de atunci. Dar ce minunat grai românesc am descoperit în acel 
sat de poveste Apşa de Mijloc. Cu bisericuţă de lemn cocoţată pe munte și uitată de 
lume. Cu case mari — adevărate palate cu foişoare şi tablouri pe pereţi. Cu oameni 
blânzi şi primitori, dornici să intre în vorbă cu noi, studenţii de la Chișinău. 


Umblam pe ulițele satului în grupuri câte doi cu caietul şi condeiul în mână, 
gata să notăm orice vorbă neaoșă, după un anumit chestionar şi după instruc- 
țiunile prealabile ale domnului profesor Zagaevschi care, după ce ne-a văzut 
pe toţi ajunşi cu bine la locul destinaţiei, ne-a lăsat în grija unui colaborator al 
Academiei de Ştiinţe. 


Nu ştiam pe atunci că domnul Vladimir Zagaevschi este un împătimit al gra- 
iului popular. Că a străbătut Basarabia, Bucovina, Transnistria, Maramureşul 
Transcarpatic pentru a face cercetări pe teren, colaborând astfel la elaborarea 
Atlasului lingvistic român pe regiuni. Basarabia. Nordul Bucovinei. Transnistria. 
Vol. I-III (1993, 1998, 2002). 


Aveam să descopăr foarte târziu de unde vine interesul dumnealui pentru di- 
alectologie şi pentru geografia lingvistică: de la Saussure, care zice că nimic nu 
există în limbă, să nu fi existat anterior în vorbire, şi de la Coșeriu, care susține 
că vorbitorul este măsura tuturor lucrurilor în lingvistică, fiindcă limbajul e făcut 
de către şi pentru vorbitori, nu de către și pentru lingviști. Avea s-o spună chiar 
profesorul Zagaevschi într-o confesiune publică, din cadrul Conferinţei oma- 
giale a Domniei Sale (iunie 2003 - n.r.)”. 


Iaşi 7.X.1995. Conferinţa Naţională de Filologie „Limba română azi”. 
Primul din stânga - Vladimir Zagaevschi 

„În studiile pe care le semnează, Vladimir Zagaevschi a căutat să elibereze fo- 
netica limbii române de balastul lingvistic al ciobaniștilor, falsificatorilor, dile- 
tanţilor, care vedeau în acea fonetică a «linghii moldoveneşti» numai aspectul 
fonetic la nivelul graiurilor, mai ales ale celor de pe malul stâng al Nistrului, 
fără a se ţine seama de opiniile savanților de mare autoritate cu privire la origi- 
nea limbii noastre, la istoria ei, la tradiţiile, la datinile şi la demnitatea noastră 
naţională. 


Prin lucrările sale profesorul Zagaevschi stabileşte că limba română este gu- 
vernată nu numai de legile fonetice ştiinţifice, dar şi de cele de ordin social. De 
aici dialectologul atribuie o importanţă deosebită geografiei lingvistice, mate- 
rialelor Atlasului lingvistic român (A.L.R.), ale atlaselor lingvistice regiona- 
le: muntean, bănăţean, maramureşean, crișan, moldovenesc etc. În consecinţă, 
Domnia Sa confirmă încă şi încă o dată faptul că fenomenele fonetice, mor- 
fologice şi lexicale (în majoritatea cazurilor), fixate de A.L.M. şi de materiale- 
le Domniei Sale, anchetate personal în graiurile moldoveneşti din Republica 
Moldova, inclusiv în graiurile insulare din Ucraina, Rusia, Georgia etc., sunt, în 
general, asemănătoare cu toate graiurile dacoromâne, iar granițele geografice şi 
politice n-au fost în stare să împiedice pe deplin unitatea lor, deoarece românii 
de pretutindeni au aceeaşi origine istorică, credinţă, datini, iar inimile lor bat 
la fel în Muntenia, Maramureş, Kirovograd, în satul Kişiniovka (din Extremul 
Orient), Canada etc” (2003). 


Magdalena VULPE (Bucureşti) 


„Lucrarea lui Vl. Zagaevschi (Studii de gramatică dialectală comparată, Chi- 
şinău, Editura Știința, 1990, 250 p. - n.r.) este interesantă din două puncte de 
vedere: în primul rând, pentru că înmănunchează un material dialectal bogat 
şi autentic, referitor la aspecte abia de curând intrate în atenţia cercetători- 
lor - morfologia şi sintaxa; în al doilea rând, cartea ilustrează, cu dramatică 
acuitate, gradul în care interdicții şi obligaţii de natură politico-ideologică pot 
distorsiona rezultatele unei cercetări corecte, conştiincioase şi bine concepute 
ca metodă. Cartea oferă multe date interesante. În primul rând, trebuie relevată 
metoda de cercetare: punctul de plecare al descrierii îl constituie datele geo- 
grafiei lingvistice; particularităţile relevate sunt urmărite, de cele mai multe ori, 
în evoluţia lor diacronică, ceea ce permite sugerarea unor explicaţii ale feno- 
menelor dialectale, explicaţii sprijinite, uneori, şi pe corespondențe dialectale 
romantice, pe elemente de balcanistică şi, mai ales, pe comparaţia cu limbile de 
contact slave. Un procedeu original îl constituie urmărirea pătrunderii anumi- 
tor particularități dialectale în opera scriitorilor «moldoveni» clasici şi contem- 
porani. Materialul curpins în lucrarea lui VI. Zagaevschi e atât de bogat, multe 
din interpretările oferite sunt atât de interesante, încât o nouă ediţie - moder- 
nizată şi, evident, transliterată - a cărții ni se pare a fi nu numai utilă, ci chiar 
necesară” (1992). 

„Intrată cu întârziere în bibliotecile româneşti, această carte (Studii de grama- 
tică dialectală comparată, Chişinău, Editura Ştiinţa, 1990, 250 p. - n.r.), apărută 
sub auspiciile Ministerului Ştiinţei şi Învăţământului din fosta R.S.S. Moldo- 
venească şi ale Universităţii din Chişinău, abordează un teritoriu mai puţin 
cercetat de lingvistica românească, fapt care îi conferă de la bun început un 
grad sporit de interes. Deşi lucrarea ar merita cu prisosință o recenzie detaliată, 
întârzierea cu care ne-a parvenit ne obligă la o scurtă prezentare, al cărei rost 
este semnalarea acestei apariții editoriale nu lipsită de semnificaţii. [...] Inte- 
resantă prin bogăţia materialului prezentat, ca şi prin maniera de interpretare 
a acestuia, lucrarea lui VI. Zagaevschi aduce o contribuţie deloc neglijabilă la 
studierea graiurilor româneşti de dincolo de Tisa şi Prut, punându-ne la curent 
cu preocupările ştiinţifice ale colegilor noştri despre a căror activitate până 
nu demult deţineam prea puţine informaţii, accesul la ele fiindu-ne extrem de 
dificil, dacă nu interzis” (1992). 


Viorel BIDIAN (Cluj-Napoca) 


„Lucrarea (Studii de gramatică dialectală comparată, Chişinău, Editura Ştiinţa, 
1990, 250 p. - n.r.), cuprinzând studii publicate mai întâi în „Limba şi literatura 
moldovenească”, în alte reviste sau care au constituit obiectul unor comunicări, 
cercetează morfologia, morfo-sintaxa şi sintaxa unor: graiuri moldovenești, as- 


pecte puţin investigate de dialectologi. 


Bazându-se pe un material faptic bogat şi variat, cules în bună parte de autor 
pe teren sau extras din mai multe volume de texte dialectale şi din hărțile Atla- 
sului lingvistic moldovenesc, lucrarea acordă o mare atenţie analizei fenomene- 
lor gramaticale din graiurile insulare şi marginale. S-a bucurat de o cercetare 
minuțioasă din partea autorului grupul de graiuri insulare din regiunea Trans- 
carpatică, zonă situată dincolo de Tisa, la nord de Sighetu Marmaţiei. 


Particularităţile gramaticale întâlnite în graiuri sunt permanent raportate la 
situaţii din limba comună, la structura acesteia. Este vorba de «limba moldove- 
nească», termen ce apare curent în lucrare şi pe care autorul îl consideră, într-un 
post-scriptum la prefață, „ca un tribut plătit trecutului de la 1940 încoace, el 
recunoscând unitatea de limbă moldo-română. [...] Lucrarea de față dovedeşte 
că şi în domeniul morfologiei, morfosintaxei şi sintaxei dialectale există parti- 
cularități, chiar dacă cele mai multe doar în graiuri insulare și marginale. Au- 
torul constată păstrarea în graiuri a multor elemente lingvistice arhaice, a unor 
faze etimologice vechi sau intermediare. 


În explicarea particularităților gramaticale din graiurile marginale și insulare, 
în lucrare se subliniază de mai multe ori influenţa limbilor populațiilor con- 
locuitoare şi învecinate, mai ales slave, paralelele cu modelele corespunzătoare 
din idiomurile respective prezentate de autor fiind convingătoare. Mai ales în 
graiurile de acest fel «conservarea unor arhaisme deseori nu poate fi explicată 

La cel de-al XII-lea Simpozion Naţional de Dialectologie, 
Baia Mare, 5 mai 2006 


numai prin factori de ordin natural (geografic), istoric, politic ş.a., fără a vedea 
şi intervenţia vreunui model din limbile aloglotice, care le-a consolidat şi le-a 
întreţinut existenţa, dar, mai ales, le-a sporit frecvenţa» (p. 233). Cartea domnu- 
lui VI. Zagaevschi este o cercetare remarcabilă, într-un domeniu puţin studiat” 
(1992). 


Elena CARABULEA (Bucureşti) 


„Titlul cărţii (Culorile accentului, Chişinău, Editura Ştiinţa, 1988, 184 p. -n.r.), 
cum ne explică autorul, este „metaforic” (p. 5) şi la fel sunt unele titluri din 
interiorul ei. Fiecare dintre cele patru capitole cuprinde mai multe subcapitole 
denumite sugestiv, prin analogie cu fenomene din realitatea cotidiană; men- 
ționăm o bună parte dintre ele, pentru că rezumă, de fapt conținutul cărții: 
În familia comorilor (sau Accentul în sistemul elementelor fonetice), Câţi încap 
sub o umbrelă? (sau Câte accente are cuvântul?), Între ciocan şi nicovală (sau 
Accentul muzical ori melodic), Între zi şi noapte (sau Accentul cantitativ ori du- 
rativ), Accentul și dansul verbelor (sau Mobilitatea accentului în verbe), Accentul 
şi culmile munților (sau Funcţia demarcativă a accentului), Accentul şi semnalele 
circulaţiei rutiere (sau Funcţia demarcativă a accentului), Accentul şi gustul pâi- 
nii (sau Funcţia distinctivă a accentului), Cu nâbilă mobilă îşi mobilă bucătăria 


ANIVERSĂRII. VLADIMIR ZAGAEVSCHI - 75 171 


(sau Funcția distinctivă lexico-gramaticală a accentului), Degetul arătător (sau 
Funcţia distinctivă semantico-sintactică a accentului). 


Scrisă într-un stil alert, însoțită pe alocuri de imagini decupate parcă din dese- 
nele animate, lucrarea de față reprezintă o lectură captivantă atât pentru spe- 
cialişti, cât şi pentru nespecialiştii dornici de informaţii în acest domeniu mai 
arid al limbii. Deşi materialul este prezentat cu scopul mărturisit de populari- 
zare (p. 11), în descrierea faptelor se apelează şi la definiţii exacte, circumscrise 
domeniului ştiinţific al limbii, informaţiile descriptive alternând cu cele isto- 
rice: definirea accentului, tipurile de accent în diferite limbi, locul accentului 
în limba descrisă, mobilitatea accentului în cadrul conjugării (în opoziţie cu 
declinarea), funcţiile accentului” (1992). 


Anca HARTULAR (Bucureşti) 


„Așadar, accentul este sufletul cuvântului. Să-l cunoaștem, să-l însuşim, să-l 
cultivăm pe cel corect” - este concluzia lucrării lui Vl. Zagaevschi, Culorile 
accentului. Cartea, tipărită, din păcate, cu grafie slavă, oferă o instructivă şi 
agreabilă incursiune în sfera accentului. Un scurt Cuvânt către cititor este 
menit să suscite interesul elevilor, studenţilor şi al oricărui vorbitor doritor 
să-şi lărgească orizontul în domeniul lingvisticii sau să-şi corijeze expri- 
marea. 


Exemplele date sunt din literatură sau din limba vorbită, iar consideraţiile teo- 
retice sunt prezentate plastic, însoţite uneori de scurte anecdote, menite să fixe- 
ze informaţia ştiinţifică. Consideraţiile asupra locului accentului şi caracterul 
fix sau mobil sunt urmate de discutarea unor aspecte acute pentru cultivarea 
limbii: mobilitatea accentului şi modificarea conjugării unor verbe. 


Remarcăm comentariul original al unor aspecte uneori aride pentru un ne- 
specialist, prezentarea grafică amuzantă şi elocventă. Toate acestea, alături de 
caracterul actual al temei şi de informaţiile ştiinţifice şi, mai larg, culturale ofe- 
rite fac din lucrarea lui Vladimir Zagaevschi un volum agreabil şi util, pentru o 
categorie largă de cititori” (1992). 

Vladimir NUME DE FAMILIE ROMÂNEŞTI 
ZAGAEVSCHI CU FORMANTUL -ARIUS 


ÎN EVOLUȚIE (MORARIU, 
MORARI, MORARU, MORAR) 


Numele de familie au apărut la o anumită etapă de dez- 
voltare a societăţii din necesitatea de a identifica două 
sau câteva persoane care purtau acelaşi nume de botez. 
Dacă, spre exemplu, într-o anumită localitate sau colecti- 
vitate erau doi inşi cu numele Ion, individualizarea per- 
soanei a început să se facă cu ajutorul numelui după tată, 
zis şi patronim (Ion al lui Vasile, Ion al lui Petru etc.) sau 
al numelui mamei, al matronimului (Ion al Marfei, Ion 
al Irinei etc.) [Al. Graur, 10, p. 73, 89]. Cu timpul patro- 
nimele se simplifică prin înlăturarea semnului distinc- 
tiv al genitivului, transformându-se în nume de familie, 
identice cu unele nume de botez: (Ion) Bogdan, (Miron) 
Cozma, (Pavel) Damian, (Teodor) Gheorghe, (Dumitru) 
Ionel, (Ion) Ionică, (Viorel) Mihail, (Marcel) Pavel, (Vasi- 
le) Radu, (Andrei) Ștefan, (Vadim) Tudor ş.a. 


Procedeul de denominaţie a evoluat mai târziu, urmând 
modelul grecilor vechi, prin adăugarea la patronim a unui 
sufix, fie românesc (de ex.: -escu, -eanu ş.a.), fie de altă origi- 
ne (grecesc, slav ş.a.) [N. A. Constantinescu, 4, p. XXXVI]: 
Vasilescu, Vasilache, Vasiliu, Vasilenco, Vasilciuc, Vasiliev 
etc. Aşa au apărut numele de familie ca elemente strict ne- 
cesare pentru identificarea persoanei în localitatea dată, în 
colectivul dat, dar şi pentru identificarea oficială. 


Paralel cu patronimul sau matronimul, devenite nume 
purtate de întreaga familie, în calitate de nume de identifi- 
care a persoanei concrete, dar şi a tuturor membrilor unei 
familii, au început să se folosească poreclele, denumirile 
de meserii, ocupaţii, stări sociale etc.: Bucătăriu, Dogăriu, 
Morâriu, Pădurăriu, Rotăriu, Văcăriu ş.a. [Al. Graur, 10, 
p. 94]. Aceste denumiri, devenite nume de familie, pe par- 
cursul secolelor, au evoluat, în mod firesc, conform legilor 
fonetice cunoscute, în zone diatopice / teritoriale diferi- 
te, dând naștere la variante teritoriale, ca şi apelativele / 
numele comune respective, de la care provin numele de 

familie: Moráriu (formă mai veche, rudi- 
mentară), Morâri, Morâru, Morâr (forme 
evoluate, marcate dialectal) sau Rotăriu, 
Rotări, Rotâru, Rotăr. 


La rândul lor, variantele au drept mo- 
del derivatele cu sufixul / formantul {į > 
-ărius din latină (tip: botularius „cârnă- $ DIPLOMA 
ţar”, carbonarius „cărbunar”, macellarius $ 

„măcelar”, molarius „morar”, pecorarius pentru merite deosebite şi realizări cu succes 
„crescător de turme”, „cioban” etc.). For- 
mantul latinesc -arius s-a extins ulterior 
la apelative / nume comune şi, prin ur- 
mare, la nume de familie cu rădăcini de 
origini diferite: Ciorbăriu (tc. gorba), Co- 
jocâriu (sl. kožuh), Dubălăriu (după ucr. 
dubyty „a dubi’), Pușcăriu (ucr. puška), 
Sobăriu (mg. szob „sobă”), Tăbăcáriu (tc. 
tabak) ş.a., care, în evoluţie, au dat și 
ele variante în areale dialectale diferite: 
Ciorbări, Ciorbâru, Ciorbár ş.a. 


se conferă titlul 
„Cetăţean de Onoare a comunei Palanca” 


D-lui ZAGAIEVSCHI Vladimir Cozma 


În continuare, vom urmări evoluţia numelor de familie cu formantul latinesc 
-arius, alături de apelativele respective de la care provin, prezenţa lor la cro- 
nicari, în operele scriitorilor, în mass-media (ziare, reviste, radioteleviziune) şi 
repartiţia teritorială a diferitor variante ce denumesc meserii, ocupaţii, îndelet- 
niciri, după zone dialectale, conform hărților atlaselor lingvistice. 


Varianta de tipul Morăriu este o formă rudimentară / intermediară. În secolele 
XVII-XVIII, dar şi în secolul XIX, asemenea variante au cunoscut o circulație 
largă pe întregul teritoriu lingvistic dacoromân. Şi nu numai cu referire la nu- 
mele de familie, ci şi la apelative - denumiri de ranguri boiereşti, de meserii, 
de ocupaţii - de la care provin aceste nume de familie, iar prin analogie, şi la 
împrumuturi din alte limbi, în care -driu nu este sufix, ci parte componentă a 
radicalului (de ex.: bondăriu, buzunăriu, măgăriu, sărdăriu, tâlhăriu). 


La cronicari formațiunile cu -arius din latină se întâlnesc mai ales în apelative - 
denumiri de ranguri boiereşti şi militare, care mai târziu vor deveni nume de 
familie: „...i-au tăiatu capul Tomşii şi lui Moţoc vornicul, şi lui Spanciog spă- 
tariul, şi lui Veveriţă, postelnicul...” (Gr. Ureche, Letopiseţul...)!; „...şi amu era 
câțva den boieri şi feciori de boieri adunaţi la Ștefan-vodă: Andronic-sărdariul, 
Darie-spătariul, Antohie-aga şi alţi boieri de mainte cu dânsul” (Miron Costin, 
Letopiseţul...; „Era un boier, anume Neculai Milescul Spătariul, de la Vaslui de 
moşia lui, pre învăţat şi cărturar, şi ştie multe limbi: elineşte, slovoneşte, greceş- 
te şi turceşte” (Ion Neculce, O samă de cuvinte). 


Scriitorii clasici moldoveni, Alexandru Donici (1806-1866), Vasile Alecsandri 
(1821-1890), Ion Creangă (1837-1889) ş.a., mai folosesc formantul în vari- 

anta -áriu în apelative, dar şi în multe nume de familie: bondariul, furnica- 
riul, magariul, morariul, pânzariul (Al. Donici, Fabule)“; buzunariul, tâlhariul 
(V. Alecsandri, Istoria unui galben); „Meşterulu care ni face ciobote se chiamă 
ciobotariu” (I. Creangă, Abecedar, Iaşi, 1868); „Omul de gazdă fiind rotariu...; 
„Rotariul voia acum să taie uşorii, spre a scoate carul” (I. Creangă, Poveste. Pros- 
tia omenească); Mihai lăutariul, Mihai scripcariul, Ştefan a Petrii Ciubotariul 
(I. Creangă, Amintiri din copilărie). 


Teodor V. Ștefănelli, în Amintiri despre Eminescu, îi trece în revistă pe foştii săi 
amici şi colegi de la Viena, printre care era şi Vasile Morăriu [C. Popovici, 12, 
p. 34-85 passim]”. Iar la Târgu-Mureş (Ardeal), în drum spre Blaj, unde a răsărit 
soarele românismului, tânărul de 16 ani, Mihai Eminescu, s-a prezentat semi- 
nariştilor ardeleni Ion Cotta şi Teodor Cojocâriu [Aurelia Rusu, 14, p. 8]. 


Scriitorul ardelean Ion Agârbiceanu s-a născut (1882) într-un sat din părțile 
Blajului. Pe mama scriitorului o chema Ana, născută Olăriu, iar bunicul dinspre 
tată se numea Vasile Boáriu [Dicţionar. A-C, 7, p. 22]. 


În perioada interbelică, dar şi mult mai târziu, numele de familie în -driu şi 
apelativele respective erau nu numai populare, ci şi oficiale. Astfel, acad. Nico- 
lae Corlăteanu (1915-2005), între anii 1934-1939, cât a învăţat la Universitatea 
din Cernăuţi, l-a avut profesor pe cunoscutul lingvist Leca [Alecu] Morâriu 
(1888-1963), care, la rândul său, şi-a realizat teza de doctorat sub îndruma- 
rea profesorului clujean Sextil Pușcâriu (1877-1948) [N. Corlăteanu, Răspântii, 
Chișinău, 1995, p. 103]. 


În satul Palanca, jud. Soroca, cel puţin până prin anii '50 ai secolului trecut, 
circulau nume de familie în -driu: Andrei Banăriu (învăţător), Sava Ciorbăriu, 
Gheorghe Cojocâriu, Vasile Cojocăriu, Grădinăriu [Vitalie Zagaievschi, 16, p. 25, 
46-47, 50, 54-59, 79, 82, 121, passim]. 


Într-un şir de sate moldoveneşti de la poalele munţilor Caucaz (ţinutul Krasno- 
dar, Federaţia Rusă), unde români basarabeni s-au strămutat, cum spun ei, „la 
pomânt dişărt” pe la începutul anilor '60 ai secolului XIX, localnicii mai poartă 
încă nume de familie cu sufixul în varianta rudimentară (-âriu): Moráriu, Că- 
prăriu, Cibotăriu, Cojocăriu, Grădinăriu |V. Pavel, 11, p. 89]. 


În zilele noastre, în mass-media (reviste, ziare, radioteleviziune ş.a.), mai ales 
din dreapta Prutului, cu precădere din Moldova şi Ardeal, dar şi din Basarabia, 
întâlnim nume de familie în varianta veche, cu sufixul -driu: Mihai Ciurdariu 
(ung. csorda „cireadă”) (Bucureşti, în „Revistă de lingvistică şi ştiinţă literară, 
1992, nr. 5, p. 3), Bejinăriu (licenţiată a U.S.M., Chişinău, originară din jud. Iaşi), 
Bucăriu, Cebotăriu (basarabence, licenţiate a U.PS. „Ion Creangă”), Traian Che- 
lariu („Revistă de lingvistică şi ştiinţă literară”, 1995, nr. 3, p. 22-27), Cojocăriu, 
Strungăriu (Universitatea din Bacău), Morăriu (revista „Natura, nr. 5, mai 2008, 
p. 9), Ignat a lui Ion Palamăriu (s. Gradişte, r. Cahul, dintr-o teză de licenţă), 
Păcurâriu şi Poenariu (Ardeal), Prunâriu (cosmonautul României, dar şi în Ba- 
sarabia, dintr-o teză de licenţă), Olâriu (Iaşi) şi multe altele. 

Varianta de tipul Morări, cum ar fi: Botnări, Cojocâri, Dogări, Olâri, Pădurări, 
Rotări, Stegări, Vacări, caracteristică, mai ales, masivului lingvistic moldove- 
nesc, reprezintă o evoluţie de mai departe a variantei rudimentare / interme- 
diare cu formantul -ăriu (Morâriu), prin reducerea firească şi treptată a lui u 
final până la dispariţia lui totală sau, altfel spus, până la imperceptibil, conform 
cunoscutei legi fonetice (cf.: lat. lupus, ursus > rom. lupu, ursu > lup, urs). Semi- 
vocala i din componenţa fostului diftong ascendent -iu, la rându-i, s-a redus, 
de asemenea, în evoluţie succesivă, devenind un i final nesilabic (Al. Rosetti, 
Em. Vasiliu, A. Avram), considerat uneori şi ca o nuanţă palatalizată a consoa- 
nei precedente (Em. Petrovici), în cazul dat, un r’ (Morar). S. Puşcariu vorbeşte 
despre „un r coarticulat cu i afonizat următor, care s-a păstrat pe alocuri şi 
în sufixele -ar şi -or (din lat. -arius, -orius) la singular: un morar, un vânător” 
[S. Puşcariu, 13, p. 71]. 


În spațiul lingvistic moldovenesc, inclusiv în cel basarabean, sau, poate, mai cu 
seamă în cel basarabean, asemenea forme ale numelor de familie se identifică 
cu variantele populare ale numelor comune, ale apelativelor (nume de meserii, 
ocupaţii, îndeletniciri), de la care provin şi care înregistrează la singular, ca şi 
la plural, un i final nesilabic (cf.: un morari - niște morari, un pădurari - nişte 
pădurari etc.). 


Conform hărții nr. 504 „pădurar” [ALRR.Bas.IV], la întrebarea: „Cum îi ziceți per- 
soanei însărcinate cu paza unei păduri?” pe întregul teritoriu informatorii / subiec- 
ţii au răspuns cu varianta pădurări / padurări (la sg.), în afară de regiunile limitrofe 
(Bucovina, nordul Basarabiei, Transnistria), unde, în unele localităţi anchetate, s-a 
răspuns cu / şi cu echivalente ale popoarelor învecinate (lesnic, bereznic ş.a.). 


Harta nr. 328 „văcar” [ALM.I], la întrebarea: „Cum îi ziceți omului care paşte 
vacile?”, ne prezintă următorul tablou: pe întregul teritoriu basarabean, bucovi- 
nean şi transnistrean s-a răspuns în exclusivitate cu varianta văcari / vacari, în 
afară de vreo 10 localități din partea extremă de sud-vest a Basarabiei, situate 
în preajma oraşului Ismail, unde s-a răspuns cu varianta văcar, caracteristică 
pentru graiurile munteneşti:. 


Harta nr. 583 „pădurar” [ALR.s.n.II] ne arată că varianta pădurari, cu i final 
nesilabic (redus, afonizat) la singular, formă identică cu cea de plural, a fost în- 
registrată cu preponderență şi în alte zone ale masivului lingvistic dacoromân 
(Moldova istorică, Ardeal, Banat, Oltenia, partea de vest a Munteniei), desigur, 
pe ici-pe colo, alături de alte lexeme, de origini străine (bereznic, gornic, iagăr, 
şumari ş.a.). De menţionat că în Moldova şi în Ardeal, altfel spus în jumătatea 
nordică a teritoriului lingvistic dacoromân, pe lângă varianta pădurari, în ca- 
zuri mai rare poate fi întâlnită şi varianta rudimentară / intermediară pădurariu 
[pădurar"]. În partea de est a Munteniei și în Dobrogea, altfel spus, în graiurile 
munteneşti, au fost înregistrate variantele pădurăru [pădurar“] şi pădurăr. 


Ar mai fi de adăugat că în partea de nord-est a Basarabiei, de-a lungul Nistrului, 
până la nivelul orașului Soroca, de asemenea în raioanele Camenca şi Râbnița 
ale Republicii Moldova şi în regiunile Kirovograd şi Nicolaev ale Ucrainei, chiar 

şi denumirile de pomi fructiferi înre- 
gistrează la singular derivate cu sufi- 
xul -ári (lat. -arius), forme identice cu 
cele de plural: (un) nucari „nuc, (un) 
agutări / morvări „dud, (un) merari 
„măr, (un) prasadari / perari „păr, 
(un) jișânari [Zisânări] „vişin, (un) 
cereșari „cireş, (un) perjari |perzări] 
[ALRR.Bas.IV, hărţile nr.: 487, 488, 
489, 492, 495, 496, 497, resp.]. 


Materialul examinat în evoluție, 
conform legilor fonetice, şi sub as- 
pectul răspândirii lor teritoriale la 
ora actuală, după hărţile lingvistice / 
dialectale, ne orientează spre o altă, 
veritabilă, interpretare a numelor 
de familie de tipul Morări, Pădurări, 
Rotări ş.a., care, în unele lucrări ale 
antroponimiştilor de la noi, erau ex- 
plicate, într-un fel sau altul, ca forme 
specifice spaţiului basarabean şi, prin 
urmare, necorecte, falsificate, deterio- 
rate, corupte, survenite sub influența 
limbii ruse [M. Cosniceanu, 5, p. 36- 
37; 6, p. 78-79; A. Eremia, 9, p. 104- 
150 passim]. Adevărul e că apelative- 
le tip morări, pădurâri, văcări / vacări 
ş.a., de la care provin, prin conversie, 
numele de familie respective, se în- i pa na a pia dă 
ânesc, aşa cum arată hārtile ling- | (ap) eu fratele sin Sil cai 
vistice / dialectale, pe un teritoriu i 

foarte întins, nu numai în Basarabia, mai mult chiar, nu numai în Moldova din 
dreapta Prutului, spaţiu adiacent şi oarecum comunitar, ci şi în Ardeal, Banat, 
Oltenia, partea de vest a Munteniei [ALR.s.n.II, harta 583 „pădurar”]. 


Nume de familie cu sufixul în varianta -ári (lat. -arius) se întâlnesc / circulă azi 
frecvent în mass-media’. Din multele exemple de care dispunem vom aduce doar 
câteva: Călin Ciobotari (revista „Dacia literară”, Iaşi, martie 2007, p. 1, 38, 52, în 
titluri); Cristina Cojocari (revista „Limba Română, Chişinău, 2007, nr. 1-3, p.3, 
68, 227); Ana Cozari („Revistă de lingvistică şi ştiinţă literară”, 2003, nr. 1-2, p. 1, 
122); Cristina Morari, elevă (revista „Natura, februarie 2008, p. 15); Curărari; Ali- 
ona Macari; Adela Morari (săpt. „Literatura şi Arta”, 17.01.02; 24.01.08; 6.03.08, 
resp. ş.a.); Cojocari; Victoria Botnari şi Angela Varzari; Liliana Morari; A. Morari 
şi Elena Scutari; Alexandru Cebotari („Timpul de dimineață”, 24.09.07; 4.02.07; 
14.03.08; 11.04.08, 23.05.08, resp.); Bejenari, Chetrari (TVM-1, 9.05.08); Botnari, 

Cerbari, Cojocari, Mardari, Ostrovari, Rotari, Sâtari (din registrele academice stu- 
denţeşti, Facultatea de Litere, anul I, U.S.M., 2007-2008). 


De menţionat că variantele de tipul Morări, Pădurări (cu sufixul -ari) nu sunt 
nici chiar atât de recente - de ieri, de azi - pentru a le considera forme schimo- 
nosite de ruşi. Conform datelor Recensământului populaţiei de la 1835, în satul 
Cosăuţi, judeţul Iași, regiunea Basarabia, au fost înregistrate nume de familie, cu 
formantul în varianta -ari: Podâri Ion (născ. 1784), Podâri Grigore (n. 1799), Po- 
dări Ştefan (n. 1745), Podări Dominte (n. 1815), Pascâri Osip (n. 1749), Bodnări 
Petru (n. 1755) [Alexei Zagaievschi, Vasile Zagaievschi, 17, p. 179-186 passim]. 
Şi încă un nume neinfluenţat de ruși: Maria Cebotari (1910, Chişinău - 1949, 
Viena), cântăreața de operă, care, începând cu anul 1931, a fost solistă la teatrele 
de operă din Dresda, Berlin, Viena. Apoi să amintim şi nume de sate: Purcari, jud. 
Tighina, menţionat documentar în 1560 (variantă de la porcar „cel care păzeşte şi 
îngrijeşte de porci”, dialectal porcări, din lat. porcarius - DEX); Sobari, jud. Soroca 
(var. de la sobar „cel care zideşte sau repară sobe”, dial. sobari, din ung. szob plus 
-arius); Căinari, jud. Soroca (lit. ar fi căinar, din sl. kajanŭ, kajati „a se tângui, a se 
căina” plus -arius), şi Căinari, jud. Tighina, sat întemeiat în sec. XVI. 


Varianta de tipul Moraru, cum ar fi numele de familie: Butnaru, Cojocaru, Do- 
garu, Olaru, Păduraru, Rotaru, Stegaru, Văcaru ş.a., caracteristică pentru graiu- 
rile de sud sau de tip muntenesc, a luat o altă cale de evoluţie. Astfel, consoana 
r din componenţa sufixului -driu (lat. -arius) s-a depalatalizat / s-a durificat, 
încât a devenit refractară unui element vocalic de timbru prepalatal (e sau i). În 
numele de familie, în virtutea tradiţiei, vocala u s-a păstrat în formă plenisonă 
(Moraru, Păduraru ş.a.), pe când în apelative, în cuvintele comune respective, 
vocala u s-a redus treptat, conform legilor fonetice, uneori parţial (pădurar”), 
dar de cele mai multe ori - până la imperceptibil (pădurar) [ALR s.n.II]. De aici 
şi numele de familie de expresie muntenească: Moraru, Păduraru, Văcaru ş.a., 
considerate în unele lucrări de specialitate ca unicele corecte, ale căror model 
ar trebui / trebuie extins şi asupra celorlalte variante [M. Cosniceanu, 5, p. 36- 
37; 6, p. 78-79; A. Eremia, 9, p. 104-150 passim]. 


Unificarea numelor de familie prin corectarea lor după un anumit model, tip 
Moraru (în loc de: şi Morăriu, şi Morări, şi Morăr), ar duce, inevitabil, la îngus- 
tarea / slăbirea sau chiar la anihilarea posibilităților de identificare a persoane- 
lor. Acesta ar fi doar un aspect al consecințelor nedorite, din care cauză vorbi- 
torii recurg şi la procedeul de amplificare, prin un al doilea sufix, a numelor de 
familie (v. infra). 


Varianta de tipul Morár este o formă tot atât de corectă, ca şi celelalte variante 
(Morăriu, Morări, Morâru), care a parcurs o cale de evoluţie normală, firească, 
în conformitate cu legile fonetice cunoscute, acestea acționând pe un anumit 
spaţiu lingvistic, într-o arie dialectală concretă. După cum arată hărțile lingvis- 
tice / dialectale analizate supra, acest spaţiu se află în partea de vest a Muneniei 
şi în Dobrogea, unde apelativele tip pădurar chiar le domină, numeric, pe cele 
cu -u final parţial redus [pădurar“]. 

Nume de familie în varianta tip Morăr au fost înregistrate în documentele vechi sla- 
vo-române începând cu secolele XIV-XV: Poienar (anul 1763), Pânzar (anul 1732), 
Varzar (1420) ş.a. [M. Cosniceanu, 6, p. 74-77], iar la ora actuală circulă, fiind atestate 
în graiurile din Ardeal: Blidăr, Morâr [T. Teaha, 15, p. 144-145], Berbecâr, Boăr, Morăr, 
Ploscár, Podăr [A]. Cristureanu, apud M. Cosniceanu, 6, p. 78] şi în mass-media: Dani- 
el Morar (TVR-1, 8.02.06); loan T. Morar (revista „Contrafort, nr. 11-12, 2007, p. 13); 
Ovidiu Morar, Preot Nicolae Morar („Limba Română, Chișinău, nr. 3, p.94; nr.5, 
p. 51, 100 resp.), Mihai Dogotar („Timpul de dimineață, 23.05.08, p. 25). 


Chiar dacă uneori, apelându-se la lucrările unor cunoscute personalități ale 
lingvisticii româneşti (I. Iordan, Al. Graur), se susține opinia că numele de fa- 
milie fără -u (Muntean, Morar etc.) reprezintă „nişte abateri de la normele limbii 
române”, abateri impuse de autorităţile străine” [M. Cosniceanu, 6, p. 78] care 
„suprimau această finală când înregistrau numele româneşti... (este vorba de 
autorităţile ungureşti - n.n. VLZ.) [I. Iordan, apud M. Cosniceanu, ibidem], „de- 
oarece funcționarii maghiari n-au notat pe -u final la numele românești... nici 
românii ardeleni nu l-au menținut pe -u în nume...” [Al. Graur, apud M. Cosni- 
ceanu, ibidem], că „Ciubotari (acceptată ca variantă normală - n.n. VLZ.) sau 
Ciubotar, ultima variantă putând fi explicată şi printr-o greşeală de scriere în 
actul de stare civilă” [C. Dimitriu, 8, p. 42], realitatea obiectivă ne vorbeşte de cu 
totul altceva, după cum am demonstrat mai sus prin evoluția asociată cu răspân- 
direa teritorială / diatopică a apelativelor, de la care provin numele de familie cu 
variantă normată: un morar, de exemplu, deci şi nume de familie Morar. 


Îndemnul specialiştilor de „a corecta” numele de familie, de fapt, corecte, fireşti, 
normale sub aspect evolutiv şi al culorii dialectale, îi face pe unii jurnalişti să îşi 
permită, uneori, să „corecteze” numele de familie ale deţinătorilor lor, moştenite 
de la părinţi, de la moşi-strămoşi într-o anumită formă, firească. Câteva exemple. 
Pe profesorul universitar, dl Vasile Șalari, îl cunosc de pe la sfârşitul anilor '60 ai 
secolului trecut. Dar m-am mirat când am întâlnit în mass-media numele său de 
familie corectat, de fapt schimonosit, de fiecare dată în fel şi chip: Vasile Șelaru 
(revista „Natura, nr. 5, mai 2008), Vasile Șalaru (la TVM-1, 9.05.08), de fiecare 
dată radicalul fiind etimologizat „din mers”: șel- < șa, pl. şei / ele (< lat. sella) şi 
şal- < şal, pl. șaluri (< tc. şal). Alt caz. La un post de radio, într-o emisiune în direct 
cu radioascultătorii, sună o doamnă şi se prezintă: „Olga Rotăr, din Ulmu”. Mode- 
ratoarea, confirmând recepționarea apelului, îi răspunde: „Da, doamnă Rotâru”. 
Dar spunea şi Ion Heliade Rădulescu (1802-1872), insistând chiar asupra faptu- 
lui: „Cât priveşte numele proprii... se cade a lăsa oamenii cum îi cheamă şi cum 
semnează. Nu este permis a se atinge de semnăturile oamenilor pentru că... asta 
n-ar mai fi o jonglerie, ci pur şi simplu o falsificare a semnăturilor”!. 


Cu timpul, din necesităţi de identificare netă între doi sau mai mulți ingi din ace- 
eaşi localitate, din împrejurimi sau din zone diatopice diferite (Moldova, Mun- 
tenia ş.a.), din zone limitrofe, periferice sau izolate, cum ar fi cele din Ucraina 
sau din Federaţia Rusă, unele nume de familie, în cazul discutat de noi, cele cu 
formantul latinesc -arius, au fost amplificate cu câte un al doilea formant / sufix, 
fie de origine românească, fie de alte origini, în special de origine slavă?. 

1. Nume de familie derivate / amplificate de la rădăcini latinești: 


a) cu sufixe românești: -eanu: Petrăreanu („Literatura şi Arta”, 25.10.2007, p. 8), 
Porcăreanu / Purcăreanu, Vărzăreanu; -escu: Morăreascu / Murarescu, Olărescu, 
Portărescu, Rotărescu, Văcărescu; -el: Porcărelu / Purcărelu, Portărelu; -oi: Văcă- 
roiu; 


b) cu sufixe slave: -aș: Cibotaraş, Jitaraş, Moraraş, Olaraş, Rotaraş, Văcăraşu; -it: 
Amorăriței, Morărită, Văcărită; 


c) cu sufixe ruseşti, ucraineşti, poloneze: -iov, ov: Vacarióv, Vacárov; -enco: Mo- 
rarenco / Morarencu, Pascarencu; -ciuc: Rotarciuc, Vacarciuc; -iuc: Rotariuc, Jita- 
riuc, Vacariuc; -schi: Varzarevschi (derivare triplă), Vinarschi. 


2. Nume de familie derivate / amplificate de la rădăcini slave: 


a) cu sufixe românești: -eanu: Ciubotăreanu; -escu: Cebotarescu, Pitărescu, Plătă- 
rescu, Stegărescu; -ic: Cibotărică; 


b) cu sufixe slave: -aș: Pâslarașu, Vâslarașu, Zlătărașu / Zlataraşu; -iț: Zidăriță; 


c) cu sufixe rusești, ucraineşti: -iov: Cebotariov, Pușcariov; -enco: Cebotarenco / 
Cebotarencu, Cojocarenco; -iuc: Banariuc, Pâslariuc. 


3. Nume de familie derivate / amplificate de la rădăcini de alte origini: 


a) cu sufixe româneşti: -eanu: Pânzăreanu (pânză - et. nec. DEX, DLRM, DULR; 
lat. *pandea. SDELM); 


b) cu sufixe slave: -aș: Botnaraș (germ. Büttner); -iţ: Strungăriță (strungă — cuv. 
autohton, comp. alb. shtrungë); 


c) cu sufixe ucrainești: -enco: Sliusarenco / Sliusarencu (et. nec., din rus. / ucr. 
cnecapv); -ciuc: Botnarciuc (germ. Büttner); -iuc: Botnariuc (germ. Büttner). 


După cum se vede, lista nume- 
lor de familie amplificate cu su- 
fixe româneşti, dar mai ales de 
origine slavă (rusă, ucraineană, 
poloneză), este deosebit de bo- 
gată, procedeul dovedindu-se 
foarte productiv, caracterizând 
îndeosebi partea de nord-est a 
teritoriului lingvistic dacoro- 
mân, ceea ce confirmă opinia 
că: „creaţiunea derivatelor este 
mai bogată în Moldova” [N. A. 
Constantinescu, 4, p. XVI]. 


wS 
S Ea AMATICĂ 
ASTORICĂ 
A UNDI 

În concluzie, putem afirma că 
Din manualele şi monografiile semnate toate variantele numelor de fa- 
de Vladimir Zagaevschi milie, aduse de noi în discuţie, 

cu formantul -árius din la- 
tină (tip Morăriu, Morări, 
Morâru, Morâr) trebuie să 
fie acceptate ca fiind co- 
recte și evoluând istoric în 
mod firesc în zone diatopi- 
ce diferite (Moldova, Arde- 
al, Muntenia). Diversitatea 
dialectală a variantelor (in- 
clusiv cea fonetică), „colo- 
ritul provincial”, după cum 
susțin, pe bună dreptate, 
unii antroponimiști, „nu al- | 28 octombrie 1994. Mânăstirea Râmeţ de lângă Alba 
terează unitatea onomasticii Iulia. Arthur Beyrer (Potsdam), Vl. Zagaevschi, 
române” |N. A. Constanti- Gavril Istrate (Iași), Ileana Vântu (Bucureşti), Ana 
nescu, 4, p. XV]. Mai mult, Tătaru (Heidelberg) la Simpozionul Internaţional 
: ci „Muzeul Limbii Române” - 75, Cluj-Napoca 

acest colorit provincial sau 


de influenţă străină, asociat cu procedeul de amplificare a numelor de familie cu 
un al doilea formant (sufix), sporeşte capacitatea de identificare a persoanelor, 
care poartă nume de familie provenite de la acelaşi radical, adăugându-li-se, în 
același timp, şi o nuanţă care exprimă originea, proveniența deţinătorului nume- 
lui din cutare sau cutare zonă dialectală sau limitrofă (marginală, izolată): comp. 
Vacăriu, Vacări, Văcâru, Văcar, Văcărescu, Văcăroiu, Văcăraşu, Văcăriță, Vacarciuc, 
Vacariuc, Vacari6v, Vacârov. Faptul că în Basarabia sau în Moldova de peste Prut 
putem întâlni nume de familie tip Morâru, Morăr, iar în Muntenia, să zicem, 
eventual, variante tip Morariu, Morari sau forme amplificate tip Morarenco / Mo- 
rarencu, se datorează migraţiilor interregionale şi interzonale, circulaţiei interdi- 
alectale şi interetnice a persoanelor. 


NOTE 

! Grigore Ureche, Letopisețul Țării Moldovei. Ediţie îngrijită, studiu introductiv, indice şi 
glosar de P. P. Panaitescu, ediţia a II-a revăzută, Bucureşti, ESPLA, 1958, p. 190; vezi şi p. 73, 
74, 75, 78, 79, 86, 108, 189, 192, 205, 224: Axinte Uricariul. 


2 Miron Costin, Opere, I. Ediţie critică îngrijită de P. P. Panaitescu, Bucureşti, Editura pen- 
tru literatură, 1965, p. 153; vezi şi p. 75, 107, 127-128, 134-135, 139, 145-146: spătariul şi 
p. 1278, 130-133: serdariul. 

3 Ion Neculce, Letopiseţul Țării Moldovei şi O samă de cuvinte. Text stabilit, glosar, indice 
şi studiu introductiv de Iorgu Iordan, ediţia a II-a, revăzută, Bucureşti, ESPLA, 1959, p. 26; 
vezi şi p. 253: loan Bănariul, şi p. 40, 77-78, 214, 376, 383-384: sărdariul. 

+ Al. Donici, Fabule, Biblioteca pentru toţi, Bucureşti, ESPLA, 1958, p. 63, 68, 80, 91, 111, 
161, 175. 


> Vasile Alecsandri, Istoria unui galbîn, Biblioteca şcolarului, București, Editura Tineretu- 
lui, 1960, p. 31. 

* Ion Creangă, Amintiri, poveşti, povestiri, Biblioteca pentru toți, Bucureşti, ESPLA, 1960, 
p. XI: Ciubotariul; p. 76-77: scripcariul, lăutariul; p. 87, 105: Coţcariul; p. 117: rotariul. 

În ediţiile de la Chișinău: Ion Creangă, Scrieri, 1965 şi id., Opere, 1972, formantul -ariu, în 
toate aceste nume, este corectat / literalizat în -aru (de ex.: Coţcarul, scripcarul etc.). 
7 Vezi şi: Ion Slavici, Opere, vol. X, Bucureşti, 1981, p. 402. 


8 Vezi şi [ibidem] hărţile nr. 204 „morar”, 329 „brutar”, de asemenea, în [ALR.s.n.II] hărţile 
nr.: 504 „brutar”, 508 „hornar”, 515 „cărămidar”, 518 „pantofar”, 528 „potcovar”, 551 „tâm- 
plar”, 583 „pădurar”, 

° Varianta în -ari (prin exemplul Ciubotari) este admisă tacit ca fiind corectă / normală şi 
de Corneliu Dimitriu (Iaşi) [C. Dimitriu, 8, p. 42]. 

1 Nu putem numi formele un morar, un muntean ș.a., de la care provin numele de familie 
Morar, Muntean, abateri de la normele limbii române. 


1 Apud: Jacques Bick, Studii şi articole, Bucureşti, EŞ, p. 254. Vezi şi articolele noastre din 
revista „Limba Română” (Chişinău), 2007, nr. 1-3, p. 54-56 şi nr. 4-6, p. 93-96. 


2 Exemplele analizate în cele ce urmează au fost spicuite din mijloacele mass-media (ziare, 
reviste, radioteleviziune). 

Marina STRUCTURA SILABICĂ 
SCLIFOS ÎN LIMBILE ROMÂNĂ 


ŞI ENGLEZĂ 


Lingvistica comparativ-contrastivă are ca obiect de stu- 
diu diverse aspecte (fonetic, lexical, gramatical) din ca- 
drul a două sau a mai multe limbi în vederea evidenţierii 
similitudinilor şi a diferenţelor dintre fenomenele limbi- 
lor comparate. În acest context, academicianul S. Bere- 
jan menţionează că „simpla confruntare de limbi diferite 
scoate în vileag multe lucruri care rămân neobservate nu 
numai la examinarea de fapte izolate în interiorul unei 
limbi, dar chiar şi la examinarea sistemică a acestora, ne- 
ieşind însă din limitele sistemului limbii date. Incompa- 
rabil mai multă informaţie furnizează compararea lim- 
bilor în sistem” [S. Berejan, 1991, p. 59]. R. Lado afirma 
într-una din lucrările sale: „Comparaţia lingvistică este 
fundamentală şi într-adevăr inevitabilă dacă vrem să 
progresăm, iar comparaţia a două sisteme fonetice, deși 
plicticoasă, seacă şi abstractă, dă rezultate de un mare 
folos practic” [R. Lado, 1964, p. 3]. Importanţa teoretică 
a lingvisticii comparativ-contrastive rezidă în faptul că 
ea contribuie la determinarea tipologică a limbilor, iar în 
fonetică — la identificarea fenomenelor fonetice comune. 


Până în prezent problema statutului silabei în cadrul 
foneticii nu este soluționată în mod plauzibil. Se discu- 
tă esenţa fonetică a silabei, posibilitățile de îmbinare a 
fonemelor (vocale, consoane) în cadrul acesteia, dar nu 
este definită natura silabei din punct de vedere fonetic şi 
fonologic. 


În dependenţă de criteriile luate în considerare, fonetici- 
enii vorbesc, pe de o parte, de silaba fiziologică sau acus- 
tică, iar pe de altă parte, de cea psihică. 


Cu toate acestea, silaba este o realitate incontestabilă, iar 
oamenii, „chiar şi analfabeţii au simţul pentru silabă. Un 
vers căruia îi lipseşte o silabă - un «picior» — sau are cu 
o silabă mai mult, supără chiar şi urechea unui profan 
în ale versificaţiei” [S. Puşcariu, 1994, p. 155]. Etimolo- 
gia îndepărtată a cuvântului silabă este grecescul vechi 

ovilafBH syllabe, analizabil în elementul de compunere syl (< syn „împreună, 
„cu”) şi verbul lambano („a lua”) în varianta radicală lab-, aşadar „ceea ce se ia 
împreună. 


În cadrul cercetărilor fonetice se pot distinge mai multe teorii referitoare la 
natura, trăsăturile specifice şi delimitarea dintre silabe: teoria vocalică sau 
funcțională (formulată de gramaticienii antici, greci şi latini); teoria efortu- 
lui expirator (J. Baudouin de Courtenay, V. A. Bogorodickij, R. Stetson), teoria 
tensiunii musculare (M. Grammont), teoria sonorității (Otto von Jespersen), 
teoria arcului de tensiune musculară (L.V. Ščerba), teoria arcului de intensitate 
(N.I. Zinkin) etc. Aceste teorii nu explică, în totalitate, realitatea fonetică nu- 
mită silabă. Ele prezintă un caracter unilateral, întrucât se ţine cont doar de un 
singur parametru al silabei — fie alternanţa tensiunilor musculare în procesul 
vorbirii, fie creşterea sau descreşterea sonorități, fie gradul de deschidere a ca- 
vităţii bucale la rostirea sunetelor. Alți lingviști (E. Sievers, E. Meyer, A. L. Tra- 
chterov, A. de Groot) au pledat pentru abordarea multiaspectuală a silabei, dar, 
ca rezultat al cercetărilor, au ajuns să pună la îndoială însăşi existenţa silabei 
în fluxul vorbirii. E cert că silaba constituie un fenomen fonetic complex, care 
presupune o abordare atât din perspectivă fonetică, cât şi fonologică. Conside- 
rate în ansamblu, teoriile despre silabă ne dau totuși posibilitatea de a configu- 
ra trăsăturile acestui element important al limbii: silaba este o unitate fonetică 
segmentală superioară, rostită cu o creștere şi descreştere a tensiunii musculare, în 
care elementul cu sonoritatea mai mare (de obicei, vocala) devine nucleul acesteia, 
în timp ce tranșele (consoanele) sunt variabile. 


Fiind o unitate fonetică segmentală superioară, silaba are o structură internă 
proprie, determinată de posibilitățile de îmbinare şi distribuire a fonemelor în 
cadrul ei. În orice limbă fonemele sunt distribuite după anumite legi, specifice 
acesteia [N.S. Troubetzkoy, 1960, p. 274]. Prin urmare, descrierea structurii lim- 
bii la nivelul ei fonologic trebuie realizată nu numai prin stabilirea inventarului 
de foneme, ci şi prin descrierea posibilităţilor de îmbinare a lor în poziţia iniţi- 
ală, medială şi finală a silabei [L. Bloomfield, 1968, p. 133]. În acest sens, limba 
română se deosebeşte de limba engleză atât prin componenţa sa fonematică şi 
prin posibilitățile de îmbinare a fonemelor. 


În limba română silaba are un caracter vocalic, adică numai vocalele pot forma 
silabe (lu-mâ-na-re, sen-tin-ță, vi-lă). Unii lingviști consideră însă că în limba 
română există silabe ce au ca nucleu consoane. Sextil Pușcariu afirmă că o 
consoană poate alcătui nucleul silabei atunci când, într-un mediu consonantic, 
aceasta este mai sonoră decât consoanele adiacente. Astfel, în cazul interjecţii- 
lor pst! sau bz! consoanele [s, z] au un grad de sonoritate mai mare decât [p, t, b] 
şi ocupă poziţia de nucleu în aceste silabe. În engleză însă, pe lângă vocale, nu- 
cleul silabei îl pot constitui sonantele [|, m, n ] (cotton ['kp-tn], bacon ['bei-kn], 
kettle ['ke-tl], mumble ['mam-bl], prism [pri-zm], rival [ 'rai-vl]) şi [r] în engleza 
americană (bird [b3:-(r)d]) etc. De altfel, în Introduction to Phonetics, C. M. Wise 
plasează sunetele [m, n, 1, l, r] în rândul vocalelor, tocmai pentru că ele au 
statut de sunete silabice [C. M. Wise, 1957, p. 81]. Acest fenomen este atestat 

şi în alte limbi. În limba română, de exemplu, cuvintele împărat, întreb, întreg 
sunt transcrise, din punct de vedere fonologic, ca [mpărat], [ntreb], [ntreg]. 
Andrei Avram consideră că [î] în cuvintele de mai sus nu este altceva decât un 
„apendice, un „element de sprijin”, pur fonetic şi fără nicio valoare distinctivă 
[A. Avram, 1962, p. 12]. În vechea indo-europeană sonantele aveau un caracter 
silabic [N.S. Troubetzkoy, 1960, p. 274]. În cuvântul *kmtom sonanta [m] avea 
caracter silabic. Pe baza acestuia s-au format în sanscr. satam, grec. hekaton, lat. 
centum. În sârbo-croată avem srp „seceră”, prst „deget”, trg „plajă”, smrt „moarte” 
unde consoanele [m, r] alcătuiesc nucleul silabei. De asemenea, în cehă cuvin- 
tele vlk „lup', krk „gât, vlna „val” conţin în poziţia de nucleu al silabei sonantele 
[l n, r] [N. Corlăteanu, VI. Zagaevschi, 1990, p. 142]. Aşadar, putem afirma că 
nucleul silabei nu este întotdeauna vocalic. 


Atât în limba română, cât şi în engleză înregistrăm tranşe inițiale şi finale din 
câte 3 consoane (rom. câr-co-ti, dra-gă, scli-pi-tor, lanţ, con-flict, prompt; engl. give 
[giv], snivel ['sni-vl], spleen [spli:n], half [ha:f], meals [mi:lz], asked [a:skt]). Dar 
numai în engleză tranga finală poate fi constituită şi din 4-5 consoane (exempts 
[ig-'zempts], glimpsed Iglimpst], sixths [siks0s]). Tată de ce, la audiție, limba româ- 
nă nu lasă senzaţia aglomerării de consoane, dimpotrivă, este evidentă structura 
armonioasă a silabei, în care vocalele şi consoanele se succed proporțional. Nu- 
mărul de sunete care pot figura într-o anumită poziție descrește în raport direct 
cu distanţa față de centrul silabic: cu cât poziţia este mai îndepărtată, cu atât 
numărul ocurenţelor este mai redus. Limba română, având un număr de doar 7 
vocale, are caracterul vocalic, determinat de numărul mare de îmbinări vocalice 
(diftongi, triftongi, vocale în hiat). Limba engleză, deşi cu un număr al vocalelor 
de două ori mai mare (14), are un caracter consonantic vădit (tendința de com- 
binare a consoanelor este mult mai mare). În limba română opoziţiile fonematice 
se realizează cu preponderență în poziţia iniţială a silabei (pla-jă, stri-ca, zdra- 
văn, Zglo-biu), în timp ce în limba engleză cele mai multe grupuri consonantice 
se realizează în tranşa finală, în special, cele alcătuite din 3 și 4 consoane (dizened 


[ dai-znd], prisms | pri-zms], sculpts [skAlpts]). 


În rezultatul cercetării am constatat prezența a 4 tipuri de silabe comune pen- 
tru ambele limbi: deschisă - CV, închisă - VC, complet deschisă - V, complet 
închisă - CVC. Acestea, la rândul lor, dau naștere la 15 variante de structură 
silabică în limba română (V, VC, VCC, VCCC, CV, CCV, CCCV, CVC, CVCC, 
CVCCC, CCVC, CCCVC, CCVCC, CCVCCC, CCCVCC) şi 19 variante - în 
engleză (la cele 15 variante atestate în română, în engleză se mai adaugă încă 4: 
CVCCCC, CVCCCCC, CCVCCCC, CCCVCCC. În engleză, înregistrăm 5 va- 
riante de structură silabică care se îmbină și cu vocală, și cu sonantă: CS, CSC, 
CSCC, CCSC, CCSCC. Unele structuri silabice au o frecvență mare (CV, CVC, 
CCV, CVCC), altele se realizează doar într-un cuvânt sau două - VCCC (astm, 
istm), CVCCC (in-farct), CCVCCC (prompt), CVCCCCC (sixths [siks0s], min- 
strels ['min-strlz]). 


În limba română raportul dintre silabele deschise şi cele închise este de 3:1, iar 
cel dintre silabele acoperite şi cele neacoperite este de 6:1. Astfel, una din trăsă- 

turile specifice limbii române, în planul structurii silabice, este atragerea con- 
soanei cu tensiune musculară ascendentă de către silaba următoare. Deci pen- 
tru limba română silaba-tip este cea deschisă (CV), finala căreia este o vocală, 
iar consoana precedentă dispune de tensiune musculară ascendentă. În limba 
engleză, raportul dintre silabele deschise şi cele închise este de 1:1, iar dintre 
silabele acoperite şi cele neacoperite este de 3:1. Astfel, în limba engleză, sila- 
ba-tip este cea complet închisă (CVC). Structura silabică „densă” a acestei limbi 
este determinată de multiplele structuri consonantice iniţiale şi, în special, fi- 
nale posibile. În engleză majoritatea cuvintelor sunt monosilabice (74,47%), în 
timp ce în română frecvente sunt nu numai cuvintele monosilabice (45,17%), 
dar şi cele bisilabice (29,56%). În limba română, silaba poate încadra în sine 
până la 5 consoane: ac (VC), act (VCC), melc (CVCC), sterp (CCVCC), strâns 
(CCCVCC), pe când în limba engleză numărul consoanelor în silabă poate 
ajunge până la 6: a [3] (V), ask [a:sk] (VCC), screw [skru:] (CCCV), spleen [spli: 
n] (CCCVC), strange [streindz] (CCCVVCC); strengths [stren0z] (CCCVCCC). 
În limba română numărul silabelor într-un cuvânt, la forma lui iniţială, poate 
ajunge până la 10 (me-te-o-ro-sen-si-bi-li-ta-te), în timp ce în engleză - până la 
8 (unintelligibility [An-in-'te-li-d3i- bi-li-ti]). 


Segmentarea silabelor este o un alt aspect al problemei în discuţie. D. Jones 
menţionează că delimitarea silabelor trebuie să fie o preocupare exclusivă a 
oamenilor de ştiinţă [D. Jones, 1997, p. 56]. Lingvistul polonez, J. Kuryłowicz 
afirmă că începutul şi sfârşitul silabei, respectiv al cuvântului, sunt realități 
perceptibile, dar limitele silabelor sunt doar nişte „abstracţiuni ştiinţifice” 
[]. Kuryłowicz, 1962, p. 267]. Totuşi silabaţia are o importanță deosebită din 
punct de vedere practic, deoarece segmentarea corectă a silabelor este nece- 
sară în procesul alfabetizării, adică al însuşirii cuvintelor noi. Aceasta con- 
stituie o etapă importantă în instruirea şcolară, în special, în învăţarea unei 
limbi străine. Ea se impune şi în ortografie la trecerea cuvintelor dintr-un 
rând în altul. Un alt domeniu în care despărțirea cuvintelor în silabe este im- 
portantă îl constituie muzica, de exemplu, corală, unde fiecare silabă se cântă 
pe anumite note. 


În limba română este uşor de delimitat silaba, deoarece imaginea acustică şi 
cea grafică a acesteia coincid, în timp ce în engleză deosebim net silaba gra- 
fică de cea acustică. Pe lângă aceasta, are loc o întrepătrundere a fazelor în 
care se rosteşte silaba, de aceea este dificil de stabilit unde se termină o silabă 
şi unde începe următoarea. Delimitarea silabelor presupune un simţ înnăscut 
al limbii materne şi o cultură lingvistică evidentă. În limba română, dicțio- 
narul, mai ales DOOM?, recomandă segmentarea cuvintelor în silabe în baza 
pronunțării, segmentarea după structura morfologică a cuvântului având un 
caracter cultural (de-za-cord / dez-a-cord; pos-te-mi-nes-ci-an / post-e-mi-nes- 
ci-an; tran-sfor-ma / trans-for-ma). În limba engleză, delimitarea silabelor, în 
scris, se face doar conform structurii morfologice a cuvântului (dicționarele 
recomandă, pe cât e posibil, evitarea delimitării silabelor în formă scrisă). Ți- 
nând cont de specificul structurii silabice în limba engleză, unde fazele arti- 

culatorii ale silabei se întrepătrund, silabaţia corectă a cuvintelor este dificilă 
chiar şi pentru un vorbitor nativ al limbii engleze. De obicei, se recomandă 
consultarea dicționarului. Dicţionarele, la rândul lor, promovează principii 
diferite de silabaţie [EPD, 1990; LPD, 2003], iată de ce, cercetătorii evidenţi- 
ază necesitatea implementării unei reforme lingvistice în domeniul silabaţiei 
limbii engleze. 


O regulă generală şi obligatorie însă a segmentării cuvintelor în silabe, în cele 
două limbi, este interdicţia de a lăsa la sfârşit de rând sau la început de rând o 
secvenţă lipsită de o vocală. Gruparea sunetelor în silabe se face potrivit ten- 
dinţei psihice, înnăscute a vorbitorilor. De aceea, silaba fonologică variază de la 
o limbă la alta, în funcţie de regulile de delimitare din limba respectivă. Totuşi 
sistemul de reguli pentru segmentarea în silabe a cuvintelor are un caracter 
convențional. 


Din punct de vedere practic, cunoaşterea structurii silabice contribuie la faci- 
litarea silabaţiei, la evitarea greşelilor în trecerea cuvintelor dintr-un rând în 
altul şi la învăţarea calitativă a unei limbi străine, unde tipul silabei determină 
rostirea cuvintelor. Spre exemplu, în engleză, o vocală scurtă şi accentuată, ur- 
mată de o consoană (VC), formează întotdeauna o silabă închisă. Delimitarea 
silabei are loc după consoană: letter ['let-a], money [man-i], copy ['k>p-i], fami- 
ly [fæm-ili], sorry ['sər-i]. Vorbitorii nativi ai limbii române au tendinţa de a 
pronunţa aceste cuvinte în două silabe distincte (money [mA-ni]), urmând cel 
mai frecvent model românesc CV-CV. În engleză, acestea nu pot fi pronunţate 
după modelul CV-CV din cauza prezenţei unei vocale scurte şi a unei silabe 
închise. 


Caracterul complex al silabei oferă şi alte aspecte care pot constitui obiectul de 
studiu al unor cercetări viitoare: corelaţia dintre silabă şi accent, analiza sila- 
bei la nivelul vorbirii curente (în special în engleză), identificarea fenomenelor 
lingvistice ce au loc la acest nivel (sincopa, epenteza, silabicitatea dublă a con- 
soanelor), evoluţia etimologică a cuvintelor în dependenţă de tipul silabelor, 
legătura dintre legile fonetice şi silabă etc. 


Conducător științific: 
Vladimir ZAGAEVSCHI, 
conf. univ. dr. 

Vitaliu UN COLOS MONOGRAFIC 


ZAGAIEVSCHI DESPRE COSĂUȚI 


ALEXEI ZAGAIEVSCHI, VASILE ZAGAIEVSCHI. 
COSĂUȚI. COMUNĂ DIN PREAJMA 
CETĂŢII SOROCA 


Monografia pe care o prezen- iii 
tăm se deschide cu un mot- | mveve zacawvsent | 
to, selectat din scrierile lui | 
Alexandru Hâjdău, care ne ' 
aminteşte de un sentiment i R 

sacru, dragostea, dar dat de | COSAUȚI 


la Dumnezeu: dragoste de Coe ati 
oameni, de neam, de Patrie, 
iar „Dragoste către Patrie Pt MIR ZAGAEVSCHE e 


poate fi numai supt chizăşia 
dragostei către locul unde 
ne-am născut...” (p. 3). Ace- 
laşi gând îl găsim şi la Mi- 
hail Kogălniceanu, care, în 
Cuvânt introductiv la cursul 
de istorie națională, susţinea 
că „Omul totdeauna înainte de lume şi-a iubit neamul, 
înainte de neam şi-a iubit familia şi partea de pământ, fie 
mare, fie mică, în care părinţii săi au trăit şi s-au îngropat, 
în care el s-a născut, a petrecut dulcii ani ai copilăriei ce 
nu se mai întorc.... 


TAIPEI Ca 
i 


Scrisă de Alexei Zagaievschi, istoric de specialitate şi mu- 
zeolog de profesie, şef de Secţie la Muzeul Naţional de 
Istorie din Chişinău, şi Vasile Zagaievschi, fost specialist 
principal la Ministerul Culturii al Republicii Moldova, 
Om emerit al culturii, ambii fiind personalităţi de seamă 
în domeniul culturii, cartea Cosăuţi. Comună din preaj- 
ma Cetăţii Soroca (Chişinău, Î.S.F.E.-P. Tipografia centra- 
lă, 2005, 728 p.) s-a născut din dragostea autorilor față 
de satul lor de baştină, de care au fost legaţi din copilărie 
prin dor de neam, prin viaţa de zi cu zi a cosăuţenilor, 
prin crucile din cimitirul din deal al părinţilor şi străbu- 
nilor. De aceleași sentimente a fost pătruns şi redactorul 
coordonator, ştiinţific şi stilistic, Vladimir Zagaevschi, 

doctor în filologie, profesor la Universitatea de Stat din Moldova, pentru care 
satul Cosăuţi este baştina părinţilor, a bunilor și străbunilor săi. 


Numărul impunător de pagini, formatul mare, de revistă, al cărții, diversitatea 
temelor abordate, a aspectelor istorice cercetate, mulțimea datelor de arhivă 
(40 de fonduri cu numeroase dosare numai de la Arhiva Naţională a Republicii 
Moldova, materiale ale Arhivei de Stat Soroca, ale altor arhive), cele peste o 
sută de surse bibliografice ştiinţifice, informaţiile adunate de la 56 de subiecţi, 
locuitori ai satului, apoi tabloul larg, viu şi limpede al contemporaneităţii, ve- 
ridicitatea şi complexitatea celor scrise - toate acestea vorbesc despre o muncă 
îndelungată, asiduă, migăloasă şi deosebit de responsabilă, pe care autorii şi 
redactorul coordonator au depus-o până la triumfalnicul Finis coronat opus. 


Monografia e structurată în cinci capitole bine documentate, bogate în infor- 
mații amănunțite, privind cadrul geografic, istoric, diverse aspecte din viața 
social-economică, culturală și spirituală a comunei. 


Capitolul I, Cadrul natural (p. 9-22), oferă date geografice: descrieri ale reliefu- 
lui, ale resurselor naturale, ale florei şi faunei satului și din împrejurimi. Satul 
Cosăuţi este aşezat pe o terasă de doar 400-500 m lățime între râul Nistru la 
nord (dincolo de apă e oraşul Iampol, Ucraina) şi o pantă accidentată cu încli- 
nația de 35%-40* în partea de sud. Iar în lungime se întinde pe o distanţă de 7 
km de la est, dinspre Soroca, spre vest până la Mănăstirea din localitate. 


Capitolul II, Cadrul istoric (p. 23-210), este mai extins ca volum. Aflăm că teri- 
toriul satului Cosăuţi, conform cercetărilor arheologice, a fost populat încă în 
epoca paleoliticului inferior şi că localitatea dată a fost scoasă din anonimat 
pentru prima dată în hrisovul din 17 ianuarie 1517 al domnitorului Bogdan al 
III-lea. Tot aici suntem informaţi că Ştefan cel Mare, domnitorul Țării Moldo- 
vei, a ridicat Cetatea Soroca iniţial din valuri de pământ, iar prin anii 1543-1546 
fiul său Petru Rareş a reconstruit cetatea din piatră, cea pe care o vedem şi azi 
(p. 32-33). În acele timpuri satul Cosăuţi se supunea, din punct de vedere admi- 
nistrativ, Cetăţii, care era un scut de nădejde pentru populaţia locală împotriva 
năvălitorilor. La rândul lor, locuitorii satului îndeplineau diferite lucrări pentru 
Cetate, aprovizionau garnizoana cu produse alimentare şi furaj pentru vite, 
iar în vreme de restriște stăteau de strajă la trecători, transportau încărcături, 
participau la apărarea Cetăţii şi la campaniile militare (p. 36). 


Un paragraf al acestui capitol este consacrat roirii satului Cosăuţi, vorba fiind de 
istoria colonizării în 1923, cu învoirea autorităților, a unui grup de 32 de familii 
cosăuţțene, pe moşia boierului Russo din s. Măcăreuca, situat lângă târgul Zguriţa, 
care au primit pământ pe Valea Pălăncii şi au înfiinţat satul Cosăuţii Noi, numit 
mai apoi Palanca (p. 72-81). 


Evenimentele istorice, trecând prin secole şi urmând cursul anilor, sunt rân- 
duite corect, bine argumentate, fiind raportate, acolo unde se cere, la datele de 
arhivă şi la „memoria” hrisoavelor vechi. Dacă epoca preistorică şi cea acope- 
rită de colbul arhivelor sunt descrise într-un limbaj strict documentar şi pe 

măsura datelor ce le-au stat la dispoziţie, apoi perioadele supuse cercetărilor 
istoriografilor şi ale altor specialiști, mai cu seamă perioada ce s-a derulat sub 
ochii autorilor, abundă în fapte concrete, nume de oameni, care au fost şi care 
sunt, naraţiunea e fluentă, captivantă, trezeşte interes şi ne îndeamnă la lectură 
şi meditații. Paragrafe aparte sunt destinate evenimentelor cruciale şi consecin- 
telor acestora asupra soartei cosăuţenilor, cum sunt: înstrăinarea Basarabiei de 
Principatul Moldovei după anexarea, în 1812, la Rusia ţaristă; apoi Marea Unire 
de la 1918; „eliberarea” de către Rusia bolşevică din 1940; dezastrul anilor ce- 
lui de-al doilea război mondial; foametea organizată; cruzimea şi calvarul de- 
portărilor în „Siberii de gheaţă”; samovolnicia colectivizării forțate; prigonirea 
prin ateism agresiv a credinţei. 


Viaţa social-economică a cosăuţenilor (Capitolul III, Aspecte social-economice, 
p. 211-264) este redată în carte prin descrierea ocupaţiilor, a îndeletnicirilor 
tradiționale, vechi de când lumea, a oamenilor legaţi de țarină: agricultura, 
adică creşterea pâinii, viticultura, pomicultura, legumicultura, apoi păstoritul, 
albinăritul, de asemenea, creşterea şi prelucrarea cânepii, a lânii din care îşi 
confecționau îmbrăcăminte ş.a. 


Arta populară şi meseriile (Capitolul IV, p. 265-336) constituie un alt aspect al 
vieţii cosăuțenilor care îi marchează în mod deosebit, în anumite domenii îi 
identifică chiar într-un fel. Cu multă dragoste şi talent vorbesc autorii despre 
cioplitorii în piatră, care Din piatra pietrei piatră scot (Anatol Codru, Pietra- 
rii), şi operele lor eterne. În speranţa de a câştiga „câte ceva pentru viaţă, în 
plus la roada puţină de pe loturile mici” (p. 288), cioplitorii în piatră au ajuns 
să creeze adevărate opere de artă monumentală, arhitectonică, „au pătruns, 
prin truda de zi cu zi, în taina frumuseţii pietrei [...], au obţinut dreptul de a 
fi numiţi adevăraţi meşteri populari” (p. 288). Despre Cosăuţi, despre piatra 
albă de Cosăuţi, cioplită, modelată, ornamentată, însuflețită de meşterii-pie- 
trari, ne vor aminti peste vremi zidurile Cetăţii Soroca, soclul monumentului 
domnitorului moldovean Ştefan cel Mare și Sfânt din centrul Chişinăului, 
piedestalul statuii domnitorului Vasile Lupu din Orhei, „Turnul Dezrobirii” 
de la Ghidighici, ansamblul de coloane tradiționale cu elemente decorative 
plasat în faţa Operei Naţionale din Chişinău, 32 de cruci diferite din cimi- 
tirul Mănăstirii Noul Neamţ de la Chițcani, trotuarele şi scările Potiomkin 
din Odesa, monumente, pietre funerare la Drochia, Fălești, Floreşti, Ocniţa, 
Străşeni ş.a. (p. 275-300). 


Cu aceeaşi meticulozitate în descriere, la același capitol, autorii vorbesc despre 
fierari şi dulgheri, despre butnari şi zidari, despre ţesătoare şi meşterițe de bro- 
derie, croşetărie şi dantelărie, despre gospodari şi gospodine, despre portul din 
trecut şi cel din zilele noastre, despre locuinţă şi împodobirea ei ş.a. 


Cântecele populare, mai vechi şi mai noi, de dor şi de jale, ale cosăuţenilor: 
Nistrule, pe malul tău, De la Cosăuţi la vale, Nistrule cu apă rece, La Nistru la 
mărgioară ş.a. sunt astăzi bine cunoscute. Multe dintre ele se află în Fonoteca 
de aur a Radioului Naţional. Cântarea în grup şi în cor este o tradiţie veche în 

Cosăuţi. Cu multă mândrie se scrie în carte despre vestitul cor dirijat de Ion 
Madonici, care a încântat o Ţară, evoluând în 1937 la Ateneul din Bucureşti în 
prezența Regelui Carol al II-lea şi luând Premiul I. 


Ultimul capitol (cap. V, Viaţa spirituală, p. 337-717) este cel mai voluminos. 
Toată informaţia e axată, în mare, pe credinţa în Dumnezeu şi cinstirea Bise- 
ricii, pe formarea şi luminarea personalității prin intermediul şcolii, dar şi pe 
păstrarea şi promovarea datinilor, a obiceiurilor şi a tradiţiilor, pe activitatea 
culturală şi pe creaţia sătenilor. Biserica şi şcoala stau alături în chemarea lor 
de a înnobila sufletul, de a cultiva cele mai înalte şi preţioase calități: omenia, 
buna-cuviință, cumsecădenia, toleranța, respectul, onoarea şi iubirea de neam. 


Cu multă dragoste și gratitudine se opresc autorii asupra paginilor în care re- 
latează despre şcoala din localitate, ce şi-a sărbătorit în 1996 centenarul de la 
înființare şi care a dat satului, Moldovei şi lumii specialişti calificaţi în toate 
domeniile, unii dintre ei devenind oameni iluștri, mândria satului. Aceştia din 
urmă îşi vor regăsi numele la paragraful Fiii satului (p. 610-666). 


Preocupările autorilor sunt atât de multilaterale, încât este imposibil să le cu- 
prinzi pe toate în această prezentare a cărții. Ar mai fi de adăugat că monogra- 
fia este ilustrată cu numeroase fotografii, la toate capitolele, cu hărți şi scheme, 
tabele de tot felul, cu informaţii statistice, cu date ale recensămintelor popula- 
tiei din anii 1835 şi 1859 pentru satul Cosăuţi (vezi p. 179-199). 


Fraţii Alexei şi Vasile Zagaievschi, originari din Cosăuţi, au făcut satului un 
serviciu demn de toată lauda, un frumos cadou la împlinirea a 500 de ani de la 
prima menţiune (1517-2017) a localităţii. Comitetul comunal Cosăuţi a apreci- 
at înalt munca lor, conferindu-le ambilor autori titlul de Cetăţean de Onoare al 
satului Cosăuţi. Numele lor vor sta de acum încolo alături de cele ale altor per- 
sonalităţi ale satului, cum ar fi: Pavel Dubină şi Chiril, întemeietorii mănăstirii, 
G. Gusev, primul director şi învăţător al şcolii; lon Madonici, învățător, director 
de şcoală şi dirijor de cor; Gheorghe Zagaevschi, secretar al asociaţiei de credit 
bancar, ulterior şi primar de plasă; Efim Cristal, primar-martir; Eugen Popuşoi 
şi Nicolae Raevschi, profesori universitari şi oameni de ştiinţă, primul, medic, 
al doilea, lingvist; Anastasia Briciuc şi Angela Ciumac, cântărețe; Viorica Naga- 
cevschi, poetă; Victor Zagaevschi, pictor, fondator al Școlii de arte plastice din 
sat; Maxim Andrievschi, Alexandru Zolotariov, Procopie Zagaevschi, Grigore 
Zagaevschi, Ion Zagaevschi, Constantin Ciumac, Ion Lozanu, talentați meşteri- 
pietrari, şi mulți alții. 


Autorii fac apel către generaţiile de azi şi de mâine de a păstra şi a valorifica 
patrimoniul satului, de a respecta şi promova tradiţiile moştenite din moşi-stră- 
moşi. 

Cristinel UN EVENIMENT CULTURAL: 
MUNTEANU WILHELM VON HUMBOLDT 
IN ROMANEŞTE 


Recent, la Editura Humani- 


i , Despre 
tas din Bucureşti, a apărut diversitatea structurală 
cartea Despre diversitatea a limbilor 


şi influenţa ei 
asupra dezvoltării 
spirituale a umanităţii 


Prima traducere 
în limba roenână 


structurală a limbilor şi in- 
fluența ei asupra dezvoltă- 
rii spirituale a umanității 
(425 pag.). Este vorba des- 
pre prima traducere româ- 
nească integrală a celei mai 
semnificative opere pe care 
Wilhelm von Humboldt a 
consacrat-o problemelor 
limbajului, Uber die Ver- 
schiedenheit des menschli- 
chen Sprachbaues und ihren 
Einfluss auf die geistige En- 
twicklung des Menschengeschlechts (1836). Figură cen- 
trală a culturii germane (filolog, filozof, estetician, poet, 
traducător-poliglot etc.), dar şi om politic reformator, 
W. von Humboldt (1767-1835) este considerat fondato- 
rul concepției moderne privitoare la limbajul omenesc, 
îndeosebi prin acest tratat, sinteză a reflecţiilor sale 
lingvistice de o viață, conceput, de fapt, ca o introducere 
la o masivă lucrare, în trei volume, dedicată limbii kawi. 
Referindu-se la înrâurirea pe care a exercitat-o asupra 
posterității, Martin Heidegger afirma: „Indiscutabil, acest 
tratat determină până în zilele noastre întreaga lingvis- 
tică şi întreaga filozofie a limbajului, fie că recunoaștem 
explicit acest lucru, fie că îl trecem sub tăcere”. 


Cuvintele lui Heidegger sunt, probabil, suficiente pentru 
a atrage atenţia asupra importanţei operei pe care Eugen 
Munteanu - reputat filolog şi universitar ieşean, traducă- 
torul şi editorul cărții - o pune astăzi la dispoziţia citito- 
rului român. Într-adevăr, câteva dintre ideile-ancoră ale 
lui Humboldt se cuvine a fi amintite aici, întrucât au făcut 
carieră în lingvistică şi în teoria limbajului, fiind asimi- 

late şi dezvoltate de savanţi precum E. Sapir, B.L. Whorf, B. Croce, K. Vos- 
sler, chiar şi N. Chomsky, dar, mai ales, E. Coșeriu (ca să-i enumerăm doar pe 
unii dintre cei mai mari). În primul rând, este de remarcat faptul că învățatul 
german a constatat, pe linia idealismului hegelian, că „omul este om doar prin 
limbaj, altfel spus că esenţa faptului-de-a-fi-om implică în mod obligatoriu 
limbajul. Totodată, Humboldt a plasat accentul pe latura dinamică şi creatoare 
a limbii / limbajului [germ. Sprache înseamnă şi limbă, şi limbaj], trecând în 
plan secund ipostaza mecanică şi statică a acesteia / acestuia: „Limba însăşi 
nu este un act (Ergon), ci o activitate (en€rgeia)” — şi se ştie ce impact a avut 
această celebră afirmaţie (cu rădăcini aristotelice) asupra lingvisticii coşeriene. 
Tot Humboldt este cel care a introdus, în mod justificat, explicaţiile finaliste 
în abordarea limbajului, în detrimentul explicaţiilor cauzaliste — efect al unui 
pozitivism păgubos pentru ştiinţele culturii. De asemenea, este de menționat 
primatul pe care l-a acordat formei în interpretarea / înţelegerea limbajului, 
„forma internă a limbii” (innere Sprachform) constituind una dintre contribu- 
tiile fundamentale ale lui Humboldt la istoria ideilor lingvistice; ea se referă la 
faptul că fiecare limbă posedă un principiu ordonator intern, specific numai ei, 
care-i conferă identitate formală şi unicitate. Să mai precizăm, printre altele, că 
Humboldt respingea total posibilitatea inventării unei limbi universale (la care 
visa, bunăoară, Leibniz), după cum nici nu credea în proiecția himerică a unei 
limbi adamice perfecte, diversitatea limbilor şi a popoarelor fiind văzută ca un 
dat necesar şi pusă în legătură cu producerea forței spirituale a omului. 


Însă nu o prezentare generală a gândirii lui Humboldt ne-am propus aici', ci 
o recenzie a primei versiuni româneşti complete? a textului humboldtian - o 
ediție exemplară în multe privinţe, după cum vom încerca să arătăm în cele ce 
urmează. 


Laudele i se cuvin în întregime lui Eugen Munteanu, care a muncit cu serio- 
zitate şi încordare timp de mai mulţi ani, efectuând stagii de documentare la 
Jena (1999-2001) şi la Viena (2006-2008), tocmai pentru a realiza o traducere 
reuşită şi responsabilă, având în vedere că textul humboldtian este extrem de 
dificil, presărat cu descurajante locuri obscure, pe care le înţelegi revenind de 
mai multe ori la ele (printr-o lectură circulară). De altfel, traducătorul mărtu- 
riseşte (p. 40) că a fost avertizat (în vara anului 1994) chiar de E. Coşeriu - cel 
mai bun cunoscător al teoriei lingvistice humboldtiene - asupra dificultății 
acestui demers: „Nu ştii la ce treabă te înhami! Humboldt este greu de tradus 
din nemţește în nemţește, iar mata vrei să o faci în brudia noastră limbă?” A 
fost nevoie, aşadar, de parcurgerea unei întinse bibliografii, cuprinzând atât 
lucrările lui Humboldt despre limbaj (dar nu numai acestea), cât şi o bogată 
literatură exegetică, ediţii în mai multe limbi (pentru confruntare), la care se 
adaugă aşa-numita „bibliografie secundară”, formată din studiile care ating, mai 
mult sau mai puţin, subiectul în cauză. 


Probabil că Eugen Munteanu era omul cel mai potrivit pentru a duce la capăt 
o astfel de sarcină. Nu doar pentru că este un apreciat lingvist şi filolog, fami- 
liarizat cu problemele lingvisticii şi ale teoriei limbajului (chiar pasionat de 

filozofia limbajului), nu doar pentru că este un neobosit cercetător (angrenat 
în numeroase proiecte) şi un abil traducător (din latină, franceză, germană) al 
lui Sf. Augustin, Toma din Aquino, J.J. Rousseau, J. Grimm etc., ci şi pentru că 
(sau mai ales pentru că) este un însemnat discipol al lui E. Coșeriu. Aspectul 
acesta are o mare relevanță, de vreme ce Coșeriu, practic, l-a redescoperit pe 
W. von Humboldt (făcându-l cunoscut în special germanilor!), iar lingvistica sa 
integrală este traversată de un recognoscibil fir roşu humboldtian, vizibil încă 
de la începuturi’. De aceea, nu este o întâmplare că cei mai importanţi exegeți 
şi traducători ai lui Humboldt din Italia, Spania şi Germania sunt discipoli 
coşerieni (din prima sau a doua generaţie): Donatella di Cesare (care, pe lângă 
ediţia italiană, a îngrijit şi o excelentă ediție germană!), Ana Agud (care a dat 
cea mai recentă versiune spaniolă), Jürgen Trabant („expertul nr. 1 în proble- 
matica moştenirii humboldtiene” - în opinia lui E. Munteanu). 


Câteva cuvinte şi despre structura cărţii. Până la textul humboldtian pro- 
priu-zis, cititorul va putea lectura Introducerea editorului, intitulată Humboldt 
și humboldtianismul (p. 5-23), în care sunt decelate principalele idei şi linii de 
forță ale gânditorului german. Urmează un detaliat Tabel cronologic (p. 25-34) 
ce înfăţişează traiectoria bogată a vieţii şi a activităţii lui W. von Humboldt, în 
paralel cu evenimentele semnificative ale vieţii culturale şi politice germane, 
dar şi universale. O consistentă Notă asupra traducerii (p. 35-41) completează 
acest preambul, traducătorul declarând că în transpunerea textului german în 
româneşte a încercat să respecte chiar „directivele” lui Humboldt, care avea 
experiența traducerii din literatura antică grecească: „O traducere - spune 
W. v. H. — nu poate şi nu trebuie să fie un comentariu. Nu se cuvine ca într-o 
traducere să existe lucruri obscure provenind din întrebuințarea nesigură a 
cuvintelor sau dintr-o îmbinare învechită. Dar, dacă originalul se mulțumește 
să facă doar aluzie în loc să exprime ceva în mod clar, dacă apar în el metafore 
a căror referinţă este greu de identificat, dacă sunt sugerate idei intermediare, 
traducătorul ar săvârşi o greşeală introducând în text, cu de la sine putere, o 
claritate care schimbă caracterul textului original”. Opera lui Humboldt (p. 49- 
350) este precedată şi de Cuvântul înainte (p. 45-47) al fratelui său, Alexander 
von Humboldt (nu mai puţin celebru), care a îngrijit, la un an de la moartea 
autorului, apariţia ei. Pe margini, traducerea românească păstrează şi paginaţia 
ediției germane princeps (1836), ca şi Tabla de materii (tradusă, dar cu trimi- 
terea la paginile originalului). Într-o Anexă (p. 351-362), autorul a avut ideea 
fericită de a include şi traducerea studiului Repartiția teritorială şi relațiile cul- 
turale ale seminţiilor malaeziene, care figura ca un prim capitol în tratatul Uber 
die Kawi-Sprache auf der Insel Java, necesitate explicabilă prin desele referiri pe 
care le face Humboldt la respectivul spaţiu cultural şi lingvistic. Traducătorul 
a considerat utilă, de asemenea, şi adăugarea unor pagini în care sunt descrise 
pe scurt Limbile menționate și discutate de Humboldt [peste 50!] (p. 363-370). 
Bibliografia generală (p. 371-390) de la sfârşitul volumului cuprinde [a] Lu- 
crări citate din Humboldt; [b] Lista principalelor scrieri ale lui W. von Humboldt; 
[c] Ediţii ale operei lui W. von Humboldt; [d] Traduceri în alte limbi ale unor 
scrieri despre limbaj; [e] Literatură secundară; [f] Despre Humboldt în limba ro- 

mână. Un Glosar de echivalențe terminologice german-român (p. 391-396) şi o 
secțiune de Indici (p. 397-423) - unul analitic de termeni şi concepte şi altul de 
nume proprii — întregesc această ediție, exemplară, după cum spuneam. 


Dacă ar fi să criticăm ceva (pentru că o recenzie trebuie să fie şi critică), atunci 
n-am avea de reproşat editorului decât unele neglijențe (dintre care câteva, pe- 
semne, sunt greşeli de tehnoredactare) ce i-au scăpat pe la sfârşitul volumului, 
la bibliografie îndeosebi“. Dar era imposibil să nu se strecoare şi astfel de mici 
erori într-o lucrare de complexitatea și anvergura acesteia. În schimb, satis- 
facţia de a-l avea pe W. von Humboldt „în brudia noastră limbă”, la dispoziţia 
specialiştilor (cunoscători sau nu de germană - Germanicum est, non legitur nu 
mai poate fi o scuză de acum înainte!) şi a publicului larg ar trebui să ne încerce 
pe toţi. Consider că apariţia cărții Despre diversitatea structurală... în româneşte 
este nu doar un eveniment editorial, ci, mai degrabă, un eveniment cultural, pe 
linia recuperărilor, cel puţin la fel de însemnat ca publicarea versiunii româ- 
neşti a Cursului de lingvistică generală a lui Saussure (cu zece ani în urmă). 


Eugeniu Coşeriu susținea adesea că limbajul este una dintre formele culturii, 
dar şi baza culturii însăşi. Este motivul pentru care suntem datori să-i apreciem 
pe cei care au căutat să-l înțeleagă şi să-i pătrundă esența. W. von Humboldt 
este unul dintre cei care au ajuns foarte departe în această privinţă. 


NOTE 


1 Pentru aceasta, cititorii români au la îndemână, alături de excelentul studiu introductiv 
pe care îl semnează Eugen Munteanu (şi care, în linii mari, se regăseşte şi în cartea Dom- 
niei Sale, Introducere în lingvistică [Editura Polirom, Iaşi, 2005]), descrierile pertinente din 
Alexandru Graur, Lucia Wald, Scurtă istorie a lingvisticii (ediţia a Il-a, Editura Ştiinţifică, 
Bucureşti, 1965), George Mounin, Istoria lingvisticii (Editura Paidea, Bucureşti, 1999) sau 
R. H. Robins, Scurtă istorie a lingvisticii (Editura Polirom, Iaşi, 2003). 


Din W. von Humboldt se traduseseră în română doar scurte fragmente. Editorul le sem- 
nalează, de pildă (la p. 389), pe cele tălmăcite de Șt. Augustin Doinaș sau de către Thomas 
Kleininger şi Gabriel Liiceanu. Câteva pagini esenţiale (traduse de Rose Stein) - adăugăm 
noi — se găsesc şi în antologia coordonată de Lucia Wald şi Nadia Anghelescu, Teorie şi 
metodă în lingvistica din secolul al XIX-lea și de la începutul secolului al XX-lea. Texte comen- 
tate, Universitatea din Bucureşti, 1984, p. 24-34. 


3 Vezi sintetica sa introducere în lingvistică (apărută în spaniolă, la Montevideo, în 1951). 
Ca exeget al lui Humboldt, Coșeriu s-a manifestat foarte devreme: vezi Raíces humboldtia- 
nas de la lingiiistica moderna (1954). 


+ Astfel, unii „cârcotași” vor remarca astfel de scăpări: volumul de studii coşeriene Teoria 
limbajului... a fost publicat în româneşte, de fapt, în 2004 şi nu în 1994, iar vers. orig. a aces- 
tuia datează din 1962 şi nu din 1967 (vezi p. 384); celebrul istoric al lingvisticii se numeşte 
R.H. Robins şi nu John Robins (v. p. 385, dar şi la indicele de nume proprii); pe pagina de 
prezentare a autorului, de la începutul cărții, titlul original al lucrării despre care am vorbit 
figurează ca Uber [...] Sprachbaus und seinen Einfluss... în loc de Uber [...] Sprachbaues und 
ihren Einfluss..., cum era corect. 

Liuba UN ITINERAR DESCHIS 
AGAPI PENTRU PREZENT 
ŞI VIITOR 


Deşi itinerarul destinului 
fiecăruia dintre noi, mai SILVIU BEREJAN 
devreme sau mai târziu, n 
are un sfârșit, sunt oa- 
meni al căror drum croit 
în timpul vieții dăinuie în 
conștiința generațiilor vi- 
itoare prin ideile, convin- 
gerile şi strădaniile care 
au înnobilat acest drum. 
Acesta este şi cazul lingvis- 
tului cu renume, Silviu 
Berejan, care continuă să 
ofere răspunsuri şi să ge- 
nereze idei prin opera sa 
valoroasă, lăsată nouă. 


Una dintre aceste lucrări este Itinerar sociolingvistic, o cu- 
legere de texte scrise de acad. Silviu Berejan în ultimii 17 
ani de viață (selecție şi prefață de Alexandru Bantoș). 


Parcurgând, alături de marele lingvist, etapele cercetării 
pe care le reflectă textele din prezenta lucrare, pătrun- 
dem esența problemelor privind identitatea etnolingvis- 
tică a populației majoritare din Republica Moldova şi 
aflăm argumente ce fundamentează adevărul, pe care 
unii, în contextul realităților politice de astăzi, încearcă 
să-l camufleze, să-l denatureze fără a avea probe. Tocmai 
de aceea prin abordările temeinice şi multiaspectuale 
cartea este necesară tuturor celor care locuiesc în Repu- 
blica Moldova, dar şi pentru cei din afară, care vor să ne 
cunoască şi să ne recunoască. 


Primul capitol al volumului, intitulat sugestiv În căutarea 
adevărului, dezvăluie cauzele pierderii identităţii lingvis- 
tice şi etnice într-o regiune ruptă de întreg, Republica 
Moldova. Dovezile categorice şi imbatabile sunt expuse 
de lingvist în articolul ce răspunde la întrebarea: De ce 

limba exemplară din uzul oficial al Republicii Moldova nu poate fi numită mol- 
dovenească? Pornind de la relaţia gen - specie, S. Berejan explică pe înţelesul 
tuturor: „După cum în locul denumirilor de specie crap, știucă, plătică, şalău 
etc., care au toate trăsăturile lor specifice, se foloseşte liber denumirea de gen 
peşte, ce întruneşte numai trăsăturile caracteristice ale genului şi face abstracție 
de trăsăturile suplimentare ale speciilor, tot aşa în locul denumirilor de specie 
moldovenesc, muntenesc, bănăţean etc. ale vorbirii dacoromâne, care au trăsă- 
turi specifice proprii, se foloseşte în mod firesc denumirea generică românesc, 
ce întruneşte doar trăsăturile relevante pentru întregul gen, făcând abstracţie 
de trăsăturile suplimentare ale fiecărei specii. Invers nu se poate fără a denatura 
realitatea: nici crap, nici plătică în loc de pește, nici moldovenesc sau bănățean în 
loc de românesc” (p. 25). De aceea, susţine S. Berejen într-un alt articol (Folo- 
sirea glotonimului Limba Română în Republica Moldova. Aspecte identitare), „... 
trebuie revăzută Constituţia, nu adevărul! [...] Un lucru este foarte clar: până 
nu vom avea formată conştiinţa națională, nu ne vom putea găsi identitatea” 
(p. 33, p. 34). 


Lingvistul fundamentează afirmaţiile anterioare prin fapte istorice în artico- 
lul Specificul regional ca piedică în restabilirea identității etnice şi naționale la 
populația românească din Republica Moldova, demonstrând că „tendinţele de 
adâncire permanentă a prăpastiei, create artificial, au ajuns să separe populaţia 
românească din zonă de populaţia tot românească din restul Ţării... Dacă în 
celelalte regiuni (sau provincii) specificul local era simţit ca având un caracter 
centrifug, deoarece se manifesta în interiorul românismului şi pe un fun- 
dal comun românesc (consolidând deci românismul!), în Basarabia (Republica 
Moldova) i s-a dat tot timpul (şi se dă şi astăzi!) o altă interpretare - centri- 
pet (p.36,p.37). 


O altă preocupare a savantului pe care o desprindem din articole este aspectul 
vorbit al limbii române din spaţiul dintre Prut şi Nistru. Accentul se pune pe 
interacțiunea dintre limbile ce funcționează în cadrul aceluiaşi stat, în general, 
şi în cazul Republicii Moldova, în special. Astfel, pornind de la analiza fenome- 
nului bilingvismului în diverse state, S. Berejan subliniază: „Coexistenţa a două 
sau mai multe limbi, cu pretenţia de a fi oficiale în aceeaşi ţară, provoacă (şi 
acest lucru îl demonstrează cu prisosință ţările autoproclamate ca multinațio- 
nale, cum au fost U.R.S.S., R. E Iugoslavia, dar şi Canada, de exemplu) disen- 
siuni şi conflicte interetnice sau, cel puţin, oprimarea psihologico-lingvistică 
a reprezentanţilor unei etnii de către reprezentanţii alteia” (p. 53). În lumina 
celor spuse mai sus se explică vorbirea dialectală moldovenească şi cea impreg- 
nată cu rusisme de toate tipurile. 


Când aduce în discuţie raportul dintre graiul din Republica Moldova și limba 
română literară, lingvistul demonstrează, pornind de la explicarea termeni- 
lor glotonimici moldovenesc şi român, că „n-au fost niciodată şi nu pot fi de 
acelaşi rang, nu sunt adică termeni ce stau pe aceeaşi treaptă a ierarhiei glo- 
tonimice, deoarece primul rămâne - indiferent de faptul dacă acest lucru e 
pe placul cuiva sau nu - denumire a unui grai teritorial (utilizat nu numai pe 

teritoriul Republicii Moldova, ci şi pe cel al României), ceea ce nu permite ca 
el să fie folosit când e vorba de denumirea mijlocului de comunicare cultă, de 
limbă literară” (p. 67). 


Aceste direcţii în domeniul lingvisticii au constituit axele principale aflate 
în convergenţă cu cele ale altor cercetători porniţi în căutarea anevoioasă a 
adevărului despre identitatea națională, legând astfel prietenii de idei, dar şi 
de suflet. Cu referinţă la asemenea conexiuni sunt textele din capitolul Despre 
lingviști, publicaţii şi despre sine. Reflecţiile autorului vizează activitatea lui 
Eugeniu Coșeriu, a lui Nicolae Corlăteanu şi a lui Anatol Ciobanu, promotori 
constanțţi ai limbii literare române. 


Interviurile acordate de autor condensează adevăruri referitoare la limba ofi- 
cială şi denumirea ei în capitolul III al cărții. Aflăm de aici şi despre destinul 
ştiinţific, scopurile şi realizările lingvistului. 


Viaţa şi activitatea academicianului prinde contur în imaginile fotografice, 
ce-l caracterizează drept un bun prieten şi un respectat coleg. 


Convingerea că adevărul privind identitatea noastră naţională este unic îşi 
găseşte reflectarea şi într-un şir de rezoluţii, declaraţii, alte documente elabo- 
rate cu participarea academicianului Silviu Berejan. 


Lucrarea se încheie cu un capitol, despre care aflăm din prefață că nu era prevă- 
zut, totuși s-a întâmplat ca itinerarul vieții lingvistului să se sfârșească înainte 
să apară Itinerarul sociolingvistic. De aceea, cu profund regret faţă de plecarea 
în neființă a apreciatului lingvist, încheie volumul gândurile colegilor de la re- 
vista „Limba Română” şi de la Casa Limbii Române, care l-au respectat pentru 
verticalitatea şi profunzimea personalităţii sale. 


„În pofida tuturor vicisitudinilor şi dincolo de orice piedici şi ostracizări, men- 
ţionează poetul Ion Hadârcă, academicianul Silviu Berejan, liderul recunoscut 
al romanisticii basarabene şi cel mai apropiat discipol şi interpret al vastei moş- 
teniri coşeriene, lasă în urma sa o brazdă adâncă, onestă şi dreaptă, după a cărei 
caligrafie astăzi se poate citi fără dubii, aşa cum se va citi şi peste ani, istoria lu- 
minoasă a unui destin emblematic, atât prin cele scrise, cât şi prin cele nespuse, 
dar încolţind temeinic dinspre adâncuri spre rodul de mâine” (p. 238). 

